
CUVÂNT-ÎNAINTE 


Lumea din ziua de azi se confruntă un straniu 
paradox. Deşi nicicând în istoria noastră n-am fost 
bombardaţi cu atâtea informaţii pe calea radioului, 
televizorului şi a sateliţilor, totuşi astăzi, mai mult ca 
oricând, am căzut pradă unei nemaiîntâlnite incer¬ 
titudini lăuntrice referitoare la fiinţa noastră. Cu cât 
adevărul obiectiv este mai uşor de atins, cu atât mai 
firav este sentimentul nostru de securitate. în ciuda pro¬ 
greselor fenomenale ale capacităţii noastre tehnologice, 
noi nu avem mijloacele prin care să controlăm această 
putere. De aceea, fiecare pas înainte al tehnicii este 
receptat de mulţi ca un nou imbold Către o eventuală 
anihilare a umanităţii. Nietzsche o spune pe un straniu 
ton profetic: 

Trăim perioada atomilor, a haosului atomic... trăim 
teribila apariţie a... aşa-numitului stat naţional... iar 
goana după fericire nu va fi niciodată mai mare ca atunci 
când aceasta trebuie înhăţată între astăzi şi mâine: fiindcă 

poimâine orice sezon de vânătoare se poate închide cu 
adevărat*. 

Sesizând această stare de lucruri şi întrebându-se 
dacă mai au vreo şansă să găsească un sens în viaţă, 
oamenii din zilele noastre se agaţă de tot felul de căi 
prin care vor să-şi atenueze nivelul de conştientizare 
a fiinţării, devenind apatici, anesteziaţi psihic sau 
hedonişti. Alţii, mai ales tinerii, aleg într-un număr 
alarmant de mare să scape de povara existenţei prin 
actul sinuciderii. 

Şi nu e de mirare că, marcaţi de preocuparea asupra 
sensului fiinţei lor, mulţi oameni dau fuga la psihote- 
rapeut. însă adesea, terapia este mai curând un semn 
al fragmentării epocii noastre, în loc să fie un proces 
de depăşire a acestei stări de fapt. De cele mai multe 
ori, aceste persoane care speră să scape de sentimentul 
de gol interior aşezându-se pe divanul ori pe fotoliul 
destinat clientului nu fac decât să-şi depună fiinţa în 
mâna terapeutului. Gest care nu poate să conducă decât 
la o disperare subterană, la resentimente sfredelitoare, 
care mai târziu vor exploda sub forma autodistructivi- 
tăţii. Pentru că istoria ne arată iar şi iar că, mai devreme 
ori mai târziu, nevoia de libertate a individului se va 
impune. 

Cred că certitudinea interioară nu poate fi obţinută 
decât prin descoperirea fiinţei şi afirmarea ei în noi 
înşine. Spre deosebire de orientările psihologice 
bazate pe condiţionare, mecanisme comportamentale 
şi pulsiuni, opinia mea este că trebuie să căutăm 
dedesubtul acestor teorii şi să descoperim persoana, 
fiinţa căreia i se întâmplă toate aceste lucruri. 

* Friedrich Nietzsche, „Consideraţii inactuale III: Schopenhauer, 
educator", în Opere complete, voi. II (Timişoara: Hestia, 1998), 
p. 244. (N.t.) 

Ce-i drept, cultura noastră pare puţin dispusă să 
discute despre tema fiinţei. Oare pentru că ne expune 
prea mult, pentru că este prea intimă sau prea pro¬ 
fundă? Ocultând fiinţa, nu facem decât să pierdem cele 
mai preţioase lucruri din viaţă. Asta pentru că senti¬ 
mentul fiinţei este strâns legat de întrebări mai adânci 
şi mai fundamentale — întrebările despre dragoste, 
moarte, anxietate, grijă pentru semeni. 

Cele scrise în această carte s-au născut din pasiunea 
mea de a descoperi fiinţa din semenii mei şi din mine 
însumi. Ceea ce presupune întotdeauna căutarea 
valorilor şi scopurilor noastre. în trăirea unei anxietăţi 
normale, dacă persoana nu ar experimenta acea anxie¬ 
tate, ea nu s-ar putea bucura nici de libertate. Anxietatea 
(„angoasa", în termenii filosofiei existenţiale — N.t.) 
demonstrează că valorile, oricât de obnubilate vor fi 
fiind, există realmente în fiecare persoană. Dacă n-ar 
exista valori, existenţa noastră s-ar reduce la o disperare 
fără speranţă. 

Cum în prezent ne confruntăm cu cele mai serioase 
ameninţări din istoria supravieţuirii umane, mi se pare 
că posibilităţile fiinţei apar şi mai clar, profilându-se 
şi mai bine pe fondul eventualei anihilări a umanităţii. 
Individul uman este încă în stare să se mire, să se lase 
încântat de o sonată, să meşteşugească poezii ale căror 
cuvinte să ne bucure inimile, să privească un răsărit de 
soare cu sentimentul măreţiei şi al uimirii. 

Toate aceste caracteristici aparţin fiinţei şi se vor 
regăsi în paginile ce urmează. 

PRINCIPIILE 



FUNDAMENTELE PSIHOTERAPIEI 


Până în 1960, orientarea existenţială în psiho¬ 
terapie a fost practic necunoscută în America, deşi 
între anii 1940-1950 fusese cea mai proeminentă 
abordare din rândul psihiatriei şi psihanalizei 
europene. De atunci, însă, unii dintre noi, terapeuţii 
americani, ne-am temut ca orientarea existenţială să 
nu devină o temă prea populară în anumite sfere, mai 
ales în zona revistelor cu acoperire naţională. Ne-am 
consolat însă cu spusa lui Nietzsche: „Primii aderenţi 
ai unei mişcări nu pot fi folosiţi ca un argument 
contra acesteia". 

în Statele Unite, există, în mod paradoxal, atât o 
afinitate, cât şi o repulsie faţă de psihoterapia existen¬ 
ţială. Pe de o parte, această orientare prezintă o afinitate 
profundă cu gândirea şi caracterul american. Este foarte 
apropiată, de pildă, de accentul pe care William James 
l-a pus asupra caracterului nemediat al experienţei, 
asupra unităţii dintre gând şi faptă, şi asupra impor¬ 
tanţei deciziei şi angajării personale. Pe de cealaltă 
parte, unii dintre psihologii şi psihanaliştii americani 
manifestă o ostilitate imensă şi o iritare vădită faţă de 

această abordare. Voi dezlega mai încolo enigma acestui 
paradox. 

în acest volum, îmi doresc să fiu, mai întâi de toate, 
în spiritul abordării existenţiale şi să vorbesc pornind 
direct de la experienţa mea, ca persoană şi ca practi¬ 
cian al terapiei psihanalitice. Când am scris volumul 
7 heMeaning ofAnxiety (Semnificaţia anxietăţii), am 
petrecut un an şi jumătate la pat, într-un sanatoriu 
pentru tuberculoşi. Am avut un răgaz suficient pentru a 
întoarce pe toate feţele semnificaţia anxietăţii şi pentru 
a folosi datele oferite la primă mână de propria-mi 
internare şi de tovarăşii mei de suferinţă dominaţi 
de anxietate. în această perioadă, am studiat cele 
două cărţi dedicate subiectului: Inhibiţie, simptom şi 
angoasă, a lui Freud, respectiv Conceptul de anxietate, a 
lui Kierkegaard. Am apreciat foarte mult ipotezele lui 
Freud, cum sunt, de exemplu, cele două teorii asupra 
originii anxietăţii: prima variantă care spune că anxi¬ 
etatea sau „angoasa" reprezintă reapariţia libidoului 
refulat şi a doua care susţine că anxietatea este o reacţie 
a Eului la ameninţarea cu pierderea obiectului iubit. 

Dar acestea rămân totuşi la un nivel destul de teoretic. 
Kierkegaard descria anxietatea drept o luptă a fiinţei vii 
cu nefiinţa, ceea ce puteam şi eu resimţi în mod direct 
în confruntarea mea cu moartea sau cu perspectiva unei 
invalidităţi de lungă durată. Mai departe, Kierkegaard 
subliniază că ceea ce ne înspăimântă în sentimentul de 
anxietate nu este moartea ca atare, ci faptul că fiecare 
dintre noi trăieşte concomitent în ambele domenii — şi 
în cel al fiinţei, şi în cel al nefiinţei. Altfel spus, „an¬ 
xietatea este o dorinţă îndreptată către acel ceva care 
ne înspăimântă", cum spune filosoful danez; iar acest 
obiect terifiant „se înstăpâneşte asupra individului ca 
un soi de forţă străină, dar fără să poată şterge şinele 
acelui individ". 

Ceea ce m-a frapat la data lecturii acestor texte a fost 
faptul că Kierkegaard scria exact despre ceea de tovarăşii 
mei de suferinţă şi cu mine trăiam în acele momente. 

Freud nu a avut un efect la fel de puternic şi direct 
asupra mea. El scrie într-un alt registru, oferind ipoteze 
despre mecanismele psihice care condiţionează apariţia 
anxietăţii. Kierkegaard, în schimb, realizează un 
portret a ceea ce se întâmplă, la nivelul cel mai intim, 
persoanelor care trec printr-o situaţie de criză. Sigur, 
în cazul meu şi al celorlalţi bolnavi, era vorba despre o 
criză cât se poate de apăsătoare, trăiam cu toţii la limita 
dintre viaţă şi moarte. Dar mi se pare că genul acesta de 
experienţă nu diferă la modul esenţial de alte tipuri de 
situaţii critice, precum experienţele prin care trec cei 
care vin în psihoterapie sau alte momente mai scurte 
de zguduire prin care putem trece zilnic, chiar şi când 
spectrul morţii se află departe de noi. Freud, pe de altă 
parte, scrie la un nivel tehnic, iar geniul său era incom¬ 
parabil. Mai mult decât orice contemporan de-al său, el 
cunoştea anxietatea („angoasa"). Kierkegaard este, şi el, 
un autor ieşit din comun, dar în alt sens. El se exprimă 
în registrul existenţial, ontologic. El a trăit anxietatea. 

Aici nu este vorba despre o ierarhie valorică, căci 
este limpede că ambii autori ne sunt la fel de necesari. 
Adevărata problemă ni se trage din situarea noastră 
cultural-istorică. Occidentalii sunt moştenitorii a patru 
veacuri de progres tehnic îndreptat către înstăpânirea 
asupra naturii. Iar acum, scopul a devenit chiar înstă¬ 
pânirea asupra oamenilor. în acest proces stă măreţia 
noastră, dar tot de aici ne şi paşte cel mai mare pericol. 
Predilecţia pentru abordarea tehnică a psihicului nu 
pare să scadă în intensitate (o dovadă suficientă este 
succesul de care se bucură Freud în America). Din 
contră, folosind un termen pe care îl voi lămuri mai 
departe, ceea ce reprimăm noi este sentimentul fiinţei 

(sense ofbeing), care este un sentiment ontologic. Una 
dintre consecinţele acestei refulări a sentimentului 
fiinţei este că imaginea despre sine a individului 
modem, care presupune responsabilitatea şi umani¬ 
tatea, este, şi ea, pe cale de dispariţie. 

Orientarea existenţială nu-şi propune să arunce peste 
bord inovaţiile tehnice ale lui Freud sau pe cele specifice 
altor ramuri ale psihologiei sau ale altor ştiinţe. în 
schimb, abordarea existenţială îşi propune să aşeze 
toate aceste descoperiri pe un nou fundament, pe o 
nouă înţelegere şi redescoperire a naturii şi a imaginii 
fiinţei umane. 

în acest sens, consider că trebuie să luăm cât se 
poate de în serios pericolele dezumanizării aduse de 
ştiinţa modernă: omul riscă să fie recreat după chipul 
şi asemănarea maşinii, după imaginea proiectată de 
procedurile prin care este supus cercetării şi observaţiei. 
Şi aici nu este vorba despre o tendinţă pornită de la 
o persoană „periculoasă" ori dinspre vreo şcoală de 
gândire „viciată". Este mai degrabă o criză pricinuită de 
impasul istoric în care am ajuns. Psihiatrul şi filosoful 
existenţialist Karl Jaspers susţine că omul occidental 
din prezent este pe cale să-şi piardă conştiinţa de 
sine şi că s-ar putea să trăim la finele epocii omului 
istoric. în cartea sa Omul organizaţional, William 
Whyte avertiza asupra faptului că adevăraţii inamici ai 
omului modem s-ar putea dovedi, până la urmă, a fi 
„acei psihoterapeuţi paşnici... care ne vor transforma 
radical sub pretextul că nu fac decât să ne ajute". De 
fapt, el se referea la uzitarea ştiinţelor sociale pentru a 
transforma obiceiurile societăţii contemporane. în acest 
fel, procesul de ajustare a oamenilor ar putea conduce 
la transformarea noastră în nişte conformişti lipsiţi 
de individualitate. Această tendinţă mi se pare că s-a 
intensificat foarte mult odată cu răspândirea tehnicilor 

de modificare comportamentală, specifice unei forme de 
psihoterapie bazate pe negarea fără rezerve a oricărei 
teorii asupra umanului şi pe asumpţia terapeutului că 
obiectivele sale şi ale orientării sale terapeutice sunt 
cele mai potrivite pentru absolut toate fiinţele umane. 
Nu putem să ignorăm aceste semnale de alarmă trase de 
un Jaspers ori un Whyte, catalogându-le ca neinspirate 
sau neştiinţifice. Dacă am proceda astfel, am deveni, la 
rândul nostru, nişte obscurantişti. 

Mulţi psihologi împărtăşesc opiniile mele, dar 
cârtesc atunci când eu folosesc termeni precum „fiinţă" 
şi „nefiinţă" şi conchid că abordarea existenţială este, 
fără putinţă de tăgadă, vagă şi ambiguă. Ca răspuns la 
aceste obiecţii, eu mă apăr subliniind că în lipsa unor 
concepte precum „fiinţă" şi „nefiinţă", nu putem să 
înţelegem nici cele mai comune mecanisme psihice. Să 
ne gândim, de pildă, la conceptele de „refulare" şi de 
„transfer". Discuţia acestor termeni rămâne de obicei 
la un nivel destul de abstract, fără să beneficieze de 
concreteţe sau de o realitate psihică, tocmai pentru că 
ne lipseşte o structură subiacentă pe care să le putem 
fundamenta. Conceptul de „refulare" se referă desigur 
la un fenomen pe care îl putem observa oricând, la o 
dinamică pe care Freud a descris-o în mod clar sub 
diverse forme. De obicei, dacă vrem să explicăm acest 
mecanism, spunem aşa: copilul refulează în incon¬ 
ştient anumite pulsiuni (din sfera sexualităţii sau a 
agresivităţii), pentru că acestea sunt blamate de către 
civilizaţie prin vocea figurilor parentale; or, copilul are 
nevoie să-şi păstreze siguranţa oferită de părinţi. însă 
această civilizaţie care respinge asemenea pulsiuni este 
compusă, la urma urmelor, tocmai de persoanele care 
recurg la refulare. Nu este oare prea simplu şi nu consti¬ 
tuie o iluzie faptul că discutăm despre un conflict între 
civilizaţie şi individ, transformând-o pe prima într-un 

soi de ţap ispăşitor? Mergând mai departe, ne putem 
întreba de unde ştim atât de sigur că adultul şi copilul 
sunt atât de preocupaţi de securitatea lor şi de gratifica- 
ţiile lor sexuale? Nu sunt oare acestea nişte generalizări 
exagerate având la bază experienţele cu adulţii şi copiii 
nevrotici sau anxioşi ? 

Nu vom nega faptul că un copil nevrotic, anxios, este 
preocupat în mod compulsiv de siguranţa sa, ca să dăm 
un exemplu. Adultul nevrotic şi noi, ca terapeuţi, vom 
găsi uşor confirmări ale acestui fapt în viaţa psihică a 
copilului. Dar, dacă vom privi către copilul normal, nu 
vom observa oare că el este mai degrabă interesat să 
iasă în lume, să exploreze, să-şi satisfacă curiozităţile şi 
gustul pentru aventură? Acelaşi spirit aventuros reiese 
şi din cântecelul cu săniuţa care fuge şi „peste hopuri 
sare/ca pe zmeu călare". Iar dacă vom împiedica aceste 
nevoi ale copilului, vom provoca o reacţie traumatică la 
fel de puternică ca atunci când nu i-am mai oferi sen¬ 
zaţia de siguranţă. După mine, tot acest accent exagerat 
asupra nevoilor de siguranţă şi de supravieţuire ale 
fiinţei umane vine din faptul că acestea se potrivesc 
de minune cu tipul nostru de gândire, bazat pe relaţia 
cauză-efect. Cred că Nietzsche şi Kierkegaard au fost 
mult mai precişi atunci când au susţinut că omul este 
acel organism care poate pune mai presus de plăcere 
sau chiar de supravieţuire alte tipuri de valori, precum 
prestigiul, puterea şi tandreţea. 

Referitor la cazul discutat de noi mai sus, ipoteza 
mea este că vom putea înţelege cum funcţionează 
refularea doar pe fondul înţelegerii profunde a poten- 
ţialităţilor fiinţei umane. în acest sens, „fiinţa" poate 
fi redefinită ca „o structură ( pattem ) de potenţialităţi" 
specifică individului. în parte, aceste potenţialităţi se 
vor regăsi şi în cazul altor semeni, dar în fiecare caz ele 
vor constitui o structură unică pentru fiecare individ. 

OH DESCOPERIREA 
FIINŢEI 



întrebările pe care va trebui să ni le punem sunt: în ce 
fel se raportează această persoană la propriile potenţia¬ 
lităţi? Ce anume se petrece atunci când această persoană 
este forţată sau alege să elimine din câmpul conştiinţei 
ceva ce ştie sau, la un alt nivel, ceva ce ştie că ştie ? Din 
experienţa mea de psihoterapeut, reiese tot mai clar 
că anxietatea nu provine din teama că nu vor putea fi 
satisfăcute nevoile de securitate şi cele libidinale, ci mai 
degrabă din teama pacientului de propriile sale potenţe 
şi din conflictele care se ivesc din această temere. Şi aici 
ne referim în special la acea „personalitate nevrotică a 
epocii noastre", la acel tipar nevrotic al omului organi- 
zaţional „orientat spre exterior". 

Mergând mai departe, nici „inconştientul" nu va 
mai putea fi considerat ca fiind acel izvor de pulsiuni, 
gânduri, dorinţe inacceptabile cultural. L-aş defini 
mai curând ca pe acel set de potenţialităţi de cunoaştere 
şi de trăire pe care individul nu poate sau nu vrea să le 
actualizeze. La acest nivel, vom descoperi că mecanismul 
refulării este de fapt infinit mai simplu decât pare. 
Refularea presupune o confruntare complexă între fiinţa 
individului şi posibilitatea nefiinţei. Această tensiune nu 
poate fi înţeleasă în termeni de „eu" şi „non-eu“, şi nici 
chiar în termeni de „sine" şi „non-sine". Mecanismul 
refulării ridică inevitabil problema graniţelor libertăţii 
fiinţei umane cu referire la potenţialităţile sale, graniţă 
în care rezidă responsabilitatea pentru sine, pe care nici 
chiar psihoterapeutul nu o poate dizolva. 

Am amintit mai sus încă un concept psihanalitic 
(pe lângă „refulare"), care merită discutat. Mă refer 
la „transfer", la relaţia dintre pacient şi terapeut din 
cabinet. Conceptul şi descrierea transferului sunt esen¬ 
ţiale atât pentru teoria freudiană, dar şi pentru restul 
orientărilor terapeutice. Ele au repercusiuni importante 
la nivel terapeutic, pentru că arată în ce fel pacientul 

aduce în cabinet fostele sau prezentele sale relaţii cu 
tatăl sau mama, iubitul sau iubita ori cu copilul, şi 
în ce fel pacientul îşi percepe terapeutul ca fiind una 
dintre aceste figuri, construind relaţia terapeutică de 
o manieră adecvată figurii vizate. La fel ca multe alte 
concepte freudiene, şi cel de „transfer" lărgeşte uimitor 
sfera de cuprindere şi de influenţă a personalităţii; căci 
trăim în ceilalţi şi ei, în noi. Amintiţi-vă de ideea lui 
Freud, potrivit căreia, în orice act sexual, sunt prezente 
de fapt patru persoane: eu, perechea mea, respectiv 
părinţii mei. Personal, am privit tot timpul cu oarecare 
rezerve această idee, plecând de ia opinia că măcar actul 
de iubire ar merita să fie unul privat. Dar, la un nivel 
mai profund, trebuie să recunosc existenţa unor între- 
ţeseri ale destinelor la nivelul fiecărei individualităţi. 
Strămoşii noştri apar tot timpul pe marginea scenei, ca 
nişte fantome, la fel ca tatăl lui Hamlet, aducând cu ei 
tot felul de provocări şi de imprecaţii. Accentul pus de 
Freud asupra felului în care suntem strâns legaţi unii 
de alţii vine să distrugă încă una dintre iluziile omului 
modem referitoare la dragoste şi relaţii interpersonale. 

însă conceptul de „transfer" va prezenta dificultăţi 
infinite dacă îl considerăm doar pentru sine, deci fără să 
luăm în calcul tipul de relaţionare care este înrădăcinat 
în natura umană ca atare. Mai întâi, aşa cum subliniază 
şi Thomas Szasz, transferul poate deveni o apărare a 
terapeutului, comodă şi oricând utilizabilă. Terapeutul 
se poate ascunde în spatele „transferului", pentru a se 
proteja de anxietatea în faţa unei întâlniri nemediate 
cu pacientul. în al doilea rând, acest concept poate 
submina întreaga experienţă vie şi orice fel de simţ al 
realităţii din cadrul terapiei. Cele două persoane din 
cabinet devin nişte „fantome", acelaşi statut primindu-1 
şi restul lumii din afară. A abuza de conceptul de 
„transfer" poate eroda simţul răspunderii şi poate răpi 

terapiei natura dinamică a schimbărilor prin care trece 
pacientul. 

Dacă e ceva ce lipseşte la nivel explicativ, este con¬ 
ceptul de întâlnire (encounter ), căci doar în cadrul unei 
întâlniri, transferul îşi capătă semnificaţia sa profundă. 
Transferul va fi, deci, înţeles ca o distorsionare a întâlnirii. 
De vreme ce psihanaliza nu a conceptualizat „întâl¬ 
nirea" şi nu a găsit un loc adecvat pentru relaţia „eu-tu“, 
nu e de mirare că s-a ajuns la o suprasimplificare şi la 
o diluare a relaţiilor bazate pe dragoste. Este adevărat, 
Freud a aprofundat diversele şi influentele forme de 
exprimare ale pulsiunilor erotice. însă erosul (în loc 
să-şi regăsească propriul loc, aşa cum spera Freud) a 
ajuns să oscileze între o chimie absurdă care are nevoie 
de un spaţiu de descărcare şi un răgaz banal, în care el 
şi ea se plictisesc seara în faţa televizorului. 

în plus, terapeuţilor le lipseşte un model adecvat al 
lui agape (acea formă de dragoste dezinteresată, de grijă 
pentru bunăstarea celuilalt). Agape nu poate fi înţeleasă 
ca un produs derivat, ca fiind ceva care se decantează 
după ce am eliminat impulsurile canibalice şi agresive. 
Agape nu este o sublimare a eresului, ci o depăşire a 
acestuia printr-o tandreţe nesfârşită şi printr-o grijă 
constantă pentru semeni. Şi tocmai această depăşire, 
această transcendere este cea care aduce un plus de sens 
şi de împlinire eresului. 

Orientarea existenţială ne ajută să punem corect 
întrebarea: cum e cu putinţă ca o fiinţă să se relaţioneze 
cu o altă fiinţă? Ce anume din natura fiinţei umane face 
ca două persoane să poată să comunice, să se perceapă 
ca fiinţe, să demonstreze o preocupare sinceră pentru 
starea de bine şi împlinirea celuilalt şi să dea dovadă de 
o încredere genuină? Răspunzând la aceste întrebări, 
vom afla şi în ce constă acea distorsionare ce apare în 
cadrul transferului. 

Când sunt în cabinet şi stau faţă în faţă cu un 
pacient, plec de la premisa că omul din faţa mea, la 
fel ca orice fiinţă umană, are nevoie să iasă din starea 
sa de autocentrare şi să intre în relaţie cu celelalte 
persoane. înainte chiar de a încerca să mă sune pentru 
a-mi cere o întâlnire, acest individ intrase deja în 
relaţie cu mine la nivel imaginar. Dacă înainte a stat 
şi a fumat nerăbdător în sala de aşteptare, acum mă 
priveşte cu un amestec de îndoială şi speranţă. în el se 
dă o luptă între efortul de a se deschide către celălalt, 
respectiv vechea sa meteahnă de a se retrage din faţa 
oricărui obstacol, şi de a ţine la distanţă străinii. Acest 
conflict interior este de înţeles de vreme ce partici¬ 
parea implică de fiecare dată şi riscuri. Dacă eşti prea 
orientat spre exterior, atunci rişti să-ţi pierzi iden¬ 
titatea. Dar creşterea şi dezvoltarea sunt periclitate 
şi atunci când ne este atât de frică să nu ne pierdem 
nucleul conflictual (care măcar ne-a oferit o integrare 
parţială şi a dat un sens experienţei noastre), încât 
refuzăm orice fel de relaţie cu exteriorul, preferând 
să ne retragem în rigiditate şi să trăim intr-un colţ 
îngust şi umbrit al acestei lumi. La asta s-a referit de 
fapt Freud când a vorbit despre refulare şi inhibiţie. 
Inhibiţia denotă acea raportare la lume specifică 
fiinţei care, deşi are posibilitatea de a ieşi în lume, 
nu o face pentru că se simte mult prea ameninţată; 
este vorba despre teama că am putea pierde mult prea 
mult. Pacienţii spun, de pildă: „Dacă iubesc pe cineva, 
atunci voi rămâne gol pe dinăuntru, căci va fi ca şi 
cum toată energia mea se va scurge în afară, la fel cum 
un râu iese cu totul din matcă". Avem aici un exemplu 
clar de transfer. Căci dacă iubirea va fi investită acolo 
unde nu-şi are locul, individul se va simţi, cu sigu¬ 
ranţă, golit. Totul este, deci, o chestiune de echilibru 
„economic", vorba lui Freud. 

Totuşi, în vremurile noastre dominate de confor¬ 
mism şi de modelul uman extrovert, tiparul cel mai 
frecvent al nevroticului ia forma opusă: individul devine 
prea exteriorizat, mergând până acolo încât se pierde 
pe sine în participarea socială şi în identificarea cu 
ceilalţi, până când se goleşte pe dinăuntru. Avem aici un 
fenomen psiho-cultural specific omului organizaţional. 
Este unul dintre motivele pentru care castrarea nu mai 
reprezintă principala temere a bărbaţilor şi femeilor din 
ziua de azi. Cel mai de temut este astăzi să fii ostracizat, 
exclus din viaţa publică. Unul după altul, pacienţii mei 
(mai ales cei selectaţi din Madison Avenue) preferă să 
se lase castraţi — adică, să renunţe la puterea lor — doar 
pentru a nu fi ostracizaţi. Adevărata ameninţare nu 
este aceea de a nu fi acceptat, ci de a fi exclus din grup, 
de a fi lăsat singur, solitar. în această angajare socială 
exagerată, consistenţa individului se subţiază enorm, 
pentru că individul trebuie să fie tot timpul ca altcineva. 
Viaţa individului nu mai are un sens propriu, pentru că 
ea este importantă doar prin prisma sensului conferit 
de altcineva. 

Referindu-mă acum mai concret la conceptul de 
„întâlnire", prin acesta înţeleg faptul că în ora de 
terapie funcţionează o relaţie totală, pe diferite niveluri, 
între două persoane. Un nivel este cel al persoanelor 
reale: eu mă pot bucura să-mi revăd pacientului 
(desigur, intensitatea bucuriei depinde şi de cât de bine 
am dormit azi-noapte). Faptul că ne vedem unul cu 
altul disipează singurătatea fizică de care orice fiinţă 
umană are parte. Un alt nivel este cel al prieteniei: cum 
ne ştim deja de ceva vreme, pentru că ne-am tot văzut, 
plecăm de la premisa că celălalt manifestă o preocupare 
sinceră pentru a ne asculta şi a ne înţelege. Un nivel 
suplimentar este cel al stimei sau al lui agape: este 
vorba despre o capacitate ce rezidă la nivelul „lumii 

împărtăşite", al lui Mitwelt*, de a ne depăşi preocuparea 
pentru sine şi de a ne îngriji de bunăstarea celorlalţi. Un 
alt nivel este cel erotic. în timp ce am fost în supervizare 
cu ea, psihanalista Clara Thompson mi-a spus odată un 
lucru la care am reflectat adeseori, anume că, dacă o 
persoană aflată intr-o relaţie terapeutică simte o atracţie 
sexuală activă, atunci şi celălalt va simţi la fel. Când 
resimte asemenea emoţii erotice, terapeutul trebuie 
să le confrunte cu sinceritate. Dar, şi mai important 
de-atât, dacă terapeutul nu va accepta că relaţionarea 
erotică poate fi una dintre căile de comunicare, el nu va 
auzi ceea ce trebuie să audă de la pacient şi va pierde 
una dintre cele mai dinamice modalităţi de schimbare 
din cadrul psihoterapiei. 

întâlnirea totală poate fi, deci, cel mai util mediu 
de înţelegere a pacientului, precum şi cel mai eficace 
instrument pentru a-1 ajuta să se deschidă către 
posibilitatea unei schimbări. Mi se pare că acest tip 
de întâlnire are ceva din rezonanţa muzicală a două 
instrumente. Dacă ciupeşti coarda unei viori, corzile 
similare ale altei viori aflate în aceeaşi cameră vor 
rezona printr-o vibraţie corespunzătoare. Desigur, 
aceasta este doar o analogie: ceea ce se petrece în 
cadrul unei întâlniri dintre mai multe fiinţe umane 
include acest fenomen de rezonanţă, dar şi multe alte 
lucruri. într-o măsură mai mică sau mai mare, orice 
întâlnire este deopotrivă o sursă de anxietate şi o sursă 
de bucurie. Aceste efecte cred că provin din aceea că 
orice întâlnire autentică zgâlţâie puţin raportarea 


* Cuvântul german Mitwelt se traduce literal prin „cu lumea", 
referindu-se la universul relaţiilor interpersonale. Cuvântul 
poate fi înţeles mai bine prin compararea sa cu alţi doi termeni 
germani similari: Umwelt, „lumea ambiantă" sau mediul încon¬ 
jurător, respectiv Eigenwelt, „lumea proprie", universul din noi 
(mai multe, în capitolul 9). 

noastră obişnuită la lume. Sentimentul confortabil de si¬ 
guranţă, de care tocmai avusesem parte pentru un scurt 
interval de timp, este pus sub semnul întrebării. în clipa 
întâlnirii, suntem expuşi, suntem supuşi îndoielilor: 
să riscăm, să profităm de şansa de a ne îmbogăţi prin 
aceste noi relaţii (chiar dacă e vorba despre un prieten 
sau un iubit, fiecare nouă întâlnire aduce noi elemente 
în relaţie) sau mai bine să ne repliem, să ridicăm o 
barieră, să ne îndepărtăm de cealaltă persoană, pier¬ 
zând nuanţele percepţiilor, sentimentelor şi intenţiilor 
sale? Faptul întâlnirii reprezintă, potenţial, o experienţă 
creativă; în mod normal, ar trebui să contribuie la ex¬ 
tinderea conştiinţei, la îmbogăţirea sinelui. (Iar aici nu 
vorbesc în termeni cantitativi — chiar dacă, se înţelege, 
o întâlnire pasageră ne va afecta foarte puţin —, ci mă 
refer la calitatea experienţei trăite.) în cadrul întâlnirii 
autentice, ambele persoane suferă schimbări, chiar dacă 
unele sunt doar de moment. C.G. Jung a observat foarte 
bine că, într-o terapie de succes, are loc o schimbare 
atât la nivelul pacientului, cât şi al terapeutului; iar 
dacă terapeutul nu este deschis faţă de schimbare, nici 
pacientul său nu va fi dispus la schimbare. 

Fenomenul întâlnirii merită o atenţie suplimentară, 
pentru că se pare că aici se petrec mult mai multe 
lucruri decât ne dăm noi seama. Ipoteza pe care o 
propun cu referire la relaţia terapeutică este că, în 
măsura în care terapeutul îşi poate elabora în mod 
adecvat propriile trăiri, este imposibil ca una dintre 
persoane să simtă o emoţie fără că cealaltă să nu simtă, şi 
ea, acea emoţie, chiar dacă la un nivel mai scăzut. Ştiu că 
există destule excepţii la ipoteza mea, dar merită să re¬ 
flectăm asupra ei. Unul dintre corolarele acestei ipoteze 
ar fi că în Mitwelt, în lumea împărtăşită, există în mod 
necesar un grad de rezonanţă şi, că dacă emoţiile altuia 
nu au un ecou în noi, asta se întâmplă pentru că noi 

ne-am blocat căile de acces. Frieda Fromm-Reichman 
afirma adeseori că cel mai bun instrument prin care 
putea spune ce simte pacientul (anxietate, frică, 
dragoste sau furie, pe care pacientul nu îndrăzneşte 
să le exprime) constă în a sesiza ce anume simte ea, în 
interiorul ei, în acel moment. Această folosire a propriei 
persoane pe post de instrument de investigaţie reclamă, 
desigur, un autocontrol enorm din partea terapeutului. 
Atrag atenţia că aici nu este vorba despre a te deschide, 
ca terapeut, şi a-i spune pacientului toate păsurile tale. 
Emoţiile tale pot fi nevrotice (în diversele sensuri ale 
cuvântului), iar pacientul are destule probleme, ca să 
mai fie împovărat şi cu ale tale. Ce vreau eu să spun 
este că prin autocontrol, prin autopurificare dacă vreţi, 
prin punerea între paranteze a propriilor distorsiuni şi 
tendinţe nevrotice, atât cât stă în puterea terapeutului, 
acesta va fi capabil să experimenteze întâlnirea ca pe un 
mod de a participa la emoţiile şi la lumea pacientului. 
Toate aceste procese necesită un studiu mai aprofundat 
şi cred că pot fi abordate şi în alte maniere decât în cele 
de până acum. Aşa cum am mai spus, în relaţionarea 
dintre fiinţele umane se întâmplă ceva special, ceva care 
ţine de structura acelei Mitwelt, ceva care este infinit 
mai complex, mai subtil şi mai bogat decât ne dăm noi 
seama. 

Principalul motiv pentru care acest proces nu a fost 
încă studiat cu atenţie este că nu am avut un concept 
clar al „întâlnirii", concept ocultat de termenul freudian 
de „transfer". în consecinţă, avem acum la dispoziţie 
o seamă de studii asupra transferului, care ne vorbesc 
despre orice, mai puţin despre ce se întâmplă în mod 
efectiv în spaţiul dintre două persoane. Avem toate 
motivele să căutăm un sprijin în filosofia fenomenolo¬ 
gică, pentru a ajunge la o concepţie în care să putem 
aborda întâlnirea ca ceea ce este, şi nu doar sub forma ei 

distorsionată — ca transfer. Este foarte important să nu 
n e lăsăm pradă tentaţiei de a evita şi dilua procesul 
întâlnirii, transformându-1 într-un derivat al transfe¬ 
rului şi contratransferului. 

CAZUL DOAMNEI HUTCHENS* 


Ca psihoterapeut practician şi ca formator, sunt 
uimit cât de des interesul nostru pentru mecanismele 
comportamentale ale pacientului ne face să nu mai 
putem înţelege ce trăieşte el cu adevărat. O pacientă, 
doamna Hutchens (care va constitui punctul de refe¬ 
rinţă al unora dintre remarcile mele), vine pentru prima 
oară în cabinetul meu. E o femeie pe la 35 de ani, din 
clasa de mijloc, care încearcă să păstreze aparenţele 
unei persoane rafinate şi sigure pe sine. Dar e greu să 
nu observi în privirea ei ceva din spaima resimţită de un 
animal încolţit sau de un copil rătăcit. Din ceea ce am 
aflat deja de la neurologii ei, ştiu că suferă de un „spasm 
isteric al laringelui", ceea ce înseamnă că nu poate vorbi 
decât cu o voce răguşită. Din testul Rorschach, a reieşit 
ipoteza că toată viaţa ei s-ar fi ghidat după principiul: 
„Dacă voi spune ceea ce vreau cu adevărat, voi fi 
respinsă; în aceste condiţii, este mai bine să nu vorbesc 
deloc". Pe parcursul primei noastră şedinţe, mi-am 


* Acest capitol este adaptat după un articol publicat în American 
Journal of Ortopsychiatry, 30 (1960), pp. 685-695. 

făcut o idee despre cauza („de ce“-ul) problemei sale, 
iar ea mi-a povestit câte ceva despre relaţia cu mama 
sa autoritară şi cu bunica la fel de strictă şi despre cum 
a învăţat să-şi ţină secretele bine ascunse. Dar în timp 
ce-mi tot bat capul cu „de ce“-uri şi „cum“-uri, încercând 
să-mi explic originea problemei, îmi scapă exact ceea ce 
este mai important (şi, totodată, singura sursă efectivă 
de informaţii), anume persoana aceasta din faţa mea, 
care există, devine, se transformă, această fiinţă umană 
cu trăirile ei imediate, care respiră acelaşi aer cu mine, 
în acelaşi cabinet. 

în spaţiul american, există tot soiul de încercări de 
a sistematiza teoria psihanalitică în termeni de forţe, 
dinamici şi energii. Or, abordarea pe care eu o propun 
se află exact la antipozi. Şi plec de la ideea că orice 
teorie ştiinţifică trebuie să fie relevantă pentru caracte¬ 
risticile specifice ale obiectului de studiu, în speţă fiinţa 
umană. Nu că aş nega existenţa dinamicilor şi forţelor 
(ar fi absurd s-o fac), dar susţin că ele capătă sens doar 
în contextul persoanei vii, cu o existenţă concretă; cu 
alte cuvinte, aceşti termeni capătă sens doar într-un 
context ontologic. 

Prin urmare, propun să ne îndreptăm atenţia în 
primul rând asupra singurului dat real din relaţia 
terapeutică, adică asupra persoanei existente, cea care 
şade pe scaunul din cabinet, faţă în faţă cu terapeutul. 
(Termenul de „persoană existentă" este echivalentul 
meu pentru germanul Dasein, traductibil literal prin 
„fiinţă care se află aici"). Observaţi că nu vorbesc doar 
despre „individ" sau doar despre „persoană"; dacă vom 
considera indivizii ca unităţi dintr-un grup — abordare 
legitimă, desigur, pentru ştiinţa psihologiei — atunci 
vom pierde din vedere exact acele caracteristici care fac 
dintr-un individ o „persoană existentă", în came şi 
oase. Căci, atunci când vom considera insul doar ca pe 

o rezultantă a unor forţe pulsionale şi deterministe, 
atunci vom studia orice, mai puţin pe cel căruia i se 
întâmplă aceste experienţe, adică ne va scăpa din vedere 
tocmai persoana existentă. 

Pornind de aici, ne vom întreba: care sunt acele 
caracteristici specifice pentru pacientul din cabinetul 
nostru, în calitatea sa de persoană existentă? Voi 
propune şase astfel de caracteristici, pe care le voi numi 
principii*, şi pe care le-am dedus din experienţa mea ca 
psihoterapeut. Chiar dacă aceste principii sunt rezul¬ 
tatul filtrării a numeroase cazuri clinice, eu le voi ilustra 
prin câteva episoade din cazul doamnei Hutchens. 

în primul rând, ca orice altă persoană existentă, 
doamna Hutchens este centrată pe sine, iar un atac 
asupra nucleului persoanei sale devine un atac asupra 
propriei sale existenţe. Această notă specifică poate fi în¬ 
tâlnită la orice fiinţă vie; este definitorie inclusiv pentru 
animale şi plante. M-am mirat adeseori, pe când trăiam 
la ferma familiei din New Hampshire, de faptul că 
imediat ce tăiam vârful unui pin, coniferul îşi îndrepta 
în sus o nouă ramură, ivită de te miri unde, ca să resta¬ 
bilească noul centru. însă acest principiu are o relevanţă 
aparte pentru fiinţele umane, stând la baza unei mai 
bune înţelegeri a bolii şi sănătăţii, a nevrozei şi sănătăţii 
mentale. Astfel, nevroza nu va mai fi considerată ca 
o deviaţie de la ceea ce teoriile noastre particulare 
consideră că trebuie să fie o persoană. Nevroza nu este 
mai degrabă tocmai calea prin care individul încearcă să-şi 
conserve propriul centru, propria existenţă? Simptomele 
sale rezidă în tentative de îngustare a limitelor propriei 
lumi (lucru vizibil în cazul inabilităţii de verbalizare a 
doamnei Hutchens), în scopul de a apăra centralitatea 

* Dintr-o perspectivă filosofică, acestea ar putea fi numite „prin¬ 
cipii ontologice". 

existenţei în faţa oricărei ameninţări. Eliminând unele 
aspecte ale mediului, individul se mulţumeşte cu ce 
rămâne din sine. înainte să vină la cabinetul meu, 
doamna Hutchens mai fusese la un alt terapeut, pe 
care îl văzuse timp de o lună în şase rânduri. încercând 
s-o ajute să-şi recapete încrederea, terapeutul a făcut 
greşeala să-i spună pacientei că se poartă prea formal 
şi că se controlează prea mult. La care ea s-a supărat 
enorm şi a întrerupt imediat respectiva terapie. Teoretic, 
clinicianul a procedat corect, însă dintr-o perspectivă 
existenţială, el a greşit foarte tare. Eu cred că ceea ce i-a 
scăpat a fost tocmai faptul că acest autocontrol excesiv 
şi acest formalism afişat nu erau nicidecum lucruri la 
care doamna Hutchens să fi vrut să renunţe; dimpotrivă, 
acestea era o parte din încercarea disperată de a-şi 
conserva centrul ei precar. Era ca şi cum ar fi spus: 

„Dacă mă deschid, dacă încep să comunic cu adevărat, o 
să pierd şi petecul ăsta de viaţă care mi-a mai rămas". 

Putem observa acum cât de inadecvată este definirea 
nevrozei ca un eşec în încercarea de ajustare la lume. 
Căci nevroza chiar asta înseamnă: ajustare; şi de aici vin 
toate problemele. Nevroza este acea adaptare necesară 
prin care este conservată centralitatea, este acel mijloc 
prin care acceptăm nefiinţa, pentru a prezerva o mică 
bucată de fiinţă. Şi, în majoritatea cazurilor, încetarea 
acestui efort de ajustare reprezintă o binecuvântare. 

Singurul lucru pe care îl ştiam sigur despre doamna 
Hutchens încă din prima întâlnire (lucru valabil pentru 
orice fel de pacient) este că ea, la fel ca orice altă 
fiinţă vie, are nevoie de o centralitate şi că aceasta s-a 
destrămat. Cu preţul unor frământări considerabile, 
ea încearcă să se salveze — primul pas a fost că a venit 
în terapie. De aici, rezultă cel de-al doilea principiu: 
fiecare persoană existentă este caracterizată de nevoia de 
autoafirmare, de trebuinţa de conservare a centralităţii 

sale. Această autoafirmare a fiinţelor umane poartă 
numele de „curaj". Paul Tîllich este foarte interesant 
pentru psihoterapeuţi atunci când scrie despre „curajul 
de a fi“. El insistă asupra faptului că sentimentul fiinţei 
nu este nicicând dat oamenilor de la sine, ci că depinde 
de curajul individual, în lipsa căruia omul îşi pierde din 
fiinţă. Aceasta face din curaj un corolar ontologic obliga¬ 
toriu. Plecând de la acest indicator, eu, ca terapeut, pun 
un accent deosebit pe felul în care pacienţii îşi exprimă 
voinţa, deciziile, alegerile. De fiecare dată când pacientul 
face mici remarce de genul „poate voi fi în stare..." sau 
„poate o să încerc...", eu nu las să scape aceste exprimări 
şi le analizez împreună cu pacientul. A susţine că voinţa 
este un produs al dorinţei înseamnă a spune adevărul 
doar pe jumătate. în terapie, eu subliniez cealaltă jumă¬ 
tate a adevărului, anume că nicio dorinţă nu-şi poate găsi 
împlinirea decât cu ajutorul voinţei. 

Să revenim la doamna Hutchens care îmi vorbea 
răguşit şi cu o expresie de teamă combinată cu speranţă. 
Desigur relaţia terapeut-pacient se stabileşte chiar 
dinaintea primei întâlniri, prin diversele expectanţe 
din sala de aşteptare sau chiar din timpul deciziei de 
a merge la terapeut. Pacienta mea era cu siguranţă în 
cumpănă dacă să se angajeze personal în relaţia pe care 
o avea cu mine. De aici, provine al treilea principiu: 
orice persoană existentă are nevoia şi posibilitatea de a ieşi 
din centralitatea sa şi de a se angaja în relaţia cu alte fiinţe. 
Această ieşire din sine implică de fiecare dată riscuri. 
Dacă organismul merge prea departe, îşi va pierde 
centralitatea (identitatea), un fenomen uşor de observat 
în universul biologic. Omida păroasă a stejarului, de 
exemplu, se dezvoltă ameţitor pe parcursul mai multor 
ani, mâncând cu voracitate frunzele copacilor, ajungând 
ca în cele din urmă să-şi epuizeze toată hrana şi să 
moară. 

Dar dacă nevroticul se teme atât de tare să nu-şi 
piardă centrul (aşa conflictual cum este), încât el 
refuză să mai iasă din sine şi se repliază în mod rigid 
şi restrângându-şi reacţiile şi spaţiul de acţiune, atunci 
creşterea sa va fi blocată, aşa cum am precizat deja în 
capitolul 1. Acesta este tiparul observabil în refulare şi 
inhibiţii, formele cele mai frecvente ale nevrozei din 
vremea lui Freud. însă în timpurile noastre, pline de 
conformism şi de porniri îndreptate către exterior, se 
prea poate ca tiparul cel mai frecvent al nevrozei să fie 
la antipozi: mă refer aici la dispersarea noastră prin 
angajarea socială şi prin identificarea cu ceilalţi, până 
în acel punct în care propria noastră fiinţă este vidată. 
Ajunşi aici, înţelegem mai bine de ce Martin Buber şi 
Harry Stack Sullivan au insistat, fiecare în felul său, 
asupra faptului că fiinţa umană nu poate fi percepută 
ca un sine decât dacă luăm în calcul şi angajamentul în 
raport cu ceilalţi. Să mai spunem că, dacă vom reuşi să 
identificăm principiile ontologice ale persoanei exis¬ 
tente, atunci omiterea vreunuia din aceste şase principii 
ne va răpi posibilitatea de a mai vorbi despre o fiinţă 
umană completă. 

Cel de-al patrulea principiu sună aşa: latura subiec¬ 
tivă a centralităţii constă în însuşi faptul conştientizării 
(awareness). Paleontologul Pietre Teilhard de Chardin 
a descris într-un mod ingenios transformările evoluţi¬ 
oniste ale conştientizării, mergând de la amoebă până 
la om. Forme ale conştientizării există cu siguranţă şi 
la animale. Howard Liddell a observat, de pildă, că foca 
aflată în habitatul ei natural îşi ridică la fiecare zece 
secunde capul, chiar şi atunci când doarme, pentru a 
supraveghea orizontul şi pentru a-1 observa pe even¬ 
tualul vânător eschimos care o pândeşte cu arcul şi cu 
săgeata otrăvită. Aceasta conştientizare a ameninţării 
care există la animale este numită de Liddell vigilenţă. 

El vedea în ea un echivalent simplu şi primitiv, la 
nivelul animalelor, pentru ceea ce la om se manifestă ca 
anxietate. 

Primele patru principii specifice sunt comune la 
om şi la toate celelalte creaturi; sunt niveluri biologice 
mai vechi ce se regăsesc şi în planul fiinţei umane. Cel 
de-al cincilea principiu se referă însă la o caracteristică 
specifică doar omului, anume la conştiinţa de sine. 
Conştiinţa de sine reprezintă o formă a conştientizării spe¬ 
cifică doar omului. De aceea, conştientizarea ( awareness ), 
adică stare de trezie, nu este, pentru noi, totuna cu 
conştiinţa ( consciousness ). Conştientizarea se leagă de 
ceea ce Liddell numea „vigilenţă". Ideea este confirmată 
şi prin etimologia lui „awareness 11 , cuvânt care provine 
de la anglo-saxonul gewaer, waer, care se referă la a 
avea cunoştinţă de pericolele şi ameninţările externe. 
Această stare de vigilenţă este, în mod evident, cea care 
predomină în reacţia nevroticului la pericol. Doamna 
Hutchens, de pildă, considerase în primele noastre 
întâlniri că şi eu sunt o ameninţare pentru ea. Pe de 
cealaltă parte, conştiinţa nu poate fi definită doar ca o 
simplă conştientizare a pericolului venit dinspre lume; 
ea este capacitatea de a mă considera pe mine sub forma 
unei fiinţe ameninţate, este experienţa de sine ca subiect 
care are o lume. Conştiinţa, după cum spune şi Kurt 
Goldstein, constă în capacitatea omului de a transcende 
situaţia concretă imediată, de a trăi în termeni de 
posibilitate. Ea susţine capacitatea umană de a folosi 
abstracţiuni şi termeni generali, de a avea un limbaj şi 
nişte simboluri. Această capacitate a conştiinţei de sine 
subîntinde largul evantai de posibilităţi pe care omul 
le are la îndemână în relaţia cu lumea sa şi constituie 
fundaţia pentru libertatea psihologică. Libertatea 
umană are baza ei ontologică, ceea ce ar trebui acceptat 
de orice psihoterapeut. 

în cartea lui Fenomenul uman, Pierre Teilhard de 
Chardin descrie, aşa cum am precizat, conştientizarea 
în toate formele evolutive ale vieţii. însă, în cazul 
omului, apare o nouă funcţie a acestei stări de vigilenţă, 
anume conştiinţa de sine. Teilhard de Chardin încearcă 
să demonstreze ceva ce eu am crezut dintotdeauna, şi 
anume că, atunci când emerge o nouă funcţie, vechiul 
tipar, întregul Gestalt al organismului, se schimbă. 
Astfel, organismul nu va putea fi complet înţeles decât 
în termenii noii funcţii. Prin urmare, este doar pe 
jumătate adevărat să spunem că un organism poate fi 
înţeles în termenii elementelor mai simple care-1 preced 
în ordine evoluţionistă. Cealaltă jumătate a adevărului 
ne spune că fiecare nouă funcţie formează o nouă 
complexitate care va determina toate părţile subiacente 
din organism. în acest sens, ceea ce este simplu poate fi 
înţeles doar în termenii a ceea ce este mai complex. 

Aşa se întâmplă şi cu înrâurirea conştiinţei de sine 
asupra omului. Toate funcţiile biologice mai simple vor 
trebui înţelese în termenii acestei noi funcţii. Nimeni 
nu va nega nicio clipă importanţa vechilor funcţii sau 
a altor structuri biologice pe care noi, oamenii, le 
împărţim cu organismele mai puţin evoluate. Să luăm ca 
exemplu sexualitatea, comună în mod evident la toate 
mamiferele. Graţie conştiinţei de sine, sexul capătă un 
nou Gestalt, aşa cum reiese de fiecare dată şi în terapie. 
Impulsurile sexuale sunt acum condiţionate de persoana 
partenerului; nu vom putea exclude sub nicio formă 
ceea ce noi gândim despre partener sau parteneră (in¬ 
diferent dacă aceste idei sunt reale, imaginare sau sunt 
nişte fantasme refulate). Faptul că persoana subiectivă 
a Partenerului sexual este aproape nesemnificativă în 
cadrul sexualităţii nevrotice (în relaţii precum cele cu 
o prostituată sau în sexul compulsiv) nu face decât să 
confirme observaţia noastră; pentru că această stare de 

fapt implică tocmai blocarea, distorsionarea conştiinţei 
de sine. Aşadar, atunci când vorbim despre sexualitate 
în termeni de obiecte sexuale, aşa cum a făcut sexologul 
Alfred Kinsey, vom putea obţine statistici interesante şi 
folositoare; doar că, în acest caz, nu vom mai vorbi defel 
despre sexualitatea umană. 

Afirmaţiile mele nu trebuie luate ca un semn 
al unui antibiologism, ci, din contră, cred că doar 
venind dinspre orientarea existenţială putem înţelege 
biologia umană în adevărata ei lumină. Ca să-l citez 
pe Kierkegaard: -Legea naturală este mai valabilă ca 
oricând". Obiecţiile mele se îndreaptă mai degrabă 
contra acceptării necritice a premisei că organismul 
trebuie explicat doar pe baza elementelor inferioare în 
ordinea evoluţiei. Această premisă ne-a făcut să trecem 
cu vederea un adevăr clar ca bună-ziua, anume că ceea 
ce face dintr-un cal să fie un cal nu sunt elementele 
pe care le împărtăşeşte cu organismele inferioare în 
ordinea evolutivă, ci tocmai ceea ce îl deosebeşte de 
acestea şi îl defineşte ca pe un „cal“. Prin urmare, 
elementele la care ne vom raporta în tratarea pacienţilor 
noştri nevrotici sunt acele caracteristici şi funcţii care sunt 
specifice exclusiv omului. Nevroza vine doar din dere¬ 
glarea acestor elemente specific umane. Or, condiţia 
existenţei acestor funcţii este conştiinţa de sine — iar 
Freud tocmai asta a observat: că tiparul nevrotic este 
caracterizat de refularea şi îngrădirea conştiinţei. 

în concluzie, sarcina terapeutului va fi nu doar să-l 
facă pe pacient să conştientizeze acest lucruri, ci în 
primul rând să. facă trecerea de la vigilenţă la conştiinţa de 
sine. Conştientizarea, starea de vigilenţă, înseamnă să 
ştim că ceva din exterior poate ameninţa lumea lăun¬ 
trică — în cazul paranoicilor şi a nevroticilor cu ten¬ 
dinţe similare, această condiţie se va asocia cu un com¬ 
portament de tip punere în act. în schimb, conştiinţa de 

sine aduce starea de vigilenţă (conştientizarea) pe un cu 
totul alt plan; astfel, pacientul observă că el este de fapt 
cel ameninţat, că el este fiinţa care locuieşte în această 
lume ameninţătoare, că el este subiectul care are o lume 
a sa. Iar aceasta îi permite să aibă o „privire revelatorie 
lăuntrică 11 , un in-sight, adică să vadă lumea şi probleme 
ei în relaţie cu propria persoană. Doar astfel, va fi în 
stare să şi facă ceva în legătură cu aceste probleme. 

Dar să ne întoarcem la pacienta noastră extrem de 
tăcută, care după douăzeci şi cinci de şedinţe a avut 
următorul vis. Se făcea că se afla într-o casă de lângă un 
aeroport şi căuta, cameră de cameră, după un bebeluş, 
în mintea ei, bebeluşul aparţinea unei alte persoane, dar 
credea că acel părinte îi va împrumuta fără probleme 
copilaşul. Se pare însă că ea pusese bebeluşul într-un 
halat (al ei sau al mamei sale), iar acum era terifiată la 
gândul că acesta se va sufoca. Spre bucuria ei, l-a găsit 
pe bebeluş încă în viaţă. La care, i-a venit o idee ciudată: 
„Oare n-ar fi bine să-l ucid? 11 

Casa se afla lângă aeroportul unde învăţase pe la 
douăzeci de ani să piloteze, să zboare singură, un gest 
extrem de important pentru autoafirmarea ei şi pentru 
independenţa de care avea nevoie în raport cu părinţii 
ei. Bebeluşul a fost asociat cu băiatul ei mai mic, cu 
care ea se identifica adeseori. Voi trece peste procesul 
asociativ mai complicat prin care eu şi pacienta am 
dedus că acest bebeluş ducea o existenţă independentă. 
Ideea este că visul era o expresie a evoluţiei conştiinţei 
de sine, o conştiinţă de care nu este încă sigură că îi 
aparţine, una pe care chiar se întreabă, în vis, dacă n-ar 
fi mai bine s-o anihileze. 

Cu vreo şase ani înainte să vină în terapie, doamna 
Hutchens părăsise religia părinţilor, cu care avusese o 
relaţie bazată în principal pe autoritate. A trecut la un 
alt rit, în care chiar credea. Dar n-a îndrăznit niciodată 

să le vorbească părinţilor ei despre această schimbare. 
Mai mult, când aceştia o vizitau, mergea cu ei la biserica 
aparţinând cultului lor şi tremura de teamă ca odraslele 
sale să n-o dea de gol. După circa treizeci şi cinci de 
şedinţe, în momentul în care se gândea serios să le 
scrie părinţilor despre trecerea ei de la o biserică la alta, 
pacienta a avut pe parcursul a două săptămâni o serie 
de stări bruşte de leşin chiar în cabinetul meu. Devenea 
deodată extrem de slăbită, faţa i se făcea palidă, se 
simţea golită şi i se părea că se scufundă. A trebuit să 
stea de câteva ori puţin întinsă pe canapea, iar retros¬ 
pectiv a numit aceste momente „scufundări în uitare". 

Apoi le-a scris părinţilor mărturisindu-le cât se poate 
de deschis despre schimbarea confesiunii, precizând 
ulterior că n-are rost ca ei să încerce să-i schimbe con¬ 
vingerea. în întâlnirile imediat următoare, m-a întrebat 
plină de teamă dacă nu cumva mi se pare că este pe 
cale să devină psihotică. I-am răspuns că, de vreme ce 
fiecare dintre noi poate să aibă pe parcursul vieţii câte 
un astfel de episod, nu văd de ce ea ar trebui să fie mai 
psihotică decât noi, ceilalţi. Apoi am întrebat-o dacă 
nu cumva frica ei de psihoză nu traducea de fapt teama 
faţă de părinţii ei pe care îi pusese la punct, ca şi cum 
a fiinţa în mod autentic era resimţit ca un echivalent 
pentru a înnebuni. După cum se poate observa, am 
accentuat asupra faptului că teama pacientei de a fi ea 
însăşi era trăită ca fiind ceva echivalent cu îmbolnăvirea 
de psihoză. Acest lucru nu este deloc surprinzător, 
de vreme ce conştiinţa şi afirmarea propriilor dorinţe 
presupun asumarea propriei unicităţi şi originalităţi, 
ceea ce implică, mai departe, că trebuie să fim pregătiţi 
nu doar pentru despărţirea de figurile parentale de care 
am fost dependenţi, dar şi pentru solitudinea celui care 
se afirmă şi în acelaşi timp va rămâne de unul singur în 
întregul univers psihic. 

Aceste conflicte profunde ivite în urma dezvoltării 
conştiinţei de sine transpar în mod limpede în trei 
secvenţe din terapia cu doamna Hutchens, al cărei 
simptom primar consta, în mod curios, în negarea 
acelei capacităţi umane unice bazate pe conştiinţă — 
este vorba despre vorbire. Astfel, avem: (1) tentaţia 
de a ucide bebeluşul; (2) scufundările în uitare prin 
intermediul leşinului, ca şi cum ea ar spune: „Dacă îmi 
voi pierde conştiinţa, voi scăpa şi de grija teribilă de a 
spune adevărul părinţilor", şi (3) teama de a nu cădea în 
psihoză. 

Ajungem, în sfârşit, la cea de-a şasea şi ultima 
caracteristică ontologică, anxietatea. Anxietatea este 
starea specifică fiinţei umane care se află în conflict cu ceea 
ce ar putea să-i anihileze fiinţa. în termenii lui Tillich, 
este starea fiinţei care luptă cu nefiinţa, conflict pe 
care Freud l-a înfăţişat de-o manieră mitologică, prin 
simbolul impresionant al pulsiunii de moarte. O faţetă 
a acestei bătălii va fi vizibilă în confruntarea cu ceva 
din exterior. Dar aspectul lăuntric al acestui conflict 
este mult mai important pentru psihoterapie. în cazul 
doamnei Hutchens, de exemplu, acest conflict din inte¬ 
riorul persoanei sale rezidă în întrebarea cât de departe 
şi cât de mult se va opune propriei fiinţe, propriilor sale 
potenţialităţi. 

Dintr-o perspectivă existenţială, acea tentaţie de 
a ucide bebeluşul, de a-şi anihila conştiinţa (aşa cum 
apare în visul pacientei noastre), trebuie luată foarte 
în serios. Noi nici nu am expediat-o ca pe un produs 
„nevrotic" al bolii sale şi nici nu i-am atenuat gravitatea, 
asigurând-o eventual pe doamna Hutchens că „E în 
regulă, dar nu vă obligă nimeni s-o faceţi". Dacă am 
fi procedat astfel, am fi ajutat-o să-şi ajusteze felul de 
a fi cu preţul renunţării la o bucată din fiinţa ei — cu 
alte cuvinte cu preţul sacrificării şansei de a-şi spori 

41 



independenţa. Asumarea conştiinţei de sine implică 
o confruntare cu sine care nu este deloc simplu de 
explicat. Dintre elementele acestei lupte interioare ale 
pacientei, amintim: acceptarea urii din trecut — către şi 
dinspre mama sa; acceptarea motivaţiilor din prezent 
care nasc sentimente de ură şi dorinţa de distrugere; 
demascarea raţionalizărilor şi a iluziilor legate de 
motivaţiile sale şi de comportamentul ei, plus asumarea 
răspunderii şi a solitudinii care vor decurge de aici; 
renunţarea la sentimentul omnipotenţei din copilărie 
şi împăcarea cu faptul că, deşi nu poate fi sigură de 
niciuna dintre deciziile sale, până la urmă tot va trebui 
să facă o alegere. însă toate aceste elemente, care pot 
fi uşor înţelese dacă sunt considerate aparte, trebuie 
să fie privite în lumina faptului că posibilitatea de a ne 
întoarce contra noastră, deci de autonegare, este implicată 
întotdeauna în însăşi structura conştiinţei. Natura tragică 
a existenţei umane rezidă în aceea că structura conşti¬ 
inţei noastre adăposteşte în fiecare moment tentaţia 
sinuciderii. Dostoievski şi alţi predecesori ai existenţi¬ 
alismului nu vorbeau deloc în hiperbole poetice atunci 
când, după ce se înecau în votcă, se plângeau de povara 
teribilă a libertăţii. 

Iar faptul că psihoterapia existenţială se opreşte 
mai mult asupra acestor aspecte tragice ale vieţii nu 
înseamnă şi că vine cu o perspectivă pesimistă. Ba, din 
contră. Confruntarea cu o veritabilă tragedie este o 
experienţă sufletească purificatoare, un catharsis, aşa 
cum au observat Aristotel şi alţii de-a lungul istoriei. 
Tragedia este intim legată de demnitatea şi măreţia 
fiinţei umane şi poate prilejui persoanei intuiţii pro¬ 
funde ( insights ) unice, aşa cum vedem în dramele lui 
Oedip şi Oreste, în Hamlet şi Macbeth. 

CONTEXTUL CULTURAL 



ORIGINILE Şl SEMNIFICAŢIA 
PSIHOLOGIEI EXISTENŢIALE 


în ultimii ani, unii psihologi şi psihiatrii au început 
să realizeze din ce în ce mai mult că există goluri 
importante în ceea ce priveşte înţelegerea noastră 
asupra fiinţelor umane. Aceste goluri pot părea 
incitante pentru psihoterapeuţi, care se confruntă în 
practica lor clinică cu realitatea palpabilă a persoanelor 
aflate în criză, a căror anxietate nu poate fi diminuată 
prin formule teoretice. Aceste lacune reprezintă însă 
dificultăţi insurmontabile pentru cercetarea ştiinţifică. 
Astfel, mulţi psihiatri şi psihologi din Europa, alături 
de colegii lor americani, au început să fie chinuiţi de 
întrebări, în timp ce alţii sunt copleşiţi de îndoielile care 
vin din întrebările pe jumătate reprimate sau suprimate 
cu totul. 

Una dintre aceste întrebări este dacă putem fi 
siguri că vedem pacientul aşa cum este el de fapt, 
cunoscându-1 în realitatea sa, sau dacă vedem o simplă 
proiecţie a teoriilor noastre în legătură cu el. Fiecare 
psihoterapeut are propriile sale modele asupra tiparelor 

şi mecanismelor comportamentale şi funcţionează 
bazându-se pe sistemul de concepte promovat de şcoala 
căreia îi aparţine. Un astfel de sistem conceptual este 
eminamente necesar dacă vrem să facem observaţii 
ştiinţifice. întrebarea crucială este însă care este puntea 
dintre acest sistem şi pacient, anume cum putem fi 
siguri că sistemul nostru, frumos şi meşteşugit lucrat 
aşa cum este el din punct de vedere teoretic, poate 
să aibă vreo legătură cu acest individ din faţa ochilor 
noştri, cu această realitate concretă care stă în faţa 
noastră pe canapeaua din cabinet. Nu are oare această 
persoană nevoie de un alt sistem, de un cadru total 
diferit de cel pe care îl folosim? Oare nu se sustrage 
acest pacient, de altfel ca toate fiinţele din lume, exami¬ 
nărilor noastre, scăpându-ne printre degete ca firele de 
nisip, tocmai pentru că noi ne bazăm pe eşafodajul logic 
al sistemului nostru? 

O altă întrebare ar fi cum putem să ştim dacă 
vedem pacientul în lumea sa reală, lumea în care „se 
mişcă, trăieşte şi îşi are fiinţa" şi care pentru el este 
unică, concretă şi diferită de teoriile noastre culturale 
generale? După toate probabilităţile, nu am participat la 
lumea lui şi nu avem cum s-o cunoaştem în mod direct. 
Cu toate acestea, noi trebuie s-o cunoaştem şi să fim 
într-o oarecare măsură parte din ea, dacă vrem să avem 
ocazia de-a ne cunoaşte pacientul. 

Astfel de întrebări i-au motivat pe psihiatrii şi pe 
psihologii din Europa, care mai târziu au întemeiat 
orientarea Daseinsanalyse sau analiza existenţială. 
Ludwig Binswanger afirmă că „orientarea existenţială 
din psihiatrie s-a născut din faptul că cercetătorii nu 
au fost mulţumiţi de eforturile făcute pentru creşterea 
înţelegerii ştiinţifice la nivelul psihiatriei... Psihologia 
şi psihiatria sunt ştiinţe axate într-adevăr pe om, dar nu 
pe omul bolnav mental, ci pe om în sine. Noua înţelegere 

a omului, pe care i-o datorăm analizei existenţei des¬ 
făşurate de către Heidegger, are la bază această nouă 
concepţie că omul nu mai este înţeles plecând de la o 
anume teorie — fie că ea este mecanicistă, biologică sau 

psihologică' 1 *. 


CE A MOTIVAT ACEASTĂ EVOLUŢIE? 


înainte de a explica ce reprezintă această nouă con¬ 
cepţie asupra omului, trebuie să subliniem că această 
orientare a apărut în mod spontan în anumite zone din 
Europa şi în diferite şcoli, fiind caracterizată de un grup 
divers de cercetători şi gânditori. Aceştia sunt Eugene 
Minkowski de la Paris, Erwin Straus din Germania 
şi mai apoi, tot de aici, V.E. von Gebsattel — aceştia 
au reprezentat în principal prima etapă, sau etapa 
fenomenologică a mişcării. în cea de-a doua etapă, cea 
existenţială, îi menţionăm pe Ludwig Binswanger, A. 
Storch, M. Boss, G. Bally, Ronald Kuhn din Elveţia, J.H. 
Van Den Berg şi F.J. Buytendijk din Olanda şi aşa mai 
departe. Faptul că mişcarea a apărut în mod spontan, 
fără că aceşti oameni să ştie despre munca celorlalţi, 
remarcabil de similară cu a lor, şi că, în loc de a se 
datora ideilor unui singur lider, ea îşi datorează exis¬ 
tenţa diverşilor psihiatri şi psihologi, arată că ea vine 
ca răspuns la o nevoie crescândă resimţită în prezent 
în psihiatrie şi psihologie. Von Gebsattel, Boss şi Bally 
simt freudieni. Binswanger, cu toate că provine din 
Elveţia, a devenit membru al Societăţii Psihanalitice de 


L. Binswanger, „Existenţial Analysis and Psychotherapy", în F. 
Fromm-Reichmann şi J.L. Moreno (coord.), Progress in 
Psychotherapy (New York: Grune & Stratton, 1956), p. 144. 

la Viena la recomandarea lui Freud, atunci când grupul 
de la Ziirich s-a despărţit de Asociaţia Internaţională 
de Psihanaliză. Unii dintre terapeuţii existenţialişti 
fuseseră la rândul lor jungieni. 

Aceşti oameni cu vastă experienţă au fost nemulţu¬ 
miţi de faptul că, deşi ajungeau să-şi vindece pacienţii 
prin tehnicile învăţate, nu puteau, atâta timp cât îşi 
menţineau asumpţiile freudiene sau jungiene, să 
înţeleagă clar de ce aceste vindecări se petreceau sau 
nu, sau ce avea loc la nivelul existenţei pacienţilor lor. 

Ei au refuzat metodele obişnuite ale terapeuţilor de a-şi 
domoli aceste îndoieli, anume de-a încerca, cu atenţie 
sporită, să perfecţioneze complexităţile sistemului lor 
conceptual. O altă tendinţă a psihoterapeuţilor, când 
aceştia se simt copleşiţi de îndoieli legate de ceea ce fac, 
este aceea de-a se concentra asupra tehnicii. într-adevăr, 
poate că cea mai la îndemână metodă de reducere a an¬ 
xietăţii este aceea de-a ne detaşa de probleme, concen- 
trându-ne exclusiv pe aspectul tehnic. Aceşti cercetători 
au rezistat tentaţiei. Nu au fost dornici nici să postuleze 
factori neverificabili de tipul „libido“, sau „cenzură 11 
(după cum arată Ludwig Lefebre*) sau de tipul proce¬ 
selor de obicei etichetate în bloc ca „transfer 11 , pentru a 
explica ce se întâmplă. Şi aveau îndoieli foarte mari în 
special în legătură cu folosirea teoriei inconştientului ca 
pe o pânză albă pe care se putea zugrăvi aproape orice 
fel de explicaţie. Aşa cum arată Straus, îşi dădeau seama 
că „ideile inconştiente ale pacientului sunt de cele mai 
multe ori teoriile conştiente ale terapeutului 11 . 

Aceşti psihiatri şi psihologi nu erau nemulţumiţi 
neapărat de tehnicile terapeutice ca atare. Recunoşteau, 


* Comunicare personală a domnului Lefebre, un psihoterapeut 
adept al orientării existenţiale, format sub îndrumarea lui 
Jaspers şi Boss. 

de exemplu, că psihanaliza este validă în anumite 
tipuri de cazuri şi unii dintre ei, membri convinşi ai 
mişcării freudiene, o aplicau de altfel. Toţi aveau însă 
mari îndoieli legate de teoria asupra omului de la baza 
acestei orientări. Credeau astfel că aceste dificultăţi şi 
limitări ale conceptului de om nu numai că aduceau 
impedimente serioase în cercetare, dar că aveau, cu 
timpul, să limiteze eficienţa şi dezvoltarea tehnicilor 
terapeutice. Ei căutau să înţeleagă diferitele nevroze 
sau psihoze şi, până la urmă, situaţia de criză a oricărei 
fiinţe umane, considerându-le nu ca pe nişte devieri de 
la standardul teoretic al vreunui psiholog sau psihiatru 
care îşi observa pacientul, ci ca pe o deviere individuală 
la nivelul structurii acelui pacient concret, ca pe o fisură 
în condiţia sa umană. „O psihoterapie cu baze existen- 
ţial-analitice examinează istoricul de viaţă al pacientului 
tratat..., dar nu explică acest istoric şi idiosincrasiile 
sale patologice conform preceptelor vreunei şcoli de 
psihoterapie sau în funcţie de anumite categorii con¬ 
ceptuale predilecte. în loc de aceasta, ea înţelege acest 
istoric de viaţă ca pe o modificare în structura totală a 
faptului-de-a-fi-în-lume al pacientului"*. 

încercarea lui Binswanger însuşi de a înţelege 
cum ajută analiza existenţială la rezolvarea unui caz 
şi prin ce diferă aceasta de alte metode de înţelegere 
psihologică este prezentată în mod succint în studiul 
său asupra lui „Ellen West".** După ce îşi terminase 
cartea despre analiza existenţială în 1942, Binswanger 
s-a reîntors la arhivele sanatoriului al cărui director 
era, pentru a selecta istoricul de caz al unei tinere care 

* Binswanger, op. cit., p. 145. 

** L. Binswanger, „The Case of Ellen West", în Rollo May, Emest 
Angel şi Henri Ellenberger (coord.), Existence: A New Dimension 
in Psychology and Psychiatry (New York: Basic Books, 1958), pp. 
237-364. 

se sinucisese. Cazul era din 1918, înainte de terapia 
cu electroşocuri, când psihanaliza era încă în primele 
sale stadii şi când înţelegerea bolilor psihice era încă 
primitivă, dacă o privim prin prisma prezentului. 
Binswanger foloseşte cazul în încercarea de a contrasta 
metodele incipiente de atunci cu modul în care Ellen 
West ar fi putut fi înţeleasă cu ajutorul psihoterapiei 
existenţiale. 

Ellen West fusese de mică o fată băieţoasă şi încă 
de timpuriu nutrise o mare ambiţie, aşa cum arăta 
mottoul pe care îl folosea adesea: „Totul sau nimic“. în 
ultimii ani ai adolescenţei au devenit evidente marile 
şi perpetuele ei dileme, care au ţinut-o legată ca nişte 
lanţuri: trecea de la disperare la bucurie, de la mânie 
la supunere, dar, în special, de la consumul exagerat 
de mâncare la înfometare. Binswanger arată că cei doi 
psihanalişti care au consultat-o pe Ellen — unul timp de 
cinci luni şi celălalt pentru o perioada mai scurtă — nu 
au înţeles-o decât la modul unilateral. Au interpretat-o 
numai prin prisma pulsională şi instinctuală, aspecte 
pe care Binswanger le aşază în dimensiunea de Umwelt 
(această modalitate specială a lumii urmează să fie 
discutată în capitolul 9). Binswanger critică în special 
principiul postulat de Freud conform căruia „potrivit 
concepţiei noastre, fenomenele percepute trebuie să dea 
înapoi în faţa năzuinţelor presupuse doar".* 

în decursul lungii suferinţe a lui Ellen, pe care astăzi 
am eticheta-o ca pe un caz sever de anorexia nervosa, 
aceasta a fost consultată de doi psihiatri ai timpului: 
Kraepelin a diagnosticat-o ca suferind de „melancolie", 
iar Bleuer i-a pus diagnosticul de „schizofrenie". 


* Sigmund Freud, „Prelegeri de introducere în psihanaliză" 
(1916-17), în Opere esenţiale, voi. 1 (Bucureşti: Trei, 2010), p- 
75. 

Binswanger nu este interesat aici de tehnica terapeu¬ 
tică, ci este preocupat să o înţeleagă pe Ellen West. Ea îl 
fascinează, părându-i-se a fi „îndrăgostită de moarte 1 '. în 
adolescenţă, Ellen îl imploră pe „Regele Mării s-o sărute 
întru moarte". Scrie că „moartea este cea mai mare 
fericire din lume, dacă nu chiar singura" (p. 243). „Dacă 
[moartea] mă mai face să aştept mult, atunci mă voi 
duce singură să caut moartea, această bună prietenă" 

(p. 242). Ea scrie în mod repetat că şi-ar dori să moară 
„aşa cum moare o pasăre, în triluri de bucurie". 

Talentul ei de scriitoare iese la iveală în numeroasele 
sale poezii, în jurnalele sale şi în proza legată de boală. 
Ellen West aduce cu Sylvia Plath. Binswanger pune ur¬ 
mătoarea întrebare dificilă: oare unele persoane reuşesc 
să-şi împlinească existenţa doar luându-şi viaţa? „Acolo 
unde existenţa nu poate exista decât prin renunţarea la 
viaţă, atunci ea este o existenţă tragică." 

Ellen West îi apare lui Binswanger ca un exemplu 
viu al descrierii pe care Kierkegaard o face disperării în 
Boala de moarte. Binswanger afirmă: 

A trăi în faţa morţii înseamnă, cu toate acestea, a „muri 
întru moarte", aşa cum spune Kierkegaard, sau a-şi muri 
moartea, cum se exprimă Rilke şi Scheler. Goethe a afirmat 
deja că fiecare trecere în nefiinţă, fiecare moarte, fie aleasă 
sau nu, este până la urmă un „act autonom" al vieţii. După 
cum afirma acesta despre Rafael sau Kepler, „ambii şi-au 
curmat brusc viaţa", dar spunând aceasta se referea la 
moartea involuntară, care le-a venit „din afară", ca o soartă 
externă. Tot aşa, putem şi noi să considerăm moartea 
autoprovocată a lui Ellen West ca fiind, de fapt, o nefericită 
trecere în nefiinţă. Cine ne-ar putea spune unde se termină 
în acest caz vinovăţia şi unde intervine „soarta"?* 

L. Binswanger, „The Case of Ellen West", ed. cit., p. 294. 

Cititorul poate decide cât de bine reuşeşte 
Binswanger să explice principiile existenţiale ale acestui 
caz. Oricine însă care citeşte acest lung caz va simţi 
cât de sincer este Binswanger în căutările sale şi cât de 
bogate îi sunt cunoştinţele şi cultura. 

Aici este relevant să subliniem că pe Binswanger 
şi Freud îi lega o veche prietenie, pe care ambii o 
preţuiau. într-o scurtă carte bazată pe amintirile despre 
Freud, pe care a publicat-o la insistenţele Annei Freud, 
Binswanger povesteşte despre nenumăratele vizite pe 
care i !e-a făcut lui Freud la Viena şi despre vizita de 
mai multe zile pe care acesta i-a făcut-o la rândul său 
la sanatoriul de lângă Lacul Konstanz din Germania. 
Relaţia dintre cei doi este cu atât mai remarcabilă, cu 
cât este singurul exemplu al unei prietenii durabile a lui 
Freud cu unul dintre colegii săi care avea păreri radical 
diferite de ale sale. Mesajul pe care Freud îl scrie ca 
răspuns la scrisoarea lui Binswanger de Anul Nou este 
relevant în acest sens: „Tu, spre deosebire de atâţia alţii, 
nu ai lăsat ca dezvoltarea ta intelectuală — care te-a 
scos din ce în ce mai mult de sub influenţa mea — să ne 
distrugă relaţia personală şi nici nu ştii cât de bine îmi 
face această frumoasă atitudine".* Nu putem şti dacă 
prietenia a rezistat pentru că bătălia intelectuală dintre 
cei doi era ca proverbiala luptă dintre cer şi pământ, 
care nu se întâlnesc niciodată, dacă a durat datorită 
atitudinii diplomate a lui Binswanger (o tendinţă pentru 
care Freud l-a mustrat cu blândeţe la un moment dat) 
sau datorită respectului şi afecţiunii pe care le simţeau 
unul pentru celălalt. Ceea ce trebuie reţinut este însă că 
Binswanger şi ceilalţi promotori ai mişcării existenţiale 
din terapie s-au preocupat nu de critica dinamicilor 

* L. Binswanger, Sigmund Freud. Reminiscences of a Friendship 

(New York: Grune and Stratton, 1957). 

ecifice ca atare, ci de analizarea asumpţiilor de bază 
j e gate de natura umană şi de conceperea unei structuri 
pe care s-ar putea baza toate sistemele terapeutice 
particulare. 

Astfel, ar fi o greşeală să considerăm orientarea 
existenţială din psihoterapie ca pe una dintre diferitele 
şcoli care s-au rupt de freudianism, de genul celor create 
de Jung sau de Adler. Deşi aceste şcoli anterioare care 
s-au îndepărtat de freudianism s-au născut din cauza 
unor neajunsuri din analiza clasică şi au luat fiinţă în 
momentele în care terapia tradiţională ajunsese pe un 
teren arid, ele s-au format totuşi datorită impulsului 
creativ al unui lider fondator. Noile accente ale lui Otto 
Rank asupra timpului prezent din experienţa pacien¬ 
tului au apărut la începutul anilor douăzeci, atunci 
când psihanaliza clasică se limita la o aridă discuţie 
intelectualizată asupra trecutului pacientului; analiza de 
caracter a lui Wilhelm Reich a apărut la sfârşitul anilor 
douăzeci ca un răspuns la nevoia specială de-a ocoli 
„apărările Eului“ din armura caracterului; noile analize 
culturale s-au dezvoltat în anii treizeci datorită muncii 
lui Homey şi a perspectivelor aparte ale lui Fromm şi 
Sullivan, atunci când psihanaliza clasică nu lua în calcul 
semnificaţia reală a aspectelor sociale şi interpersonale 
ale tulburărilor nevrotice şi psihotice. Apariţia abordării 
terapeutice existenţiale are ceva în comun cu toate 
aceste şcoli — anume, că s-a ivit ca o consecinţă a nea¬ 
junsurilor din orientările deja existente în psihoterapie, 
după cum voi arăta mai târziu. Ea diferă însă de cele¬ 
lalte şcoli în două privinţe. în primul rând, ea nu este 
creaţia unui lider, ci s-a dezvoltat spontan şi natural 
în mai multe părţi ale Europei. în al doilea rând, ea 
nu îşi propune să fondeze o nouă şcoală prin opoziţie 
cu şcolile deja existente sau să ofere o nouă tehnică în 
opoziţie cu tehnicile anterioare. Mai degrabă, ea doreşte 

să analizeze structura existenţei umane, ceea ce este 
un proiect care, dacă va reuşi, va duce la o înţelegere a 
realităţii de la baza tuturor situaţiilor în care se găsesc 
fiinţele umane aflate în criză. 

Astfel, această mişcare îşi doreşte mai mult decât 
să aducă nişte lămuriri asupra unor zone de umbră 
din psihoterapie. Când Binswanger afirmă că „analiza 
existenţială este în stare să lărgească şi să adâncească 
conceptele de bază şi înţelegerea psihanalizei", el se 
află pe un teren solid după părerea mea, nu numai din 
punctul de vedere al analizei, dar şi în ceea ce priveşte 
alte forme de terapie. 

Când terapia existenţială a fost pentru prima dată 
introdusă în Statele Unite, prin intermediul volumului 
colectiv Existence, mişcarea a întâlnit o puternică opo¬ 
ziţie, în ciuda faptului că era deja respectată în Europa. 
Cu toate că această opoziţie s-a atenuat, este important 
să examinăm îndeaproape natura acestei opoziţii. 

Prima sursă de opoziţie la această orientare şi la orice 
altă nouă contribuţie este asumpţia că toate descoperirile 
majore au avut deja loc în domeniile respective şi că mai 
trebuie doar rafinate la nivel de detaliu. Această atitudine 
s-a instalat de mult, ca un oaspete nepoftit care a asistat 
neîncetat la bătăliile dintre şcolile de psihoterapie. 
Numele acestei atitudini ar putea fi cel de „pete oarbe 
înstăpânite în structura dogmei". Cu toate că nu merită 
să primească vreun răspuns şi că nici nu aşteaptă vreun 
răspuns, aceasta este o atitudine mult mai răspândită 
decât am vrea în această perioadă istorică. 

Cea de-a doua sursă de opoziţie, care trebuie tratată 
cu seriozitate, este suspiciunea că analiza existenţială 
este o intruziune a filosofiei în psihoterapie şi nu are 
de-a face prea mult cu ştiinţa. Această atitudine este 
în parte o urmă a cicatricilor moştenite cultural din 
bătălia sfârşitului de secol nouăsprezece, când ştiinţa 

psihologică s-a eliberat de metafizică. Victoria obţinută 
atunci a fost crucială, dar, aşa cum se întâmplă după 
fiecare război, au apărut reacţii extreme de ambele 
părţi, care sunt dăunătoare în sine. Vom face mai multe 
comentarii legate de această opoziţie. 

Este esenţial să ne amintim că mişcarea existenţială 
din psihiatrie şi psihologie s-a născut tocmai din 
dorinţa de-a spori latura empirică, şi nu de a o micşora. 
Binswanger şi colegii săi erau convinşi că metodele 
ştiinţifice tradiţionale nu numai că nu interpretau 
corespunzător datele, ci că tindeau mai degrabă să 
ascundă decât să dea la iveală ce se petrecea cu paci¬ 
entul. Mişcarea analizei existenţiale este un protest 
împotriva tendinţei de-a vedea un pacient în ipostaze 
croite să se potrivească propriilor noastre preconcepţii 
sau de a-1 percepe după chipul şi asemănarea propriilor 
noastre predilecţii. în acest sens, psihologia existenţială 
se înscrie clar în tradiţia ştiinţifică considerată în sensul 
ei extins. Ea lărgeşte însă cunoaşterea omului prin 
perspectiva sa istorică şi profunzimea sa cărturărească, 
acceptând actele prin care fiinţele umane se dezvăluie în 
artă, literatură sau filosofie şi profitând de posibilităţile 
diferitelor mişcări culturale de-a exprima anxietatea şi 
conflictele omului modem. 

Este de asemenea important să ne amintim că fiecare 
metodă ştiinţifică se bazează pe ipoteze filosofice. 

Aceste presupoziţii determină nu numai câtă realitate 
poate vedea observatorul cu metoda sa — ele sunt de 
fapt lentilele prin care se uită — dar şi dacă ceea ce se 
observă este pertinent sau nu pentru problemele reale 
şi, deci, dacă cercetarea ştiinţifică este durabilă. Este o 
greşeală grosolană, însă adesea întâlnită, să ne gândim 
în mod naiv că putem observa ce se petrece în jur dacă 
evităm să dăm atenţie asumpţiilor filosofice. Atunci nu 
vom putea decât să reflectăm doctrinele provinciale 

ale culturii noastre limitate. Astfel că astăzi ştiinţa 
este identificată cu metodele de-a izola factori şi de a-i 
observa de pe o poziţie aşa-zis detaşată — o metodă care 
s-a născut din separarea subiectului de obiect în cultura 
occidentală a secolului al XVII-lea şi care s-a dezvoltat 
în forma sa de diferenţiere disciplinară în secolele al 
XlX-lea şi XX. Astăzi, noi nu suntem mai puţin feriţi 
de „metodolatrie“ decât sunt membrii oricărei alte 
culturi. Pare însă deosebit de grav că înţelegerea într-un 
domeniu precum studiul psihologic al omului, de care 
se leagă şi înţelegerea sănătăţii afective şi mentale, 
să fie ciuntită de această acceptare necondiţionată a 
unor asumpţii limitate. Helen Sargent a observat în 
mod pertinent: „Ştiinţa oferă mult mai multă libertate 
de mişcare decât li se permite să afle absolvenţilor de 
facultate' 1 .* 

Esenţa ştiinţei nu este oare ipoteza că realitatea este 
reglementată de legi, fiind astfel inteligibilă? Iar faptul 
că fiece metodă îşi critică permanent presupoziţiile nu 
este oare un aspect inseparabil al integrităţii ştiinţifice? 
Singurul mod de a ne lărgi orizontul este acela de-a 
analiza asumpţiile noastre filosofice. După părerea mea, 
este un lucru lăudabil că psihiatrii şi psihologii din miş¬ 
carea existenţială încearcă să clarifice ipotezele de bază. 
Aceasta le permite, aşa cum arată Henri Ellenberger**, 
să-şi vadă subiecţii umani cu ochi noi şi să lumineze în 
mod original multele faţete ale experienţei psihologice. 

Ce de-a treia sursă de opoziţie, care este, după mine, 
cea mai importantă dintre toate, este tendinţa din 
Statele Unite de-a fi preocupaţi de tehnică şi de a nu 
avea răbdare să cercetăm dincolo de aceste considerente 


* Helen Sargent, „Methodological Problems in the Assessment of 
Intrapsychic Change în Psychotherapy", articol nepublicat. 

** Existence, ed. cit., pp. 92-127. 

pentru a găsi temelia pe care ar trebui să se bazeze 
toate tehnicile. Această tendinţă se poate explica în 
termenii fundalului nostru social american, mai ales în 
termenii istoriei cuceririi Vestului Sălbatic, şi poate fi 
justificată ca făcând parte din grija noastră optimistă, 
activă, de a-i ajuta şi schimba pe ceilalţi. Geniul nostru 
în domeniul psihologiei şedea până nu demult în zonele 
behavioriste, clinice şi aplicate, iar contribuţiile noastre 
speciale în psihiatrie se rezumau la terapia medicamen¬ 
toasă şi la alte aplicaţii tehnice. G ordon Allport a descris 
faptul că psihologia americană şi britanică (precum şi 
întregul climat intelectual) sunt de tip lockeean, adică 
pragmatice, o tradiţie ce merge bine cu behaviorismul, 
sistemele stimul-răspuns şi psihologia animalelor. Aşa 
cum arată Allport, tradiţia lockeeană pune accent pe 
minte ca pe o tabula rasa pe care experienţa scrie ceea 
ce va exista pe urmă, în timp ce tradiţia leibniziană 
vede mintea ca pe un nucleu ce se poate activa în mod 
independent. Tradiţia „continentală" este, spre deose¬ 
bire de cea anglo-americană, de sorginte leibniziană.* 
Trebuie să ne amintim de altfel că, până acum zece ani, 
fiecare contribuţie nouă în domeniul psihologiei, care 
a avut originalitatea şi creativitatea ce au putut duce la 
formarea unei noi şcoli, a venit din Europa continen¬ 
tală, existând numai două excepţii în acest sens — iar 
într-unul dintre aceste cazuri este vorba de lucrările 
anterioare ale unui psihiatru de origine europeană**. 

* Gordon Allport, Becoming, Basic Considerations for a Psychology 
ofPersonality (New Haven: Yale University Press, 1955). 

** Pentru a evidenţia această stare de lucruri este suficient să 
amintim numele creatorilor de orientări teoretice: Freud, Adler, 
Jung, Stekel, Reich, Homey, Fromm etc. Cele două şcoli de 
psihoterapie care fac excepţie (deci nu provin din Europa) sunt 
cea lui Harry Stack Sullivan şi cea a lui Cari Rogers. Oricum, 
prima din cele două a fost indirect influenţată de teoreticianul 
de origine elveţiană Adolph Meyer. Accentul pe aplicaţie este 

Americanii tind a fi o naţiune de practicieni, însă 
întrebarea îngrijorătoare care se pune este: de unde 
primim ce anume trebuie să practicăm? Până de curând, 
în preocuparea noastră faţă de tehnică, care este şi ea 
lăudabilă, am tins să trecem cu vederea faptul că tehnica 
pe care se pune accentul doar pentru sine va ajunge, în 
timp, să distrugă tehnica. 

Aceste opoziţii despre care am vorbit nu subminează, 
după părerea mea, câtuşi de puţin contribuţia analizei 
existenţiale, demonstrând exact potenţiala importanţă 
a acestui mod de gândire. în ciuda dificultăţilor sale, 
datorate parţial limbajului său şi parţial complexităţii 
sale conceptuale, cred că aceasta este o contribuţie 
semnificativă şi originală, ce merită a fi studiată 
îndeaproape. 


CE ESTE EXISTENŢIALISMUL? 


Acum trebuie să clarificăm o problemă majoră, 
anume confuzia ce înconjoară termenul de existenţia¬ 
lism*. Cuvântul este folosit deopotrivă pentru a numi 
diletantismul sfidător al avangardei pariziene de pe 
malul stâng al Senei, filosofia disperării ce reclamă 
sinuciderea, precum şi un sistem antiraţionalist german 
scris într-un limbaj atât de ezoteric, încât exasperează 

vădit şi în cazul lui Rogers, care, deşi a construit o teorie clară 
şi solidă despre natura umană, s-a concentrat mai cu seamă 
asupra „aspectelor aplicative" şi mai puţin asupra ştiinţei 
„pure" — iar teoria sa despre natura umană îi datorează mult 
lui Otto Rank. 

* Ţinând cont de uzajul din literatura de specialitate din limba 
română, am folosit atributul „existenţialist" cu referire mai ales 
la filosofie şi literatură şi pe cel de „existenţial" cu referie la 
psihologie şi psihoterapie. (N.t.) 

orice cititor dornic de empiric. De fapt, existenţialismul 
este o expresie a dimensiunilor profunde ale tempera¬ 
mentului emoţional şi spiritual modem şi apare în mai 
toate aspectele culturii noastre. Se întâlneşte nu numai 
în psihologie şi filosofie, dar şi în artă — de exemplu 
Van Gogh, Cezanne şi Picasso — şi în literatură — la 
Dostoievski, Baudelaire, Kafka sau Rilke. într-adevăr, 
acest curent este unica şi specifica întruchipare a 
problemelor psihologice ale omului occidental modem. 
După cum se va vedea, această mişcare culturală îşi are 
originile în aceeaşi situaţie istorică şi în aceleaşi crize 
psihologice care au dat naştere psihanalizei şi altor 
forme de psihoterapie. 

Confuzii legate de termen apar chiar şi în cele mai 
selecte locuri. De pildă, The New York Times, într-un 
articol care comenta asupra modului în care Sartre a 
denunţat comunismul rus şi, în cele din urmă, a rupt 
legătura cu acesta din cauza îngrădirii libertăţii în 
Ungaria, îl numea pe Sartre un lider al „existenţialis¬ 
mului, o formă de gândire de tip materialist 11 . Articolul 
ilustrează două motive ale acestei confuzii: mai întâi, 
identificarea existenţialismului în mintea publicului din 
această ţară cu opera lui Jean-Paul Sartre. în afară de 
faptul că Sartre este cunoscut aici pentru piesele, filmele 
şi romanele sale, mai degrabă decât pentru marile sale 
analize psihologice percutante, trebuie subliniat că 
acesta reprezintă extrema subiectivistă a existenţia¬ 
lismului care duce le neînţelegere, întrucât poziţia lui 
Sartre nu este nici pe departe cea mai bună introducere 
în mişcarea existenţialistă. Cea de-a doua confuzie 
din New York Times, care este mai gravă decât prima, 
este definiţia existenţialismului ca pe o mişcare „de 
tip materialist". Nimic nu este mai departe de adevăr, 
nimic, decât poate opusul acestei descrieri, anume 
identificarea existenţialismului cu o formă de gândire 

idealistă. în esenţa sa, această orientare încearcă să 
analizeze şi să înfăţişeze fiinţa umană, fie în literatură 
sau artă, fie în psihologie sau filosofie, la un nivel care 
tranşează vechea dilemă dintre materialism şi idealism. 

Pe scurt, existenţialismul este încercarea de a-i înţelege 
pe oameni anulând ruptura dintre subiect şi obiect, care a 
dominat gândirea şi ştiinţa occidentală în perioada ce a 
urmat Renaşterii. Binswanger numeşte această ruptură 
„cancerul întregii psihologii de până acum... cancerul 
doctrinei fragmentării lumii între subiect şi obiect 11 . 
Modul existenţialist de înţelegere a fiinţelor umane îşi 
are nişte strămoşi iluştri în gândirea occidentală, ca 
de exemplu Socrate, în dialogurile sale, Augustin, în 
profundele sale autoanalize, Pascal, în lupta sa de-a 
găsi un loc pentru „raţiunile inimii pe care raţiunea 
nu le cunoaşte 11 . Această orientare s-a profilat însă mai 
clar acum peste o sută de ani în protestul violent a lui 
Kierkegaard împotriva raţionalismului vremii sale, 
împotriva „totalitarismului raţiunii 11 al lui Hegel, ca să 
folosim sintagma lui Maritain. Kierkegaard a susţinut că 
identificarea, pe care o face Hegel, a adevărului abstract 
cu realitatea era o iluzie şi o înşelătorie. Kierkegaard a 
afirmat: „Adevărul există numai pe măsură ce individul 
îl produce în acţiune 11 . El şi alţi existenţialişti care i-au 
urmat au protestat vehement împotriva raţionaliştilor 
şi a idealiştilor care văd omul ca pe un simplu subiect, 
adică având realitate numai ca fiinţă gânditoare. Tot atât 
de îndâijit, au luptat împotriva tendinţei de-a trata omul 
ca pe un obiect ce trebuie calculat şi controlat, fenomen 
exemplificat în tendinţele aproape copleşitoare ale lumii 
occidentale de a transforma fiinţele umane în unităţi 
anonime, care se integrau ca nişte roboţi în colecti¬ 
vismul industrial şi politic al vremii. 

Aceşti gânditori au căutat opusul perfect al inte¬ 
lectualismului. Ei au protestat mai vehement decât 

psihanaliştii clasici împotriva utilizării intelectului ca 
pe o apărare împotriva vitalităţii sau ca pe im substitut 
pentru experienţa imediată. Unul dintre existenţialiştii 
timpurii de orientare sociologică, Ludwig Feuerbach, 
lansează acest apel: „Nu vă doriţi să fiţi filosofi mai 
presus de a fi oameni... nu gândiţi ca nişte gândi¬ 
tori... gândiţi ca nişte fiinţe vii, reale. Gândiţi întru 
Existenţă".* 

Termenul existenţă, care vine de la rădăcina ek-sistere, 
înseamnă la modul literal „a ieşi în evidenţă, a se ivi“. 
Aceasta indică în mod corect ce au căutat aceşti oameni 
de cultură, în domeniul artei, filosofiei sau psihologiei, 
anume să înfăţişeze fiinţa umană nu ca pe o sumă 
de substanţe statice, mecanisme sau modele, ci mai 
degrabă în apariţia şi devenirea sa, deci ca existentă. 
Pentru că, indiferent de cât de interesant sau precis la 
nivel teoretic este faptul că eu sunt compus din cutare 
sau cutare substanţă chimică ori acţionez conform 
cutărui mecanism sau model, problema fundamentală 
este că eu se întâmplă să exist la un anumit moment 
dat în spaţiu şi timp şi problema mea este cum să devin 
conştient de acest fapt şi ce să fac în legătură cu aceasta. 
După cum vom vedea mai târziu, psihologii şi psihiatrii 
existenţiali nu exclud studiul dinamicilor, pulsiunilor 
şi modelelor de comportament. în acelaşi timp însă, ei 
susţin că acestea nu pot fi înţelese pentru fiecare per¬ 
soană decât dacă luăm în calcul faptul atotcuprinzător 
că este vorba de o persoană care se întâmplă să existe, 
să fie, şi că, dacă nu ţinem cont de acest lucru, tot ce 
ştim despre această persoană îşi va pierde sensul. Astfel, 
orientarea existenţială este mereu dinamică, existenţa 
referindu-se la fiinţă şi devenire. Miza acesteia este de 


* Citat în Paul Tillich, „Existenţial Philosophy“, Journal ofHistory 
ofldeas 5 (1944), pp. 44-70. 

a înţelege că devenirea nu este un artefact sentimental, 
ci o structură fundamentală a existenţei umane. Când 
vom vorbi despre fiinţă în paginile ce urmează, cititorul 
trebuie să îşi aducă aminte că nu este un cuvânt care 
indică o stare, ci o formă mai degrabă verbală, legată 
de gerunziul verbului a fi. Existenţialismul este practic 
preocupat de ontologie, adică de ştiinţa fiinţei (ontos în 
greaca veche înseamnă „fiinţă"). 

Dacă ne amintim că în gândirea occidentală 
tradiţională „existenţa" a fost mereu pusă în opoziţie 
cu „esenţa", vom pricepe mai clar semnificaţia 
termenului. „Esenţa" se referă la vârsta unei ramuri 
de copac, să zicem, la densitatea sa, la greutatea sa 
şi la alte caracteristici care îi dau substanţă. încă din 
Renaştere, gânditorii occidentali s-au preocupat de 
esenţe. Ştiinţa tradiţională încearcă să descopere 
astfel de esenţe sau substanţe — ea asumă o metafizică 
esenţialistă, aşa cum afirmă filosoful John Wild*. 
Căutarea esenţelor poate într-adevăr să ducă la produ¬ 
cerea de importante legi universale sau la excelente 
teoretizări în logică sau filosofie. Dar nu poate face 
aceasta decât prin abstractizare. Existenţa lucrului 
individual dat trebuie scoasă din calcul. De exemplu, 
putem demonstra că trei mere plus trei fac şase. Acest 
lucru ar fi însă adevărat şi dacă am aduna inorogi în 
loc de mere — nu contează pentru adevărul matematic 
al propoziţiei dacă inorogii sau merele există sau 
nu. Realitatea contează pentru persoana care are 
merele, anume din punct de vedere existenţial, dar este 
irelevantă în ceea ce priveşte adevărul propoziţiei. 

* John Wild, The Challenge of Existenţialism (Bloomington: Indiana 
University, 1955). în fizica modernă, Heisenberg şi Bohrau adus 
o schimbare similară cu mutaţia adusă de dezvoltările existen¬ 
ţialiste. Despre modificările din ştiinţa occidentală vom vorbi şi 
mai departe. 

Ca să dăm un exemplu mai serios, este un adevăr că 
toţi oamenii sunt muritori şi a spune că un procent 
moare la cutare sau cutare vârstă conferă propoziţiei 
o acurateţe statistică. Cu toate acestea, niciunul dintre 
aceste enunţuri nu spune nimic despre faptul că tu şi 
cu mine trebuie să ne confruntăm fiecare cu faptul că 
vom muri la un moment necunoscut din viitor. Spre 
deosebire de propoziţiile esenţialiste, acestea sunt 
fapte existenţiale. 

Toate acestea înseamnă că o propoziţie poate fi 
adevărată indiferent dacă e sau nu reală. Poate tocmai 
pentru că abstractul a funcţionat aşa de bine în 
anumite domenii ale ştiinţei, tindem să uităm că el 
implică în mod automat un punct de vedere detaşat 
şi că persoana în carne şi oase este omisă. Rămâne 
însă prăpastia dintre adevăr şi realitate. Şi întrebarea 
importantă cu care ne confruntăm în psihologie şi 
în alte domenii ale ştiinţelor umane ţine tocmai de 
această prăpastie dintre ce este adevărat la modul 
abstract şi ceea ce este real la modul existenţial pentru o 
persoană în carne şi oase. 

Ca să nu pară că punem o problemă artificială, de 
dragul discuţiei, vom sublinia că prăpastia dintre adevăr 
şi realitate este recunoscută în mod deschis de gânditori 
importanţi în domeniul psihologiei comportamentului 
şi condiţionării. Kenneth W. Spence, un lider al unei 
direcţii din teoria behavioristă, afirma: „întrebarea dacă 
un anumit domeniu de fenomene comportamentale 
este mai real sau mai aproape de viaţa reală şi deci ar 
trebui să aibă prioritate nu se pune, sau cel puţin nu ar 
trebui să se pună, pentru psiholog în calitate de om de 
ştiinţă“. Ceea ce înseamnă că nu contează dacă ceea ce 
se studiază este real sau nu. Ce domenii ar trebui atunci 
selectate pentru a fi studiate? Spence acorda prioritate 
fenomenelor „care se pretează la un grad de control 

şi analiză necesare în formularea legilor abstracte".* 
Aceasta arată clar problema pe care dorim s-o punem: se 
preferă studierea a ceea ce poate fi redus la legi abstracte 
şi nu are importanţă dacă ceea ce cercetăm este real 
sau nu. Pe baza acestei abordări s-au clădit mai multe 
sisteme în psihologie, unde abstracţiunile se tot sprijină 
unele pe altele, autorii lăsându-se pradă, aşa cum se 
întâmplă tuturor intelectualilor, dorinţei de-a construi, 
până când se ridică o admirabilă structură impozantă. 
Singura problemă este că acest edificiu teoretic se rupe 
de realitatea umană încă din temelie. Gânditorii din 
tradiţia existenţialistă, precum şi psihiatrii şi psihologii, 
au o concepţie total opusă celei a lui Spence. Ei insistă 
că este necesar şi posibil să avem o ştiinţă a umanului 
care să studieze fiinţele umane în realitatea lor. 

Kierkegaard, Nietzsche şi discipolii lor au anticipat 
această ruptură crescândă dintre adevăr şi realitate din 
cultura vestică, încercând să elibereze omul occidental 
de iluzia că realitatea poate fi înţeleasă prin abstracti¬ 
zare sau detaşare. Deşi aceştia au protestat vehement 
împotriva intelectualismului arid, ei nu s-au limitat la un 
simplu activism. Şi nu erau nici pe departe antiraţionali. 
Antiintelectualismul şi alte mişcări contemporane care 
subordonează gândirea acţiunii nu sunt una şi acelaşi 
lucru cu existenţialismul. Atât alternativa care îl face pe 
om un subiect pur, cât şi aceea care-1 transformă într-un 
simplu obiect conduc la pierderea persoanei existente, 
propriu-zise. Kierkegaard şi gânditorii existenţialişti 
au apelat la o realitate care are la bază atât subiectivi¬ 
tatea, cât şi obiectivitatea. Nu trebuie să studiem doar 
experienţa în sine a unei persoane, spuneau ei, ci, chiar 
mai mult, trebuie să studiem omul căruia îi este dat să 


* Kenneth W. Spence, Behaviour Theory and Conditioning (New 
Haven: Yale University Press, 1956). 

trăiască această experienţă. Ei insistă că: „Nici Realitatea 
şi nici Fiinţa nu constituie, în sine, veritabilul obiect al 
experienţei cognitive, care vizează de fapt «existenţa». 
Realitatea aşa cum este trăită în mod concret, cu un 
accent aparte pe caracterul personal şi lăuntric al expe¬ 
rienţei imediate a omului"*. Acest comentariu, precum şi 
cele spuse mai sus, arată cât de aproape sunt existenţia¬ 
liştii de psihologia abisală. Nu este deloc întâmplător că 
cei mai importanţi existenţialişti din secolul al XlX-lea, 
Kierkegaard şi Nietzsche, sunt şi printre cei mai buni 
„psihologi" (în sensul de persoane intuitive) ai tuturor 
timpurilor şi că unul dintre liderii contemporani ai 
acestei şcoli, Karl Jaspers, a fost la origine psihiatru şi 
a scris un text important de psihopatologie. Când citim 
analizele profunde ale lui Kierkegaard asupra anxietăţii 
şi disperării sau observaţiile extrem de fine ale lui 
Nietzsche legate de dinamica resentimentului, a vinovă¬ 
ţiei şi a ostilităţii care însoţesc energiile afective refulate, 
ne vine greu a crede că este vorba despre lucrări scrise 
în secolul al XlX-lea şi nu despre analize psihologice 
contemporane. Existenţialiştii sunt în principal preocu¬ 
paţi de redescoperirea persoanei propriu-zise din spatele 
compartimentării şi dezumanizării culturii modeme şi, 
pentru aceasta, ei fac o analiză psihologică amănunţită. 
Ei nu sunt preocupaţi de reacţiile psihologice izolate 
în sine, ci mai degrabă de fiinţa psihologică a omului 
propriu-zis care are experienţele respective. Aceasta vrea 
să spună că ei folosesc termeni psihologici cu un sens 
ontologic. 

în iama lui 1841, Schelling a ţinut celebra sa serie de 
cursuri la Universitatea din Berlin în faţa unui public 
select, care îi includea pe Kierkegaard, Burckhardt, 

Engels şi Bakunin. Schelling şi-a propus să-l desfiinţeze 


* P. Tillich, op. cit. 

pe Hegel, al cărui vast sistem raţionalist — incluzând 
identificarea adevărului abstract cu realitatea şi reducerea 
istoriei la un „întreg Absolut" — era extrem de popular 
în Europa de atunci. Cu toate că mulţi dintre ascultătorii 
lui Schelling au fost extrem de dezamăgiţi de replica la 
Hegel, se poate spune că mişcarea existenţialistă a plecat 
de acolo. Kierkegaard s-a întors în Danemarca şi în 1844 
a publicat Fărâmele filozofice, ca doi ani mai târziu să 
scrie declaraţia de independenţă a existenţialismului, 
Postscriptum neştiinţific, concluziv. Tot în 1844 a apărut 
cea de-a doua ediţie din Lumea ca voinţă şi reprezentare a 
lui Schopenhauer, o lucrare importantă în noua mişcare 
datorită accentului său pe vitalitate, pe „voinţă", şi nu 
doar pe „reprezentare". Două lucrări legate de aceasta au 
fost scrise de Karl Marx în 1844-1845. Lucrările timpurii 
ale lui Marx sunt semnificative pentru mişcarea existen¬ 
ţialistă datorită atacului acestuia împotriva adevărului 
abstract ca „ideologie", din nou din dorinţa de a-1 des¬ 
fiinţa pe Hegel. Perspectiva dinamică a lui Marx asupra 
istoriei ca arenă în care oamenii sau grupurile de oameni 
construiesc adevărul şi fragmentele sale importante care 
subliniază cum economia monetară a industrialismului 
modem tinde să-i transforme pe oameni în lucruri şi 
duce la dezumanizarea omului modem sunt de asemenea 
importante pentru abordarea existenţialistă. Atât Marx, 
cât şi Kierkegaard au preluat metoda dialectică hegeliană, 
dar au folosit-o în scopuri diferite. Trebuie menţionat 
totuşi că şi în lucrările lui Hegel se găseau mai multe ele¬ 
mente existenţialiste latente decât doreau să recunoască 
detractorii săi. 

în decadele ce au urmat, mişcarea s-a stins. 
Kierkegaard a rămas complet necunoscut, opera 
lui Schelling a fost ignorată cu dispreţ, iar Marx 
şi Feuerbach au fost consideraţi nişte materialişti 
dogmatici. în anii 1880, odată cu opera lui Dilthey, 

s -a înregistrat un nou avânt, în special datorită lui 
Friederich Nietzsche, curentului de „filosofie a vieţii" şi 
datorită scrierilor lui Bergson. 

Ce de-a treia etapă a existenţialismului a avut loc 
după şocul înregistrat de lumea occidentală odată 
cu Primul Război Mondial. Kierkegaard şi lucrările 
timpurii ale lui Marx au fost redescoperite, iar impor¬ 
tantele critici la adresa bazelor spirituale şi psihologice 
ale societăţii occidentale exprimate de Nietzsche nu 
mai puteau fi ignorate cu oarbă placiditate victoriană. 
Această etapă datorează mult fenomenologiei lui 
Edmund Husserl, care le-a furnizat lui Heidegger, lui 
Jaspers şi altora instrumentul de care aveau nevoie 
pentru a submina ruptura subiect-obiect care fusese 
obstacolul din ştiinţă şi filosofie. Există o similaritate 
marcantă între existenţialism, cu accentul său pe 
adevărul produs în acţiune, filosofia procesului (precum 
aceea a lui Whitehead) şi pragmatismul american, în 
special cel al lui William James.* 

Martin Heidegger este în general considerat figura 
marcantă a existenţialismului contemporan. Lucrarea 
sa Fiinţă şi timp a fost de o importanţă crucială pentru 
Binswanger şi pentru ceilalţi psihiatri şi psihologi existen¬ 
ţiali, oferindu-le o bază solidă şi vastă în încercarea de-a 
înţelege fiinţa umană. Gândirea lui Heidegger este rigu¬ 
roasă, logic incisivă şi „ştiinţifică", în sensul european de 
urmărire neobosită şi amănunţită a tuturor implicaţiilor 
la care au dus cercetările sale. Opera sa Fiinţă şi timp este 
dificil de tradus, din pricina terminologiei sale speciale.** 


* Cei care vor să afle mai multe despre mişcarea existenţialistă, 
pot consulta articolul citat mai sus al lui Tillich. Pentru prezen¬ 
tarea istoriei mişcării existenţialiste, m-am sprijinit mult pe 
acest articol semnat de Tillich. 

** Martin Heidegger, Fiinţă şi timp (Bucureşti: Humanitas, 2003). 
Heidegger a refuzat să fie etichetat drept „existenţialist", după 

Cea mai bună contribuţie a lui Jean-Paul Sartre în 
domeniul temei noastre este reprezentată de descrierile 
fenomenologice ale proceselor psihologice. Pe lângă 
Jaspers, gânditorii existenţialişti importanţi sunt Gabriel 
Marcel din Franţa, Nikolai Berdiaev care vine din Rusia, 
dar s-a mutat la Paris, Ortega y Gasset şi Unamuno din 
Spania. Paul Tillich abordează existenţialismul în cartea 
sa Curajul de a fi, care este din multe puncte de vedere, 
una dintre cele mai bune prezentări ale existenţialismului 
ca o abordare a vieţii concrete.* 

ce această titulatură a devenit sinonimă cu opera iui Sartre. Ei 
îşi spunea mai curând „filolog" sau un „ontolog". Oricum, nu 
ar fi tocmai în spiritul existenţialist să intrăm în dispute legate 
de etichete şi epitete, în loc să acordăm atenţie ideilor şi spiri¬ 
tului textelor. La fel ca Heidegger, Martin Buber a refuzat să fie 
intitulat „existenţialist", deşi opera sa are clare afinităţi cu acest 
curent. Cititorii care vor refuza, şi ei, această titulatură se vor 
afla într-o bună companie! 

* Cartea lui Paul Hllich, Curajul de a fi (Bucureşti: Herald, 2007), 
reprezintă o abordare existenţială a crizei, fiind deci mai mult 
decât o simplă carte despre existenţialism. La fel ca în cazul 
multora dintre gânditorii pomeniţi mai sus, nici Tillich nu poate 
fi considerat un „existenţialist pur", pentru că existenţialismul 
reprezintă o cale de abordare a problemei şi nu un set de soluţii 
şi norme date de-a gata. Tillich apelează atât la norme raţio¬ 
nale — structura raţiunii este întotdeauna prezentă în analizele 
sale —, dar şi la cele religioase. Poate că unii cititori nu vor fi de 
acord cu elementele religioase din Curajul de a fi. Dar chiar şi 
aşa, trebuie subliniat faptul că aceste idei religioase ilustrează 
o abordare existenţială autentică, lucru vădit în conceptul lui 
Tillich al unui „Dumnezeu mai presus de Dumnezeu" şi în cel 
al „credinţei absolute", care reprezintă nu atât credinţa în ceva 
sau cineva, cât o stare de a fi, un mod de raportare la realitate 
definit de curaj, asumare, angajament total etc. Argumentele 
teiste care vor să demonstreze „existenţa lui Dumnezeu" nu doar 
că pierd esenţialul din vedere, dar exemplifică cel mai nefast 
obicei al occidentalului de a-1 gândi pe Dumnezeu în termeni de 
substanţă, de obiect, ca cineva ce există într-o lume de obiecte 
şi faţă de care ne supunem. Aceasta este o „teologie eronată". 
Tillich subliniază că Dumnezeul acestei teologii eronate este cel 

Romanele lui Kafka înfăţişează situaţia de disperare 
şi dezumanizare din cultura modernă, de la care pleacă 
existenţialismul şi despre care acesta vorbeşte. Străinul 
şi Ciuma de Albert Camus reprezintă nişte exemple ex¬ 
celente în literatura modernă, în care existenţialismul 
este parţial autoreflexiv. însă poate că cea mai bună 
înfăţişare a sensului existenţialismului se regăseşte în 
arta modernă, în parte pentru că aceasta se articulează 
simbolic, mai degrabă decât ca gândire autoreflexivă, 
şi în parte pentru că arta arată deosebit de clar care 
este temperamentul spiritual şi afectiv de la baza 
unei culturi. Elementele comune în opera unor artişti 
celebri precum Van Gogh, Cezanne şi Picasso sunt, mai 
întâi, revolta împotriva tradiţiei academice ipocrite a 
sfârşitului de secol XIX; în al doilea rând, încercarea 
de-a pătrunde dincolo de suprafeţe pentru a capta 
relaţia nouă cu realitatea naturii; în al treilea rând, în¬ 
cercarea de a recupera vitalitatea şi experienţa estetică 
cinstită şi directă; şi, în cele din urmă, efortul disperat 
de a exprima sensul imediat al situaţiei omului 
modem, chiar atunci când acesta se reduce la disperare 
şi pustietate. Tillich, de exemplu, spune că tabloul 
lui Picasso, Guemica, oferă cea mai cutremurătoare şi 
relevantă înfăţişare a condiţiei fărâmiţate, fragmentate 
a societăţii europene de dinaintea celui de-al Doilea 
Război Mondial şi „reprezintă ceea ce acum se găseşte 
în sufletele multor americani ca tulburare, îndoială 
existenţială, pustietate şi lipsă de noimă".* 


„despre care Nietzsche a spus că trebuie ucis, fiindcă nimeni nu 
poate tolera să fie transformat intr-un simplu obiect al cunoaş¬ 
terii absolute şi al controlului absolut" (p. 214). 

P. Tillich, „Existenţial Aspects of Modem Art", în Cari Michalson 
(coord.), Christianity and the Existenţialiste (New York: Scribners, 
1956), p. 138. 

Faptul că abordarea existenţialistă a apărut ca o 
reacţie locală şi spontană la crizele din cultura modernă 
este subliniat nu numai de apariţia sa în artă şi litera¬ 
tură, dar şi de dezvoltarea acestor idei de către diferiţi 
filosofi din diverse părţi ale Europei, care nu ştiau unii 
de alţii. Deşi lucrarea de referinţă a lui Heidegger, Fiinţă 
şi timp, a fost publicată în 1927, deja în 1924 Ortega y 
Gasset dezvoltase şi publicase parţial idei foarte asemă¬ 
nătoare în Dezumanizarea artei şi alte eseuri de estetică.* 
Este neîndoielnic faptul că existenţialismul se naşte 
într-un moment de criză culturală şi că se găseşte mereu 
pe muchia revoluţionară a artei, a literaturii şi a gândirii 
modeme. După părerea mea, aceasta arată validitatea 
descoperirilor sale, mai degrabă decât invers. Când o 
cultură este prinsă între convulsiile puternice ale unei 
perioade de tranziţie, indivizii din societate suferă în 
mod firesc de tulburări afective şi spirituale; dându-şi 
seama că moravurile şi gândirea până acum acceptate 
nu mai oferă siguranţă, ei tind fie să se refugieze în 
dogmatism şi conformism, renunţând la luciditate, 
sau sunt forţaţi să adopte o conştiinţă de sine sporită, 
prin care îşi validează existenţa proprie cu o nouă 
convingere şi cu baze noi. Aceasta este una dintre cele 
mai importante afinităţi ale mişcării existenţialiste cu 
psihoterapia — ambele se preocupă de indivizi aflaţi 
în criză. Departe de a spune că descoperirile dintr-o 
perioadă de criză sunt pur şi simplu produsul anxietăţii 
şi disperării, vom afla probabil, aşa cum se întâmplă 
mereu în psihanaliză, că o criză este exact lucrul de 
care avem nevoie pentru a-i smulge pe oameni din 
dependenţa lor oarbă de dogmele externe şi de a-i forţa 
să dea la o parte straturile de disimulare pentru a da la 


* Jose Ortega y Gasset, Dezumanizarea artei şi alte eseuri de estetică 
(Bucureşti: Humanitas, 2000). 


70 


DESCOPERIREA 

FIINŢEI 



iveală purul adevăr în legătură cu ei înşişi, care este ceva 
palpabil, oricât ar fi el de neplăcut. 

Existenţialismul este o atitudine care acceptă omul 
în continuă devenire, ceea ce înseamnă că acesta 
poate fi oricând în criză. Aceasta nu este neapărat o 
viziune pesimistă. Socrate, a cărui căutare dialectică 
a adevărului din individ este prototipul existenţialis¬ 
mului, era optimist. Această abordare apare însă în 
general mai degrabă în perioadele de tranziţie, când 
o epocă moare şi cealaltă stă să apară, când individul 
se simte părăsit ori simte nevoia unei noi şi solide 
conştiinţe de sine. în perioada de tranziţie de la Evul 
Mediu şi Renaştere către modernitate, un moment 
de cotitură în gândirea occidentală, Pascal descrie 
succint experienţa pe care mai târziu existenţialiştii 
o vor numi Dasein: „Când mă gândesc la scurta 
durată a vieţii mele, absorbit de eternitatea care m-a 
precedat şi de cea care mă urmează, cufundat în 
infinita imensitate a spaţiilor pe care nu le cunosc şi 
nu mă cunosc, mă îngrozesc şi sunt uimit să văd că 
sunt aici mai degrabă decât acolo, şi mă întreb de ce 
acum şi nu atunci".* Arareori problema existenţială 
a fost formulată mai simplu şi mai frumos. în acest 
pasaj vede, mai întâi, conştientizarea profundă a 
contingenţei vieţii omeneşti, pe care existenţialiştii 
o numesc „faptul-de-a-fi-aruncat“. în al doilea rând, 
vedem cum Pascal se confruntă cu problema lui „a 
fi acolo" sau mai degrabă cu locul propriu al fiinţei 
noastre. în al treilea rând, este conştientizat faptul 
că nu putem să ne refugiem într-o explicaţie super¬ 
ficială a spaţiului şi timpului, ceea ce Pascal, ca om 
de ştiinţă ce era, ştia prea bine. în cele din urmă, se 
aduce vorba despre anxietatea cutremurătoare care 


* Pascal, Cugetări (Oradea: Aion, 1998), pp. 243-244. 

se naşte din conştientizarea acută a existenţei într-un 
asemenea univers.* 

în cele din urmă, rămâne să subliniem relaţia dintre 
existenţialism şi gândirea orientală în scrierile lui 
Lao Zi şi în budismul zen. Asemănările sunt frapante. 
Vedem asta imediat uitându-ne la nişte pasaje din 
Cartea despre Dao şi Putere a lui Lao Zi şi interpretând 
conceptul de „Dao“ prin prisma celui de „existenţă": 
„Dao [Existenţa] care poate fi rostit[ă] nu este eternul 
Dao, numele care poate fi numit nu este eternul nume"; 
„Dao este gol ca un vas, dar folosit, nu poate fi umplut: 
o!, cât de adânc, el pare strămoşul celor zece mii de 
lucruri"; „Dao este întotdeauna fără de nume. Deşi 
lemnul nelucrat este mărunt, nimeni în tot Subcerescul 
nu-1 poate supune"; „înţeleptul nu făptuieşte, dar 
împlineşte [există]", „Fără să ieşi pe uşă, poţi să cunoşti 
Dao al Cerului: cu cât eşti mai departe, cu atât cunoşti 
mai puţin".** 


* Nu este deloc surpinzător că această abordare a vieţii este rele¬ 
vantă pentru mulţi oameni moderni, care sunt conştienţi de 
dilemele spirituale şi afective care ne domină. Norbert Wiener, 
de exemplu, a susţinut că activitatea ştiinţifică l-a condus la un 
existenţialism „pozitiv" — asta chiar dacă rezultatele efective 
ale muncii sale ştiinţifice sunt probabil complet diferite de 
mizele existenţialismului. „Noi nu luptăm — spune el — pentru 
o victorie definitivă în viitorul indefinit. Dar este cea mai mare 
victorie posibilă. Nicio înfrângere nu ne va răpi faptul că am 
reuşit să existăm pentru un timp în acest univers care nici nu 
ne bagă în seamă" (Wiener, I Am a Mathematidan, New York: 
Doubleday). 

** Citate din Lao Zi, Cartea despre Dao şi Putere (Bucureşti: 
Humanitas, 1993), pp. 39, 54,151, 218. (Traducerea engleză a 
pasajelor din Lao Zi este preluată de R. May din Witter Bynner, 
The Way of Life, According to Laotzu, an American Version, New 
York: JohnDay, 1946. în această variantă, „Dao" este tradus prin 
„existence — am marcat această echivalare prin parantezele 
drepte — N.t.). 

Aceeaşi asemănare frapantă se regăseşte în budismul 
zen*. Asemănările dintre aceste filosofii orientale şi 
existenţialism sunt mai profunde decât sugerează 
similaritatea accidentală a unor fraze. Ambele se 
preocupă de ontologie, de studiul fiinţei. Ambele caută 
o relaţie cu realitatea, care să meargă dincolo de ruptura 
subiect-obiect. Ambele insistă că tendinţa occidentală 
de cucerire şi de acumulare a puterii asupra naturii 
a condus nu numai la înstrăinarea omului de natură, 
dar şi, indirect, la înstrăinarea omului de el însuşi. 
Motivul simplu pentru aceste asemănări este că gân¬ 
direa orientală nu a suferit niciodată ruptura radicală 
dintre subiect şi obiect, care caracterizează gândirea 
occidentală, şi că această dihotomie este exact ceea ce 
existenţialismul încearcă să depăşească. 

Cele două abordări nu trebuie confundate — ele se 
situează la nivele diferite. Existenţialismul nu este o 
filosofie de viaţă atotcuprinzătoare, ci o încercare de 
a capta realitatea. Diferenţa principală între cele două 
este, în ceea ce ne priveşte, că existenţialismul este 
cufundat şi se naşte direct din anxietatea omului occi¬ 
dental, din înstrăinare, din conflict, şi că este specific 
culturii noastre. Ca şi psihanaliza, existenţialismul 
nu caută să aducă răspunsuri din alte culturi, ci să 
utilizeze conflictele din personalitatea contemporană 
ca pe nişte căi de a găsi soluţii la problemele noastre, 
soluţii care să fie în legătură directă cu crizele culturale 
şi istorice care au cauzat aceste probleme. în acest sens, 
filosofia orientală este valoroasă, nu pentru că poate 
fi transferată, aplicată direct, precum cea ateniană, la 
mintea occidentală, ci mai degrabă pentru că poate servi 
ca o corectare a prejudecăţilor noastre şi poate scoate 


* Vezi William Barrett (coord.) Zen Buddhism, the Selected Writings 
ofD.T. Suzuki (New York: Doubleday Anchor, 1956), p. xi. 

în relief premisele greşite care au creat problemele 
prezente ale societăţii occidentale. Interesul general, 
din zilele noastre, al lumii occidentale pentru lumea 
orientală oglindeşte, în opinia mea, acelaşi crize cultu¬ 
rale, acelaşi sentiment al înstrăinării, aceeaşi foame de 
a trece dincolo de cercul vicios al dihotomiilor, care au 
dus la crearea mişcării existenţialiste. 

CUM AU APĂRUT EXISTENŢiALiSMUL 
Şl PSIHANALIZA ÎN ACELAŞI CONTEXT 
CULTURAL 


în cele ce urmează vom urmări paralelele uimitoare 
între problemele omului modem la care se raportează, 
pe de o parte, existenţialiştii şi, pe de altă parte, psih¬ 
analiştii. Din unghiuri diferite şi de la niveluri diferite, 
ambele curente analizează anxietatea (angoasa), 
disperarea, alienarea omului faţă de sine şi societate. în 
plus, ambele caută să aducă în viaţa persoanei un plus 
de integrare şi de sens. 

Freud a descris personalitatea nevrotică de la finele 
secolului al XlX-lea ca suferind de pe urma fragmen¬ 
tării — mai exact, de pe urma refulării pulsiunilor, a 
împiedicării conştientizării, a pierderii autonomiei, 
a slăbirii şi a pasivizării Eului, plus alte simptome 
ce rezultă din această fragmentare. Kierkegaard este 
singurul care a dedicat, înaintea lui Freud, o carte 
întreagă temei anxietăţii. Gânditorul danez analizează 
nu doar anxietatea, ci în mod particular depresia 

şi disperarea provocate de înstrăinarea de sine a 
individului, alienare pe care o clasează după diferitele 
ei forme şi grade*. Cu zece ani înainte de apariţia 
primei cărţi a lui Freud, Nietzsche proclama că boala 
omului contemporan este aceea a „unui suflet ratat" şi 
că „degradarea şi nivelarea omului european ascund 
cel mai mare pericol pentru noi, un spectacol care 
dezgustă sufletul", într-un moment în care „presimţim 
că totul merge spre prăbuşire"**. în termeni care parcă 
anunţă limbajul psihanalitic, Nietzsche descrie felul în 
care instinctele înfrânate se transformă, în interiorul 
individului, în resentiment, ură de sine, ostilitate şi 
agresivitate. Freud nu avea cunoştinţă de opera lui 
Kierkegaard; pe Nietzsche însă îl considera drept 
unul dintre cei mai mari şi mai autentici gânditori ai 
tuturor timpurilor. 

Care este legătura dintre aceste trei figuri impre¬ 
sionante, care nu s-au influenţat ideatic una pe alta? Şi 
ce au în comun cele două abordări ale fiinţei umane — 
existenţialismul şi psihanaliza — care au zguduit din 
temelii concepţiile tradiţionale asupra omului? Pentru 
a răspunde la aceste interogaţii, va trebui să aruncăm 
o privire mai atentă asupra contextului cultural de la 
jumătatea şi de la sfârşitul de secol al XlX-lea. Ambele 
abordări teoretice ale umanului apar atunci, încercând 
să ofere un răspuns provocărilor din epoca lor. Dacă 
vrem să pricepem cu adevărat mizele existenţialismului 
şi ale psihanalizei, nu vom putea considera aceste 
modalităţi de înţelegere a fiinţei umane in abstracto, 
rupţi de lume, ci doar în contextul istoric în care s-au 
ivit cele două abordări. De aceea, consideraţiile istorice 

* Soren Kierkegaard, Boala de moarte (Bucureşti: Humanitas, 

1999). 

** Friedrich Nietzshe, Genealogia moralei (Bucureşti: Mediarex, 

1996), p, 51. (N.t.) 

care vor urma nu sunt un ocol faţă de tema noastră 
principală. Din contră, excursul istoric va pune şi mai 
bine în lumină întrebarea noastră principală — anume 
ce legătură există între, pe de o parte, tehnicile 
ştiinţifice pe care Freud le-a dezvoltat pentru a cerceta 
fragmentarea individului în epoca victoriană şi, pe de 
altă parte, înţelegerea profundă a omului la care au 
contribuit Kierkegaard şi Nietzsche, şi care a oferit mai 
târziu o bază solidă pentru psihoterapia existenţială. 


COMPARTIMENTAREA Şl SFÂŞIEREA 
LÂUNTRICÂ ÎN SECOLUL AL XIX-LEA 


Principala caracteristică a celei de-a doua jumătăţi a 
secolului al XlX-lea a fost fragmentarea personalităţii. 
Aceste rupturi, aşa cum vom vedea, nu au fost decât 
simptome ale dezintegrării emoţionale, psihologice 
şi spirituale la nivel individual şi cultural. Clivarea 
personalităţii individuale poate fi observată nu doar 
în psihologie şi în ştiinţele vremii, ci în aproape orice 
aspect al vieţii culturale de la finele secolului al XlX-lea. 
Scindarea vieţii familiale poate fi observată în portretul 
viu şi muşcător al lui Ibsen din piesa Nora (Casa cu 
păpuşi). Un cetăţean respectabil care îşi ţine soţia şi 
familia într-un compartiment, iar afacerile, în altul 
ajunge să-şi transforme căminul într-o casă de marionete, 
pregătindu-se în acelaşi timp pentru colapsul economic. 
Fenomenul „compartimentării" poate fi, la fel de bine, 
remarcat şi în despărţirea dintre artă şi realităţile vieţii, 
în folosirea artei (în formele ei ornamentale, romantice 
şi academice) ca prilej pentru evadarea ipocrită din 
existenţă şi natură. Această formă artificială a artei este 

aspru criticată de Cezanne, de Van Gogh, de impresio- 
nişti şi de alte curente moderniste. Mai departe, putem 
observa această fragmentare şi la nivelul separării 
religiei de existenţa cotidiană, ceea ce conduce la 
transformarea duminicilor şi a altor sărbători religioase 
în nişte evenimente mondene. Aceeaşi ruptură este 
vizibilă şi în cazul despărţirii eticii de lumea afacerilor. 
De asemenea, segmentarea apare şi în filosofie şi psiho¬ 
logie — când Kierkegaard lupta atât de aprig împotriva 
înstăpânirii raţiunii aride şi abstracte, pledând pentru 
o întoarcere la realitate, inamicii săi nu erau nicidecum 
nişte himere. Omul victorian constată sciziunea dintre 
raţiune, voinţă şi emoţii, dar nu pare deranjat de 
această perspectivă. Raţiunea sa pare să fie menită să-i 
spună ce să facă, partea voluntară ar urma să se ocupe 
de mijloacele practice, iar emoţiile... ei bine, emoţiilor 
nu le rămâne decât să fie canalizate către obsesia pentru 
câştig şi către moravurile rigide ale epocii. Emoţiile, 
care de altfel încurcau această segmentare artificială (a 
se vedea cazul sexului şi agresivităţii), erau fie adânc 
refulate, fie eliberate în orgii de patriotism sau în beţii 
boeme, dar bine ţinute în frâu, al căror rol era să elibe¬ 
reze din surplusul de presiune (la fel ca la locomotivele 
cu aburi), aşa încât indivizii să fie şi mai eficienţi odată 
reîntorşi la birou. Se înţelege, omul victorian trebuia 
să accentueze cu precădere „raţionalitatea". De aceea, 
cuvântul „ iraţional “ se referă la acel lucru ce nu e bine 
să fie spus sau gândit. Iar o precondiţie pentru aparenta 
stabilitate a civilizaţiei acestei epoci este tocmai 
refularea sau compartimentarea a ceea ce este interzis 
gândirii. Schachtel a subliniat felul în care cetăţeanul 
epocii victoriene dorea atât de mult să se convingă de 
raţionalitatea sa, încât ajungea să nege că ar fi fost şi 
el copil cândva sau că ar fi fost vreodată caracterizat de 
lipsa de stăpânire de sine şi de iraţionalitatea celui mic. 

pe aici, şi clivajul radical dintre copil şi adult, care i-a 
atras atenţia şi lui Freud în cercetările sale*. 

Această compartimentare a mers mână în mână cu 
dezvoltarea industriei, fiind deopotrivă cauză şi efect 
pentru aceasta. Un om care poate să ţină diversele 
segmente ale vieţii complet separate, care ajunge la 
serviciu zi de zi la aceeaşi oră, ale cărui iniţiative sunt 
tot timpul previzibile, care nu este nicicând tulburat de 
pofte iraţionale sau de viziuni poetice şi care se poate 
manevra pe sine la fel de bine cum mânuieşte levierul 
maşinii, acest tip de om va fi un muncitor profitabil 
nu doar la banda de asamblaj, ci şi în alte tipuri de 
meserii. După cum au precizat Marx şi Nietzsche, şi 
reciproca este la fel de adevărată: sistemul industrial 
(în care valoarea persoanei se măsoară prin banii 
câştigaţi, şi nu prin produsul real ieşit din mâinile 
lucrătorului) conduce, la rândul său, la depersonalizare 
şi dezumanizare în raportarea la sine şi la ceilalţi. Or, 
reprezentanţii existenţialismului timpuriu combat 
tocmai aceste tendinţe dezumanizante de transformare 
a omului în maşină, de „fabricare" a oamenilor după 
modelul industrial. Aceşti existenţialişti erau conştienţi 
că cea mai mare ameninţare venea din posibila alianţă 
a raţiunii cu mecanizarea, având ca efect diminuarea 
vitalităţii şi a voinţei individuale. De aceea, au prezis că 
raţiunea e pe cale să fie redusă la un nou tip de tehnică. 

Oamenii de ştiinţă din zilele noastre sunt arareori 
conştienţi de faptul că această compartimentare pe 
domenii provine de fapt din secolul al XDC-lea. Aceea 
era epoca „ştiinţelor autonome", cum le numeşte Emst 
Cassirer. Fiecare ştiinţă şi-a urmat propria cale; nu a 


Emest Schachtel, „On Affect, Anxiety and the Pleasure 
Principie", in Metamorphosis (New York: Basic Books, 1959), 
pp. 1-69. 


79 




existat niciun principiu unificator care să includă fiinţa 
umană. Teoriile despre om din acea perioadă s-au bazat 
pe dovezile ştiinţifice obţinute de ştiinţele aflate în plin 
avânt, dar „fiecare teorie a devenit un pat al lui Procust 
în care fapte empirice au fost silite să se ajusteze unui 
model preconceput... Din cauza acestei dezvoltări, 
teoria modernă despre om şi-a pierdut nucleul teoretic. 
Am dobândit în schimb o completă anarhie a gândirii... 
Teologii, oamenii de ştiinţă, politicienii, sociologii, 
biologii, psihologii, etnologii, economiştii — toţi au 
abordat problema din propria lor perspectivă... fiecare 
autor părând să fie călăuzit, până la urmă, de către 
propria concepţie şi evaluare a vieţii umane"*. Nu e de 
mirare că Max Scheler observa: „în nicio altă epocă a 
istoriei, omul nu a devenit atât de problematic pentru 
el însuşi ca în prezent... Avem o antropologie natura- 
list-ştiinţifică, una filosofică şi una teologică ce nu ţin 
cont una de alta — o idee unitară despre om însă nu avem. 
Ştiinţele speciale care se ocupă cu omul, al căror număr 
este în creştere, oricât de preţioase ar fi, mai degrabă 
pun în umbră esenţa omului decât o luminează"**. 

La suprafaţă, epoca victoriană părea placidă, ordo¬ 
nată, autosuficientă; dar această acalmie era obţinută 
cu preţul unei refulări profunde, larg răspândite şi tot 
mai greu de suportat. La fel ca în cazul nevroticilor, 
această compartimentare devine tot mai rigidă, până 
când ajunge într-un punct în care explodează — la 
nivel istoric, acesta este reprezentat de anul 1914, când 
izbucneşte Primul Război Mondial. 

Trebuie să mai observăm că această compartimentare 
survenită la nivel cultural îşi găseşte un corespondent şi 

* Emst Cassirer, Eseu despre om (Bucureşti, Humanitas, 1994), 
pp. 38-39. 

** Max Scheler, Poziţia omului în cosmos (Piteşti/Bucureşti: Paralela 
45, 2003), p. 10. 

în planul psihologic, prin refularea radicală din interiorul 
personalităţii individuale. Geniul lui Freud a constat în 
dezvoltarea unor tehnici ştiinţifice pentru înţelegerea şi 
eventuala vindecare a acestei fragmentări de la nivelul 
personalităţii individuale. însă, iniţial, el nu a văzut că 
această suferinţă nevrotică a individului nu era decât un 
efect secundar al forţelor dezintegratoare ce acţionau 
la nivelul întregii societăţi — mai târziu, când Freud a 
remarcat totuşi acest fapt, el a reacţionat cu pesimism 
şi cu o deznădejde detaşată*. De partea sa, Kierkegaard 
a prevăzut rezultatul acestei dezintegrări sociale la 
nivelul vieţii emoţionale şi spirituale a individului: 
anxietatea endemică, singurătatea, înstrăinarea de 
semeni şi, în fine, acea condiţie care va conduce la 
deznădejdea supremă, anume alienarea de sine. La 
rândul său, Nietzsche a reuşit să evoce mult mai plastic 
această grozăvenie ce stătea să vină: „Trăim perioada 
atomilor, a haosului atomic... trăim teribila apariţie a... 
aşa-numitului stat naţional... iar goana după fericire nu 
va fi niciodată mai mare ca atunci când aceasta trebuie 
înhăţată între astăzi şi mâine: fiindcă poimâine orice 
sezon de vânătoare se poate închide cu adevărat".** 
Freud a analizat această fragmentare a personalităţii în 
lumina ştiinţei naturale şi s-a preocupat mai ales de mai 
buna sa explicare teoretică. Kierkegaard şi Nietzsche nu 
au subestimat valoarea analizei psihologice; dar au fost 
interesaţi în primul rând de fiinţa umană ca fiinţă ce refu¬ 
lează, ca fiinţă ce renunţă la conştiinţa de sine pentru a 
se proteja contra realităţii şi care suferă efectele nevro¬ 
tice iminente. Ciudata întrebare care răsare de aici este: 
ce se întâmplă de fapt atunci când omul (fiinţă-în-lume 

* Sigmund Freud, „Disconfort în cultură (1930)“, în Opere esen¬ 
ţiale, voi. 9 (Bucureşti: Trei, 2010). 

** Walter A. Kaufmann, Nietzsche: Phologist, AntiChrist 
(Princeton: Princeton University Press, 1950), p. 140. 

care este conştientă că există şi îşi poate cunoaşte exis¬ 
tenţa) ajunge să hotărască sau să fie forţat să blocheze 
această conştiinţă şi să fie asaltat de anxietate, porniri 
autodistructive şi disperare. Kierkegaard şi Nietzsche au 
fost profund conştienţi de faptul că „boala sufletească" a 
omului occidental era mult prea gravă şi prea profundă 
pentru a fi explicată doar prin problemele individuale 
sau sociale. Ceva din relaţia omului cu sine era adânc 
viciat; omul devenise o adevărată problemă pentru el 
însuşi. După cum afirmă şi Nietzsche: „Destinul fatal 
al Europei se află aici — încetând să ne temem de om, 
am încetat, de asemenea, să-l iubim, să-l venerăm, să 
sperăm în el, am pierdut voinţa de a fi oameni“*. 


* F. Nietzshe, Genealogia moralei, ed. cit., p. 51 (trad. adaptată). 
(N.t.) 

KIERKEGAARD, NIETZSCHE Şl FREUID 


Vom încerca în cele ce urmează să aprofundăm 
comparaţia pe care am făcut-o între Kierkegaard şi 
Nietzsche în ceea ce priveşte abordările lor filosofice 
asupra omului occidental, sperând ca mai apoi să putem 
vedea mai clar legăturile dintre filosofiile lor şi intuiţiile 
şi metoda lui Freud. 


KIERKEGAARD 


Analiza percutantă pe care Kierkegaard o face anxie¬ 
tăţii — şi pe care am rezumat-o într-o altă carte* — este 


Rollo May, The Meaning ofAnxiety, ed. rev. (New York: Norton, 
1977), pp. 36-52. Aceste pagini pot fi extrem de utile pentru a 
înţelege mai bine importanţa ideilor lui Kierkegaard. Cele mai 
importante cărţi cu tematică psihologică scrise de el sunt 
Conceptul de anxietate şi Boala de moarte. Pentru o mai bună 
familiarizare cu opera lui Kierkegaard, vezi A Kierkegaard 
Anthology, ed. de Robert Bretall (Princeton: Princeton University 
Press, 1951). 

suficientă pentru a-i asigura un loc în panteonul 
geniilor psihologice. Intuiţiile sale privind importanţa 
conştiinţei de sine, analizele asupra conflictelor interne, 
asupra pierderii sentimentului de sine şi chiar asupra 
problemelor psihosomatice sunt cu atât mai uimitoare, 
cu cât preced cu patru decade scrierile lui Nietzsche şi 
cu jumătate de veac gândirea lui Freud. Este o dovadă a 
receptivităţii remarcabile a lui Kierkegaard, care a putut 
sesiza ce anume se petrecea în adâncurile conştiinţei 
omului occidental, înainte ca toate aceste probleme 
să erupă peste jumătate de secol. A murit la o vârstă 
tânără, Ia patruzeci şi patru de ani, după o perioadă 
de creativitate intensă, pasionată şi solitară. într-un 
interval de cincisprezece ani, a scris peste douăzeci de 
cărţi. Convins de faptul că în deceniile ce vor veni va 
căpăta recunoaşterea bine meritată, ştia foarte bine că 
descoperirile şi intuiţiile sale nu aveau cum să fie bine 
primite în vremea sa. „Autorul de faţă“, scrie el într-un 
pasaj autoironie, „nu e nici pe departe un filosof... ci un 
scriitor marginal care nici nu concepe vreun Sistem, şi 
nici nu promite vreunul, şi care nici nu i se aserveşte... 
într-o epocă în care omul a abandonat orice relaţie 
cu pasiunea în favoarea ştiinţei, în care un autor ce-şi 
doreşte cititori trebuie să scrie astfel încât să poată 
fi răsfoit în timpul siestei de după-amiază... într-o 
asemenea epocă autorul de faţă îşi prevede cu uşurinţă 
destinul. Anume, de a fi total ignorat".* în conformitate 
cu predicţiile sale, Kierkegaard a fost un autor aproape 
necunoscut la vremea sa — excepţie au făcut doar 
pamfletele sale din Corsair, o revistă umoristică din 
Copenhaga. Pentru o jumătate de veac, el a fost dat 
uitării, urmând să fie redescoperit abia în a doua decadă 


* Soren Kierkegaard, Frică şi cutremur (Bucureşti: Humanitas, 
2002), pp. 6-7. (N.t.) 

a secolului XX, când influenţa lui s-a resimţit nu doar 
în filosofie şi în religie, dar şi în psihologia abisală, 
unde i s-au recunoscut contribuţiile specifice şi sem¬ 
nificative. Binswanger, de exemplu, scrie în articolul 
său despre pacienta lui, Ellen West, că aceasta „suferea 
de acea boală a minţii pe care Kierkegaard, cu geniul 
său, a descris-o în toate formele ei şi a numit-o boală 
de moarte. Este, după ştiinţa mea, cea mai importantă 
scriere dedicată interpretării existenţial-analitice a 
schizofreniei. Putem spune că în acest text, cu geniul 
său intuitiv, Kierkegaard a recunoscut schizofrenia 
care-1 pândea". Binswanger observă mai departe că, în 
calitate de psihiatru sau de psiholog, chiar dacă nu eşti 
de acord cu interpretările religioase ale lui Kierkegaard, 
rămâi „profund îndatorat scrierilor de tipul Boala de 
moarte“. 

La fel ca Nietzsche, Kierkegaard nu şi-a propus ne¬ 
apărat să scrie filosofie sau psihologie. Tot ce şi-a dorit 
a fost să dezvăluie şi să înţeleagă existenţa umană. Iar 
cu Freud şi Nietzsche se înrudeşte prin aceea că toţi trei 
şi-au fundamentat cunoaşterea pe analiza unui singur 
caz — anume pe analiza propriei persoane. Influenta 
carte a lui Freud Interpretarea viselor se bazează în mare 
parte pe propriile sale trăiri şi vise; de mai multe ori 
i-a scris prietenului său Fliess că cel mai greu şi mai 
lung caz a fost cel al propriei persoane. Fiecare sistem 
filosofic, observa Nietzsche, „nu spune niciodată decât: 
iată tabloul întregii vieţi şi învaţă din el rostul vieţii 
tale. Şi invers: citeşte numai viaţa ta şi descifrează în ea 
hieroglifele vieţii universale"*. 

în centrul întregului demers psihologic al lui 
Kierkegaard se află întrebarea pe care şi-a pus-o 


* F. Nietzsche, „Consideraţii inactuale III: Schopenhauer, edu¬ 
cator", în op. cit., p. 238. (N.t.) 

fără încetare: cum poţi să-ţi câştigi individualitatea? 
Individualul fusese înghiţit, din perspectivă raţională, 
de vasta „Totalitate Absolută" din logica lui Hegel; din 
perspectivă economică, obiectivarea persoanei era deja 
tot mai vizibilă; iar pe partea moral-spirituală, religia 
insipidă şi superficială contribuia, la rându-i, la şter¬ 
gerea individualităţii. Europa se îmbolnăvise şi avea să 
devină tot mai bolnavă, dar nu pentru că îi lipseau cu¬ 
noaşterea şi tehnica, ci pentru că ducea lipsă de pasiune 
şi de angajament*. „îndepărtaţi-vă de Speculaţie, înde- 
părtaţi-vă de Sistem şi reveniţi la realitate!" îndeamnă 
Kierkegaard. El era convins nu doar de faptul că scopul 
„purei obiectivităţi" nu poate fi atins, dar şi de faptul 
că însăşi această finalitate este indezirabilă. Iar dintr-o 
altă perspectivă, este chiar imorală: suntem implicaţi în 
lume şi în relaţiile cu ceilalţi într-o asemenea măsură, 
încât nu putem să ne mulţumim cu o viziune dezinte¬ 
resată asupra adevărului. La fel ca toţi existenţialiştii, 
el a luat termenul de „interes" ( inter-essere , „a fi între") 
în sensul său cel mai propriu**. Fiecare întrebare este o 
„întrebare adresată Singularului Unic", adică individului 
viu şi conştient de sine. Dacă nu pornim investigaţia de 
la fiinţa umană concretă, vom ajunge, în ciuda dibăciei 
noastre, la un colectivism al unor roboţei care vor sfârşi 
intr-un sentiment de vid interior şi într-o disperare 
autodistructivă. 


Astfel, sporirea adevărului îl face pe om să se simtă în nesigu¬ 
ranţă, atunci consideră adevărul obiectiv ca pe un substitut 
pentru propriul său devotament şi pentru propriul adevăr extras 
din experienţa de viaţă. „Cel care priveşte mai atent generaţia 
de azi“, scria Kierkegaard, „nu va putea nega faptul că incoerenţa 
sa, precum şi anxietatea şi neliniştea sa provin din faptul că pe 
măsură ce adevărul ia amploare şi se confundă tot mai mult cu 
evidenţa abstractă, certitudinile noastre devin tot mai slabe". 
Vezi Walter Lowrie, A Short Life of Kierkegaard (Princeton: 
Princeton University Press, 1942). 

Una dintre cele mai relevante contribuţii ale lui 
Kierkegaard la viitoarea psihologie dinamică constă în 
formularea adevărului ca aspect al relaţionării. în cartea 
sa Postscriptum neştiinţific, concluziv, care va deveni mai 
târziu manifestul existenţialismului, el scrie: 

Atunci când problema adevărului este formulată 
de-o manieră obiectivă, gândirea reflexivă se îndreaptă, 
în mod obiectiv, către adevăr, văzut ca un obiect aflat 
în relaţie cu cunoscătorul. Reflecţia însă, nu vizează 
relaţia ca atare, ci ea se întreabă dacă obiectul la care 
se raportează cunoscătorul este sau nu adevărat. Doar 
dacă obiectul vizat este adevărat, putem să spunem 
că şi cunoscătorul există întru adevăr. Când problema 
adevărului este formulată de-o manieră subiectivă, reflecţia 
este orientată în mod subiectiv către natura raportării (rela¬ 
ţionării) individuale; este de ajuns ca modalitatea acestei 
relaţionări să fie întru adevăr, pentru ca şi individul să existe 
întru adevăr, chiar dacă se poate întâmpla ca obiectul la 
care se raportează să nu fie adevărat. * 


Citat din lucrarea Postscriptum neştiinţific, concluziv, citată în A 
Kierkegaard Anthology, op. cit., pp. 210-211. (Kierkegaard pune 
întregul pasaj în litere cursive; însă noi am preferat să folosim 
această delimitare grafică pentru a marca şi mai bine partea 
inedită, cea referitoare la raportarea subiectivă la adevăr.) 
Interesant este că peste câteva fraze, Kierkegaard va oferi pe 
post de exemplu cunoaşterea lui Dumnezeu. El precizează (şi 
observaţia lui este esenţială, pentru că ne-ar fi putut scuti de tot 
soiul de confuzii şi de argumente ieftine) că încercarea de a 
dovedi existenţa lui Dumnezeu ca „obiect" este cu totul sortită 
eşecului şi că adevărul stă mai curând în natura relaţiei (şi asta 
„chiar dacă se poate întâmpla ca obiectul la care se raportează 
să nu fie adevărat"). Este clar că filosoful danez nu implică prin 
asta că ar fi complet irelevant dacă ceva este sau nu adevărat în 
mod obiectiv. Ar fi absurd să conchidem aşa ceva. El se referă, 
aşa cum nuanţează într-o notă de subsol, la „adevărul care se 
referă în mod esenţial la existenţă". 

E greu să ne închipuim acum cât de revoluţionare 
au fost şi sunt aceste fraze pentru cultura modernă, ca 
întreg, şi pentru psihologie, în particular. Aceasta este 
prima formulare radicală a adevărului relaţional. De aici, 
accentul pus de gândirea existenţialistă pe adevărul 
înţeles ca interioritate, pe adevărul ca libertate, după 
cum spune Heidegger*. Tot în acest pasaj se anunţă 
schimbarea majoră care va surveni şi în fizica secolului 
XX, care se vede obligată să renunţe la principiul lui 
Copemic, potrivit căruia adevărul nu poate fi descoperit 
decât de către omul detaşat, de către observatorul 
obiectiv. Kierkegaard anticipează perspectiva lui Bohr, 
a lui Heisenberg şi a altor fizicieni moderni, care afirmă 
că abordarea copemicană a naturii, cea separată de 
om, nu mai este validă. „Idealul unei ştiinţe care să fie 
complet independentă în raport cu omul [deci, complet 
obiectivă] este iluzoriu", susţine Heisenberg**. în 
cuvintele lui Kierkegaard, ghicim, de asemenea, teoria 
relativităţii şi alte ipoteze, care afirmă că fiinţa umană 
studiază fenomenele naturale printr-o relaţionare 
specială şi semnificativă cu obiectele de studiu şi că 
observatorul însuşi trebuie să se includă în ecuaţie. în 
alte cuvinte, subiectul, adică omul, nu poate fi nicicând 
separat de obiectul supus observaţiei. Este evident că 
astfel cancerul gândirii occidentale, anume clivajul 
subiect-obiect, a primit o lovitură decisivă prin anali¬ 
zele lui Kierkegaard. 

Dar implicaţiile gândirii sale emblematice se 
văd chiar mai bine şi mai percutant în psihologie. 
Kierkegaard ne eliberează de dogma după care adevărul 


* Cf. Martin Heidegger, „Despre esenţa adevărului", în Repere pe 
drumul gândirii (Bucureşti: Editura Politică, 1988). 

** Citat dintr-o comunicare tipărită, susţinută de Werner 
Heisenberg la Universitea din Washington, St. Louis, octombrie 
1954. 

nu poate fi înţeles decât în termeni de obiecte externe. 

Şi astfel, ni se deschide un vast teritoriu al realităţii 
interne, subiective, căci şi această realitate poate fi 
adevărată, chiar dacă ajunge să fie în contradicţie cu 
faptele obiective. Aceeaşi descoperire o va face mai 
târziu şi Freud care va constata, cu o oarecare dezamă¬ 
gire, că amintirile referitoare la „violul din copilărie" pe 
care le invocau multe dintre pacientele sale erau, factual 
vorbind, nişte minciuni, de vreme ce acele presupuse 
abuzuri nu avuseseră loc. Ce contează însă este faptul 
că experienţa violului era la fel de pregnantă ca şi cum 
chiar s-ar fi întâmplat, deşi ea nu exista decât în fan¬ 
tasma pacientei. De aceea, Freud a decis să se focalizeze 
mai degrabă asupra modului în care pacienta reacţiona 
la presupusul abuz, în loc să-şi bată capul pentru a afla 
dacă este sau nu adevărat. Se deschidea astfel un nou 
continent al cunoaşterii dinamicii interioare: ceea ce 
conta în primul rând era felul în care pacienta se raporta 
la un fapt, o persoană sau o situaţie; iar dacă acel ceva 
vizat de pacientă chiar avusese loc avea mult mai puţină 
importanţă. Pentru a evita orice posibilă neînţelegere, 
dorim să reafirmăm faptul că acest adevăr-ca-relaţie 
nu presupune în niciun fel că am arunca peste bord 
adevărul obiectiv. Nu asta e miza existenţialismului. 
Kierkegaard nu trebuie confundat cu gânditorii subiec- 
tivişti sau idealişti, căci el ne deschide ochii asupra 
universului subiectivităţii, fără să piardă obiectivitatea. 
Lumea reală, obiectivă, nu poate fi în niciun fel evitată. 
Kierkegaard, Nietzsche şi urmaşii lor au luat natura 
mult mai în serios decât mulţi autoproclamaţi natu- 
ralişti. Ce trebuie reţinut este că, în ochii persoanei, 
semnificaţia unui fapt obiectiv (sau fantasmat) depinde 
de raportarea acelui individ. Acesta fapt al raportării, al 
modului de a relaţiona cu obiectul vizat, este definitoriu 
pentru adevărul existenţial. O discuţie obiectivă despre 



sex, de exemplu, poate fi interesantă şi instructivă; dar 
odată ce în cauză este o persoană concretă, adevărul 
obiectiv va căpăta o semnificaţie particulară, în funcţie 
de relaţia dintre acea persoană şi partenerul ei sexual, 
iar a ignora acest factor constituie nu doar un soi de 
fugă de realitate, ci chiar o ruptură faţă de aceasta. 

Comentând în continuarea frazele de mai sus ale 
lui Kierkegaard, merită adăugat că ele anunţă şi alte 
concepte, cum este cel al „observaţiei participative" al 
lui Sullivan sau altele care pun accentul pe importanţa 
raportării terapeutului la pacientul său. Faptul că 
terapeutul participă în mod efectiv la constituirea 
relaţiei şi că este o parte inseparabilă a „câmpului" 
nu afectează temeinicia observaţiilor sale ştiinţifice. 
Paradoxal, doar în măsura în care terapeutul este efectiv 
imersat în relaţia terapeutică şi doar dacă îşi asumă 
conştient acest fapt, el va fi cu adevărat în stare să 
disceamă în mod lucid ce se petrece în cabinetul său. 
Implicaţia acestui „manifest" al lui Kierkegaard este că 
astfel suntem eliberaţi de vechea dogmă, potrivit căreia 
cu cât ne implicăm mai puţin într-o situaţie dată, cu atât 
mai limpede vom vedea adevărul. (Această dogmă este 
nu doar autocontradictorie, ci chiar distructivă pentru 
psihologie.) Implicaţia acestei dogme era că, în mod 
evident, există o relaţie invers proporţională între impli¬ 
care şi capacitatea noastră de sesiza în mod nepărtinitor 
stările de fapt. Iar dogma aceasta a pătruns atât de bine 
în minţile oamenilor, încât nici nu ne-am dat seama 
cum am început să îmbrăţişăm credinţa că, pentru a 
fi cât mai eficienţi în descoperirea adevărului, trebuie 
să fim cât mai dezinteresaţi de el! Nimeni nu neagă 
faptul evident că afectele perturbatoare pot să ne bruieze 
percepţiile. Se înţelege de la sine că oricine se află într-o 
relaţie terapeutică sau oricine observă alte persoane va 
trebui să disceamă foarte clar care sunt emoţiile aduse 

de el în acea relaţie şi în ce măsură este implicat în acea 
situaţie. Dar problema nu poate fi rezolvată prin deta¬ 
şare şi abstragere. Căci abordând lucrurile astfel, nu ne 
alegem decât cu spuma de deasupra valurilor, în timp ce 
persoana se evaporă sub ochii noştri. Lămurirea acelui 
pol din relaţia terapeutică reprezentat de către psihote- 
rapeut nu poate fi realizată decât printr-o conştientizare 
deplină a situaţiei existenţiale — adică a relaţiei efective, 
aflate în curs de desfăşurare*. Atunci când intrăm în 
contact cu alte fiinţe umane, nu mai există adevăruri 
absolute; totul depinde de ce se petrece cu adevărat în 
acea relaţionare. 

Cea de-a doua contribuţie esenţială a lui Kierkegaard 
în lămurirea dinamicii psihice constă în accentul pus pe 
necesitatea angajamentului sau a devotamentului. Este 
o idee care derivă din ceea ce am arătat deja. Adevărul 
devine realitate doar pe măsură ce individul produce 
acest adevăr prin activitatea sa, înţelegând aici inclusiv 
activitatea de conştientizare. Gândul lui Kierkegaard 
conduce la următoarea consecinţă: în fapt, noi nici 
măcar nu putem întrevedea un adevăr particular atâta 
vreme cât încă nu ne-am angajat în acest sens. Orice 
terapeut ştie că există pacienţi care pot vorbi la infinit 
despre problemele lor, într-o manieră academică şi 
teoretică, dar fără să fie afectaţi în niciun fel. Acest lucru 
se întâmplă mai cu seamă în cazul intelectualilor şi al 
psihologilor înşişi care se ascund după masca abordării 


S-ar putea demonstra (dacă nu s-a şi dovedit deja) prin experi¬ 
mente legate de percepţie că, pe măsură de cresc interesul şi 
angajarea observatorului, sporeşte şi acurateţea percepţiei. Dacă 
ne referim la testul Rorschach, experienţa ne demonstrează că, 
atunci când subiecţii care privesc planşele se implică mai mult 
la nivel afectiv, şi perceperea formelor devine mai precisă şi mai 
corectă. (Desigur, nu vorbesc aici despre sentimentele nevrotice, 
ce implică noi factori.) 




obiective şi nepărtinitoare, când de fapt ei se apără de 
propria viaţă lăuntrică. Simplul fapt al verbalizării nu-1 
va ajuta pe pacient să ajungă la realitate, decât dacă 
va simţi efectiv acea dificultate care-1 frământă cel mai 
puternic. Acest fenomen este trecut adesea la rubrica 
„necesităţii de a trezi anxietatea sau angoasa pacien¬ 
tului". Totuşi, această formulare este mult prea sim¬ 
plistă. Ideea este mai degrabă că, înainte de a-şi permite 
să vadă cu adevărat ce se petrece cu el, pacientul trebuie 
să descopere în viaţa sa o zonă căreia i se poate devota 
întru totul. La acest fapt se referea Kierkegaard când 
vorbea despre „pasiune" şi „devoţiune", ca fiind opuse 
observaţiei obiective şi dezinteresate. Această nevoie 
de a ne angaja are drept corolar fenomenul că noi nu 
putem accede niciodată la nivelurile subterane ale unei 
persoane doar printr-un experiment de laborator; abia 
când pacientul începe să îşi pună o speranţă în vinde¬ 
carea sa de suferinţă şi deprimare, doar când va crede 
realmente că poate fi ajutat să scape de problemele 
sale, abia atunci va putea fi declanşat dificilul proces de 
investigare a propriilor iluzii şi de dezvăluire a propri¬ 
ilor apărări şi raţionalizări. 


NIETZSCHE 

Să revenim acum la Friedrich Nietzsche (1844-1900). 
Ca temperament, era total diferit faţă de Kierkegaard. 
Trăind cu patru decenii mai târziu, a reflectat un stadiu 
diferit al veacului al XlX-lea. Nu l-a citit niciodată pe 
Kierkegaard; prietenul său, Brandes, i-a atras atenţia 
asupra danezului cu doi ani înainte de moartea lui 
Nietzsche, prea târziu pentru a mai lua la cunoştinţă 
de un predecesor aparent foarte diferit, dar în esenţă 

extrem de înrudit. Ambii gânditori au reprezentat, 
în moduri diferite, naşterea orientării existenţiale în 
cercetarea vieţii umane. Ambii sunt adesea citaţi ca 
fiind filosofii care au decelat cel mai fin şi au anticipat 
cu cea mai pare precizie situaţia psihologică şi spiri¬ 
tuală a omului occidental din secolul XX. Aidoma lui 
Kierkegaard, Nietzsche nu era un antiraţionalist şi nici 
nu trebuie confundat cu „filosofii sentimentelor" sau cu 
propăvăduitorii „întoarcerii la natură". Ţinta atacului 
său nu era raţiunea, ci raţiunea pură, care ajunsese în 
vremea sa într-o stare aridă, fragmentată şi dogmatică. 
Intenţia sa era — Ia fel ca în cazul lui Kierkegaard — să 
ducă reflecţia până la ultimele sale limite, pentru a afla 
ce anume susţine atât raţionalul, cât şi iraţionalul. Căci, 
până la urmă, reflecţia este o întoarcere asupra noastră, 
o oglindire, iar întrebarea de bază pentru persoana vie 
existenţială este ce anume reflectă ea; altfel, actul reflec¬ 
tării nu face decât să golească individul de vitalitatea 
sa*. La fel ca adepţii psihologiei abisale care-i vor urma, 
Nietzsche se concentrează pe sursele inconştiente şi 
iraţionale ale puterii şi măreţiei omului, precum şi pe 
autodistructivitatea şi deprimarea acestuia. 

O altă conexiune importantă între aceste două 
figuri şi psihologia abisală este că ambele părţi sporesc 
intensitatea conştiinţei de sine. Ambele orientări ştiu 
foarte bine că cea mai grea pierdere a civilizaţiei lor 


Atât Kierkegaard, cât şi Nietzsche au fost conştienţi de faptul 
că „omul nu se poate imersa în imediatul nereflectat fără să se 
piardă pe sine; însă dacă urmează această cale până la capăt, în 
loc să anihileze reflecţia, va reuşi să afle însăşi rădăcina din care 
provine ea“. Astfel se exprima Karl Jaspers în discuţia sa 
lămuritoare asupra similarităţilor dintre Nietzsche şi 
Kierkegaard, pe care îi consideră drept cei mai importanţi gân¬ 
ditori ai secolului al XlX-lea. Vezi şi cartea Reason and Existence, 
tradusă în engleză de William Earle (The Noonday Press, 1955), 
cap. 1. 

obiectivatoare este pierderea conştiinţei de sine a 
individului. Aceasta este exprimată mai târziu de Freud 
prin simbolul Eului slăbit şi pasiv, „care se lasă trăit de 
Se“ şi care şi-a pierdut propria-i forţă de autodetermi¬ 
nare*. Kierkegaard venise deja cu formularea: „cu cât 
mai multă conştiinţă, cu atât mai mult sine“, o afirmaţie 
pe care Sullivan o va prelua într-un context diferit cu 
un secol mai târziu şi care este implicată în descrierea 
pe care Freud o face tehnicii sale menite să sporească 
nivelul de conştientizare: „Unde a fost Se, să se facă 
Eu“. însă, în condiţiile istorice deosebite, Kierkegaard 
şi Nietzsche n-au putut să scape de consecinţele tragice 
ale intensităţii propriei lor conştiinţe de sine. Amândoi 
au fost singuratici, anticonformişti până la extrem, şi 
au cunoscut prea-bine agonia apăsătoare a anxietăţii, 
disperării şi izolării. Cunoscând pe propria lor piele 
aceste stări, nu le-a fost greu să vorbească despre aceste 
crize psihologice profunde**. 


* Gânditorii existenţiali privesc această pierdere a conştiinţei de 
sine ca pe o problemă generalizată a întregii societăţi actuale, 
şi nu doar ca pe o chestiune limitată la contextul psihologic al 
nevrozei. Jaspers consideră, şi el, că forţele care distrug astăzi 
conştiinţa personală, adică procesele de neoprit ale colectivis¬ 
mului şi conformismului, pot conduce la o situaţie în care omul 
modem să-şi piardă iremediabil conştiinţa individuală. 

** Atât Kierkegaard, cât şi Nietzsche au avut nefericita „onoare" 
de a fi etichetaţi drept cazuri patologice în unele cercuri pretins 
ştiinţifice! Sper să fiţi de acord cu mine că această chestiune nici 
măcar n-are sens să fie discutată. Binswanger îl citează pe 
Gabriel Marcel într-un articol referitor la cei care l-au respins 
pe Nietzsche din pricina psihozei care l-a afectat spre finalul 
vieţii: „Cei care nu vor să înveţe nimic, n-au decât!" O direcţie 
ceva mai fructuoasă în analiza crizelor psihologice prin are au 
trecut Kierkegaard şi Nietzsche ar fi să ne întrebăm daciexistă 
vreo fiinţă umană care poate să suporte o intensitate itât de 
mare a conştiinţei de sine şi dacă nu cumva creativi tata (care 
este o manifestare a conştiinţei de sine) nu are ca preţ tocmai 
aceste bulversări psihice. 

Nietzsche a formulat acele adevăruri la care vrem, cu 
toţii, să ajungem. El a trăit şi a scris într-o vreme — a 
doua jumătate a secolului al XlX-lea — în care omul 
european trecea printr-o dezintegrare psihologică şi 
spirituală. Văzută din exterior, această epocă părea 
a fi una a stabilităţii şi a conformismului burghez. 

Dar, privind-o din interior, aşa cum pare s-o fi făcut 
şi Nietzsche, se vedea cum rădăcinile sale spirituale 
încep să se usuce. Credinţa religioasă să transformase 
în resentiment, vitalitatea, în reprimare sexuală, iar 
ipocrizia îşi pusese amprenta pe o bună parte din 
societatea acelui timp. 

într-o perioadă ca aceea (şi ca a noastră, în cele din 
urmă), trebuia să fii mai întâi un bun psiholog, pentru 
a putea fi şi un bun filosof. Căci omul acelor vremuri 
resimţea o acută nevoie de a fi sprijinit; el îşi pierduse 
centrul, aşa că suferea de un puternic sentiment de 
dezorientare psihologică şi spirituală. 

Nietzsche era persoana potrivită pentru a deveni 
„medicul" contemporanilor săi care-şi pierduseră 
busola. El însuşi se autodefinea adesea ca „psiholog", 
în Dincolo de bine şi de rău, el susţinea că „psihologia 
va trebui să fie recunoscută iarăşi ca regină a ştiinţelor, 
pe care celelalte ştiinţe au menirea s-o slujească şi s-o 
pregătească. Căci, de acum înainte, psihologia este din 
nou calea ce duce spre problemele fundamentale"*. 

Conceptele lui Nietzsche de „supraom" şi de „voinţă 
de putere" nu urmăreau altceva decât să găsească o 
fibră, o nouă sursă de energie pentru contemporanii 
săi. El a fost complet neînţeles atunci când s-a afirmat 
despre el că este nihilist şi că e un inamic al religiei, 
al moralităţii şi al orice altceva. Această neînţelegere 


* Friedrich Nietzsche, Dincolo de bine şi de rău (Bucureşti: 
Humanitas, 1992), p. 30. 

provine nu doar pentru că nu a fost sesizat corect 
sensul gândurilor lui Nietzsche, dar şi pentru că nu 
mai realizăm în ce consta acea lume care avea nevoie de 
Nietzsche şi căreia acesta i se adresa. 

Filosoful german susţine că orice adevăr trebuie 
experimentat nu doar în laborator, ci şi în propria 
viaţă; fiecare adevăr trebuie întâmpinat cu întrebarea: 
„Suntem în stare să-l şi trăim?" „Toate adevărurile 
sunt, pentru mine, făcute din came şi sânge", spunea 
Nietzsche. De aici, şi formularea sa: „eroarea înseamnă 
laşitate". Vorbind despre faptul că întemeietorilor de 
religii le-a lipsit o anumită integritate intelectuală, el îi 
acuză că „nu au făcut niciodată din trăirile lor o pro¬ 
blemă de conştiinţă a cunoaşterii. Cerni s-a întâmplat de 
fapt? Ce se petrecea atunci în mine şi în jurul meu? Oare 
judecata mea era destul de limpede? Voinţa mea este oare 
îndreptată împotriva tuturor înşelăciunilor simţurilor?... — 
niciunul dintre ei n-a întrebat aşa ceva... Dar noi, noi 
ceilalţi, însetaţii de raţiune, vrem să privim în faţă 
trăirile la fel de sever ca pe o experienţă ştiinţifică...! 
Vrem să fim noi înşine experimentele şi cobaii noştri!"* 
Nici Kierkegaard, nici Nietzsche nu au avut nici cea mai 
mică intenţie să creeze un nou sistem filosofic grandios 
ori să devină liderii unor mişcări spirituale — chiar 
şi gândul la aşa ceva li s-ar fi părut jignitor. Ambii au 
proclamat, ca să folosim fraza lui Nietzsche: „Nu mă 
urmaţi pe mine, urmaţi-vă pe voi!" 

Ambii au fost conştienţi că dezintegrarea emoţională 
şi psihologică pe care o descriau ca endemică, deşi 
acţiona încă la un nivel subteran, era legată de faptul că 
omul din vremea lor îşi pierduse credinţa în demnitatea 
şi umanitatea sa. Ei au oferit un „diagnostic" pe care 

* F. Nietzsche, Ştiinţa voioasă (Bucureşti: Humanitas, 2006), pp. 

191-192. 

foarte puţine orientări psihoterapeutice l-au luat în 
seamă în ultimul deceniu, perioadă în care pierderea 
credinţei în propria demnitate a început să fie văzută ca 
o problemă gravă a modernităţii. Această pierdere era 
strâns legată de slăbirea puterii de convingere a două 
tradiţii centrale care au oferit baza valorilor societăţii 
occidentale — este vorba despre filonul iudeo-creştin şi 
despre idealul umanist. De aici pleacă Nietzsche atunci 
când emite celebra parabolă: „Dumnezeu a murit". 
Kierkegaard a denunţat, fără să fie luat în seamă, 
anemierea şi edulcorarea creştinismului; în vremea lui 
Nietzsche, formele decrepite de teism şi practicile re¬ 
ligioase ipocrite deveniseră parte din boala societăţii — 
de aceea, ele trebuiau să fie extirpate. într-o exprimare 
abruptă, am putea zice aşa: Kierkegaard îşi formulează 
ideile într-o vreme în care Dumnezeu era muribund, pe 
când Nietzsche o face într-o perioadă în care Dumnezeu 
deja murise. Ambii voiau să salveze nobleţea omului 
şi ambii căutau un nou fundament pentru restabilirea 
demnităţii şi umanităţii. La aceasta se referă Nietzsche 
când vorbeşte despre „cei puternici" sau Kierkegaard 
prin formula „individului adevărat". 

Unul dintre motivele pentru care influenţa lui 
Nietzsche asupra psihologiei şi psihiatriei a fost atât 
de palidă, limitată adesea la câte un citat din vreun 
aforism, este acela că mintea sa extrem de fertilă sare 
ameţitor de la o intuiţie la alta. Cititorul trebuie să se 
păzească să cadă într-o admiraţie necritică, dar asta 
nu înseamnă că e bine să treacă cu vederea importanţa 
reală a gândirii lui Nietzsche, chiar dacă bogăţia ideilor 
sale depăşeşte adesea limitele categoriilor noastre 
cuminţi. Vom încerca mai departe să sistematizăm 
câteva dintre reperele gândirii sale. 

Primul lucru ce trebuie notat este că Nietzsche 
foloseşte în filosofia sa termeni psihologici cărora le 

conferă o semnificaţie ontologică. Aceeaşi tendinţă se 
observă şi la alţi existenţialişti, precum Kierkegaard, 
Sartre sau Heidegger. Deznădejdea, voinţa, anxietatea, 
culpa, singurătatea — toate acestea se referă în mod 
normal la nişte suferinţe psihice, dar pentru Nietzsche 
ele sunt mai degrabă nişte stări existenţiale. Anxietatea, 
de pildă, nu mai este un „afect" pe care poţi să-l simţi 
uneori, iar alteori, nu. Este mai degrabă o stare existen¬ 
ţială. Nu e un sentiment pe care îl „avem", ci o stare în 
care „existăm", „suntem". 

Acelaşi lucru este valabil şi pentru voinţă. Termenul 
de voinţă se referă, în cazul lui Nietzsche, şi la o trăsă¬ 
tură esenţială a existenţei noastre. în mod potenţial, este 
prezentă în noi tot timpul; fără ea, noi n-am mai fi nişte 
fiinţe umane. Ghinda devine stejar în orice condiţii, fără 
să presupună vreo alegere. Pe când omul nu-şi poate 
împlini fiinţa decât dacă îşi foloseşte voinţa. La plante 
şi animale, natura şi fiinţa sunt una, pe când în cazul 
omului, natura şi fiinţa nu pot fi identificate. Nietzsche 
îşi arată dispreţul faţă de cei care mai nutresc încă 
această iluzie, dorind să trăiască o viaţă simplă în acord 
cu natura. în Dincolo de bine şi de rău, el exclamă: „Voi 
vreţi să trăiţi «în armonie cu natura»? O, stoici aleşi, câtă 
înşelăciune a cuvintelor! Imaginaţi-vă o fiinţă asemenea 
naturii, risipitoare fără măsură, indiferentă fără măsură, 
lipsită de intenţii, de consideraţii, de milă şi dreptate, 
rodnică şi pustie şi nesigură în acelaşi timp, imaginaţi-vă 
indiferenţa personificată în chip de putere — cum aţi 
putea trăi în armonie cu această indiferenţă?"* Valorile 
umane nu ne sunt date de natură, ci ne parvin ca sarcini 
de îndeplinit. Este clar că prin folosirea acestor termeni 
psihologici cu semnificaţia lor ontologică, sensul lor 
devine şi mai profund, şi mai de impact. 

* F. Nietzsche, Dincolo de bine şi de rău, ed. cit., p. 13. (N.t.) 

Cred că această conotare ontologică a conceptelor 
psihologice se întâmplă în orice perioadă în care valorile 
sunt pe cale să se schimbe. S-a întâmplat în mod evident 
în Grecia Antică, în secolele I-II î.Hr. Dacă, să zicem, 
se întâmplă ca, la un moment dat, să fiu disperat, acest 
lucru mă poate deranja, dar asta nu înseamnă că şi cei 
din jurul meu vor fi disperaţi. Iar asta mă mai poate linişti 
puţin. Dar dacă toţi ar fi disperaţi, căci societatea însăşi 
ar trece printr-o tranziţie radicală, atunci am vorbi despre 
o disperare „în masă“. Şi atunci lucrurile se schimbă. Nu 
mai există nicio luminiţă la capătul tunelului. Atunci când 
anxietatea noastră nu este contracarată de apatie, ea riscă 
să se transforme în panică. Această apatie este o apărare 
împotriva panicii care ar putea să se ivească, dacă ne-am 
permite să trăim intens acea anxietate. Suntem cumva 
ca într-una din acele picturi în care Bosch înfăţişează 
chinurile iadului. Nu mai există nicio cale de salvare, iar 
creaturile umane sunt mânate către focurile gheenei, 
în astfel de vremuri, conotarea ontologică a termenilor 
psihologici reprezintă o tentativă de a ridica noi funda¬ 
mente, noi baze, pe care să aşezăm ferm valorile noastre. 
Asta a încercat din răsputeri şi Nietzsche. 

în fine, nu putem să trecem peste influenţa pe care 
conceptul de „voinţă de putere" a exercitat-o asupra 
psihologiei. „Esenţa cea mai lăuntrică a Fiinţei este 
voinţa de putere", scrie Nietzsche*. în discursul psiho¬ 
logiei, această idee nu doar că nu este recunoscută, dar 
există un refuz sistematic de a gândi asupra puterii. 

Este adevărat că uneori puterea este subsumată concep¬ 
tului de „voinţă", dar şi acesta din urmă a fost profund 
ignorat până la William James. 

Cred că reprimarea puterii şi evitarea cu orice preţ a 
puterii ca temă de discuţie este cu adevărat regretabilă. 


* F. Nietzsche, Voinţa de putere (Oradea: Aion, 1999), p. 445. (N.t.) 

Această evitare se vede foarte bine în alegerea unor 
termeni înlocuitori. Să luăm, de pildă, conceptul de 
„control“. Controlul este o expresie care se substituie 
termenului de „putere", şi care pune accentul pe dreptul 
meu de a exercita o forţă asupra ta. Ar fi fost mai clar 
pentru toată lumea dacă s-ar fi uzitat de la bun început 
cuvântul putere. 

Care este semnificaţia „puterii" în concepţia lui 
Nietzsche? Sintagma „voinţă de putere" se referă de fapt 
la actualizarea de sine. Prin această formulă, Nietzsche 
se revolta la vederea omului european, anemic şi slăbit. 
„Voinţa de putere" este o invitaţie la evitarea acestei 
stări de descompunere şi afirmarea propriei existenţe cu 
putere şi angajament. „Voinţa de putere" face parte din 
structura oricărui om, fiind inseparabilă de viaţa însăşi, 
„în orice loc există viaţă", scrie Nietzsche, „acolo veţi 
găsi şi voinţa de putere". 

Concepţia sa asupra „voinţei de putere" implică 
autorealizarea individului în sensul cel mai propriu. 
Celui curajos i se cere deci să-şi folosească în existenţa 
sa particulară toate potenţialităţile de care dispune. 

La fel ca toţi existenţialiştii, Nietzsche nu foloseşte 
termenii psihologici pentru a descrie nişte atribute sau 
nişte tipuri de comportamente — „puterea" nu se referă 
la a agresa pe cineva sau la a avea putere asupra cuiva. 
Voinţa de putere este mai curând o categorie ontologică, 
căci ea se referă la un aspect inseparabil al fiinţei. Nu 
se referă la violenţă, la competiţia acerbă şi nici la alte 
mecanisme similare. Este vorba mai curând despre indi¬ 
vidul care-şi afirmă în modul cel mai propriu existenţa 
şi posibilităţile sale ca fiinţă; este „curajul de a exista 
ca individ", cum remarcă Tillich într-o discuţie despre 
Nietzsche. Cuvântul putere este folosit de acesta din 
urmă în sensul clasic de potentia, dynamis. Kaufmann 
rezumă opinia lui Nietzsche privitoare la această temă: 

Sarcina omului este simplă: el trebuie să înceteze 
să-şi mai lase „existenţa" să fie doar „un accident nein¬ 
tenţionat". Nu doar folosirea cuvântului Existenz, dar şi 
gândul propus aici, sugerează că acest eseu este extrem 
de apropiat de ceea ce azi se cheamă Existenz-philosophie. 
Preocuparea fundamentală a omului ar fi, deci, să-şi 
realizeze veritabila sa „existenţă", în loc să-şi lase viaţa 
la voia întâmplării. în Ştiinţa voioasă, Nietzsche vine cu 
o formulă care luminează paradoxul esenţial al oricărei 
distincţii între sine şi adevăratul sine: „Ce spune conştiinţa 
ta? 7 Yebuie să devii cel ce eşti". Nietzsche va crede până la 
ultima suflare în această idee şi nu e întâmplător că titlul 
întreg al ultimei sale cărţi este Ecce Homo. Wie mari wird, 
was man ist (Cum devii ceea ce eşti)*. 

într-un fel sau altul, Nietzsche susţine exact acest 
lucru: dinamica şi nevoia centrală a vieţii constă în 
acestă putere, în această expansiune, creştere, punere 
în operă a potenţialităţilor interne. De fapt, aici el ridică 
problema psihologică a acelei pulsiuni care este funda¬ 
mentală pentru organism şi a cărei blocare conduce la 
nevroză: în cazul său, această pulsiune nu este echiva¬ 
lentă cu nevoia de a obţine plăcere sau cu o reducere 
a tensiunii libidinale şi nici cu nevoia de echilibru sau 
de adaptare. Pulsiunea fundamentală este mai curând 
aceea de a ne trăi propria potentia. Aşa cum aflăm din 
Voinţa de putere, „omul năzuieşte nu după plăcere, ci 
după putere"**. Fericirea nu înseamnă, deci, absenţa 
suferinţei, ci este „cel mai viu sentiment al puterii", iar 
plăcerea este „un sentiment complementar al puterii"***. 


* Walter A. Kaufmann, Nietzsche: Philosopher, Psychologist, 
Antichrist (Princeton: Princeton University Press, 1950), p. 
133-134. 

** Citat după W.A. Kaufmann, op. cit., p. 229. 

*** Ibidem, p. 168; p. 239. 


101 



De asemenea, sănătatea este un epifenomen al folosirii 
puterii, această putere fiind înţeleasă aici în calitatea ei 
de aptitudine de a depăşi boala şi suferinţa*. 

Şi acum ajungem la concepţia lui Nietzsche 
asupra principiului fundamental al filosofiei — fiinţa. 
Conceptul de „fiinţă" este o „generalizare a conceptelor 
de viaţă (a respira), a fi însufleţit, a vrea, a acţiona, a 
deveni"**. în acelaşi sens, el afirmă: 

Toate acestea nu eşti tu însuţi, îşi zice sufletul tânăr. 
Nimeni nu-ţi poate construi podul pe care tocmai tu 
trebuie să păşeşti peste râul vieţii, nimeni în afară de tine 
însuţi. Există, ce-i drept, nenumărate cărări şi punţi şi 
semizei dispuşi să te treacă râul; dar numai cu preţul tău 
însuţi; te-ai pune zălog şi te-ai pierde. Există un singur 
drum în lume pe care nu poate merge nimeni în afară de 
tine: încotro duce? Nu întreba, urmează-1... Dar cum ne 
regăsim pe noi înşine? Cum se poate cunoaşte omul? Este 
un lucru tenebros şi ascuns... în felul acesta va trebui să 
coboare în puţul fiinţei sale***. 

în Statele Unite, tentaţia este să pui fiinţa în opoziţie 
cu devenirea. Ultimul din cei doi termeni pare mai 
acceptabil în ochii psihologilor americani: Abraham 
Maslow îl foloseşte tot timpul; G ordon Allport l-a 
folosit în titlul uneia din cărţile sale. Devenirea pare 
să reprezinte dinamismul, mişcarea, faptul de a fi în 
schimbare, toate acestea fiind opuse în raport cu fiinţa 
care este greşit înţeleasă ca fiind ceva static din punct de 
vedere ontologic. Dar mi se pare că această opoziţie este 
eronată. Şi Nietzsche ajunge spre finalul vieţii la aceeaşi 

* Ibidem, p. 169. 

** F. Nietzsche, Voinţa de putere, ed. cit., p. 375. (N.t.) 

*** F. Nietzsche, „Consideraţii inactuale DI: Schopenhauer, educator", 
op. rit., pp. 226-7. (N.t.). 

concluzie. El scrie: „în devenire, totul este găunos, 
amăgitor, plat; enigma pe care trebuie s-o dezlege omul, 
el n-o poate dezlega decât din fiinţă, în acel a fi aşa şi nu 
altfel, în ceea ce este nepieritor. Acum începe el să pună 
la încercare cât este de profund concrescut cu devenirea, 
cu fiinţa"*. 

Nietzsche a fost un naturalist în sensul în care şi-a 
dorit că coreleze de fiecare dată toate manifestările 
vieţii cu contextul mai restrâns al naturii şi acesta 
este punctul în care el lămureşte faptul că psihologia 
umană înseamnă întotdeauna mai mult decât biologie. 
De aceea, va sublinia faptul că valorile vieţii umane nu 
survin niciodată într-un mod automat. O făptură umană 
poate să-şi piardă fiinţa prin propria-i decizie, ceea ce 
un copac sau o piatră nu pot. Afirmarea propriei fiinţe 
instituie valoarea vieţii. „Individualitatea, valoarea 
şi demnitatea nu sunt gegeben, deci nu sunt «date» 
ca nişte calităţi naturale, ci sunt aufgegeben, adică ne 
sunt alocate sub forma unei sarcini pe care trebuie s-o 
rezolvăm", observă Kaufmann**. Aceeaşi nuanţă apare şi 
la Tillich, conform căruia curajul ne deschide calea către 
fiinţă: dacă nu posezi „curajul de a fi", atunci îţi pierzi 
propria fiinţă. La fel, ideea reapare în sintetica afirmaţie 
a lui Sartre, după care noi suntem ceea ce alegem să fim, 
suntem una cu hotărârile noastre. 

în abordarea chestiunii „sănătăţii", Nietzsche aduce 
noi elemente care ar putea fi utile psihologiei contem¬ 
porane. Sănătatea nu reprezintă o stare definitivă la 
care ajung câţiva inşi norocoşi. (Iar aceasta este o mare 
consolare pentru mulţi dintre noi care am fost bolnavi 
o bună parte din vieţile noastre!) Sănătatea reprezintă 
un echilibru dinamic în confruntarea cu boala. Ca 


* Ibidem, p. 249. 

** W.A. Kaufmann, op. cit., p. 136. 

să-l cităm pe Nietzsche: „Spiritul se dezvoltă. Rănile 
nu fac decât să ne întărească". Sănătatea este tocmai 
capacitatea de a depăşi boala. Ceea ce trimite deja către 
ideea lui Nietzsche de la sfârşitul vieţii sale, după care 
„puterea" poate fi înţeleasă şi ca o aptitudine a artistului 
de a depăşi boala şi suferinţa. 

Nietzsche este, de asemenea, cel care s-a opus tot 
timpul ideii comune după care supravieţuirea este cea 
mai înaltă valoare a vieţii. El îi critică aspru pe cei ce 
se cred „darwinişti" şi care nu îşi dau seama că de fapt 
omul nu este interesat să-şi conserve potenţialităţile, ci 
să şi le exprime. 

Aproape oricare dintre subiectele abordate de 
către Nietzsche poate oferi intuiţii psihologice care 
sunt nu doar profunde şi perspicace, ci şi extrem de 
apropiate de mecanismele psihanalitice pe care Freud 
le va formula peste un deceniu şi mai bine. Să luăm un 
exemplu din Genealogia moralei, scrisă în 1887: „Toate 
instinctele care nu au un debuşeu, pe care o anumită 
forţă represivă le împiedică să izbucnească în afară, 
se întorc înapoi — e ceea ce eu numesc interiorizarea 
omului"*. La o privire secundă, nu poţi să nu observi cât 
de aproape este această frază de conceptul pe care Freud 
îl va propune ulterior — acela de „refulare". De-a lungul 
întregului eseu amintit mai sus, Nietzsche dezvoltă 
ipoteza că altruismul şi moralitatea sunt rezultatele 
refulării ostilităţii şi resentimentului, căci atunci când 
potentia individului este îndreptată către interior, apare 
şi remuşcarea, conştiinţa încărcată. El oferă o imagine 
plastică a celor „neputincioşi", „legaţi de greutăţile 
sentimentelor lor ostile şi veninoase, la care fericirea 
apare mai ales sub forma unui narcotic, a somnolenţei, 
a odihnei, a păcii, a «sabatului», a relaxării spiritului 

* F. Nietzshe, Genealogia moralei, ed. cit., p. 99. 

şi trupului, pe scurt sub forma sa pasivă“*. Această 
agresivitate întoarsă către sine izbucneşte sub forma 
unor pretenţii sadice faţă de ceilalţi: acest proces va fi 
denumit ulterior în psihanaliză „formare a simptomului 
nevrotic". Iar în măsura în care aceste pretenţii sunt 
disimulate sub forma moralităţii, atunci vorbim despre 
„formaţiuni reacţionale", ca să folosim încă un concept 
pe care Freud îl va foija mai târziu. Legat de conştiinţa 
morală, Nietzsche afirmă: „Acest instinct de libertate 
făcut latent prin forţă, restrâns, refulat, întors către 
interior..., acest instinct a fost la început conştiinţa 
încărcată 11 **. Un alt concept freudian anticipat în mod 
surprinzător de către Nietzsche este cel al sublimării. 
Vorbind despre relaţia dintre energia artistică a unei 
persoane şi sexualitate, el afirmă că s-ar putea ca „sen¬ 
zualitatea să nu fie suprimată de îndată ce se manifestă 
condiţia estetică, aşa cum credea Schopenhauer, ci să 
fie numai transfigurată în aşa fel încât să nu mai apară în 
conştiinţă ca excitaţie sexuală"***. 

Nietzsche mai susţine că plăcerea nu provine 
din supunere şi renunţare, ci din afirmarea de sine: 
„Plăcerea este doar un simptom al sentimentului puterii 
atinse".**** Esenţa plăcerii, repetăm, constă în a fi o stare 
indirectă ce însoţeşte sentimentul de putere. Departe 
de a fi un gânditor nihilist distructiv, Nietzsche se arată 
a fi, la o privire mai atentă, un filosof constructiv prin 
excelenţă. Iar abordarea sa pozitivă pare să fie ideală 
pentru timpurile noastre. Cuvintele sale vizionare ar 
putea fi de mare ajutor pentru americanii de azi, afectaţi 
de o apatie destul de intensă (una nevrotică), dar şi de o 
refulare a anxietăţii şi a unei culpe adânc înrădăcinate. 

* Ibidem, p. 44. 

** Ibidem, p. 102. 

*** Ibidem, p. 133. 

**** F. Nietzsche, Voinţa de putere, ed. cit., p. 442. (N.t.) 

în acest sens, Nietzsche poate deveni un psihoterapeut 
pentru terapeuţii vremurilor noastre. 


FREUD Şl NIETZSCHE 


Cum am putea deci comenta aceste paralele remar¬ 
cabile între ideile lui Nietzsche şi cele ale lui Freud? 
Această înrudire conceptuală era deja evidentă în cercul 
din jurul lui Freud, într-o seară. în 1908, Societatea de 
Psihanaliză din Viena avea în program o discuţie despre 
Genealogia moralei a lui Nietzsche. Freud a precizat că 
a încercat să-l citească pe Nietzsche, dar că l-a găsit 
atât de bogat la nivel ideatic, încât a abandonat lectura. 
Apoi, în completare, a afirmat că „Nietzsche a avut o 
cunoaştere de sine mai pătrunzătoare decât orice altă 
persoană care a existat sau va exista vreodată"*. Această 
apreciere, repetată cu mai multe ocazii, era, aşa cum 
observă Jones, un compliment deosebit din partea lui 
creatorului psihanalizei. Freud a avut tot timpul un 


* Emest Jones, The Life and Work of Sigmund Freud (New York: 
Basic Books, 1955), voi. II, p. 344. Comentând despre afinităţile 
dintre Nietzsche şi psihanaliză, psihiatrul şi istoriograful Henri 
Ellenberger adaugă: „în realitate, analogiile sunt atât de fra¬ 
pante, că îmi e tare greu să cred că Freud nu l-a citit pe Nietzsche, 
aşa cum susţinea. Fie a uitat că l-a citit, fie l-a citit într-o formă 
indirectă. Nietzsche era atât de des invocat în acele vremuri, era 
citat de nenumărate ori în cărţi, reviste, ziare, în conversaţiile 
cotidiene, încât este imposibil ca Freud să nu-i fi receptat ideile 
în vreun fel sau în altul". Fie că acceptăm sau nu această ipoteză, 
fapt este că Freud l-a citit pe Edward von Hartmann (aşa cum 
observă Emst Kris), autorul cărţii Filosofia inconştientului. Atât 
Hartmann, cât şi Nietzsche fuseseră influenţaţi de ideile lui 
Schopenhauer referitoare la inconştient; or, aproape toate 
scrierile acestuia sunt considerate ca făcând parte din filonul 
existenţialist. 

interes puternic, dar ambivalent faţă de filosofie; o 
privea cu suspiciune şi chiar se temea de ea*. Această 
neîncredere venea, potrivit lui Jones, atât din motive 
intelectuale, cât şi personale. Una dintre raţiuni consta 
în părerea că filosofia nu este decât o sumă de speculaţii 
intelectuale aride — cu această opinie ar fi fost de 
acord şi Nietzsche, Kierkegaard şi alţi existenţialişti. 
Oricum, Freud era de părere că propensiunea sa către 
filosofie „trebuia să fie sever controlată, fapt pentru care 
a ales să se apropie de un gen de activitate mult mai 
concretă, mai riguroasă din punct de vedere ştiinţific 11 **. 
Acelaşi Jones remarcă într-un alt context: „Problemele 
fundamentele ale filosofiei erau foarte aproape de 
demersul său, deşi încerca să le ţină la distanţă şi 
susţinea că nu este în stare să le găsească o rezolvare"***. 
Chiar dacă opera lui Nietzsche n-a exercitat o influenţă 
directă asupra lui Freud, este clar că a existat cel puţin 
o înrâurire indirectă. Este clar că aceste idei care 
urmau să fie formulate de către psihanaliză „pluteau în 
aerul" Europei de la finele secolului al XDC-lea. Faptul 
că Nietzsche, Kierkegaard şi Freud s-au aplecat cu 
toţii asupra aceloraşi probleme (anxietate, disperare, 
personalitate fragmentată, plus simptomele acestora) 
sprijină ipoteza pe care am avansat-o mai devreme, 
când spuneam că psihanaliza şi existenţialismul s-au 
ivit pentru a încerca să soluţioneze aceleaşi probleme. 
Nu vom scădea cu nimic din meritele geniului lui Freud 
dacă vom afirma că aproape toate ideile specifice con¬ 
turate în psihanaliză ar putea fi regăsite ca fiind tratate 
mai amănunţit la Nietzsche şi mai în profunzime la 
Kierkegaard. 


* E. Jones, op. cit., p. 344. 
** Ibidem, p. 295. 

*** Ibidem, p. 432. 

însă Freud se detaşează prin faptul că a ştiut cum să 
traducă aceste intuiţii de psihologie abisală în cadrele 
ştiinţifice ale vremii sale. Era perfect dotat pentru aşa 
ceva: era obiectiv ca fire, chibzuit, neobosit şi capabil să 
suporte infinitele neplăceri ale muncii de sistematizare 
teoretică. Contribuţia sa este de o noutate incredibilă: a 
reuşit să introducă în circuitul ştiinţei occidentale noi 
concepte psihologice care să poată fi studiate obiectiv, 
pe care să se poată construi noi teorii şi care să poată fi, 
într-o oarecare măsură, predate şi învăţate. 

Dar geniul lui Freud şi al psihanalizei nu reprezintă, 
oare, şi cel mai mare pericol pentru deformarea totală 
a acestor concepte? Ne punem această întrebare în 
măsura în care ştim că traducerea intuiţiilor psihologiei 
abisale în limbajul ştiinţei obiective a avut o serie de 
urmări previzibile. Mai întâi, sfera de investigare a 
umanului a fost redusă la cea a ştiinţei. Binswanger 
atrage atenţia asupra faptului că Freud se raportează 
exclusiv la homo natura ; în acest fel, deşi metoda sa 
este ideală pentru explorarea Umwelt-ulm, a mediului 
biologic al omului, ea nu este de ajutor în înţelegerea re¬ 
laţiilor personale cu semenii ( Mitwelt ) şi a sferei omului 
în relaţie cu sine ( Eigenwelt )*. Un alt efect important al 
translatării intuiţiilor existenţial-psihologice în limbajul 
ştiinţific este acela că se întrevede o nouă tendinţă de a 
obiectiva personalitatea şi de a contribui tocmai la acele 
evoluţii culturale criticate de existenţialism. 


* Ludwig Binswanger, „The Existenţial Analysis School of 
Thought", în Existence: A New Dimension in Psychology and 
Psychiatry, coord. de Rollo May, Ernest Angel şi Henri 
Ellenberger (New York: Basic Books, 1958), pp. 191-213. 
Obiecţia că Freud nu ar trata decât homo natura i-a fost adusă 
de Binswanger în comunicarea pe care a fost invitat s-o susţină 
la Viena cu ocazia aniversării celor 80 de ani împliniţi de Freud. 

Am ajuns acum la o problemă extrem de importantă, 
dar înainte de a o aborda, mai facem o distincţie. Este 
vorba despre diferenţa dintre raţiune, aşa cum era 
înţeleasă în Iluminismul secolului al XVII-lea, şi raţiunea 
tehnică din zilele noastre. Freud foloseşte un concept al 
„raţiunii 11 preluat direct din Iluminism, anume pe cel de 
„raţiune extatică" sau transcendentă. Şi o echivalează 
pe aceasta cu ştiinţa. Acest uzaj al conceptului de 
„raţiune" presupune, aşa cum se vede la Spinoza şi la 
alţi gânditori ai secolului al XVII-lea, că raţiunea este 
în stare, doar prin propriile-i forţe, să cuprindă toate 
problemele. Acei gânditori includeau în „raţiune" 
capacitatea de a transcende situaţia imediată, de a 
aprehenda întregul, dar nu excludeau din sfera ei nici 
facultăţi precum intuiţia, revelaţia şi percepţia poetică. 
De asemenea, „raţionalul" căpăta şi o conotaţie etică: 
pentru iluminişti, raţiunea este una cu dreptatea. în alte 
cuvinte, ceea ce noi numim azi „iraţional" era inclus la 
acea vreme în conceptul de „raţional". Ceea ce repre¬ 
zintă o dovadă pentru credinţa puternică în capacitatea 
de a gestiona ceea ce noi numim azi „iraţional". însă, 
către finele secolului al XlX-lea, aşa cum arată şi Tillich 
într-un mod convingător, acest caracter „extatic" al 
raţiunii este pierdut. Raţiunea devine „raţiune tehnică": 
este acea raţiune cununată cu tehnologiile, acea raţiune 
care funcţionează cel mai bine când se concentrează 
pe probleme izolate, acea raţiune care serveşte drept 
slujnică pentru progresul tehnic, acea raţiune care este 
separată de emoţie şi voinţă, acea raţiune opusă, până 
la urmă, existenţei — cea din urmă opoziţie este motivul 
principal pentru care raţiunea este luată în vizor de 
către Kierkegaard şi Nietzsche. 

E adevărat că uneori Freud foloseşte termenul 
de raţiune în sensul extatic, transcendent, ca atunci 
când vorbeşte despre raţiune ca „salvarea noastră", ca 

„ultima noastră şansă". Aici ai senzaţia uşor defazată 
temporal că citeşti o frază din Spinoza ori din alt autor 
iluminist. Deci, e limpede că Freud a încercat, în parte, 
să conserve accepţia extatică a raţiunii, potrivit căreia 
omul şi raţiunea transcend diversele tehnologii. Pe 
de altă parte, atunci când pune un semn de egalitate 
între raţiune şi ştiinţă, Freud se referă la raţiunea 
tehnică. Contribuţia sa enormă a constat în acest efort 
de a depăşi fragmentarea omului, aducând la lumină 
pornirile iraţionale ale omului, aducând inconştientul 
(aspectele clivate şi refulate ale personalităţii) în planul 
conştiinţei şi al acceptării. însă dacă privim mai atenţi 
această identificare a psihanalizei cu raţionalitatea 
tehnică, vedem aici o nouă expresie a acelei fragmentări 
pe care Freud voia s-o vindece. De aceea, nu greşim 
dacă vom afirma că tendinţa predominantă în epoca 
postfreudiană a psihanalizei s-a vădit în respingerea 
eforturilor lui Freud de a salva raţiunea extatică şi în 
acceptarea exclusivă a raţiunii sub forma ei tehnică. 

Această evoluţie a trecut uşor neobservată mai 
ales pentru că se potriveşte foarte bine cu tendinţele 
dominante din cultura noastră globală. Dar, după cum 
am arătat deja, viziunea tehnicizantă asupra omului 
şi a funcţiilor sale este tocmai cauza compartimentării 
omului contemporan. De aici, se iveşte o dificultate 
pe care cu greu o putem rezolva. Pe partea teoretică, 
psihanaliza (şi alte forme de psihologie ghidate de 
raţiunea tehnică) îşi aduce, şi ea, contribuţia la haosul 
care e»stă azi în teoria ştiinţifică şi filosofică asupra 
omului, după cum afirmă Cassirer şi Scheler. Pe partea 
practică, există realul pericol ca psihanaliza, precum şi 
alte orientări psihoterapeutice şi de psihologie compor¬ 
tamentală, să devină noii reprezentanţi ai fragmentării 
omului, să exemplifice pierderea vitalităţii şi a impor¬ 
tanţei individului, în loc să le recâştige. De asemenea, 

există ameninţarea ca noile tehnici psihologice mai 
degrabă să confirme şi să susţină tendinţa civilizaţiei 
de alienare a omului, în loc să găsească o soluţie pentru 
această problemă. în plus, aceste tehnici riscă să se 
transforme în noi forme ale mecanizării omului, care va 
fi de acum încolo măsurat şi controlat cu o şi mai mare 
precizie psihologică, incluzând eventual şi cuantificarea 
dimensiunilor sale abisale, inconştiente. Una peste alta, 
marele risc este ca psihanaliza şi psihoterapia în general 
să devină parte din nevroza timpurilor noastre, în loc 
să fie mijloc de vindecare. Dacă s-ar întâmpla aşa, ar fi o 
supremă ironie a istoriei. Spun toate acestea nu pentru 
că sunt alarmist şi nici pentru că ţin cu tot dinadinsul 
să marchez aceste tendinţe, unele dintre ele fiind deja 
observabile printre noi. Tot ce vreau este să privesc 
atent contextul nostru istoric şi să prevăd în mod clar 
posibilele consecinţe. 

Ajunşi în acest punct, putem aprecia cu adevărat 
rolul crucial al orientării existenţiale din psihoterapie. 
Aceasta este abordarea care protestează contra tendinţei 
de a pune semnul egalităţii între psihoterapie şi raţiunea 
tehnică. Ea pune accentul pe fundamentarea psihote- 
rapiei plecând de la o înţelegere clară a ce anume este 
specific uman în fiinţa umană; orientarea existenţială 
susţine ferm că nevroza trebuie definită în termenii 
acelor factori care distrug capacitatea omului de a-şi 
împlini propria-i fiinţă. Aşa cum am văzut, Kierkegaard, 
Nietzsche şi ceilalţi gânditori existenţialişti fac mai mult 
decât să ofere o serie de intuiţii profunde şi cu aplicaţie 
largă celor care doresc să înţeleagă de o manieră ştiin¬ 
ţifică problemele psihologice modeme. Ei aşază aceste 
intuiţii, aceste revelaţii despre om, pe o bază ontolo¬ 
gică, adică oferă un studiu al omului ca fiinţă care se 
confruntă cu aceste probleme specifice. Ei au fost convinşi 
de necesitatea acestei întemeieri ontologic-existenţiale 

şi s-au temut că supunerea raţiunii în faţa problemelor 
tehnice ar face ca omul să fie regândit după chipul 
maşinii. Ştiinţa, avertizase Nietzsche, devine o fabrică, 
iar rezultatul va fi nihilismul etic. 

Deşi se află de aceeaşi parte a baricadei cu psihana¬ 
liza ştiinţifică datorată în mare parte geniului lui Freud, 
psihoterapia existenţială readuce la lumină înţelegerea 
omului la un nivel mai profund şi mai vast — este 
vorba despre omul ca fiinţă caracterizată de umanitate. 
Terapia existenţială pleacă de la presupunerea că este 
posibil să avem o ştiinţă a omului care să nu-1 fragmen¬ 
teze şi să nu-i distrugă umanitatea în clipa în care fiinţa 
umană devine obiect de studiu. Această orientare uneşte 
ontologia cu ştiinţa. Inutil să mai spunem că această 
abordare nu se vrea a fi o nouă metodă care să se opună 
celorlalte, o tehnică de psihoterapie care să poată fi 
după voie adoptată, părăsită sau absorbită în cine ştie 
ce eclectism vag. Problemele existenţiale se află dincolo 
de o tehnică terapeutică sau alta — ele vizează situaţia 
noastră istorică actuală. 


11 O DESCOPERIREA 

t i FIINŢEI 



CONTRIBUŢII LA PSIHOTERAPIE 

Cea mai importantă contribuţie a terapiei existenţiale 
constă în înţelegerea omului ca fiinţă. Această orientare 
nu neagă validitatea dinamicii psihice sau studiul 
specific al comportamentelor tipice, atâta vreme cât 
acestea sunt aşezate la locul lor. Ea afirmă, mai degrabă, 
căpulsiunile şi dinamicile, indiferent cum le denumim, 
nu pot fi înţelese decât în contextul structurii existen¬ 
ţiale a persoanei la care ne raportăm. Nota definitorie 
a analizei existenţiale este deci că se concentrează 
pe ontologie, pe ştiinţa fiinţei, şi pe Dasein, adică pe 
existenţa acestei fiinţe particulare care şade faţă în faţă 
cu psihoterapeutul. 

înainte să ne batem capul cu definirea fiinţei şi a 
altor termeni corelativi, să ne reamintim, în bunul 
spirit existenţialist, că toate lucrurile despre care 
discutăm aici sunt de fapt nişte experienţe pe care orice 
terapeut receptiv le trăieşte de nenumărate ori într-o 
zi. Tot ceea ce ştim despre o anumită persoană vine din 
experienţa întâlnirii instantanee cu acel om în came 
şi oase. Cuvântul „instantaneu" nu se referă la timpul 
consumat în această relaţie, ci la calitatea experienţei. 

Sigur, putem afla o groază de lucruri din dosarul 
medical al pacientului, unde vom găsi o serie de de¬ 
scrieri ale acestuia din perspectiva altor specialişti care 
l-au diagnosticat. Dar în momentul în care pacientul 
însuşi intră în cabinetul nostru, avem atunci parte de 
o experienţă imediată (uneori chiar impresionantă) a 
persoanei aflate aici în came şi oase, o experienţă care 
implică de obicei şi elemente de surpriză. Iar aici nu 
mă refer la faptul de a fi luat prin surprindere sau la a 
fi uimit, ci la sensul etimologic al „sur-prizei“ — ca „a 
fi luat de sus“, a fi cuprins de ceva aflat dincolo de noi. 
Prin aceasta nu vreau să critic rapoartele colegilor mei, 
pentru că această experienţă a întâlnirii se poate petrece 
foarte bine şi cu persoane pe care le ştim de vreme 
îndelungată. E o trăire pe care o putem avea în raport 
cu un prieten sau cu un iubit. Nu este o experienţă de 
genul „acum ori niciodată". Ba, din contră, ar trebui 
ca această trăire să survină — cel puţin în relaţiile cu 
adevărat vii — la fiecare nouă revedere. 

Datele pe care le aflăm despre pacient din dosarul său 
medical se poate să fie precise şi să ne ofere informaţii 
relevante. însă ce vreau eu să zic este că sesizarea fiinţei 
celuilalt are loc la un nivel diferit de cunoaşterea ştiinţifică 
a unor lucruri despre acel om. Fără îndoială că ne va ajuta 
să ştim care sunt pulsiunile şi mecanismele care ope¬ 
rează în comportamentul persoanei pe care o avem în 
faţă. La fel, o familiarizare cu tiparele sale de relaţionare 
interpersonală este extrem de folositoare, la fel de util 
fiind şi să ştim câte ceva despre contextul său social, 
despre semnificaţia unor gesturi particulare şi a unor 
acţiuni simbolice şi aşa mai departe. Dar toate acestea 
se plasează la un nivel diferit faţă de contactul cu 
persoana vie, situată aici şi acum. Când ne dăm seama 
că diversele noastre informaţii despre acea persoană 
capătă o formă total nouă în cadrul relaţionării directe, 

n u înseamnă că acele date ar fi fost greşite; înseamnă 
doar că noul tipar îşi capătă sensul şi forma din reali¬ 
tatea acelei persoane. 

Repetăm, nimic din ce am afirmat aici nu scade din 
importanţa colectării şi studierii atente a datelor de 
care dispunem în legătură cu respectiva persoană. E de 
bun simţ să folosim aceste informaţii. însă nu putem 
ignora nici faptul existenţial că toate aceste date capătă 
o configuraţie anume în cadrul întâlnirii cu celălalt. 
Acest lucru poate fi ilustrat prin experienţa multor 
terapeuţi care au avut interviuri preliminare cu pacienţii 
lor: li s-a întâmplat cu siguranţă ca în unele cazuri să 
simtă nevoia să prelungească interviul, pentru că nu-şi 
făcuseră încă o „idee“ despre omul din faţa lor, şi să 
aştepte puţin mai mult până când lucrurile începeau să 
capete contur. Oricât de bine blindaţi am fi din punct 
de vedere teoretic, nu vom reuşi să ne facem o „idee“ 
despre acel individ atâta timp cât noi înşine vom fi ostili 
sau resentimentari faţă de acea relaţie — adică vom 
exclude individul. Aceasta este clasica diferenţă dintre 
cunoaşterea directă şi cunoaşterea indirectă („despre 
ceva“). Atunci când vrem să cunoaştem în mod direct o 
persoană, cunoaşterea indirectă va trebui să fie subordo¬ 
nată faptului existenţei sale concrete. 

în greaca veche şi în limbile ebraice, verbul a 
cunoaşte are şi sensul lui „a avea raporturi sexuale". 
Acest lucru este vădit atunci când spunem despre 
două persoane că s-au „cunoscut în sensul biblic", iar 
sensul dublu apare de pildă în versetul 4:1 din Facerea: 
„După aceea a cunoscut Adam pe Eva, femeia sa, şi ea, 
zămislind, a născut pe Cain“*. Reiese destul de limpede 
că a cunoaşte şi a iubi sunt foarte apropiate etimologic 


* Cf. Biblia ortodoxă (Bucureşti: Editura Institutului Biblic şi de 
Misiune a B.O.R., 1994). (N.t.) 

vorbind. Căci şi a cunoaşte pe cineva, ca şi a iubi pe 
cineva, presupune un soi de uniune, un angajament 
dialectic faţă de celălalt. Este ceea ce Binswanger 
numeşte „modul dual“. Dacă vrem să înţelegem pe 
cineva, trebuie să avem cel puţin disponibilitatea de a 
iubi acea persoană. 

întâlnirea adevărată cu fiinţa unei alte persoane 
ne poate cutremura din temelii şi poate trezi în noi 
anxietăţi. Dar poate isca în noi şi plăcere. Oricum ar 
fi, e clar că e ceva ce ne mişcă profund. E de înţeles 
de ce psihoterapeutul poate fi tentat, pentru propria 
sa linişte, să se abstragă din contextul întâlnirii, 
privindu-1 pe celălalt doar ca pe un „pacient" sau poate 
tinde să se concentreze doar pe anumite mecanisme 
ale comportamentului său. Dar dacă apelăm la această 
manieră „tehnică" de relaţionare, atunci, chiar dacă ne 
apărăm cu succes de anxietate, ajungem să ne izolăm 
de celălalt şi mai ales să vedem realitatea într-un mod 
distorsionat. Căci atunci de fapt nici nu-1 mai vedem pe 
celălalt aşa cum e el. La fel ca în cazul discuţiei despre 
date şi cunoaştere indirectă, nu vom ştirbi cu nimic din 
valoarea tehnicii, dacă vom spune că aceasta trebuie 
subordonată realităţii factuale a ceea ce se întâmplă 
între cele două persoane în acel cabinet. 

Această idee a fost admirabil exprimată, uşor diferit, 
şi de către Sartre. Dacă vom „considera omul“, scrie el, 
„ca reductibil la nişte date primare, la nişte dorinţe (sau 
„pulsiuni") determinate, ataşate subiectului în maniera 
unor proprietăţi obiectuale", atunci vom ajunge cu 
adevărat la un sistem de substanţe, pe care îl vom putea 
numi, după voie, mecanism, dinamică sau pattem. însă, 
dacă mergem pe acest drum, ajungem într-o fundătură. 
Căci fiinţele noastre umane devin „un fel de lut inde- 
terminat care ar trebui să primească dorinţele în mod 
pasiv — sau s-ar reduce la simplul mănunchi al acestor 

pulsiuni ireductibile. în cele două cazuri, omul dispare; 
nu-1 mai regăsim pe «cel» căruia i s-a întâmplat cutare 
sau cutare întâmplare' 1 *. 

Nu e deloc simplu să definim fiinţa sau Dasein-ul, dar 
sarcina devine şi mai grea din cauza faptului că uzajul 
acestor termeni întâmpină multe rezistenţe. Unii cititori 
ar putea crede că invocarea acestor concepte reprezintă 
o nouă formă de „misticism" (în sensul dispreţuitor, 
ceţos, al cuvântului) şi că nu are nimic de-a face cu 
ştiinţa. însă prin denigrarea acestor cuvinte, nu facem 
decât să evităm problemele esenţiale. Este interesant că 
termenul „mistic" este folosit în cazul nostru cu acest 
sens peiorativ, pentru a se referi la ceva ce nu putem 
segmenta sau calcula. Există în cultura noastră acea 
stranie credinţă care spune că ceva (fie lucru, fie trăire) 
este real doar dacă poate fi pus în formule matematice, 
redus la nişte numere. însă, în acest fel, acel ceva 
concret devine o abstracţiune. Iar matematică este 


Jean-Paul Sartre, Fiinţa şi neantul (Piteşti/Bucureşti: Paralela 
45, 2004), pp. 751-752. Citatul continuă astfel: „Fie, cercetând 
persoana, întâlnim o substanţă metafizică, inutilă, contradic¬ 
torie, fie fiinţa pe care o căutăm dispare într-o pulbere de feno¬ 
mene legate între ele prin raporturi externe. Or, ceea ce fiecare 
dintre nd pretinde, în chiar efortul său de a-1 înţelege pe celălalt, 
este mai întâi să nu trebuiască să recurgem vreodată la această 
idee de substanţă, inumană pentru că este dincoace de uman" 
(p. 752). Astfel, „dacă admitem că persoana este o totalitate, noi 
nu putem spera s-o recompunem printr-o adiţie sau o organizare 
a diverselor tendinţe pe care le-am descoperit în mod empiric 
în ea... în fiecare înclinaţie, în fiecare tendinţă, persoana se 
exprimă în întregime", susţine Sartre. „Cutare gelozie datată şi 
singulară, în care subiectul se istorializează în raport cu o 
anumită femeie, semnifică, pentru cine ştie să o citească, raportul 
global cu lumea, prin care subiectul se constituie pe sine însuşi. 
Altfel spus, această atitudine empirică este prin ea însăşi expresia 
«alegerii unui caracter inteligibil». Şi nu este niciun mister dacă 
se întâmplă astfel" — loc. cit., p. 755 (trad. adaptată — N.t.). 

abstractizarea prin excelenţă — de aici i se trage gloria, 
precum şi utilitatea. Omul occidental modem se regă¬ 
seşte, deci, în strania situaţie în care, după ce reduce 
ceva la o abstracţiune, încearcă să se convingă că acel 
ceva este real. Acest fapt nu este străin de sentimentul 
de izolare şi însingurare care este endemic în lumea 
vestică de azi. Şi aceasta ni se trage din faptul că ne 
place să credem într-o realitate care de fapt nu e deloc 
reală. Şi, astfel, negăm însăşi realitatea propriei noastre 
experienţe. A numi abordarea noastră „mistică" este un 
semn de obscurantism; într-adevăr a evita un subiect 
denigrându-1 este totuna cu a-1 oculta. N-ar fi oare 
mai în acord cu „abordarea de tip ştiinţific" să încerci 
să înţelegi ce are de spus conlocutorul şi abia apoi să 
încerci să vezi ce termeni şi simboluri pot descrie cel 
mai potrivit, cu cele mai puţine deformări, realitatea? 
S-ar putea să ne dăm seama că un concept precum 
cel de „fiinţă" aparţine acelor realităţi care nu pot fi 
îmbucătăţite sau reduse la abstracţiuni fără a pierde 
specificul obiectului de studiu (lucrul e valabil şi pentru 
alte concepte: „dragoste" sau „conştiinţă"). Dar aceasta 
nu ne scuteşte de sarcina de a încerca să înţelegem şi să 
descriem aceste concepte. 

O altă cauză chiar mai importantă a rezistenţelor ţine 
de un fapt definitoriu pentru întreaga societate vestică 
din prezent. Este vorba despre nevoia psihică de a evita 
şi, cumva, de a refula orice fel de preocupare pentru 
„fiinţă". Spre deosebire de alte civilizaţii, care sunt 
extrem de concentrate asupra fiinţei (în mod special 
India şi Asia de Est), şi spre deosebire de alte epoci ale 
Occidentului, după cum spune Marcel, ceea ce lipseşte 
în vremurile noastre este conştientizarea „sentimentului 
ontologicului — al fiinţei. Aceasta este condiţia generală 
a omului modem; dacă mai există oarecari nevoi onto¬ 
logice care-1 deranjează, acestea se simt extrem de palid, 

ca nişte impulsuri obscure"*. Marcel subliniază ceea ce 
au observat şi alţi cercetători, anume că pierderea sen¬ 
timentului fiinţei este legată, pe de o parte, de tendinţa 
noastră de a ne subordona existenţa unor roluri, unor 
funcţii: un individ se recunoaşte pe sine nu ca om sau 
ca un sine, ci ca un vânzător de cartele de metrou, ca un 
comerciant de legume, ca un profesor, ca un vicepreşe¬ 
dinte al unei firme de comunicaţii sau cine ştie ce altă 
funcţie va fi având. Pe de cealaltă parte, această pierdere 
a sentimentului fiinţei este strâns legată şi de tendinţele 
colectiviste, masificatoare şi conformiste ale culturii 
noastre. Marcel vine apoi cu o provocare incisivă: „Mă 
întreb dacă, în cazul în care metoda psihanalitică ar fi fost 
mai profundă şi mai perspicace decât cea dezvoltată până 
în prezent, n-ar fi putut să evidenţieze efectele morbide ale 
refulării acestui sentiment al fiinţei şi ale ignorării acestei 
nevoi"**. 

După care Marcel continuă: „Cât despre definirea 
cuvântului fiinţă, trebuie să recunoaştem că aceasta este 
o sarcină dificilă. Sugerez varianta următoare: fiinţa 
este ceea ce rezistă — sau va rezista — unei analize 
exhaustive care se bazează pe date empirice şi care 
ţinteşte să le reducă la elemente tot mai insignifiante şi 
mai lipsite de valoare intrinsecă. (Freud desfăşoară în 
teoria sa o analiză de acest gen)“.*** Ultima observaţie a 
lui Marcel trebuie înţeleasă astfel: atunci când ducem 
analiza lui Freud la ultimele sale consecinţe, deci atunci 
când vom fi aflat totul despre instincte, pulsiuni şi 
mecanisme psihice, în acel moment vom şti totul despre 
mintea omului, dar nimic despre fiinţa sa. Fiinţa este 


* Gabriel Marcel, The Philosphy of Existence (1949), p. 1. 

** Ibidem. Pentru alte analize ale „efectelor morbide ale refulării" 
sentimentului fiinţei, vezi E. Fromm, Frica de libertate (Bucureşti: 
Teora, 1998) şi David Riesman, TheLonely Crowd (1950). 

*** G. Marcel, op. rit., p. 5. 

acel ceva care scapă demersului analitic. Este cea care 
adună toţi aceşti factori determinişti într-un tot unitar, 
într-o persoană — aceasta este cea care trăieşte diversele 
evenimente şi care beneficiază, chiar dacă nu tot timpul, 
de acea libertate care-i permite să observe că aceste forţe 
acţionează asupra ei. Aceasta este sfera care ne permite 
să ne oprim un moment, înainte de a reacţiona, pentru 
a chibzui dacă răspunsul nostru va merge într-o direcţie 
sau într-alta. Acesta este spaţiul nostru de joc în care, ca 
fiinţe umane, nu putem fi nicidecum reduşi la o colecţie 
de pulsiuni şi de vectori comportamentali. 

Pentru a marca această notă specifică a existenţei 
umane, psihoterapeuţii existenţiali folosesc termenul 
german de Dasein. Binswanger, Kuhn şi alţii şi-au 
botezat orientarea Daseinsanalyse. Compus din verbul 
sein (a fi) şi adverbul da (aici), conceptul de Dasein 
indică faptul că omul este fiinţa ce există aici, ceea ce 
implică şi faptul că dispune de un „aici", adică poate lua 
distanţă cu referire la acest fapt. Acest „aici" nu se referă 
la un loc oarecare, ci la acel „aici" care îmi aparţine, la 
acel punct particular în timp şi spaţiu al existenţei mele 
din acest moment dat. Omul e acea fiinţă care poate 
fi conştientă şi, mai departe, răspunzătoare pentru 
existenţa sa. Fiinţa umană se distinge de alte tipuri de 
fiinţe tocmai prin această capacitate de a fi conştientă 
de sine. Adepţii psihoterapiei existenţiale gândesc omul 
nu doar ca pe o „fiinţă în sine", aşa cum sunt toate 
fiinţările acestei lumi, ci şi ca pe o „fiinţă pentru sine". 
Binswanger vorbeşte despre „Dasem-ul care poate să 
se decidă", adică despre „persoana-care-este-responsa- 
bilă-pentru-fiinţa-sa şi care poate să se decidă". 

Sensul complet al termenului fiinţă umană va fi şi 
mai clar dacă ne gândim la aceasta ca la un fiind uman, 
forma gerunziului sugerând şi mai bine că avem de a 
face cu un proces — că noi existăm doar ca fiind ceva. 

Este regretabil faptul că în limbajul comun acest sens 
activ se pierde şi că „fiinţa" conotează o substanţă 
statică — vorbim despre cutare sau cutare „fiinţă" 
despre o entitate, ca atunci când vorbim despre un 
soldat care este o părticică dintr-un grup. „Fiinţa", în 
sensul adoptat de noi, trebuie să fie înţeleasă în regimul 
lui potentia, ca o sursă de posibilităţi. Fiinţa este acea 
potenţialitate prin care ghinda se transformă în stejar 
sau prin care fiecare dintre noi devine ceea ce este cu 
adevărat. Iar când vorbim despre „o“ fiinţă umană, 
nu trebuie să pierdem din vedere că vizăm de fapt un 
proces dinamic, o persoană care fiinţează. Probabil că 
acest dinamism este conotat pentru americani mult 
mai adecvat prin termenul devenire. Nu putem înţelege 
fiinţa umană decât în măsura în care ea tinde către 
ceva, în termenii a ceea ce este pe cale să devină; de 
asemenea, nu cunoaştem din noi înşine decât „proiectul 
în desfăşurare al acelei potentia care ne defineşte". 
Timpul verbal cel mai potrivit al fiinţei umane este, prin 
urmare, viitorul — cu alte cuvinte, chestiunea esenţială 
este întotdeauna înspre ce anume mă îndrept, ce voi fi 
în viitorul apropiat. 

Fiinţa omului nu este deci ceva hotărât o dată pentru 
totdeauna. Ea nu se dezvăluie în mod automat, aşa cum 
se iveşte stejarul din ghindă. Asta pentru că un element 
esenţial şi inseparabil al fiinţei umane este tocmai 
conştiinţa de sine. Omul (sau Dasem-ul) este acea fiinţă 
unică ce trebuie să fie conştientă de sine şi responsabilă 
pentru sine dacă vrea să devină ea însăşi. Este, de ase¬ 
menea, acea fiinţă unică ce ştie că la un moment dat, în 
viitor, ea nu va mai exista; este fiinţa aflată într-o relaţie 
dialectică cu nefiinţa, cu moartea. Pe lângă faptul să 
ştie că la un moment dat nu va mai fi, omul poate, prin 
alegerile sale, să renunţe la fiinţa sa. Am numit acest 
capitol „A fi şi a nu fi“. Iar faptul că am folosit particula 

„şi“ nu este o greşeală de tipar. „A fi şi a nu fi“ nu se 
referă la dilema cuiva care se gândeşte la sinucidere, ci 
reflectă mai degrabă o alegere făcută, cumva, clipă de 
clipă. Această dialectică profund sădită în conştiinţa 
fiinţei umane este sugestiv ilustrată de Pascal: 

Omul nu este decât o trestie, cea mai fragilă din natură: 
dar este o trestie gânditoare. Nu e nevoie ca universul 
întreg să se înverşuneze împotriva lui pentru a-1 zdrobi. 

Un abur, o picătură de apă sunt de ajuns pentru a-1 ucide. 

Dar chiar dacă universul întreg l-ar zdrobi, omul tot ar fi 
mai nobil decât cel care-1 ucide pentru că el ştie că moare 
şi e conştient de avantajul pe care universul îl are faţă de 
el, din faptul că acesta nu ştie nimic*. 

Pentru o mai bună înţelegere a ce înseamnă ca o 
persoană şi aibă o experienţă a propriei fiinţe, vom 
oferi, ca ilustrare, un scurt istoric de caz. Această 
pacientă, o femeie inteligentă de douăzeci şi opt de 
ani, avea un talent deosebit de a-şi exprima trăirile. 
Venise în psihoterapie din cauza unor atacuri grave 
de panică care o cuprindeau când ajungea în spaţii 
înguste. De asemenea, avea serioase îndoieli cu privire 
la sine şi explozii de furie uneori incontrolabile**. Venise 


* Pascal, Cugetări, ed. cit., p. 294. Acelaşi pasaj continuă astfel: 
„Toată demintatea noastră stă în gândire. De la ea trebuie să ne 
reclamăm şi nu de la spaţiu sau de la durată, pe care nu le-ar 
putea umple. Să lucrăm deci cu gândirea noastră — acesta este 
principiul moralei" (p. 294). Să remarcăm că, prin „gândire", 
Pascal nu se referă la demersul intelectual sau la raţiunea 
tehnică, ci la conştiinţa de sine, la raţiunea care cunoaşte in¬ 
clusiv „raţiunile inimii". 

** Cum scopul nostru este să ilustrăm aici doar în ce constă senti¬ 
mentul trăit al fiinţei, nu vom relata nimic despre diagnostic sau 
despre alte elemente ale cazului, irelevante pentru discuţia 
noastră. 

pe lume ca un copil din flori într-o comunitate rurală 
destul de mică din sud-vestul Statelor Unite. Când se 
înfuria, mama ei îi amintea adesea cum o născuse în 
mod ilegitim şi cum încercase să avorteze. în vremuri de 
restrişte, mama urla către ea: „Dacă nu te-ai fi născut, 
n-ar fi trebuit să trec prin toate nenorocirile astea! “ 

Când se iscau certuri de familie, unele rude îi ţipau: „De 
ce nu-ţi iei tu zilele?" şi „Ar fi trebuit să te ucidă chiar în 
ziua în care ai venit pe lume!“ Mai târziu, tânăra femeie 
a devenit o persoană autodidactă. 

în cea de-a patra lună a terapiei, ea a avut următorul 
vis: „Se făcea că eram într-o mulţime de oameni. Doar 
că nu avea chipuri. Erau ca nişte umbre. Păreau sălbă¬ 
ticiţi. Am văzut că era cineva acolo, în mulţime, căruia 
îi păsa de mine“. în următoarea şedinţă, a relatat cum 
între cele două întâlniri, avusese o experienţă covârşi¬ 
toare. Iat-o mai jos, aşa cum şi-a amintit-o pacienta mea 
şi a descris-o doi ani mai târziu: 

îmi amintesc cum mergeam la pas în acea zi pe sub o 
şosea suspendată dintr-un cartier sărac şi mă gândeam: 

„Sunt o copilă din flori, o bastardă". îmi amintesc cum mă 
treceau toate sudorile, încercând din răsputeri să-mi asum 
acel adevăr dureros. Apoi am înţeles perfect ce înseamnă 
să trebuiască să-ţi asumi lucruri de genul: „Sunt un om 
de culoare în mijlocul unor albi privilegiaţi" sau „Sunt un 
nevăzător în mijlocul unor oameni care pot să vadă". Mai 
târziu, în acea noapte, m-am trezit cu următorul gând: 

„îmi asum faptul că sunt o copilă din flori, o bastardă". 

Dar, „Acum nu mai sunt deloc o copilă". Deci nu mai e 
valabilă nici partea cu „sunt o bastardă". Şi atunci ce mai e 
valabil? Păi, rămâne faptul că „Eu sunt“. Odată ce am făcut 
acest gest de asumare a lui „Eu sunt", am realizat (pentru 
prima oară, cred) că „De vreme ce eu sunt, atunci am şi eu 
dreptul să exist". 

Cum am trăit această experienţă? A fost o emoţie 
deplină — era ca şi cum aş fi primit cheile de la propria-mi 
casă. Am perceput pe deplin propria-mi vitalitate, fără 
să-mi pese din ce sursă se trăgea. A fost ca atunci când, 
la o fragedă vârstă, am spart sâmburele unei caise şi am 
fost uimită să descopăr ceva ce nici nu ştiam că există 
acolo — o sămânţă interioară, numai bună de mâncat, 
în ciuda gustului ei dulce-amărui. A fost ca atunci când 
corabia stă ancorată în port, fiind în contact cu pământul, 
cu locul de unde provin elementele din care e construită, 
după care poate să ridice ancora şi să navigheze, însă o 
poate arunca la loc atunci când are nevoie de fermitate pe 
vreme de furtună sau atunci când vrea să poposească un 
pic. Este răspunsul meu la formula lui Descartes: „Sunt, 
deci gândesc, simt, faptuiesc". 

Această experienţă a fost ca o axiomă din geometrie — 
dacă nu o gândeşti pe cont propriu, atunci ajungi să faci 
un întreg curs de geometrie fără să fi înţeles primele 
sale principii. A fost ca şi cum aş fi păşit în propriul meu 
Eden, dincolo de bine şi de rău, dincolo de diversele 
concepţii umane. Ca şi cum aş fi avut una dintre acele 
experienţe revelatorii ale poeţilor care acced intuitiv la 
lumea mistică, doar că, în locul sentimentului pur al 
uniunii cu Dumnezeu, eu am trăit uniunea cu propria 
mea fiinţă. A fost ca şi cum aş fi ţinut în mână pantoful 
Cenuşăresei, uitându-mă la cei din jurul meu ca să văd 
cui i se potriveşte, pentru ca într-un bun sfârşit să-mi dau 
seama că era tocmai pe măsura mea. A fost o experienţă 
„de fapt şi de drept", în sensul literal al expresiei. A fost 
ca şi cum aş fi văzut globul pământesc înainte ca munţii, 
oceanele şi continentele să-şi deseneze contururile. A fost 
ca atunci când un elev găseşte subiectul gramatical dintr-o 
propoziţie, cel la care se referă verbul — în cazul meu, 
subiectul era tocmai cursul vieţii mele. M-am privit direct 
pentru prima dată, renunţând la oglinda intelectului. 

Am putea numi toate acestea drept experienţa lui 
Eu sunt“*. Povestea acestui episod dintr-un complex 
caz de terapie ilustrează într-un mod impresionant cum 
apare şi cum se consolidează în interiorul unei persoane 
sentimentul fiinţei sale. Această trăire a fost gravată 
atât de pregnant în viaţa pacientei noastre pentru că ea 
resimţea mult mai puternic decât alţii ameninţarea la 
adresa propriei fiinţe — să nu uităm că era un copil din 
flori —, dar şi pentru că avea darul articulării metaforice 
a propriilor experienţe. Totuşi, nu sunt de părere că 
faptul că era bastardă sau că avea un talent poetic a 
schimbat în mod fundamental calitatea experienţei sale, 
că a făcut-o să fie cu totul altfel faţă de trăirea similară a 
unei fiinţe umane obişnuite, fie ea nevrotică sau nu. 

Vom face patru comentarii legate de faptele relatate 
mai sus. Mai întâi, acea experienţă a lui „Eu sunt“ 
nu este, în sine, o soluţie la diversele problemele ale 
persoanei; este mai degrabă o precondiţie pentru rezol¬ 
varea dificultăţilor. Pacienta a mai venit în terapie încă 
doi ani după acea experienţă, lucrând asupra diverselor 
probleme psihice, travaliu care a fost posibil plecând de 
la această experienţă profund existenţială. într-un sens 

* Unii cititori îşi vor aminti poate de versetul din Ieşirea 3:14 în 
care, după ce Dumnezeu îi apare sub forma rugului aprins şi îi 
comandă să scoată evreii din Egipt, Moise îl întreabă care îi este 
numele. Dumnezeu dă celebrul răspuns: „Eu sunt Cel ce sunt". 
Această propoziţie clasică existenţială (întâmplător, pacienta 
mea nici măcar nu cunoştea această frază) beneficiază de o 
putere simbolică deosebită, pentru că este o zicere care vine din 
vechime şi care susţine, prin vorbele Divinităţii înseşi, că posi¬ 
bilitatea de a fi este chintesenţa divinităţii. Nu putem analiza aici 
bogăţia de semnificaţii a acestui răspuns şi nici nu vom intra în 
chestiuni complicate de tălmăcire, dar merită amintit că fraza, 
în varianta ebraică, poate fi tradusă şi: „Voi fi ceea ce voi fi". Ceea 
ce evidenţiază ideea noastră că fiinţa se conjugă la viitor şi că 
este inseparabilă de devenire; Dumnezeu este potentia creatoare, 
esenţa posibilităţii devenirii. 

general, accederea la acest sentiment al fiinţei este unul 
dintre obiectivele oricărei psihoterapii; într-un sens mai 
precis, reprezintă raportarea la sine şi la propria lume, 
o trăire deplină a propriei noastre existenţe (incluzând 
aici şi identitatea noastră), care este o premisă esenţială 
pentru travaliul terapeutic ulterior (în termeni psiha¬ 
nalitici, pentru „perlaborarea" problemelor specifice). 

A fost, în cuvintele pacientei, o „emoţie deplină", o 
experienţă primordială. Această trăire nu trebuie să fie 
echivalată cu acele momente în care pacientul descoperă 
vreuna dintre potenţialităţile sale concrete — când află 
că poate să picteze, să scrie, să lucreze eficient sau că 
e în stare să aibă un act sexual împlinit. Chiar dacă, 
văzută din afară, şi descoperirea propriei fiinţe pare să 
fie o experienţă de acest gen, de fapt sentimentul lui 
„Eu sunt" reprezintă fundamentul, precondiţia psiholo¬ 
gică, a descoperirii acestor potenţialităţi concrete. 

Ţinând cont de toate acestea, nu putem să nu ne 
întrebăm cât de adecvate vor fi acele soluţii psiho- 
terapeutice la problemele pacientului, oferite fără 
a le fundamenta pe experienţa lui „Eu sunt". Noile 
„potenţialităţi" pe care pacientul le descoperă pot fi 
receptate mai degrabă ca având o calitate compensa¬ 
torie: ca dovezi ale valorii persoanei, deşi, la un nivel 
profund, acesteia îi lipseşte credinţa de bază „Eu sunt, 
deci gândesc, făptuiesc etc.“. La fel, ne întrebăm dacă 
aceste soluţii compensatorii nu sunt mai degrabă noi 
mecanisme de apărare care le înlocuiesc pe cele vechi, 
noi termeni în care se pune aceeaşi problemă, de 
vreme ce pacientul nu se percepe pe sine în vitalitatea, 
valoarea şi fiinţa sa. în loc să „explodeze de furie", 
în această nouă stare (cea compensatorie), pacientul 
„sublimează", „devine mai introvertit" sau „înţelege 
mai bine", dar fără să simtă acea înrădăcinare în 
propria existenţă. 

Cel de-al doilea comentariu legat de relatarea pacientei 
noastre este că experienţa lui „Eu sunt“ nu poate fi 
explicată, redusă la relaţionarea bazată pe transfer. 

Este adevărat că în astfel de experienţe avem de-a face 
şi cu un transfer pozitiv (îndreptat către terapeut sau 
către soţ)*, lucru evidenţiat şi prin visul pacientei 
mele în care, în marea de inşi depersonalizaţi, îi apare 
cineva căruia îi pasă de ea — pesemne că acela eram eu, 
terapeutul. într-adevăr, visul ei arată că nu poate avea 
experienţa lui „Eu sunt“ decât dacă există o persoană în 
care se poate încrede. Dar asta nu lămureşte cu nimic 
experienţa în sine. Sunt de acord că o condiţie necesară 
a acestei trăiri existenţiale constă în a te putea încrede 
în altă fiinţă umană, care să te accepte aşa cum eşti. însă 
conştientizarea propriei fiinţe are loc la nivelul unei 
raportări la sine; este o experienţă a Dasein-ului, care 
se petrece în domeniul conştiinţei de sine. Ea nu poate 
fi explicată, în esenţa ei, prin apelul la categorii sociale. 
Acceptarea din partea celuilalt, din partea terapeutului 
de pildă, îl asigură pe pacient că nu mai trebuie să-şi 
epuizeze forţele în încercarea de a afla dacă poate sau 
nu să fie acceptat de către semenii săi sau de către lume. 
Această acceptare îi dă voie să-şi trăiască propria fiinţă. 
Acest gând trebuie subliniat pentru că, în multe cercuri, 
apare ideea greşită că simpla acceptare este suficientă 
pentru ca pacientul să poată accede la experienţa 
propriei fiinţe. Aceasta este greşeala elementară a 
anumitor forme de „terapie relaţională". Abordarea de 


Pentru a nu complica discuţia, nu voi vorbi aici dacă acest 
fenomen al „transferului" nu trebuie considerat în cazul nostru 
mai degrabă ca un act de încredere umană. Nu neg validitatea 
conceptului de transfer, dacă el este definit corect, dar mi se 
pare absurd să vorbesc despre relaţia terapeut-pacient ca despre 
un „simplu transfer", ca şi cum acolo n-ar exista decât conţinu¬ 
turi extrase din trecut. 

genul „Dacă te plac şi te accept, nu mai ai nevoie de 
nimic altceva" va conduce, atât în viaţă, cât şi în terapie, 
la o pasivitate crescândă. Problema esenţială este ce 
poate face individul însuşi (conştient şi responsabil de 
sine) cu faptul că poate fi acceptat. 

Cel de-al treilea comentariu decurge direct din cel 
anterior: fiinţa este o categorie care nu poate fi redusă 
la simpla introiecţie a unor norme etice şi sociale; ea 
este, folosind cuvintele lui Nietzsche, „dincolo de bine 
şi de rău“. Sentimentul existenţei mele este autentic 
doar în măsura în care nu cuprinde nimic din ceea 
ce alţii mi-au spus că trebuie să fiu, ci ia mai degrabă 
forma unui punct arhimedic în care pot să stau şi să 
apreciez la justa lor valoare sfaturile părinţilor sau ale 
altor figuri autoritare. De aceea, moralismul compulsiv şi 
rigid apare la acele persoane care n-au avut parte de acest 
sentiment al fiinţei. Moralismul rigid este un mecanism 
de compensare prin care individul se convinge pe sine 
să ia de bune sancţiunile externe, pentru că nu este 
niciodată sigur că propriile sale decizii sunt juste. Sigur, 
nu vrem să negăm influenţele vaste pe care societatea 
le are asupra moralităţii oricărei persoane; vrem totuşi 
să subliniem că sentimentul ontologic nu poate fi 
complet redus la aceste influenţe. Sentimentul exis- 
tenţial-ontologic nu este o manifestare a Supraeului. Din 
acelaşi motiv, sentimentul ontologic îi oferă persoanei 
un fundament pentru stima de sine care nu este doar 
o reflectare a felului în care este văzut de către ceilalţi. 
Căci dacă stima de sine se bazează, de-a lungul vieţii, 
doar pe validarea socială, atunci ce vom avea noi nu va 
fi o veritabilă stimă de sine, ci un conformism social 
puţin mai sofisticat. Repetăm, sentimentul propriei 
noastre existenţe, chiar dacă e întreţesut cu tot soiul de 
relaţii sociale, rămâne în esenţa sa ceva străin de forţele 
sociale; este ceva ce presupune întotdeauna o „lume 

proprie", o Eigenwelt — vom reveni mai încolo la acest 
concept. 

Cel de-al patrulea comentariu se referă la cel mai 
important aspect: experienţa lui „Eu sunt" nu trebuie 
sub nicio formă să fie identificată cu ceea ce în unele 
cercuri se cheamă „funcţionarea Eului". Cu alte cuvinte, 
este complet greşit să spunem că survenirea conştiinţei 
propriei fiinţe reprezintă un stadiu din „dezvoltarea 
Eului"*. Ca să înţelegem mai bine această nuanţă, să 
vedem ce-a însemnat conceptul de „Eu“ în psihanaliza 
clasică. Eul a fost conceput, în mod tradiţional, ca 
relativ slab, pasiv şi confuz, ca un agent ale cărui acţiuni 
sunt mai degrabă nişte epifenomene ale unor procese 
mult mai puternice. Eul este „derivat din Se, în urma 
modificărilor ce i-au fost impuse de către lume externă" 
şi este „reprezentativ pentru această lume externă".** 
„Acel ceva pe care îl numim Eu este în mod esenţial 
pasiv", afirmă Groddeck, o idee pe care Freud o aprobă 


Atunci când pune între ghilimele sintagma „dezvoltarea Eului", 
Rollo May se referă implicit la curentul psihologiei Eului (ego 
psychology), ramura newyorkeză a psihanalizei, reprezentată de 
imigranţi ca R. Loewenstein, E. Kris, E. Erikson şi alţii, şi care 
privilegiază Eul, spre deosebire de Freud şi alte curente psiha¬ 
nalitice care accentuează primatul inconştientului. Psihologia 
Eului, dominantă în SUA între anii 1940 şi 1960, subliniază felul 
în care „Eul se autonomizează controlându-şi pulsiunile primi¬ 
tive, ceea ce-i permite să-şi recucerească independenţa faţă de 
realitatea exterioară" — vezi articolul „Ego Psychology" 
(Psihologia Eului), în E. Roudinesco şi MichelPlon, Dicţionar 
de psihanaliză (Bucureşti: Trei, 2002), p. 232. (N.t.) 

William Healy, Agusta F. Bronner şi Anna Mae Bowers, The 
MeaningandStructureofPsychoanatysis (New York Konpf, 1930), 
p. 38. Oferim acest citat dintr-o carte-standard pentru vârsta 
mijlocie a psihanalizei nu pentru că nu am fi conştienţi de rafi¬ 
nările ulterioare aduse conceptului de „Eu", ci pentru că vrem 
să punem în lumină esenţa acestui concept, esenţă care a fost 
şlefuită, dar nu a fost schimbată din temelii. 

întru totul*. E adevărat că dezvoltările din faza mijlocie 
a istoriei psihanalizei aduc un accent crescut asupra 
Eului, dar aceasta se întâmplă doar pentru că există o 
preocupare mai mare pentru mecanismele de apărare. 
Eul îşi lărgeşte domeniul său fragil şi ameninţat pentru 
a include funcţiile negative de apărare. Eul „este în 
serviciul a trei stăpâni, fiind în consecinţă, pândit de 
trei pericole: lumea externă, libidoul Se-ului şi severi¬ 
tatea Supraeului"**. Freud a remarcat adeseori că Eul se 
descurcă foarte bine în măsura în care poate păstra o 
aparenţă de armonie în casa lui, stăpânită însă de alte 
forţe. 

Dacă stăm puţin că reflectăm, vom observa uşor 
ce mare diferenţă este între acest Eu şi experienţa lui 
„Eu sunt“, acel sentiment al fiinţei despre care am 
discutat. Această experienţă ontologică are loc la un 
nivel mai profund şi este o precondiţie a dezvoltării 
Eului. Acest Eu este parte din personalitate şi, în mod 
tradiţional, este privit ca o funcţie mai slabă. în schimb, 
sentimentul fiinţei se referă la întregul experienţei, 
conştiente şi inconştiente, şi nu poate fi nicidecum 
redus la o activitate a conştiinţei. Eul este o reflectare 
a lumii externe; sentimentul fiinţei este înrădăcinat 
în propria noastră trăire a existenţei, iar dacă ajunge 
totuşi să devină o oglindire a lumii din afară, atunci e 
clar că acel ceva pe care-1 reflectă nu mai este propriul 
sentiment al fiinţei. Propriul sentiment al fiinţei nu 
se confundă cu capacitatea mea de a percepe lumea 
exterioară, de a o înţelege şi a-i evalua gradul de reali¬ 
tate; acest sentiment ţine mai degrabă de capacitatea 
mea de a mă percepe pe mine însumi ca fiinţă în lume, 
ca fiinţă care e în stare să facă aceste lucruri. în acest 


* Ibidem, p. 41. 

** Ibidem, p. 38. 

sens, este şi o precondiţie a aşa-numitei „dezvoltări 
a Eului“. Eul este subiectul din relaţia subiect-obiect; 
sentimentul fiinţei survine la un nivel anterior acestei 
dihotomii. Calitatea de fiinţă umană nu se traduce prin 
afirmaţia „Eu sunt subiectul", ci prin enunţul: „Eu sunt 
fiinţa care poate, printre altele, să se perceapă pe sine 
drept acel subiect care acţionează într-un fel sau altul". 
Acest sentiment al fiinţei nu se raportează, în forma sa 
primară, la o lume exterioară, dar, la nevoie, trebuie să 
includă şi capacitatea de relaţionare cu lumea externă; 
la fel, va îngloba şi capacitatea de a ne confrunta cu 
nefiinţa. Este drept că ambii termeni ai comparaţiei 
noastre (şi Eul, şi sentimentul fiinţei) presupun apariţia 
conştiinţei de sine la copil, undeva între primele sale 
luni de viaţă şi vârsta de doi ani, în aşa-numitul proces 
de „dezvoltare a Eului". Dar aceasta nu înseamnă că cei 
doi termeni trebuie identificaţi. Despre Eul copilului se 
spune, de obicei, că este unul relativ slab, dacă ţinem 
cont că funcţia de evaluare şi raportare la realitate este 
şi ea destul de palidă; pe când sentimentul fiinţei e de 
aşteptat să fie puternic, urmând să se diminueze pe 
măsură ce copilul învaţă să se supună tendinţelor con¬ 
formiste, să-şi perceapă existenţa în funcţie de aprecie¬ 
rile celorlalţi, pierzând astfel ceva din autenticitatea sa 
şi din sentimentul propriei fiinţe. De fapt, sentimentul 
(ontologic) al fiinţei este o premisă a dezvoltării Eului, 
tot aşa cum este o condiţie pentru soluţionarea oricăror 
altor probleme*. 


Dacă la toate acestea mi se va obiecta că, spre deosebire de 
conceptul de „sentiment al fiinţei", termenul de „Eu" este cel 
puţin mai precis şi deci preferabil din punct de vedere ştiinţific, 
voi răspunde că rigurozitatea e uşor de clamat la nivel pur teo¬ 
retic, pe hârtie. Ceea ce contează este cum facem legătura dintre 
concept şi realitate, cum găsim o abordare care nu masacrează 
realitatea doar de dragul rigurozităţii. 

Ştim prea bine că abordarea psihologiei Eului a 
adus în ultimele decenii o serie de adăugiri şi nuanţări 
la psihanaliza ortodoxă. Dar, de vreme ce regele este 
slăbit, poţi să pui câte mantii vrei peste el, din material 
de calitate şi bine ţesute, că tot n-o să reuşeşti să-l 
întăreşti cu ceva. Marea problemă a acestei abordări a 
Eului este că se bazează, în mod esenţial, pe dihotomia 
subiect-obiect, specifică istoriei gândirii modeme. Cu 
riscul să ne repetăm, subliniem că această concepere 
a Eului, ca slăbit, pasiv şi derivat constituie o dovadă şi 
un simptom al pierderii din zilele noastre a sentimentului 
fiinţei, un simptom al refulării grijii ontologice. Această 
perspectivă asupra Eului este un simbol pentru tendinţa 
tot mai evidentă de a vedea omul ca pe un recipient 
pasiv al forţelor care acţionează asupra sa, indiferent că 
aceste forţe sunt reprezentate de Se, de presiunile in¬ 
dustriale (Marx) sau de dizolvarea individului în marea 
de conformism, în sfera anonimatului (Heidegger). 

Cât îl priveşte pe Freud, concepţia sa despre Eu ca 
o instanţă slăbită şi ameninţată de Se este de fapt o 
reflectare a fragmentării omului din perioada victoriană, 
dar şi o reacţie puternică la voluntarismul din vremea 
sa. Greşeala însă provine din faptul că acest tip de Eu 
devine, prin generalizare, un etalon teoretic. Or, dacă 
psihologia Eului vrea să desluşească realmente în ce 
constă omul ca fiinţă umană, atunci va trebui că accepte 
că sentimentul sinelui, acea conştientizare ontologică, 
stă la baza teoriei sale. 

Vom aborda mai departe importanta chestiune 
a nefiinţei sau, ca să reluăm formula din literatura 
existenţialistă, a neantului. Acel „şi“ din titlul acestui 
capitol „A fi şi a nu fi“ exprimă tocmai faptul că nefiinţa 
este o parte inseparabilă din fiinţă. Pentru a pricepe 
sensul existenţei, trebuie să înţelegem că noi putem, 
la fel de bine, şi să nu mai existăm, că suntem clipă de 

m DESCOPERIREA 
FIINŢEI 



clipă pe muchia anihilării şi că nu vom putea scăpa de 
inevitabilul morţii care va veni la un moment dat în 
viitor. Existenţa nu ne este garantată nicicând în mod 
automat: oricând putem fi raşi de pe faţa pământului, 
în fiecare clipă suntem ameninţaţi de nefiinţă. Dacă nu 
ar exista această conştientizare a nefiinţei (a pericolelor 
care ne pasc: moartea, anxietatea şi mai puţin dramatica 
pierdere a propriilor potenţialităţi prin conformism), 
atunci existenţa ar fi ceva vaporos, ireal, lipsit de 
conştiinţa vie a ce se întâmplă. însă prin confruntarea 
cu nefiinţa, existenţa noastră capătă un plus de vitalitate 
şi de nemijlocire, iar individul are parte de o conştienti¬ 
zare şi mai intensă a propriei persoane, a lumii sale şi a 
semenilor săi. 

Moartea este cea mai clară formă de ameninţare 
din partea nefiinţei. Freud a priceput foarte bine acest 
adevăr, pe care l-a codificat prin acea pulsiune de 
moarte. Forţele vieţii (fiinţei) sunt expuse la fiecare 
moment în faţa ameninţării forţelor morţii (nefiinţei), 
susţine Freud, şi, la nivelul fiecărei vieţi individuale, 
ultimele vor avea până la urmă sorţi de izbândă. Dar 
concepţia lui Freud asupra pulsiunii de moarte este un 
adevăr ontologic şi nu trebuie privită ca parte dintr-o 
teorie psihologică revolută. Conceptul de „pulsiune de 
moarte" este un excelent exemplu pentru felul în care 
Freud a mers dincolo de raţiunea tehnică, încercând 
să ne facă atenţi asupra dimensiunii tragice a vieţii. 
Astfel putem înţelege mai bine şi accentul său asupra 
caracterului inevitabil al agresivităţii, al ostilităţii şi al 
autodistrugerii. Ce-i drept, n-a reuşit să pună aceste 
concepte într-o matcă adecvată, greşind atunci când a 
interpretat „pulsiunea de moarte" în termeni chimici. 

De asemenea, folosirea în cercurile psihanalitice a 
conceptului Thanatos ca opus al libidoului este un semn 
al alegerii unor termeni nefericiţi. Aceste erori vin după 

ce adevărurile ontologice (ca moartea sau tragicul) au 
fost forţate să intre în cadrele raţiunii tehnice şi reduse 
la nişte mecanisme psihice determinate. Mergând mai 
departe, nu e de mirare că Homey şi alţii au ajuns să 
susţină că Freud a fost prea „pesimist 11 şi că s-a grăbit să 
raţionalizeze războiul şi agresivitatea. Acest argument 
ar putea fi convingător dacă vrem să contracarăm 
interpretările psihanalitice simplificatoare, care ţin 
de raţiunea tehnică. însă acest argument nu poate fi 
îndreptat contra lui Freud însuşi, care (în ciuda cadrelor 
sale de referinţă) a încercat să conserve adevăratul 
concept al tragicului. El a avut cu siguranţă un senti¬ 
ment al nefiinţei, chiar dacă tot timpul a încercat să-l 
subsumeze raţiunii tehnice (lucru valabil şi pentru 
conceptul de „fiinţă 11 ). 

Este în mod clar o eroare să privim pulsiunea de 
moarte ca pe o realitate biologică, căci astfel am cădea 
într-un fatalism atroce. Ce contează de fapt aici este că 
fiinţa umană este singura care ştie că va muri şi care îşi 
anticipează sfârşitul. Problema esenţială va fi deci legată 
de modul în care se va raporta la faptul implacabil al 
morţii. Chestiunea va fi legată de felul în care omul îşi 
va asuma sau nu această moarte. Va trăi oare fugind tot 
timpul de ea? îşi va face un obicei din a refula conştiinţa 
morţii prin raţionalizări de genul credinţei în progresul 
infinit sau în providenţă, aşa cum se întâmplă în socie¬ 
tatea noastră occidentală? Sau va prefera s-o minimali¬ 
zeze, afirmând că „orice om moare 11 , transformând deci 
decesul într-un fapt statistic, public, numai bun pentru 
a-1 ajuta să uite că el însuşi va sfârşi cândva în viitor? 

Analiza existenţială, pe de cealaltă parte, susţine că 
faptul confruntării cu moartea pune de fapt viaţa într-o 
lumină şi mai pozitivă. Face ca existenţa individuală 
să fie resimţită cât se poate de concret şi de real. Căci 
„moartea, ca posibilitate necesară, individualizează 

omul şi îl face să realizeze natura implacabilă a morţii 
sale, ceea îl ajută să înţeleagă posibilităţile fiinţei celor¬ 
lalţi [dar şi ale fiinţei sale]“*. Cu alte cuvinte, moartea 
este unicul fapt din viaţa mea care nu este relativ, ci 
absolut, iar conştientizarea acestui lucru conferă o 
calitate absolută existenţei mele şi întreprinderilor mele 
din fiecare moment. 

Pentru a lămuri problema nefiinţei, nu este obli¬ 
gatoriu să ne referim la exemplul extrem al morţii. 

Poate că forma cea mai frecventă a eşecului nostru de 
a ne asuma nefiinţa constă în conformism , în tendinţa 
individului de a se lăsa absorbit în marea de oameni 
cu reacţiile şi atitudinile lor colective, de a se lăsa 
înghiţit în impersonalul lui „se“ ( dasMan , în limbajul 
lui Heidegger), pierzându-şi conştiinţa de sine, 
potenţialităţile şi toate acele note care-1 făceau o fiinţă 
unică şi autentică. Pentru o vreme, individul va scăpa 


* Aceasta este o interpretare a lui Heidegger oferită de Wemer 
Brock în introducerea la traducerea în engleză a opului Fiinţă 
şi timp — cf. Existence and Being (South Bend, Ind.: Regnery, 
1949), p. 77. Pentru cei interesaţi de aspectele logice ale tensiunii 
dintre fiinţă şi nefiinţă, trebuie precizat că putem identifica în 
întreaga istorie a gândirii diverse forme ale dialecticii lui „Da 
contra Nu“, aşa cum observă Paul Tillich în Curajul de a fi 
(Bucureşti: Herald, 2007). Hegel susţinea că nefiinţa ar fi o parte 
total inclusă în fiinţă, mai ales în pasul „antitezei" din cele trei 
stadii ale dialecticii sale: „teză, antiteză, sinteză". Accentul pus 
de Schelling, Schopenhauer, Nietzsche şi alţii pe „voinţă" în 
calitate de categorie ontologică fundamentală este un mod de a 
arăta că fiinţa are puterea de „a se nega pe sine fără însă a se 
pierde pe sine" (Curajul de a fi, p. 44). Oferind propria sa rezol¬ 
varea a tensiunii fiinţă-nefiiţă, Tillich afirmă că nu putem da 
decât un răspuns metaforic: „Fiinţa se cuprinde pe sine însăşi 
şi nefiinţa" (p. 46). în termenii limbajului comun, fiinţa „cu¬ 
prinde" nefiinţa în sensul în care noi putem fi conştienţi de 
moarte, o putem asuma şi o putem chiar invoca printr-un 
suicid — pe scurt, noi putem „cuprinde" moartea prin conştiinţa 
noastră de sine. 

astfel de anxietatea provocată de nefiinţă, dar cu preţul 
anulării propriilor posibilităţi şi a propriului sentiment 
al fiinţei. 

Privind acum către partea pozitivă a lucrurilor, 
capacitatea de a ne confrunta cu nefiinţa se vădeşte 
în felul în care ştim să ne acceptăm anxietatea, 
agresivitatea şi ura. Când vorbesc de „acceptare", mă 
refer la tolerarea acestor sentimente fără să le refulăm, 
folosindu-le pe cât se poate într-un mod constructiv. 
Desigur, când anxietatea, agresivitatea şi ura se acu- 
tizează, atunci aceste modalităţi de raportare la sine 
şi la ceilalţi devin distructive pentru fiinţă. Dar dacă 
preferăm să ne conservăm fiinţa fugind de acele situaţii 
care ne-ar provoca anxietate, ură sau agresivitate, vom 
rămâne la final cu un sentiment insipid, slab şi ireal 
al fiinţei. La acesta se referea şi Nietzsche atunci când 
vorbea despre „cei neputincioşi" care fug de impulsurile 
lor agresive, refulându-le şi căutând experienţa unei 
fericiri sub formă de „narcotic", dar trăind sub imperiul 
unui resentiment liber-flotant. Scopul nostru nu este 
să anulăm diferenţa dintre formele nevrotice şi cele 
normale ale anxietăţii, urii şi agresivităţii. Desigur, în 
cazul patologizării acestor sentimente, singura formă 
constructivă de confruntare a lor este prin psihoterapie 
şi prin eliberarea de ele. însă această sarcină este de 
două ori mai grea de vreme ce nu reuşim să întrevedem 
formele normale ale acestor stări afective — „normale" 
în măsura în care sunt inerente ameninţării nefiinţei pe 
care cu toţii trebuie s-o înfruntăm şi gestionăm. Nu este 
oare limpede acum că aceste forme nevrotice ale anxie¬ 
tăţii, urii şi agresivităţii apar tocmai pentru că individul 
nu a putut să-şi asume şi să facă faţă formelor normale 
ale acestor stări afective şi moduri de a reacţiona? Paul 
Tillich vorbeşte despre efectele profunde ale procesului 
terapeutic intr-o superbă frază pe care nu avem de gând 

s-o mai comentăm: „O autoafirmare care omite preluarea 
propriei morţi în sine însăşi încearcă să evite testul 
curajului, şi anume confruntarea cu nefiinţa în modul 
cel mai radical 11 *. 


* P. Tîllich, Curajul de a fi, ed. cit., p. 196. (N.t.) 

DIMENSIUNEA ONTOLOGICA A 
ANXIETĂŢII Şl CULPEI 


Discuţia noastră despre fiinţă şi nefiinţă ne-a condus 
în punctul în care putem înţelege care este natura 
fundamentală a anxietăţii. Anxietatea nu este un senti¬ 
ment printre alte sentimente, aşa cum sunt plăcerea sau 
tristeţea. Ea este mai degrabă o caracteristică ontologică 
a omului, înrădăcinată în însăşi existenţa sa. Anxietatea 
nu se confundă nici cu vreo ameninţare marginală, 
pe care pot sau nu s-o iau în seamă, şi nici cu vreo 
reacţie printre alte tipuri de reacţii ale organismului. 
Anxietatea vine de fiecare dată cu o ameninţare la 
adresa fundamentului (centrului) existenţei noastre. Ea 
este experienţa ameninţării venite din partea inevitabilei 
nefiinţe*. 


* în acest capitol nu fac decât să schiţez în linii mari profilul an¬ 
xietăţii ontologice. Din motive de spaţiu, sunt nevoit să trec 
peste o serie de date empirice care ar fi putut fi citate aici. Pentru 
o dezvoltare mai amănunţită a unor aspecte ale anxietăţii, a se 
vedea cartea mea The Meaning ofAnxiety, ed. rev. (New York: 
Norton, 1977). 

în clasica sa abordare a anxietăţii, Kurt Goldstein a 
subliniat faptul că aceasta nu este un sentiment pe care 
să-l „avem" la un moment dat, ci e ceva ce „suntem". 
Distincţia lui apare extrem de limpede dacă luăm în 
considerare descrierile sugestive ale momentului de 
declanşare a psihozei, când pacientul se confruntă 
literalmente cu ameninţarea disoluţiei sinelui său. Dar, 
aşa cum subliniază şi Goldstein, această ameninţare 
cu disoluţia sinelui nu se regăseşte doar în cazul 
psihoticilor, ci şi la persoanele nevrotice care suferă 
de anxietate. Căci acest sentiment ontologic chiar asta 
înseamnă: e o stare subiectivă prin care individul devine 
conştient de faptul că existenţa sa poate fi distrusă, 
că şinele său şi lumea sa pot fi pierdute, că el poate să 
devină un „nimic*". 

Această înţelegere a dimensiunii ontologice a anxie¬ 
tăţii aruncă o lumină asupra diferenţei dintre frică şi 
anxietate. Deosebirea nu este nici una de grad, nici una 
de intensitate a trăirii. Anxietatea pe care o simte cineva 
atunci când o persoană pe care o respectă trece pe lângă 
el fără să-i vorbească, de exemplu, nu este la fel de 
intensă ca frica pe care o resimţim atunci când dentistul 
apucă freza şi se pregăteşte să ia cu asalt măseaua 
noastră stricată. însă ameninţarea care se ascunde în 
gestul tulburător de ignorare din partea persoanei 
întâlnite pe stradă ne va tortura ziua întreagă şi ne va 


Vorbim aici despre anxietate ca stare „subiectivă", bazându-ne 
pe diferenţa dintre aspectul ei obiectiv şi cel subiectiv, deosebire 
care, chiar dacă nu poate fi fundamentată complet din punct de 
vedere logic, se referă la punctul de vedere din care este privită. 
Aspectul „obiectiv" al experienţei anxietăţii, care poate fi ob¬ 
servat din afară, este sesizabil în patologiile grave la care se 
referea Goldstein, în contextele de formare a simptomului ne¬ 
vrotic sau, la persoanele „normale", în cazuri de spleen, de 
tendinţe compulsive, de evitări fără sens şi de întreruperi ale 
stării de conştienţă. 

bântui şi visele, pe când frica de la dentist, chiar dacă e 
mai intensă, se va disipa imediat ce ieşim din cabinetul 
stomatologului. Diferenţa esenţială constă în aceea că 
anxietatea ne loveşte chiar în nucleul stimei noastre de 
sine, ne ameninţă direct în miezul sentimentului pro¬ 
priei valori, care este cel mai important aspect al expe¬ 
rimentării fiinţei noastre umane. Pe de cealaltă parte, 
frica nu ameninţă decât periferia existenţei noastre; 
în plus, ea poate fi obiectivată, aşa că putem face un 
pas înapoi, detaşându-ne de ea. într-o măsură mai 
mare sau mai mică, anxietatea se pune de-a curmezişul 
procesului nostru de descoperire a fiinţei, ne tulbură 
percepţia temporală, ne întunecă amintirile şi ne şterge 
perspectivele de viitor* — de ce alte dovezi mai este 
nevoie pentru a arăta că anxietatea ne ameninţă chiar în 
centrul fiinţei noastre? Atunci când suntem acaparaţi de 
anxietate, nici nu mai suntem în stare să ne închipuim 
cum ar fi existenţa noastră „în afara“ anxietăţii. De 
aceea, este atât de greu s-o suportăm şi de aceea multă 
lume preferă acestei poveri nişte dureri fizice care din 
exterior ar putea să pară mult mai neplăcute. Anxietatea 
este ontologică, pe când frica este lipsită de această 
dimensiune. Frica poate fi studiată ca un afect printre 
alte afecte, ca o reacţie printre alte reacţii. Pe când 
anxietatea nu poate fi înţeleasă decât ca ameninţare la 
adresa înseşi fiinţei noastre. 

Această înţelegere a anxietăţii drept caracteristică 
ontologică ne pune şi mai clar în faţa problemelor 
de ordin terminologic. Pentru anxietate, Freud, 
Binswanger, Goldstein, Kierkegaard (aşa cum a fost 


* Pentru o discuţie asupra acestui fenomen, vezi Eugene 
Minkowski, „Findings in a Case of Schizophrenic Depression", 
în volumul Existence: A New Dimension in Psychology and 
Psychiatry, ed. cit. 

tradus în germană) folosesc termenul Angst*, un cuvânt 
fără un echivalent univoc în alte limbi. A fost tradus 
şi prin teamă, dar atunci când spunem „Mi-e teamă 
să fac asta sau asta“, pierdem din tăria cuvântului. De 
asemenea, unii specialişti în filosofie existenţialistă au 
tradus acest Angst prin „spaimă 11 sau „angoasă 11 . Dacă 
vrem să păstrăm cuvântul anxietate strict ca echivalent 
pentru Angst, atunci dăm peste o dilemă. Pe de o parte, 
„anxietatea 11 riscă să fie diluată, să devină un sentiment 
printre alte sentimente, ceea ce convine abordării ştiin- 
ţific-experimentale, dar slăbeşte mult din forţa sugestivă 
a cuvântului; pe de altă parte, am putea alege cuvinte 
mai poetice, precum „angoasă 11 ori „spaimă 11 , numai că 
acestea nu vor fi recunoscute drept categorii ştiinţifice. 
De aceea, experimentele de laborator centrate pe 
anxietate par să eşueze lamentabil atunci când trebuie 
să dea seama de puterea şi de calităţile tulburătoare ale 
anxietăţii, pe care le putem observa zilnic în practica 
de cabinet. Dar chiar şi discuţiile din contextul clinic 
despre simptomele nevrotice şi afecţiunile psihotice par 
adesea să rămână la suprafaţa problemei. Unul dintre 
ţelurile abordării existenţiale a anxietăţii este să redea 
acestui cuvânt forţa sugestivă pe care o are în limba 
germană. Este o trăire a unei ameninţări care presupune 
şi teamă, şi spaimă, este experienţa celei mai fundamen¬ 
tale şi mai dureroase ameninţări, căci ceea ce este pus 
în pericol este fiinţa însăşi. De aceea, opinia mea este 
că, atunci când avem de-a face cu tot felul de fenomene 
de anxietate (fie ca psihologi, fie ca psihiatri), demersul 
nostru va avea de câştigat dacă vom trece conceptul 
anxietăţii în planul ontologic. 

Un alt aspect important al anxietăţii, care va fi mai 
clar acum, se referă la faptul că această stare implică 


* Vezi şi cartea mea The Meaning ofAnxiety, ed. cit., p. 32. 

întotdeauna un conflict interior. Dar nu avem aici o 
reflectare a tensiunii dintre fiinţă şi nefiinţă? Anxietatea 
se instalează în acel moment în care individul se 
confruntă cu apariţia unor posibilităţi care privesc 
împlinirea existenţei sale. Numai că aceste noi potenţia¬ 
lităţi presupun anularea securităţii din prezent, ceea ce 
conduce mai departe la refuzarea acestor noi posibili¬ 
tăţi. Nu întâmplător, trauma naşterii este văzută ca un 
prototip al anxietăţii — o interpretare bazată pe sensul 
etimologic al „anxietăţii" (latinescul angere înseamnă 
„a comprima", „a ţine strâns"), ca durere şi apăsare 
similară cu cea suferită în momentul în care, la naşterea 
naturală, bebeluşul este scos din pântece. Considerarea 
anxietăţii ca traumă la naştere este o idee provenită, 
cum bine se ştie, de la Otto Rank, pentru care orice fel 
de anxietate se înrădăcinează în această traumă. Freud 
a preluat parţial ideea, fără să accepte această generali¬ 
zare. Chiar dacă nu este considerată în strânsă legătură 
cu naşterea copilului, trauma la naştere are cu siguranţă 
o greutate simbolică semnificativă. Dacă nu ar exista 
posibilitatea unor noi deschideri, dacă unele potenţiali¬ 
tăţi n-ar presa atât de mult pentru a fi „aduse pe lume", 
atunci nici noi n-am mai resimţi anxietatea. De aceea 
anxietatea este atât de strâns legată de problema liber¬ 
tăţii. Dacă individul n-ar avea (chiar şi numai pentru o 
clipă) un dram de libertate, care să-i permită să reali¬ 
zeze noile posibilităţi, atunci n-ar mai resimţi niciun fel 
de anxietate. Kierkegaard s-a referit la această anxietate 
ca la o „ameţeală provocată de libertate", după care a 
explicitat: „Anxietatea reprezintă realitatea libertăţii ca 
potenţialitate, înainte ca această libertate să se materia¬ 
lizeze". Goldstein ilustrează acest lucru arătând cât de 
des indivizii şi chiar colectivităţile renunţă la libertatea 
lor în speranţa că vor scăpa de incomoda anxietate. El 
aminteşte de indivizii care se ascund după rigiditatea 

dogmatică sau de grupurile din Europa care au aderat 
la fascism în perioada interbelică*. Oricum am lua-o, 
discuţia despre Angst pune în evidenţă şi aspectele sale 
pozitive: anxietatea demonstrează că există în prezent 
nişte noi potenţialităţi (nişte noi posibilităţi ale fiinţei), 
ameninţate cu nefiinţa. 

Am afirmat deja că, în momentul în care individul se 
confruntă cu problema realizării potenţialităţilor sale, 
intră într-o stare de anxietate. Acum, mergem şi mai 
departe, susţinând că, atunci când persoana nu reuşeşte 
să ducă la împlinire acele potenţialităţi (când neagă 
acele posibilităţi), ea este cuprinsă de sentimentul 
de culpă. Altfel spus, culpa este, şi ea, o caracteristică 
ontologică a existenţei umane**. 

Tot ce-am afirmat mai devreme este demonstrat 
cât se poate de sugestiv de cazul rezumat de Medard 
Boss, cel al unui pacient care suferea de o tulburare 
obsesiv-compulsivă***. Acest bolnav, el însuşi medic de 
profesie, se spăla în mod compulsiv pe mâini. Fusese 
deja în alte două tipuri de terapie — freudiană şi 
jungiană. Avusese pentru o vreme un vis ce-1 bântuia 
în mod obsesiv, referitor la nişte turle de biserică. în 
analiza freudiană, ele au fost interpretate drept nişte 
simboluri falice, pe când terapeutul jungian a găsit aici 


* Kurt Goldstein, Human Nature in the Light of Psychopathology 
(Cambridge: Harvard University Press, 1940). 

** Se poate argumenta cu temei că ceea ce numesc „culpă ontolo¬ 
gică" ar trebuie să fie numită „culpă existenţială universală". Cei 
doi termeni desemnează în mare acelaşi lucru; de aceea, am 
decis să folosesc în continuare termenul „ontologic" aşa cum 
l-am utilizat deja în scrierile anterioare. 

*** Medard Boss, Psychoanalyse und Daseinsanalytik (Berna şi 
Stuttgart: Hans Huber, 1957). îi sunt recunoscător cercetătorului 
Erich Heydt, coleg cu Boss, care a tradus pentru mine fragmente 
din această carte şi cu care am discutat pe larg viziunea filosofică 
a lui Medard Boss. 

nişte simboluri religioase arhetipale. Chiar dacă pa¬ 
cientul putea să discute inteligent şi vreme îndelungată 
despre aceste interpretări, comportamentul său nevrotic 
compulsiv îl deranja la fel de mult, deşi iniţial se 
bucurase de o perioadă de acalmie. în primele luni ale 
terapiei sale alături de Boss, pacientul a relatat despre 
un alt vis recurent în care se apropia de uşa unei toalete, 
dar aceasta era tot timpul încuiată. Boss s-a mulţumit 
doar să-l întrebe de fiecare dată de ce era nevoie ca uşa 
să fie încuiată — de ce trebuia „să fie tras zăvorul", ca 
să folosim cuvintele terapeutului. în cele din urmă, 
pacientul a avut un vis în care se făcea că reuşea să 
intre pe acea uşă. înăuntru s-a văzut pe sine însuşi în 
mijlocul unei biserici, acoperit de excremente şi legat de 
mijloc cu o funie care-1 trăgea în sus atunci când băteau 
clopotele. Pacientul era legat şi tras cu atâta putere, 
încât se temea că va fi sfâşiat în bucăţele. în următoarele 
patru zile, a suferit un episod psihotic, timp în care 
Boss a rămas la capul patului său, după care analiza a 
continuat, conducând la un rezultat foarte bun. 

în discutarea acestui caz, Boss observă că pacientul 
său se simţea vinovat pentru că ar fi „încuiat" câteva din 
potenţialităţile sale definitorii. Deci, suferea de culpa 
existenţială. Vorbim despre un „eşec" în dezvoltarea 
fiinţei noastre sau de o „uitare a fiinţei", cum o numeşte 
Boss, atunci când nu suntem în stare să ducem la 
împlinire fiinţa noastră, să fim autentici şi să evităm 
căderea în conformism şi în anonimatul lui „se" (das 
Mari). „Dacă ne blocăm potenţialităţile, atunci ne vom 
face vinovaţi faţă de (sau răspunzători pentru, cum mai 
poate fi tradusă expresia germană originară) ceea ce ni 
s-a dat de la bun început, în „miezul" fiinţei noastre. Pe 
această stare existenţială de culpă (sau de răspundere), 
se fundamentează toate sentimentele de vinovăţie în 
nenumăratele forme şi deformări sub care se poate 

actualiza această stare“, observă Boss. Şi chiar acest 
lucru i s-a întâmplat şi pacientului său. El „încuiase" 
deopotrivă potenţialităţile trupeşti şi spirituale ale 
experienţei (aspectele legate de „pulsiuni" şi cele legate 
de „divinitate", în termenii lui Boss). Iniţial, pacientul 
acceptase explicaţiile în termeni de libido, respectiv 
în termeni arhetipali, despre care ştia tot ce se putea 
şti. însă aceasta era de fapt calea cea mai bună pentru 
a ocoli întreaga problemă, după cum observă Boss. De 
vreme ce pacientul nu-şi asuma la nivelul existenţei sale 
aceste potenţialităţi corporale şi spirituale, era în culpă 
şi răspunzător faţă de sine. De aici au pornit nevroza şi 
psihoza sa. 

într-o scrisoare ulterioară adresată lui Boss, 
pacientul notează că motivul pentru care el n-a putut 
să-şi asume cu adevărat „caracterul anal“ în şedinţele 
sale psihanalitice a fost pentru că „simţea că nici 
psihanalistul nu-şi dezvoltase pe deplin fundamentul 
existenţial". Psihanalistul încerca de fiecare dată să 
reducă imaginea onirică a turlelor de biserică la nişte 
simboluri genitale, aşa încât „toate conotaţiile religioase 
se reduceau în mintea sa la nişte aburi ai sublimării". 
Din acelaşi motiv, nici explicaţia arhetipal-simbolică 
n-a putut fi împăcată cu abordarea aspectelor corporale, 
aşa încât nu s-a putut ajunge la o bună armonizare a 
experienţei religioase. 

Merită subliniat faptul că Boss afirmă despre 
pacientul său că este în culpă, şi nu doar că are senti¬ 
mente de culpabilitate. Această manieră de exprimare 
este una radicală şi are consecinţe extrem de impor¬ 
tante. Propune o abordare existenţială, ce reuşeşte să 
străpungă ceaţa deasă care acoperă o bună parte din 
discuţia psihologică referitoare la culpă sau vinovăţie. 
Această discuţie a pornit adesea de la premisa că 
trăirile noastre pot fi reduse la nişte vagi „sentimente 

de vinovăţie", ca şi cum nu ar fi contat dacă această 
culpă era sau nu reală. Această reducere a culpei la un 
sentiment vag conturat nu este oare una dintre cauzele 
principale pentru care procesul terapeutic ne apare 
uneori ca iluzoriu, ca lipsit de realitate? Şi, ne întrebăm 
mai departe, oare acest fapt nu conduce tocmai la 
întărirea nevrozei pacientului care este astfel tentat să 
nu ia în serios culpa pe care o resimte şi să se împace 
cu faptul că a renunţat la propria fiinţă? Abordarea lui 
Boss este una radical existenţială tocmai pentru că ia 
cât se poate de în serios fenomenele reale — aici fiind 
vorba despre culpă. Să mai adăugăm că această culpă 
nu se leagă doar de aspectele religioase al experienţei 
pacientului: noi putem să ne simţim vinovaţi şi pentru 
că nu ne asumăm dimensiunile anale ori genitale sau 
alte aspecte corporale ale vieţii; la fel ne putem simţi 
în culpă şi pentru că n-am integrat diverse aspecte 
intelectuale sau religioase, fără să aibă legătură directă 
cu religiosul. Această abordare a culpei nu presupune 
în niciun caz că terapeutul manifestă vreo prejudecată 
critică faţă de pacient. Este vorba doar despre faptul că 
trebuie să luăm în considerare cât se poate de atent şi 
de serios viaţa şi experienţa pacientului. 

Am amintit aici doar o formă a culpei ontologice — 
cea care provine din blocarea propriilor potenţialităţi. 
Dar există şi alte forme ale acestei vinovăţii. De 
exemplu, vorbim despre o culpă ontologică resimţită 
în raport cu semenii noştri; aceasta provine din faptul 
că fiecare individ are în mod inevitabil o perspectivă 
limitată şi uşor deformată asupra celorlalţi. Aceasta 
înseamnă că de fiecare dată ne vom crea o imagine 
schimonosită a celuilalt şi, în consecinţă, nu vom reuşi 
să înţelegem şi să satisfacem nevoile semenului. Aici nu 
vorbim despre un comportament imoral inadecvat, im¬ 
propriu, chiar dacă uneori culpa ar putea fi alimentată 

şi de lipsa unui simţ moral ascuţit. Culpa ontologică 
este un rezultat inevitabil al faptului că fiecare dintre 
noi reprezintă o individualitate aparte şi nu poate privi 
lumea decât prin propriii ochi. înrădăcinată în structura 
noastră existenţială, culpa este sursa de bază pentru 
o atitudine smerită şi echilibrată, dar şi pentru gestul 
nesentimental de iertare a semenilor noştri. 

Prima formă de culpă ontologică (cea legată de 
blocarea potenţialităţilor) corespunde, în mare, acelei 
sfere a lumii despre care vom vorbi pe larg în capitolul 
9 — este vorba despre lumea proprie sau Eigenwelt. A 
doua formă a culpei, cea în care ne simţim vinovaţi faţă 
de ceilalţi, are de-a face cu lumea împărtăşită, cu acea 
Mitwelt. (Cele două declinări ale lumii vor fi discutate 
mai încolo.) Există şi o a treia formă a culpei ontolo¬ 
gice, pe care aş numi-o „culpa de separare" în raport 
cu natura ca întreg. Acesta este cel mai complex şi mai 
cuprinzător aspect al culpei ontologice. Poate părea 
ceva destul de confuz, de vreme ce n-avem aici spaţiul 
pentru explicaţii aprofundate; din motive de comple¬ 
titudine a demersului, o vom include în aria mai largă 
a culpei ontologice. Această a treia formă de vinovăţie, 
referitoare la ruptura faţă de natură, s-ar putea să ne 
afecteze mult mai puternic decât ne închipuim noi, căci 
ea este strâns legată de epoca ştiinţifică a modernităţii 
occidentale. Ea este superb ilustrată într-un fragment 
clasic din Anaximandru, unul din primii filosofi ai 
Greciei antice: „Principiul tuturor lucrurilor este infi¬ 
nitul sau nelimitatul. Căci de acolo de unde ele se nasc 
tot acolo trebuie să se şi întoarcă. Astfel, toate lucrurile 
plătesc, fiecare la rândul său, pentru nedreptăţile făcute 
altora de-a lungul vremii". 

Culpa ontologică are o serie de caracteristici, din 
care vom aminti câteva. Mai întâi, fiecare este marcat 
de această vinovăţie. Nu e nimeni dintre noi care să 

nu distorsioneze realitatea semenilor săi şi care să-şi 
împlinească pe deplin propriile potenţialităţi. Fiecare 
dintre noi se regăseşte într-o relaţie dialectică în 
raport cu posibilităţile sale efective, aşa cum se vede 
în mod clar din visul pacientului lui Boss, sfâşiat între 
deşeurile mundane şi clopotniţă. în al doilea rând, culpa 
ontologică nu este cauzată de interdicţiile culturale 
sau de interiorizarea cutumelor de civilizaţie; ea este 
înrădăcinată direct în faptul conştiinţei de sine. Culpa 
ontologică nu provine din faptul că m-aş simţi vinovat 
în urma încălcării poruncilor părinteşti, ci se trage 
din faptul că mă percep ca pe o persoană care poate să 
aleagă sau care eşuează în a lua vreo decizie. Fiecare 
fiinţă umană trăieşte această culpă ontologică, deşi 
conţinutul ei poate să varieze de la o cultură la alta şi va 
fi marcat în mod decisiv de factorii de civilizaţie. 

în al treilea rând, culpa ontologică nu va trebui să fie 
confundată cu vinovăţia morbidă sau nevrotică. Dacă 
nu va fi asumată şi dacă va fi refulată, culpa ontologică 
se poate transforma într-un sentiment nevrotic de 
vinovăţie. Aşa cum anxietatea nevrotică este un produs 
al neasumării anxietăţii ontologice normale, la fel şi 
culpa nevrotică este un rezultat al unei culpe ontologice 
neluate în seamă. în măsura în care persoana devine 
conştientă de această vină şi şi-o acceptă (aşa cum a 
reuşit pacientul lui Boss), atunci starea sa de vinovăţie 
nu va intra în sfera morbidului şi a nevrotismului. în 
al patrulea rând, culpa ontologică nu este responsabilă 
pentru „formaţiunile reacţionale“, ci are un efect 
constructiv la nivelul personalităţii. Concret, culpa 
ontologică ar trebui să conducă la modestie şi receptivi¬ 
tate în relaţia cu semenii şi la un plus de creativitate în 
exploatarea propriilor potenţialităţi. 

FAPTUL—IDE—A—FI—ÎN—LUME 


Dacă descoperirea fiinţei este obiectivul esenţial 
pentru practicienii psihoterapiei existenţiale, o ţintă 
aproape la fel de importantă este înţelegerea persoanei 
în cadrul lumii sale. „Pentru a înţelege pacienţii 
obsesionali, mai întâi trebuie să înţelegem cum arată 
lumea lor“, scrie Erwin Straus. Iar acest lucru este, cu 
siguranţă, valabil pentru orice fel de afecţiune, de fapt 
pentru orice fiinţă umană. Căci a fi împreună înseamnă 
de fapt a fi împreună în aceeaşi lume; iar a cunoaşte 
ceva înseamnă a cunoaşte în contextul aceleiaşi lumi. 
Lumea fiecărui pacient trebuie percepută din interior: 
ea trebuie să fie văzută şi cunoscută, pe cât posibil, din 
unghiul celui ce trăieşte în ea. „Noi, psihiatrii", scrie 
Binswanger, „ne-am concentrat mult prea mult asupra 
devierilor pacienţilor noştri de la viaţa aşa cum o ştim 
din lumea noastră comună, în loc să ne focalizăm în 
mod primar asupra lumii private a pacientului, aşa cum 
a procedat în mod sistematic şi în premieră Freud“*. 


* L. Binswanger, „The Existenţial Analysis School of Thought", 
op. cit., p. 197. 

Problema este însă cum putem proceda pentru a în¬ 
ţelege lumea celuilalt. Ea nu poate li privită din exterior 
ca o colecţie de obiecte, căci aceasta ar falsifica-o întru 
totul; dar nu poate fi nici înţeleasă prin identificare 
afectivă, căci în acest mod nu vom face decât să anulăm 
realitatea propriei noastre existenţe. Asta, da dilemă! De 
fapt, avem nevoie de o abordare care să extirpe „can- 
cerul“ — adică se ne scape de tradiţionala dihotomie 
subiect-obiect. 

De ce este aşa de urgent să redescoperim omul ca 
fiinţă-în-lume? Pentru că prin aceasta vom trata una 
dintre cele mai acute probleme ale omului modem — 
anume faptul că şi-a pierdut lumea, adică nu mai are 
parte de experienţa comunităţii. Kierkagaard, Nietzsche 
şi existenţialiştii care-i urmează îndeaproape au ob¬ 
servat de fiecare dată că există două surse principale ale 
anxietăţii şi depresiei omului modem occidental: prima 
este pierderea sentimentului fiinţei, a doua constă în 
pierderea lumii sale. Adepţii analizei existenţiale cred că 
există suficiente dovezi care să confirme aceste profeţii. 
Ei sunt de părere că omul occidental al secolului XX 
resimte nu doar o alienare faţă de universul uman, dar 
şi faţă de lumea naturală (faţă de care se simte înstrăinat, 
îndepărtat). 

Scrierile Friedei Fromm-Reichmann şi ale lui 
Sullivan descriu starea persoanei care şi-a pierdut 
lumea. Aceşti autori (şi alţii din aceeaşi orientare) 
indică felul în care probleme de tipul singurătăţii, 
izolării sau înstrăinării sunt abordate tot mai des în 
literatura psihiatrică. De aici am putea înţelege că 
avem de-a face nu doar cu o atenţie crescută acordată 
de psihiatri şi psihologi acestor suferinţe, dar şi cu 
o frecvenţă mărită a acestor afecţiuni. Aproximând 
lucrurile, simptomele izolării şi înstrăinării reflectă 
starea unei persoane care nu mai poate să relaţioneze cu 

lumea. Unii psihoterapeuţi au observat că tot mai mulţi 
pacienţi manifestă trăsături schizoide şi că problema 
„numărul unu“ a zilelor noastre nu mai este isteria, ca 
în vremea lui Freud, ci frecvenţa tipului schizoid. Iar 
aici ne referim la dificultăţile prin care trec persoanele 
care se simt rupte de lume, care se plâng că nu mai 
pot relaţiona şi că nu mai simt nimic, tinzând astfel 
către depersonalizare şi disimulând aceste probleme cu 
ajutorul intelectualizării şi al limbajului tehnicizat*. 

Există o mulţime de semne care ne indică faptul că 
sentimentul izolării, al alienării sinelui faţă de lume, îi 
afectează nu doar pe cei care suferă de patologii psihice, 
dar şi pe nenumăraţii indivizi „normali" ai zilelor 
noastre. Riesman oferă o serie de date socio-psihologice 
în studiul său referitor la „mulţimea înstrăinată" (The 
Lonely Crowd), pentru a demonstra că tipul caracterial 
izolat, singur şi alienat este definitoriu nu doar pentru 
pacienţii nevrotici, ci pentru întreaga societate. în plus, 
el observă că acest gen de probleme este tot mai des 
întâlnit în ultimele decenii în societatea noastră. El mai 
atrage atenţia asupra felului în care oamenii nu mai 
relaţionează cu lumea decât într-o manieră tehnică — 
persoanele „orientate spre exterior" (acesta este tipul 
definitoriu pentru zilele noastre) se raportează la toate 
cele din jur vizând doar aspectele lor tehnice, „obiec¬ 
tive". în această manieră de tematizare a lumii, noi nu 
mai spunem că „Ne-a plăcut meciul", ci că „A fost un 
joc bine executat la fel ne referim la un articol de ziar 
ca fiind „bine scris “ şi tot aşa... Există şi alte portretizări 
ale acestei stări de izolare şi însingurare personală în 
cadrul societăţii, aşa cum se poate vedea în cartea lui 

* Merită observat cât de apropiată este această descriere (chiar şi 
la nivel terminologic) de ceea ce înfăţişează psihanaliştii de la 
mijlocul anilor 1970 ca fiind „personalitatea narcisică" — aici 
mă refer mai ales la Heinz Kohut şi Otto Kemberg. 

Fromm, Fuga de libertate, mai ales în pasajele referitoare 
la contextul socio-politic. Acelaşi lucru poate fi regăsit 
în opera lui Karl Marx, când se referă la dezumanizarea 
ce rezultă din tendinţa capitalismului modem de a 
aprecia totul din perspectiva „obiectivă", externă, a 
banilor. Alienarea, sub aspectul ei spiritual, este, de 
asemenea, tratată de către Paul Tillich. Străinul lui 
Camus şi Castelul lui Kafka sunt ilustrări surprinzătoare 
ale aceleiaşi stări: ambele romane oferă o imagine vie 
şi pregnantă a omului care se simte alienat în lumea sa, 
se simte un străin faţă de ceilalţi pe care încearcă sau 
pretinde că-i iubeşte; personajele celor doi scriitori ră¬ 
tăcesc prin lume copleşite de un sentiment de confuzie 
şi depeizare, ca şi cum nu ar mai fi familiare cu nimic 
din jurul lor, ca şi cum s-ar afla într-o ţară străină, unde 
nu cunosc limba şi nici nu au vreo şansă s-o înveţe, 
fiind veşnic destinaţi disperării, lipsei de comunicare, 
înstrăinării şi abandonului. 

Să nuanţăm puţin: această „pierdere a lumii" nu 
rezidă doar în lipsa unor relaţii interpersonale, a unei 
comunicări cu semenii. Această stare ne cuprinde la un 
nivel şi mai profund decât cel al raporturilor sociale, 
de vreme ce simţim o înstrăinare inclusiv faţă de 
natură. Este o experienţă specifică a alienării, denumită 
„singurătate epistemologică"*. Toate aceste aspecte 


* Sintagma „singurătate epistemologică" este folosită de David 
Bakan pentru a descrie felul în care omul occidental resimte 
izolarea de lumea sa. El priveşte această însingurare ca prove¬ 
nind din scepticismul moştenit de la empiriştii britanici Locke, 
Berkeley şi Hume. Greşeala lor principală, susţine Bakan, a fost 
să considere „gânditorul ca fiind esenţialmente singur, în loc 
să-l vadă ca parte a unei comunităţi de gândire" (“Clinical 
Psychology and Logic", American Psychologist, decembrie 1956, 
p. 656). E interesant faptul că, în buna tradiţie psihologică, 
Bakan consideră această eroare dintr-un punct de vedere 
social — ca separare de comunitate. Dar aceasta nu este oare 

economice, sociale şi psihice ale alienării au, după cum 
se vede, o sursă comună: anume acea înstrăinare care 
a apărut în urma distanţării tot mai mari, din ultimele 
secole, dintre subiect şi lumea obiectivă. Această alie¬ 
nare s-a exprimat veacuri de-a rândul prin străduinţa 
omului occidental de a pune stăpânire asupra naturii, 
iar în prezent este vizibilă prin înstrăinarea de natură şi 
printr-un sentiment vag, nearticulat şi în parte refulat 
al necesităţii de a reface legăturile cu lumea naturală, 
inclusiv cu propriul corp. 

Aceste fraze pot să pară nelalocul lor într-o epocă 
în care, aparent, ne-am pus toată încrederea în ştiinţă. 
Dar să privim lucrurile mai îndeaproape. Erwin Straus 
observă cum Descartes, părintele gândirii modeme, 
considera că Eul şi conştiinţa ar fi separate de lume 
şi de celelalte persoane*. Altfel spus, conştiinţa 
este ruptă de lume şi subzistă în mod independent. 
Senzaţiile în sine nu ne spun nimic despre lumea 
exterioară; ele ne oferă doar nişte date pe baza cărora 
deducem prin inferenţă cum arată această lume. 
Descartes a devenit în zilele noastre un soi de ţap 
ispăşitor, asupra căruia se aruncă toată vina pentru di¬ 
hotomia dintre subiect şi obiect, însă el nu face decât 
să reflecte spiritul vremii sale şi vectorii ce subîntind 
cultura modernă, pe care i-a surprins cu luciditate 
şi i-a descris cu o claritate uimitoare. Straus mai 
subliniază că, în raport cu preocupările „mundane“ ale 
omului modem, gândirea Evului Mediu pare ca fiind 
dintr-o cu totul altă lume. Totuşi, sufletul creştinului 


mai degrabă un simptom care ascunde adevărata cauză? Şi mai 
clar formulat: îndepărtarea de comunitate nu este oare doar una 
dintre căile de manifestare a unei izolări mai profunde şi mai 
cuprinzătoare? 

Cf. Existence: A New Dimension in Psychology and Psyhiatry, ed. 
cit., p. 142. 

medieval era considerat, în măsura în care se afla 
pe pământ, într-o strânsă relaţie cu lumea. Omul se 
raporta la lumea din faţa sa de o manieră cât se poate 
de firească (v. Giotto) iar corpul era perceput ca o rea¬ 
litate imediată, efectivă (v. Sf. Francisc). însă, odată 
cu Descartes, sufletul şi natura s-au despărţit definitiv. 
Natura aparţine strict de domeniul acelor res externa, 
adică a lucrurilor care există în spaţiu („întinse") 
şi care pot ii înţelese matematic. Cunoaşterea lumii 
devine un proces indirect — adică prin inferenţă, prin 
deducţie. De aici vine acea problemă care a încurcat 
întreaga gândire modernă şi care-şi arată ultimele 
implicaţii abia în secolul XX. Straus observă cum 
tratatele clasice de neurologie şi fiziologie au acceptat 
această dogmă carteziană şi au încercat să demon¬ 
streze că ceea ce se petrece la nivel neurologic nu are 
o legătură directă cu lumea reală, ci între cele două 
există doar un raport ca de la semn la lucrul indicat. 
„Doar inferenţele inconştiente conduc la presupoziţia 
existenţei unei lumi exterioare." 

Cititorii interesaţi de istoria ideilor îşi vor aminti 
de contextul la fel de relevant al faimoasei teorii a lui 
Leibniz care afirmă că întreaga realitate este compusă 
din monade. Monadele nu au uşi şi nici ferestre prin 
care să comunice între ele, fiecare fiind separată, 
izolată. „Fiecare astfel de unitate este singură, există 
pentru sine, fără să comunice direct cu alte monade, 
însă cum această idee este înfiorătoare, a fost nevoie de 
o ipoteză care să armonizeze cumva lucrurile. S-a spus 
că în fiecare monadă lumea este prezentă în potenţă 
şi că dezvoltarea fiecărui individ se desfăşoară într-o 
armonie naturală cu evoluţia celorlalţi. Aceasta este cea 
mai profundă situare metafizică din perioada de început 
a civilizaţiei burgheze. Şi s-a potrivit foarte bine pentru 
că pe atunci încă exista o lume împărtăşită (comună), în 

ciuda atomizării sociale crescânde"*. Teoria „armoniei 
prestabilite" nu este decât o metamorfozare a ideii 
religioase de providenţă. Relaţia dintre persoană şi 
lume ar li cumva „preordonată". Descartes susţine cam 
în aceeaşi manieră că Dumnezeu — a cărui existenţă 
crede că a demonstrat-o — ar garanta relaţia dintre 
conştiinţă şi lume. Contextul socio-cultural al zorilor 
modernităţii era de aşa manieră, încât „credinţa" îm¬ 
părtăşită de Leibniz şi Descartes chiar funcţiona: adică 
reflecta faptul că mai există încă o lume comună. însă 
acum, când Dumnezeu nu doar că a „murit", dar i s-a 
cântat şi prohodul, puternica alienare (izolare) inerentă 
raporturilor dintre om şi lume este tot mai vizibilă. Ca 
s-o spunem pe şleau, în clipa în care valorile umaniste şi 
iudeo-creştine s-au dezintegrat, prin procesele amintite 
mai sus, consecinţele n-au întârziat să apară. 

Astfel, nu este deloc întâmplător că omul modem se 
simte înstrăinat de natură şi că fiecare conştiinţă există 
izolată, doar pentru sine. Această stare de fapt a fost 
„inculcată" în educaţia noastră şi, într-o anume măsură, 
şi în limbajul nostru. Iar asta înseamnă că, dacă vrem 
să depăşim această stare de izolare, trebuie să face mult 
mai mult decât să ne repunem în ordine ideile la care 
aderăm în prezent. 

Să vedem acum în ce fel practicienii analizei 
existenţiale încearcă să redescopere omul în ipostaza 
sa de fiinţă interrelaţionată cu lumea şi să evidenţieze 
lumea ca pe ceva ce poate da sens omului. Ei susţin că 
persoana şi lumea acesteia sunt una, constituie o struc¬ 
tură unitară; expresia „faptul-de-a-fi-în-lume“ exprimă 
tocmai această situaţie. Cei doi poli, şinele şi lumea, 
sunt întotdeauna într-o relaţie dialectică. Şinele implică 


* PaulTillich, The Protestant Era (Chicago, Illinois: The University 
of Chicago Press, 1948), p. 246. 

lumea şi reciproca; cei doi termeni nu pot exista unul 
fără celălalt şi fiecare poate fi înţeles doar pornind din 
polul opus. De aceea, nu are niciun sens să ne referim 
la relaţia om-lume ca la una eminamente spaţială (deşi 
adesea chiar aşa facem). Sintagma „chibritul din cutie“ 
implică desigur o relaţie spaţială, dar când vorbim 
despre omul din birou, din apartamentul său ori care se 
află în hotelul de la malul mării, atunci noi ne referim la 
cu totul altceva*. 

Lumea unei persoane nu poate fi înţeleasă prin 
simpla descriere a mediului ei ambiant, indiferent de 
cât de nuanţată ar fi această descriere. Aşa cum vom 
arăta mai departe, mediul ambiant este doar unul dintre 
modurile lumii; iar tendinţa de a vorbi despre persoană 
ca despre cineva care se află într-un mediu sau despre 
„influenţa mediului asupra individului" este doar un 
semn al unor simplificări excesive. Chiar şi dintr-o 
perspectivă biologică, avem tot dreptul să asumăm 
existenţa tot atâtor medii înconjurătoare ( Umwelten ) 
câte animale există, după cum susţine Von Uexkiill; „nu 
există un timp şi un spaţiu unice", arată el, „ci fiecărui 
subiect îi corespunde un timp şi un spaţiu"**. Mai putem 
susţine atunci că omul n-ar avea lumea lui proprie? 
Desigur, această idee naşte următoarea dilemă: chiar 


* Din acest motiv Heidegger preferă să spună că omul, ca Dasein, 
mai degrabă „sălăşluieşte" într-un loc anume, decât „este" în 
acel loc. Felul în care el foloseşte termenul de „lume" se apropie 
de conceptul grecesc de kosmos, adică acel „uni-vers" faţă de care 
acţionăm şi la care reacţionăm. Heidegger îi reproşează lui 
Descartes preocuparea excesivă pentru nes extensa — mai precis 
că a analizat toate lucrurile şi obiectele din lume, dar a uitat să 
analizeze cel mai important fapt al acestei lumi, acela al relaţiei 
semnificative dintre obiecte şi persoană. Gândirea modernă l-a 
urmat cu fidelitate pe Descartes, ceea ce a condus la dificultăţile 
noastre de a înţelege natura fiinţei umane. 

** Vezi Binswanger, art. cit., p. 196. 

dacă nu putem descrie lumea în termeni puri obiectivi, 
noi nu o putem reduce nici la nişte termeni pur subiec¬ 
tivi — adică n-o putem înfăţişa doar aşa cum ne apare în 
imaginaţie, chiar dacă şi asta este parte din lume. 

Lumea reprezintă structura relaţiilor semnificante 
prin care o persoană există şi participă la acest univers. 
Astfel, lumea include şi evenimentele trecute care-mi 
condiţionează existenţa, şi toate tipurile de influenţe 
deterministe care acţionează asupra mea. Şi toate aceste 
elemente mă afectează în măsura în care eu relaţionez cu 
ele, sunt conştient de ele, le port cu mine, le modelez şi 
le dau o formă stabilă în fiecare moment al relaţionării 
mele cu lumea. Căci a fi conştient de lumea ta înseamnă 
în acelaşi timp şi a-i da o formă. 

Lumea nu se reduce la evenimentele trecute care 
ne determină, ci include toate posibilităţile care se 
deschid în faţa unei persoane şi care nu sunt de ordinul 
unor simple întâmplări într-un context istoric. Cu alte 
cuvinte, lumea nu poate fi identificată cu o anumită 
„cultură". Include acea cultură, dar şi multe altele, cum 
este acea Eigenwelt (lumea proprie ce nu poate fi redusă 
la o simplă interiorizare a culturii), precum şi toate 
viitoarele posibilităţi ale individului.* „Ca să ne facem 
o idee despre inimaginabila bogăţie şi profunzime a 
lumii şi despre posibilele sale semnificaţii pentru om, 
să ne imaginăm cum ar fi ca cineva să cunoască toate 
culturile şi toate limbile pământului", scrie Schachtel, 
care continuă: „Dacă ştiinţa lui s-ar reduce doar la teoria 


Prin cuvântul cultură ne referim de obicei la o realitate care are 
întâietate faţă de individ, ca atunci când vorbim despre „influenţa 
culturii asupra individului". Această folosire a termenului este 
probabil o consecinţă a dihotomei subiect-obiect, din care provin 
şi conceptele de „individ" şi „cultură". Ceea ce se omite aici este 
tocmai faptul că individul însuşi este în fiecare clipă şi un creator 
al propriei sale culturi. 

pură, atunci ar avea doar o cunoaştere a trecutului 
acestei lumi; însă dacă ar participa cu toată persoana sa 
la această descoperire a lumii, atunci ar avea acces la o 
infinitate de posibilităţi viitoare"*. Ceea ce deosebeşte 
în mod decisiv lumea omului de lumile închise ale 
plantelor şi animalelor este tocmai caracterul „deschis" 
al lumii sale. Prin aceasta, nu vrem să negăm finitudinea 
vieţii; cu toţii suntem limitaţi de moarte şi de bătrâneţe, 
cu toţii suntem ameninţaţi de diverse boli. Ce vreau 
să zic aici este că aceste posibilităţi ne sunt date în 
contextul existenţei noastre contingente. într-un sens 
dinamic, aceste posibilităţi viitoare reprezintă cel mai 
important aspect al lumii oricărei fiinţei umane. Căci 
prin ele, omul „construieşte şi modelează lumea" — o 
sintagmă preferată a adepţilor terapiei existenţiale. 

Lumea nu este niciodată ceva static, ceva care să 
ne fie deja „dat" şi pe care persoana s-o „accepte" sau 
la care să se „ajusteze" ori cu care să se „confrunte". 

* „Deschiderea faţă de lume reprezintă caracteristica umană 
distinctivă a vieţii conştiente a individului", spune mai departe 
Schachtel. El discută într-o manieră clară şi convingătoare 
despre traiul în timp şi spaţiu care defineşte omul în contrast 
cu plantele şi animalele. „în cazul animalelor, afectele şi porni¬ 
rile lor rămân în cea mai mare măsură legate de organizarea 
instinctelor moştenite. Animalul este dotat cu această structură 
a unei lumi închise (a se vedea conceptele lui J.v. Uexkull de 
Merkwelt şi Wirkwelt — lume a semnelor, respectiv lume a ac¬ 
ţiunii), care corespunde organizării sale. Relaţia omului cu 
lumea sa este una deschisă, guvernată doar într-o mică măsură 
de determinările instinctuale şi într-o măsură mult mai mare de 
învăţare şi explorare. Acesta este contextul în care omul îşi 
construieşte relaţiile complexe şi schimbătoare cu semenii săi 
şi cu lumea şi cultura în care trăieşte." Omul şi lumea sunt atât 
de strâns înlănţuiţi, încât Schachtel poate suţine că „toate emo¬ 
ţiile noastre se ivesc din... distanţa spaţială şi temporală ce apare 
între noi şi lume" — vezi articolul său „On Affect, Anxiety and 
Pleasure Principie", inclus în cartea sa Metamorphosis (New 
York: Basic Books, 1959), pp. 19-77. 

Lumea presupune mai curând un tipar dinamic, căci 
de vreme ce am o conştiinţă de sine, sunt într-un plin 
proces de modelare şi de recreare a lumii. în acest sens 
vorbeşte şi Binswanger despre o lume „către care tinde 
existenţa umană şi în funcţie de care se modelează 
pe sine“, accentuând că, în vreme ce un copac sau un 
animal ascultă de „planul" impus de mediul lor, „exis¬ 
tenţa umană nu doar că include numeroase moduri de 
a fi, ci se înrădăcinează chiar în această diversitate de 
potenţialităţi ale fiinţei"*. 

Importanţa şi eficienţa analizei existenţiale a „lumii" 
pacientului reies din studiul lui Roland Kuhn dedicat 
pacientului său Rudolf, ucenicul de măcelar care a ucis 
o prostituată**. După cum rezumă Kuhn: 

Pe 23 marde 1939, Rudolf R., un ucenic de măcelar în 
vârstă de douăzeci şi unu de ani, muncitor şi la locul său, 
fără cazier, împuşcă o prostituată cu intenţia vădită de o 
ucide. 

în dimineaţa acelei zile, şi-a dat demisia, şi-a donat 
hainele de duminică şi a cumpărat un pistol şi nişte 
gloanţe, luând trenul către Ziirich. Acolo s-a plimbat pe 
străzi ziua întreagă, poposind la mai multe terase, dar 
fără să bea în exces. La ora cinci după-masă, a întâlnit o 
prostituată într-un bar, a însoţit-o până în camera ei, a 
întreţinut relaţii sexuale cu ea, iar după ce s-au îmbrăcat 
la loc, a tras cu pistolul în ea. Aceasta a fost atinsă uşor 
de glonţ, scăpând cu o rană superficială. Imediat după 
comiterea nelegiuirii, Rudolf s-a predat la poliţie. 


Ludwig Binswanger, „The Existenţial Analysis School of 
Thought", ed. cit., p. 191. Merită să amintim aici şi paralelele pe 
care Binswanger le stabileşte între concepţia sa despre „lume" 
şi cea a lui Kurt Goldstein. 

Vezi textul lui Roland Kuhn din voi. colectiv Existence..., ed. cit., 
pp. 395-425. 

Amintind că Rudolf se afla în perioada de doliu în 
urma morţii tatălui său, Kuhn încearcă să înţeleagă 
îndeaproape „lumea celui aflat în doliu". Rudolf evitase 
şi refulase doliul după mama sa care murise când el 
avea abia patru ani. De atunci, trăia într-o lume „ca 
de doliu" — adică, era mai tot timpul deprimat şi nu 
părea în stare să se bucure de nimic. După moartea 
mamei sale, dormise în patul acesteia mai mulţi ani, 
dând astfel impresia că o căuta sau că îşi dorea să aibă 
şansa de a o jeli şi de a se elibera de ea. Kuhn aminteşte 
vorbele lui Rudolf: „Să ucizi este una dintre formele 
doliului prelungit". Cazul este prea complex pentru a-1 
lămuri aici. Dar la finele studiului, cititorul rămâne cu o 
imagine completă a „lumii celui aflat în doliu" (aşa cum 
o descrie Kuhn) şi înţelege de ce tentativa de ucidere a 
prostituatei poate fi un act de jelire a mamei. Nu cred că 
această imagine clară ar fi putut fi obţinută altfel decât 
prin descrierea „pacientului-în-lumea-sa“. 

CELE TREI MODURI ALE LUMII 


Analiza existenţială, aşa cum am indicat deja, distinge 
între trei moduri ale lumii — adică trei aspecte simultane 
ale acesteia — care definesc existenţa fiecăruia dintre 
noi ca „fiinţe-în-lume“. Mai întâi, avem aşa-numita 
Umwelt, cuvânt tradus literal prin „lume înconjurătoare"; 
este vorba despre universul biologic, desemnat adesea 
în zilele noastre ca „mediu înconjurător". în al doilea 
rând, avem acea Mitwelt, într-o tălmăcire mot-â-mot: 
„lumea-cu“; este vorba despre universul comun, 
împărtăşit cu cei de-aceeaşi seamă ca noi, este lumea 
comunităţii. în al treilea rând, avem acea „lume proprie", 
Eigenwelt, universul relaţiilor cu sine. 

Primul mod, cel al acestei Umwelt, este ceea ce numim 
îndeobşte drept „lume" — adică lumea obiectelor de 
lângă noi, lumea naturală. Orice organism are o Umwelt. 
în cazul animalelor şi fiinţelor umane, această Umwelt 
include nevoile, pulsiunile şi instinctele biologice — este 
acel univers care poate exista foarte bine şi dacă, să 
spunem, nu am avea niciun fel de conştiinţă de sine. Este 
lumea legii şi ciclurilor naturale, cea în care adormim şi 
ne trezim, cea în care ne naştem şi murim, cea în care 

dorim şi obţinem satisfacţie. Este lumea adaptării şi a 
determinărilor biologice, este „lumea în care suntem 
aruncaţi", în care am fost azvârliţi vrând-nevrând odată 
cu naşterea noastră, este universul la care fiecare trebuie 
să ne ajustăm cumva. Analistul existenţial nu neagă 
realitatea lumii naturale — în termenii lui Kierkegaard: 
„Legea naturală este valabilă ca-ntotdeauna“. Abordarea 
noastră nu împărtăşeşte orientarea gânditorilor idealişti 
care reduc lumea materială la un epifenomen. La fel, nu 
suntem de acord nici cu intuiţioniştii care o transformă 
în ceva pur subiectiv. Deci, nu putem împărtăşi acele 
teorii care subestimează importanţa lumii determinate 
de biologic. Insistenţa de a lua cât mai în serios lumea 
natural-obiectivă este cu siguranţă o notă distinctivă a 
orientării noastre existenţiale. Citind scrierile existen¬ 
ţiale, am impresia că acestea ajung chiar să perceapă 
mediul natural ( Umwelt ) mult mai bine şi mai veridic 
decât cei care-1 împart în „pulsiuni" şi „substanţe" — 
aceasta se întâmplă pentru că privirea nu se mulţumeşte 
să cuprindă doar acea Umwelt, ci o aşază în contextul 
mai larg a conştiinţei de sine specific umane*. Un bun 
exemplu poate fi modul în care Boss îşi înţelege pacientul 
şi visul său referitor la „excremente şi turla de biserică". 
Autorii existenţiali insistă, de asemenea, asupra faptului 
că am greşi foarte tare şi că am simplifica enorm lucrurile 
dacă am considera fiinţele umane ca şi cum această 
Umwelt ar reprezenta singurul mod de existenţă şi dacă 


* în acest context, merită amintit că, spre deosebire de majoritatea 
gânditorilor secolului al XDC-lea, Kierkegaard şi Nietzsche au 
reuşit, în mod semnificativ, să acorde corpului atenţia pe care 
o merita. Şi au reuşit acest lucru în măsura în care n-au privit 
corpul doar ca pe o sumă de substanţe şi instincte, ci ca pe unul 
dintre modurile realităţii persoanei. Astfel, în momentul în care 
Nietzsche afirmă că noi „gândim cu trupurile noastre", el vizează 
ceva cu totul diferit faţă de behaviorişti. 

am încerca să ajustăm fiinţa umană strict după patul 
procustian al conceptelor specifice pentru Umwelt. în 
acest sens, în măsura în care fenomenul concret uman 
este luat cât se poate de în serios, putem spune că analiza 
existenţială este mai empirică decât mecanicismul, poziti¬ 
vismul sau comportamentalismul. 

Mitwelt reprezintă lumea interacţiunilor dintre 
fiinţele umane. Dar nu trebuie să subînţelegem că ar fi 
vorba despre „influenţa grupului asupra individului", 
sau despre „un spirit colectiv", sau despre diverse 
alte forme de „determinism social". Specificul acestei 
Mitwelt reiese foarte bine atunci când comparăm o 
turmă de animale cu o comunitate de persoane. Atent 
la chestiunile ecologice, arhitectul Howard Liddell a 
observat că pentru oile sale „instinctul de turmă rezidă 
în a-şi conserva mediul". Cu excepţia perioadei de îm¬ 
perechere şi a suptului la sân, o haită de câini, respectiv 
nişte copilandri se vor comporta aidoma oilor — adică 
vor încerca să-şi menţină mediul constant. Pe când 
într-un grup de persoane umane, are loc o dinamică 
mult mai complexă: ceilalţi semnifică ceva pentru mine 
în măsura relaţiilor pe care le stabilesc cu ei. Strict 
vorbind, ar trebui să spunem că animalele au un mediu 
ambiant ( environment ), pe când fiinţele umane au o 
lume ( world ). Căci lumea include, în plus, acea structură 
de sens care este creată prin interacţiunea persoanelor 
incluse în acel univers. Deci, semnificaţia pe care grupul 
o are pentru mine depinde parţial şi de felul în care eu 
m-am ataşat la acel grup. De aceea, iubirea nu va putea 
fi înţeleasă doar la nivelul ei biologic, ci va depinde şi de 
alţi factori, precum decizia personală şi angajamentele 
luate faţă de alţi semeni*. 


* Martin Buber a discutat pe larg despre această Mitwelt în cartea 
sa filosofică Eu şi Iii. A se vedea şi conferinţele pe care le-a ţinut 

Categorii de tipul „ajustare" şi „adaptare" sunt 
perfect adecvate pentru Umwelt. Mă adaptez la vremea 
rece şi îmi ajustez programul în funcţie de ciclurile 
de somn de care am nevoie; ce trebuie reţinut este că 
vremea nu se schimbă (nu e afectată în niciun fel) în 
funcţie de felul în care eu mă adaptez la ea. Ajustarea se 
poate produce între două obiecte sau între un obiect şi 
o persoană. în schimb, în Mitwelt, categoriile ajustării 
şi adaptării nu sunt deloc adecvate; mult mai acurat în 
acest context este termenul de relaţionare. Dacă insist 
ca o persoană să se „adapteze" în funcţie de dorinţele 
mele, atunci eu nu mai văd în acea persoană un Dasein, 
ci un instrument, un mijloc. Chiar şi atunci când îmi 
ajustez purtarea în funcţie de propria-mi persoană, 
eu mă folosesc de mine ca de un obiect. De aceea, este 
oarecum inadecvat să vorbim despre fiinţele umane în 
termeni de „obiecte sexuale"; odată ce ai transformat 
o persoană într-un „obiect sexual", nu mai poţi vorbi 
cu adevărat de o persoană. Esenţa relaţionării constă 
în aceea că, în cadrul unei întâlniri, ambele persoane se 
schimbă. în condiţiile în care fiinţele umane nu sunt 
foarte grav bolnave şi sunt într-o anumită măsură 
conştiente, relaţionarea va presupune o conştientizare 
reciprocă; ceea ce înseamnă că suntem deja în plin 
proces de influenţare mutuală la nivelul întâlnirii. 

„Lumea proprie", Eigenwelt, este modul de existenţă 
cel mai puţin luat în seamă şi cel mai neînţeles în 
psihologia modernă şi în psihologia abisală; aproape 
că am putea zice că este ignorat. Această Eigenwelt 
presupune o conştiinţă de sine, o raportare la sine, şi 
este prezentă doar la nivelul fiinţei umane. Dar nu este 


la Facultatea de Psihiatrie din Washington, publicate în nr. 20 
al revistei Psychiatry (mai 1957). A se consulta mai ales conferinţa 
despre „Distanţă şi relaţie" (Distance and Relation). 

doar o experienţă subiectivă, introspectivă. Este mai 
curând baza pornind de la care privim lumea reală în 
adevărata ei lumină, fundamentul care face cu putinţă 
relaţionarea. Este percepţia cea mai adecvată a ce anume 
poate însemna ceva din lume pentru mine (acest buchet 
de flori, această persoană aflată în faţa mea). Susuki 
a remarcat că în limbile orientale, cum este japoneza, 
adjectivele posedă întotdeauna implicaţia „pentru-mine“. 
Altfel spus, când afirm că „această floare este frumoasă", 
vreau de fapt să spun că „pentru mine, această floare este 
frumoasă". în schimb, dihotomia occidentală dintre 
subiect şi obiect ne-a făcut să credem că am zis tot 
ce era de zis atunci când am constatat că floarea este 
frumoasă, ca şi cum am remarca un fapt rupt de noi şi 
ca şi când o afirmaţie ar fi cu atât mai adevărată, cu cât 
persoana noastră ar fi mai puţin implicată în starea de 
lucruri vizată de enunţ. Această excludere a modului 
Eigenwelt contribuie nu doar la un intelectualism arid şi 
la o pierdere a vitalităţii trăirii noastre, dar se vede foarte 
bine şi în felul în care lumea modernă tinde să piardă 
sentimentul realităţii experienţelor de care are parte. 

Trebuie să fie clar pentru toţi că aceste trei moduri 
ale lumii sunt tot timpul interconectate şi intercondi- 
ţionate. în fiecare clipă, eu exist în Umwelt, în lumea 
biologică. Dar felul în care eu mă raportez la nevoia 
mea de somn sau la orice alt instinct (adică modul în 
care mă raportez, prin conştiinţa de sine, la un aspect 
sau altul din Umwelt ) este crucial pentru semnificaţia 
pe care o va avea pentru mine şi pentru felul în care voi 
răspunde acestor nevoi. Fiinţa umană trăieşte simultan 
în Umwelt, Mitwelt şi Eigenwelt. Acestea nu sunt în 
niciun caz trei lumi diferite, ci sunt trei moduri simul¬ 
tane ale faptului-de-a-fi-în-lume. 

Pornind de la descrierea de mai sus a celor trei 
moduri ale lumii, putem deduce o serie de implicaţii. 

Una dintre acestea ar fi că realitatea fiinţei-în-lume 
se pierde în clipa în care unul dintre cele trei moduri 
este privilegiat într-atât, încât celelalte două moduri 
ajung să fie excluse. în acest sens, Binswanger susţine 
că psihanaliza clasică se ocupă doar de Umwelt. 

Geniul şi valoarea operei lui Freud stau în devoalarea 
fiinţei umane strict în interiorul modului Umwelt, al 
universului instinctelor, pulsiunilor, accidentelor şi 
determinărilor biologice. Psihanaliza tradiţională 
are un concept extrem de vag despre Mitwelt, modul 
interrelaţionării persoanelor văzute ca subiecte. 

S-ar putea argumenta că psihanaliza include totuşi 
dimensiunea de Mitwelt, de vreme ce indivizii au 
nevoie să-i întâlnească pe ceilalţi fără de care nu-şi 
vor putea satisface trebuinţele biologice şi de vreme 
ce pulsiunile libidinale fac necesare legăturile sociale. 
Dar, dacă am fi de acord cu această idee, n-am face 
decât să derivăm modul Mitwelt din modul Umwelt, 
adică să-l transformăm pe primul într-un epifenomen 
al celui de-al doilea. Ceea ce ar însemna că de fapt 
n-am avea de-a face cu Mitwelt, ci cu o formă derivată 
a acelei Umwelt. 

Este destul de evident că orientările psihanalitice 
interpersonale au o bază teoretică suficientă pentru a 
se putea ocupa în mod direct de Mitwelt. Acest lucru 
este vădit, ca să luăm doar un exemplu, în teoria 
interpersonală a lui Sullivan. Chiar dacă nu se suprapun 
perfect, teoria interpersonală şi modul Mitwelt au multe 
în comun. Există totuşi un pericol, acela de a ignora cel 
de-al treilea mod — Eigenwelt —, lăsând relaţiile inter¬ 
personale golite de conţinut şi sterile. Este bine ştiut 
faptul că Sullivan a criticat conceptul de personalitate 
individuală şi a încercat din răsputeri să definească 
şinele în termeni de „valorizări reflectate" şi în funcţie 
de categoriile sociale — adică de rolurile pe care 

persoanele le joacă în lumea interpersonală.* Teoretic 
vorbind, această abordare este destul de inconsecventă 
ca logică şi, de asemenea, vine să contrazică alte contri¬ 
buţii foarte importante ale lui Sullivan. Practic, ea tinde 
să facă din sine o oglindă a grupului ce-1 înconjoară, 
să golească şinele de vitalitate şi autenticitate şi să 
reducă lumea interpersonală la nişte simple „relaţii 
sociale". Această abordare deschide până la urmă calea 
către conformismul social, ceea ce se opune în mod 
vădit intenţiilor lui Sullivan şi ale altor adepţi ai teoriei 
interpersonale. Oricum, Mitwelt nu poate absorbi în 
mod automat nici dimensiunea lui Umwelt, nici pe cea a 
lui Eigenwelt. 

Dar să ne întoarcem la modul lumii proprii — 
Eigenwelt. în acest punct, am ajuns la o graniţă încă 
neexplorată de teoria psihoterapiei. Ce înseamnă o 
expresie de genul „şinele în relaţie cu el însuşi"? Ce se 
întâmplă la nivelul fenomenelor conştiinţei de sine şi 
al conştientizării? Ce se petrece la nivelul „insight-ulm“ 
atunci când GestaZt-ul interior al unei persoane este 
complet reformat? Ce înţelegem până la urmă prin acea 
„cunoaştere de sine"? Toate aceste fenomene ni se în¬ 
tâmplă nouă, tuturor, şi cumva ne sunt chiar mai intime 

* Acest gen de abordare a fost iniţiat pentru prima oară de William 
James, potrivit căruia „şinele este suma diferitelor roluri pe care 
persoana le joacă“. Chiar dacă Ia vremea sa această definiţie 
reprezenta un progres important în raport cu teoriile anterioare 
care susţineau ideea unui „sine" Acţionai care trăieşte într-un 
soi de vid, vrem totuşi să punctăm faptul că această definiţie este 
inadecvată şi eronată. Dacă o luăm de bună, atunci obţinem 
exact imaginea unui sine „nevrotic" şi neintegrat, plus că nu mai 
ştim exact cui anume să îi atribuim toate aceste roluri. în mod 
alternativ, propun să considerăm şinele nu ca pe o sumă a ro¬ 
lurilor jucate de el, ci ca pe acea capacitate prin care ştim că noi 
suntem cei care jucăm aceste roluri. Acesta este singurul punct de 
coagulare, cel care face din roluri doar nişte manifestări ale 
sinelui. 

decât însăşi respiraţia. Totuşi, poate tocmai pentru că 
ne sunt atât de intime, nimeni nu ştie ce se petrece la 
nivelul acestor evenimente. Acest mod al relaţiei sinelui 
cu el însuşi reprezintă un aspect al experienţei pe care 
Freud nu l-a remarcat nicicând. De altfel, mă îndoiesc 
că există azi în psihoterapie vreo orientare care să poată 
aborda aşa cum se cuvine această dimensiune. Modul 
Eigenwelt este cu siguranţă cel mai greu de sesizat, mai 
ales în universul nostru occidental marcat de interese 
tehnice. E de aşteptat că modul Eigenwelt să fie zona 
în care deceniile următoare să ne aducă cele mai multe 
clarificări. 

O altă implicaţie a analizei noastre asupra celor 
trei moduri de a-fi-în-lume este că ea ne oferă o bază 
mai bună pentru înţelegerea psihologică a iubirii. Este 
limpede că dimensiunea umană a experienţei iubirii 
nu poate fi lămurită strict între graniţele lui Umwelt. 
Şcoala interpersonală, familiarizată cu modul Mitwelt, 
a abordat, desigur, iubirea, plecând, de exemplu, de la 
experienţa „camaraderiei" (cazul lui Sullivan) sau de la 
dificultatea de a iubi într-o societate alienantă (conform 
analizelor lui Fromm). Dar ne îndoim că vreuna din 
cele două abordări ar putea să ne ajute în a păşi înspre 
Eigenwelt. Rezerva pe care am exprimat-o mai sus 
este valabilă şi aici: în lipsa unei înţelegeri adecvate a 
modului Umwelt, iubirea ajunge să fie golită de vitali¬ 
tate, iar dacă nu ţinem cont de Eigenwelt, iubirea va fi 
lipsită de forţă şi va deveni sterilă. 

Din toate acestea reiese că, dacă vrem să înţelegem 
iubirea, nu putem să ignorăm dimensiunea lui 
Eigenwelt. Nietzsche şi Kierkegaard au insistat continuu 
asupra ideii că nu vom fi în stare să iubim până când noi 
înşine nu vom deveni nişte „indivizi adevăraţi", nişte 
„singularităţi solitare", care „au înţeles profunda taină 
că, şi atunci când iubeşti pe altcineva, trebuie să-ţi fii 

suficient ţie însuţi"*. La fel ca mulţi alţi existenţialişti, 
cei doi filosofi nu propovăduiesc iubirea de sine, ci 
vor doar să ajute la operaţia psiho-chirurgicală asupra 
omului secolului al XlX-lea, care are nevoie să scape de 
blocajele sale psihice, pentru a fi în stare să iubească. 
Din acelaşi motiv, Binswanger şi alţi terapeuţi exis¬ 
tenţiali se referă adesea la dragoste. Şi în ciuda celor 
care i-ar putea întreba cum fac faţă iubirii care se iscă 
în relaţiile terapeutice, fapt este că ei ne oferă o bază 
teoretică pentru o abordare psihoterapeutică adecvată a 
iubirii. 

De multe ori, atunci când urmăresc felul în care 
psihologii şi psihiatrii nord-americani discută despre 
iubire, mi se pare că ei pierd din vedere dimensiunea 
tragică a acesteia. Şi nu întâmplător, de vreme ce 
această dimeniune nu poate fi sesizată decât în măsura 
în care individul este considerat din prisma tuturor 
celor trei moduri ale lumii — lumea determinărilor şi 
pornirilor biologice ( Umwelt ), lumea responsabilităţii 
faţă de ceilalţi ( Mitwelt ) şi lumea în care individul poate 
fi conştient de destinul pe care şi-l construieşte el singur 
(Eigenwelt). Această ultimă regiune ( Eigenwelt ) este 
esenţială pentru orice fel de experienţă a tragicului, 
pentru simplul fapt că individul trebuie să fie conştient 
de identitatea sa şi de faptul că aceasta este ameninţată 
de forţele naturale şi sociale care îl înrâuresc. S-a spus 
pe drept cuvânt că, în America, noi ducem lipsă de 
acel sentiment al tragicului (de aici şi numărul mic 
de tragedii puse în scenă în teatru sau în alte forme 
artistice), pentru că nu avem bine conturat sentimentul 
propriei identităţi şi al propriei conştiinţe. 


* S. Kierkegaard, Frică şi cutremur (Bucureşti: Humanitas, 2002). 

DESPRE TIMP Şl ISTORIE 


în trecerea în revistă a contribuţiilor analizei existen¬ 
ţiale, ne vom oprim acum la abordarea specifică a tim¬ 
pului. Adepţii acestui curent sunt uimiţi de faptul că cele 
mai profunde experienţe umane (anxietatea, depresia, 
bucuria) se desfăşoară într-o dimensiune mai degrabă 
temporală decât spaţială. Ei au curajul să aşeze timpul 
în centrul abordării psihologice şi purced apoi la analiza 
sa, realizată nu în analogie cu spaţiul, ci căutând semnifi¬ 
caţia existenţială pe care o capătă în mintea pacientului. 

Un exemplu al acestei abordări relativ recente a tem- 
poralităţii specifice problemelor psihice este oferit de 
studiul de caz al lui Eugene Minkowski*. Ajuns la Paris 
după o formare în psihiatrie, Minkowski a fost frapat de 
relevanţa dimensiunii temporale (de care Bergson făcea 
mult caz la acea dată) pentru înţelegerea pacienţilor săi 
cu afecţiuni psihiatrice**. Minkowski a trăit alături de 
acest pacient. Iată ce povesteşte: 

* Eugene Minkowski, „Findings in a Case of Schizophrenic 
Depression", învoi. col. Existence..., ed. cit., pp. 127-139. 

** Această înţelegere a timpului este bine reflectată şi în „filosofiile 
procesului", cum este cea a lui Whitehead, şi are paralele evi- 

în anul 1922, am avut şansa — mai exact, vicisitudinile 
vieţii m-au făcut — să petrec două luni în calitate de medic 
personal al unui pacient... 

Acest pacient, un bărbat de şaizeci şi şase de ani 
suferind de o psihoză depresivă şi de delir de persecuţie, 
manifesta o serie de idei legate de culpă şi de distrugere... 
I se părea că lumea de pe stradă se uita chiorâş la el, că 
servitorii săi erau plătiţi să-l spioneze, că fiecare articol de 
ziar îl viza direct şi că orice carte nou-tipărită era îndrep¬ 
tată împotriva lui şi a familiei sale... 

Am avut posibilitatea să-l urmez zi de zi, nu într-un 
spital de boli psihice, ci într-un mediu obişnuit... Nu doar 
că am putut să-mi observ constant pacientul, dar oricând 
era posibil să compar viaţa sa psihică cu a mea. Era ca 
şi cum aş fi ascultat simultan două melodii. Chiar dacă 
cele două melodii erau flagrant diferite, până la urmă 
s-a stabilit un oarecare echilibru între notele celor două, 
aşa că am putut să pătrund un pic mai bine în psihicul 
pacientului meu... 

în ce constă, mai precis, discordanţa dintre mintea mea 
şi cea a pacientului meu? Ce este de fapt delirul? Se reduce 
doar la o proastă funcţionare a percepţiei şi a judecăţii? 
Toate acestea ne conduc oare la problema actuală, şi 
anume la dizarmonia dintre psihicul pacientului şi 
psihicul meu? 

Când am intrat prima oară în casa pacientului meu, 
el mi-a zis că în acea seară urma să fie executat. Mi-am 
spus atunci că nu e nimic grav cu asta, de vreme ce până 
dimineaţa el va putea să vadă că toate temerile sale au 
fost în van. Totuşi, am asistat şi în următoarele trei-patru 
zile la reluări ale aceleiaşi scene, după care mi-am pierdut 
speranţa că pacientul meu va putea înţelege că nimeni 
nu-i vrea răul, mai ales că nu dădea niciun semn că şi-ar 


dente cu fizica modernă. 

putea schimba în vreun fel atitudinea. Ce s-a întâmplat 
de fapt? Eu, ca orice persoană normală, plecasem de la 
faptele observate pentru a trage o concluzie referitoare 
la viitor. însă acum ştiam că el va continua, zi după zi, 
să susţină sus şi tare că la noapte va fi torturat până la 
moarte (şi chiar asta a susţinut), de vreme ce el nu ia 
deloc în considerare prezentul sau trecutul... Această 
mişcare dinspre trecut şi prezent către viitor era complet 
insesizabilă în cazul său... 

Raţionamentul său... indica o profundă tulburare la 
nivelul atitudinii lui generale faţă de viitor; timpul pe care 
noi îl integrăm treptat la nivelul unei structuri de întreg, 
timpul deci, era clivat în fragmente izolate. 

Referindu-se la acest caz, Minkowski observă că 
pacientul său pur şi simplu nu se putea raporta la timp, 
aşa încât fiecare zi era o insulă fără trecut şi fără viitor, 
în mod normal, un psihoterapeut ar spune că acest 
pacient nu putea relaţiona cu viitorul, nu era în stare să 
„temporalizeze“, pentru că suferea de acele idei deli¬ 
rante. Or, Minkowski propune exact abordarea inversă: 
„N-am putea oare“, se întreabă el, „să presupunem că, 
din contră, tulburarea mai profundă constă în atitudinea 
deformată faţă de viitor, în vreme ce delirul este doar o 
manifestare a acestei tulburări? a Abordarea inedită a lui 
Minkowski aruncă o lumină asupra acestui teritoriu 
întunecat şi neexplorat al timpului şi ne eliberează de 
limitările impuse de gândirea clinică influenţată de 
abordările teoretice tradiţionale. 

Pe când citeam acest caz, mi-a venit în minte o 
analogie cu un caz din propria-mi experienţă. Am 
descoperit cu surprindere că, dacă am putea să-i ajutăm 
pe pacienţii grav afectaţi de anxietate şi de depresie să 
se focalizeze pe un punct din viitor, în care vor exista 
separat de depresie şi anxietate, bătălia ar fi pe jumătate 

câştigată. Esenţa depresiei grave şi a anxietăţii severe 
constă în faptul că acestea ne înghit cu totul, că sunt 
simţite ca universale, potrivit expresiei lui Minkowski. 
Dar întrebarea care se pune este: ce va simţi acest 
pacient în momentul în care se va li terminat ora de 
curs cu acea clasă de care se temea atât de mult sau în 
clipa în care se va li încheiat şedinţa aceea cu şeful care-1 
băga în sperieţi? Această focalizare asupra unui punct 
temporal în afara depresiei şi anxietăţii îi oferă pacien¬ 
tului o deschidere, o vedere de deasupra, ca să spunem 
aşa. Şi aceasta ar putea sparge lanţurile anxietăţii şi 
depresiei, aducând o acalmie şi o nouă speranţă în viaţa 
pacientului. 

Dacă noi, psihoterapeuţii, am uitat de dimensiunea 
temporală, fiind prea ocupaţi cu conţinutul depresiei 
sau al anxietăţii, poeţii desigur că n-au uitat-o, ei fiind 
astfel mult mai aproape de experienţele existenţiale 
concrete. în celebrele versuri din Macbeth, personajul 
lui Shakespeare este profund afectat de depresie: el nu 
se preocupă însă de crimă (adică de „conţinutul" care-i 
defineşte starea), ci de dimensiunea temporală: 

Dar mâine şi iar mâine, tot mereu, 

Cu pas mărunt se-alungă zi de zi, 

Spre cel din urmă semn din cartea vremii 

Şi fiecare „ieri" a luminat 

Nebunilor pe-al morţii drum de colb*. 

Noua abordare a timpului pleacă de la observarea 
faptului că cel mai important aspect al existenţei este 
că aceasta ni se dezvăluie, adică este întotdeauna într-un 


William Shakespeare, Henrical V-lea, Hamlet, Othello, Macbeth, 
Poveste de iarnă (Bucureşti: Univers, 1971, trad. de Ion Vinea), 
p. 585. 

proces de devenire, de evoluţie în timp, fără să fie 
definită prin nişte jaloane statice*. Terapia existenţială 
propune o psihologie a fiinţei în sensul cel mai literal 
cu putinţă — ea se referă la om ca fiind (deci ca proces), 
şi nu ca la cineva care este sau a fost, şi care ar putea fi 
cuprins în plasa unor categorii rigide, lipsite de viaţă. 
Chiar dacă analiza existenţială şi-a stabilit conceptele 
cu decenii în urmă, este interesant felul în care munca 
experimentală din psihologie, cum este cea desfăşurată 
de Mowrer şi Liddell, confirmă ideile acestei orientări. 
La finalul unuia dintre articolele sale importante, 
Mowrer susţine că timpul este dimensiunea definitorie 
a personalităţii umane. „Esenţa minţii şi a personalităţii 
rezidă în capacitatea de a stabili legături peste timp“ 
(este vorba despre capacitatea de a aduce trecutul în 
prezent ca parte dintr-o conexiune mai largă în care 
organismele vii acţionează şi reacţionează, la care se 
adaugă şi capacitatea de a acţiona în lumina viitorului 
îndepărtat)**. Liddell a arătat cum oile sale erau în stare 
să conecteze momente temporale — să anticipeze pe¬ 
deapsa — doar într-un interval de cincisprezece minute, 
iar câinii făceau acelaşi lucru într-un segment de cel 
mult o jumătate de oră; cât despre om, el poate să aducă 
în prezent momente vechi de mii de ani. De asemenea, 
el poate să se proiecteze în viitor, cu puterea imagina¬ 
ţiei conştiente, nu doar peste un sfert de oră, ci peste 
săptămâni, ani şi chiar decenii. Această posibilitate de 


* Cf. Tîllich: „Existenţa se deosebeşte de esenţă prin caracterul ei 
temporal“. Şi Heidegger se referă la felul în care conştientizăm 
că existăm în timp: „Temporalitatea este sensul fiinţei grijii". 
Pentru mai multe dezvoltări, vezi Paul Tillich, „Existenţial 
Philosophy", Journal ofthe History ofldeas 5 (1944), pp. 61-62. 

** O. Hobart Mowrer, „Time as a Determinant in Integrative 
Leaming", in Leaming Theory and Personality Dynamics (New 
York: Ronald Press, 1950). 

a transcende graniţele imediate ale timpului, de a ne 
reconsidera experienţa în lumina trecutului şi viitorului 
îndepărtat, de a acţiona şi reacţiona în funcţie de aceste 
dimensiuni, de a învăţa din trecutul de acum mii de ani 
şi de a modela viitorul îndepărtat, această posibilitate 
deci este o trăsătură unică a fiinţei umane. 

Terapia existenţială este în acord cu Bergson, care 
afirmă că „timpul se află în miezul existenţei" şi că 
eroarea noastră majoră a fost să ne conceptualizăm în 
principal în termeni spaţiali (ca nişte res extensa), ca 
şi cum am fi doar nişte obiecte care pot fi identificate 
în punctul X sau Y din spaţiu. Prin această deformare, 
am pierdut de fapt relaţia existenţială autentică şi 
concretă cu şinele nostru şi, mai departe, cu semenii 
noştri. Ca urmare a acestei supraevaluări a lucrurilor 
spaţiale, „momentele în care privim spre noi înşine sunt 
rare, ceea ce înseamnă că suntem liberi doar arareori", 
spune Bergson*. Chiar şi atunci când timpul a fost luat 
în considerare, el a fost redus la definiţia lui Aristotel, 
care a marcat tradiţia gândirii occidentale: „într-adevăr, 
timpul este numărul mişcării după anterior şi posterior" 
(Fizica, 219b). 

Ceea ce iese imediat în evidenţă în cazul acestei 
descrieri a „timpului cronologic" (cel măsurat de ceas) 
este că avem de-a face cu o analogie spaţială — ajunge să 
ne gândim la gradaţiile unui orologiu sau la pătrăţelele 
unui calendar. Această abordare a timpului este mai 
potrivită pentru Umwelt, acolo unde fiinţa umană este 
văzută ca entitate determinată de diverse condiţii şi 
forţe ale lumii naturale şi în care acţiunea este cauzată 
de pulsiunile instinctuale. în schimb, în Mitwelt, în 
modul relaţiilor personale şi al iubirii, timpul cantitativ 


* Henri Bergson, citat de P. Tillich în „Existenţial Philosophy", 
ed. cit. 

are mult mai puţină relevanţă pentru semnificaţia 
evenimentelor; natura sau gradul iubirii pentru cineva, 
de exemplu, nu pot fi măsurate în numărul de ani de 
când cunoaştem acea persoană. Este adevărat că timpul 
ceasornicelor are totuşi un loc bine definit în Mitwelt: 
mulţi oameni îşi vând munca „pe oră“, iar viaţa lor 
decurge în funcţie de planificări precise. însă noi ne 
referim aici la semnificaţia intimă a evenimentelor. 
„Orologiul nu bate niciodată pentru cei fericiţi“, spune 
un proverb german citat de Straus. într-adevăr, cele 
mai importante întâmplări din viaţa noastră sunt acelea 
care ne „vin din senin", anulând progresia treptată a 
timpului obiectiv. 

în fine, dimensiunea lui Eigenwelt, a lumii proprii, 
a conştiinţei de sine şi a înţelegerii sensului eveni¬ 
mentelor pentru propria noastră fiinţă, nu are practic 
nimic de-a face cu timpul-orologiu al lui Aristotel. 

Esenţa însăşi a conştiinţei de sine şi a intuiţiilor 
lăuntrice ( insights ) este că ele sunt „aici", sunt imediate 
şi instantanee. Momentul conştientizării are aceeaşi 
semnificaţie, indiferent de timpul obiectiv. Putem 
remarca acest lucru dacă luăm în considerare experienţa 
unei înţelegeri bruşte, a unei iluminări lăuntrice — acest 
insight se petrece dintr-odată, iar conţinutul ni se arată 
dintr-o dată şi pe de-a-ntregul, ca să zicem aşa. Nu va fi 
greu să observăm că, după ce vom fi adăstat vreme de un 
ceas asupra acestei intuiţii spontane, la final ea nu va fi 
în niciun caz mai clară decât a fost la început — ba chiar 
ar putea fi mai confuză decât în momentul revelaţiei. 

Adepţii psihoterapiei existenţiale au observat că cele 
mai profunde experienţe psihologice sunt tocmai acelea 
care zguduie relaţia individului cu timpul. Anxietatea 
severă şi depresia acută aruncă timpul în aer, anihilează 
dimensiunea viitorului. Or, aşa cum arată şi Minkowski, 
s-ar putea să fie chiar pe dos: această depresie şi această 

anxietate ar putea fi mai degrabă efectul unei perturbări 
la nivelul relaţiei pacientului cu timpul, acesta nemai- 
putând „avea“ niciun viitor. Oricum ar sta lucrurile, cel 
mai dureros aspect al stării prin care trece suferindul 
este că el nu-şi mai poate închipui niciun moment din 
viitor în care să fie eliberat de anxietate sau depresie. O 
interrelaţionare similară poate fi observată şi în legătura 
dintre tulburarea funcţiei temporale şi simptomele 
nevrotice. Refularea şi alte mecanisme de blocare a 
conştientizării nu sunt altceva decât nişte mijloace 
prin care ne asigurăm că relaţia uzuală dintre trecut 
şi prezent nu mai funcţionează. De vreme ce individul 
simte că ar fi prea dureros (sau alteori prea periculos) 
să reţină în conştiinţa sa prezentă anumite aspecte din 
trecut, el îşi va purta trecutul ca pe un corp străin (ca pe 
ceva ce este în el, dar nu este al său), ca pe un „trădător 
de ţară“, care-şi va face simţită prezenţa, în mod com- 
pulsiv, la nivelul simptomelor nevrotice. 

Oricum am privi-o, problema timpului are o im¬ 
portanţă aparte pentru existenţa umană. Cititorul s-ar 
putea să mă aprobe în acest punct, dar să susţină totuşi 
că, dacă vom încerca să înţelegem timpul altfel decât 
prin schemele spaţiale, vom ajunge într-o fundătură. 

S-ar putea să împărtăşească uimirea lui Augustin, care 
scria: „Ce este deci timpul? Dacă nu-mi pune nimeni 
această întrebare, atunci ştiu ce e timpul. Dar dacă aş 
vrea să-l lămuresc pe cel care întreabă, nu mai ştiu“. * 

* Sfântul Augustin, Confesiuni (Bucureşti: Nemira, 2000), p. 464. 
Lucrarea lui Heidegger, Fiinţă şi timp, este dedicată, aşa cum ne 
indică şi titlul, unei analize a temporalităţii existenţei umane. 
Miza sa este să „recupereze timpul din perspectiva fiinţei". 
Heidegger numeşte cele trei moduri ale timpului — adică tre¬ 
cutul, prezentul şi viitorul — ca pe cele trei „ecstaze" al timpului, 
folosind acest cuvânt în sensul său etimologic de ek-stasis, 
„afară-din-sine“. Această preferinţa terminologică vine din faptul 
că principala trăsătură a fiinţei umane constă în capacitatea ei 

Una dintre contribuţiile importante ale analizei 
existenţiale la mai buna înţelegere a temporalităţii 
constă în faptul că, punând timpul în centrul teoriei 
sale psihologice, această orientare susţine că viitorul 
(şi nu prezentul sau trecutul) este modul dominant al 
timpului trăit de fiinţele umane. Personalitatea nu va 
putea fi deci înţeleasă decât în măsura în care o vom 
privi pe o traiectorie ce conduce spre viitor; omul nu 
se poate înţelege pe sine decât în măsura în care se 
proiectează către viitor. Acesta nu este decât un corolar 
al faptului că persoana este tot timpul în devenire, că 
este într-o continuă evoluţie către viitor. Şinele trebuie 
văzut în potenţialităţile sale. Jn fiecare clipă a existenţei 
sale, şinele este un proces de devenire, căci şinele... este 
doar ceea ce-i este dat să devină“, spune Kierkegaard. 
Când se referă la viitor, adepţii orientării existenţiale nu 
se referă la „viitorul îndepărtat" şi nici la viitor ca la o 
cale de scăpare din trecut sau din prezent; accentuând 
dimensiunea viitorului, ei vor doar să arate că fiinţa 
umană, în măsura în care posedă conştiinţă de sine şi 
nu este incapacitată de anxietate şi de alte constrângeri 
nevrotice, se află într-un proces dinamic de actualizare 
de sine, se află în continuă explorare, în continuă 
schimbare de sine şi a viitorului imediat. 

Existenţialiştii nu neagă trecutul, ci doar susţin 
că acesta nu poate fi înţeles decât din perspectiva 
viitorului. Trecutul este domeniul ce ţine de Umwelt, de 

de a transcende o modalitate dată a timpului. Heidegger mai 
susţine că preocuparea noastră pentru timpul obiectiv este doar 
o evadare: oamenii preferă să se vadă în termeni de „aproxi¬ 
mări", de statistici şi de măsurări obiective ale timpului obiectiv, 
pentru că le e teamă să aibă un contact direct cu propria lor 
fiinţă. El arată că timpul obiectiv, care îşi are locul său bine-me- 
ritatîn cadrul măsurărilor cantitative, nu poate fi înţeles decât 
pe baza timpului trăit în mod imediat, reciproca nefiind 
valabilă. 

forţele naturale care ne condiţionează. Dar din moment 
ce noi nu trăim exclusiv în Umwelt, nu vom putea fi 
reduşi la nişte „victime" ale presiunilor determinante 
venite din trecut. Evenimentele determinante ale trecutului 
îşi capătă sensul abia din perspectiva prezentului şi 
viitorului. Aşa cum arată şi Freud, noi suntem anxioşi 
pentru ceea ce ar putea să vină. La fel, Nietzsche 
remarcă: „Lumea trecutului este precum rostirea 
unui oracol". Tot el afirmă: „Nu vom putea înţelege 
trecutul decât în calitate de făuritori ai viitorului şi de 
cunoscători ai prezentului". Orice experienţă are un 
caracter istoric, dar este eronat să privim trecutul de 
o manieră mecanicistă. Trecutul nu este nici „acum-ul 
care a fost", nici o colecţie de evenimente izolate, nici 
un rezervor static de amintiri sau impresii de demult. 
Trecutul este, mai degrabă, o resursă de rezervă, în care 
acumulăm evenimente şi din care selectăm anumite 
evenimente pentru a ne realiza potenţialităţile şi pentru 
a ne procura satisfacţiile şi securitatea pentru viitorul 
imediat. Acest domeniu al trecutului, al istoriei naturale 
şi al „faptului-de-a-fi-aruncat“ este modul pe care psih¬ 
analiza clasică şi l-a apropriat ca obiect de studiu prin 
excelenţă, observă Binswanger. 

Dar, imediat ce ne uităm mai atent la felul în care 
psihanaliza explorează trecutul pacientului, observăm 
două lucruri interesante. Mai întâi remarcăm un 
lucru ce poate fi sesizat în viaţa de zi cu zi, anume că 
evenimentele din trecut de care-şi aminteşte pacientul 
nu depind în niciun fel de cantitatea de întâmplări pe 
care le-a trăit copil fiind. îşi poate aminti, de pildă, un 
singur lucru de la o anumită vârstă, lăsând în uitare 
toate celelalte lucruri care i s-au mai întâmplat la acea 
dată. Chiar şi evenimentele care i s-au întâmplat foarte 
des (cum este trezitul de dimineaţă) e posibil să nu-şi fi 
lăsat nicio amprentă în memoria adultului. Alfred Adler 

a punctat faptul că memoria este un proces creativ, că 
ne amintim ceea ce are o semnificaţie aparte pentru 
„stilul nostru de viaţă" şi că întreaga „formă" pe care o 
ia memoria nu este decât o reflectare a stilului de viaţă 
specific respectivului individ. Idealul persoanei legat 
de ceea ce vrea să devină determină amintirile acesteia 
despre cum era ea în trecut. în acest sens, putem spune 
că viitorul determină trecutul. 

Al doilea fapt interesant care merită amintit în 
legătură cu abordarea psihanalitică a trecutului 
pacientului este următorul: faptul că pacientul îşi poate 
sau nu aminti evenimentele semnificative din trecut depinde 
de decizia sa cu privire la viitor. Orice terapeut ştie că 
există pacienţi care pot „turna" la nesfârşit o pletoră 
de amintiri, care sunt plate şi nu-i mişcă în niciun fel. 
Dintr-o perspectivă existenţială, problema nu este că 
aceşti pacienţi ar fi avut un trecut sărăcit, ci că ei nu pot 
să se angajeze plenar în prezent sau în viitor. înainte 
de a reuşi să dezgropăm trecutul într-un mod cât mai 
viu, va trebui să inculcăm în pacienţii noştri speranţa şi 
dorinţa de schimbare a viitorului apropiat — fie că este 
vorba despre depăşirea anxietăţii sau a altor simptome 
dureroase, fie despre integrarea personală pentru a 
obţine un plus de creativitate. 

O implicaţie practică a ceea ce am demonstrat 
mai sus ar fi că psihoterapia nu poate să lucreze în 
paradigma obişnuită a progresului istoric. Specialistul 
în terapie existenţială ia foarte în serios istoria*, dar nu 


* Nu doar psihologii existenţiali, dar gânditorii existenţialişti în 
genere se remarcă prin faptul că acordă o atenţie deosebită si¬ 
tuaţiei cultural-istorice care influenţează problemele spirituale 
şi psihologice ale individului. însă ei subliniază, în acelaşi timp, 
că, dacă vrem să cunoaştem istoria, trebuie să trăim în ea. 
Heidegger afirmă că „istoriografia nu îşi are câtuşi de puţin 
punctul său de plecare în «prezent» şi în ceea ce este doar azi 

este sub nicio formă de acord cu tendinţele de evadare 
din imediat şi de evitare a problemelor anxiogene din 
prezent prin refugiul în spatele determinismului tre¬ 
cutului. Adepţii analizei existenţiale nu pot să accepte 
dogma după care individul este împins de la spate în 
mod incontumabil de forţele istorice, indiferent de 
chipul sub care apare această dogmă — ca o credinţă 
religioasă în predestinare şi providenţă, ca o pseudo- 
doctrină marxistă a materialismului istoric, ca o teorie 
psihologică asupra determinismului sau ca o credinţă în 
progresul automat al tehnicii (această din urmă variantă 
fiind cea mai frecventă formă de determinism istoric 
din societatea noastră). în această privinţă, Kierkegaard 
remarcă într-un mod cât se poate de clar: 

Orice ar învăţa o generaţie de la cealaltă, umanitatea 
autentică nu poate fi transmisă de la un neam la altul... 

Nicio generaţie nu a învăţat de la alta să iubească, nicio 
generaţie nu a început decât cu începutul, nicio generaţie 
viitoare nu are o sarcină mai mică decât precedenta... 

Fiecare neam începe de la început şi nu ajunge mai 
departe decât precedentul în măsura în care a rămas fidel 
exigenţei sale şi nu a abandonat-o*. 

«real», ci deschiderea de tip istoriografie se temporalizează şi 
ea pornind din viitor. «Selecţia» a ceea ce urmează să devină 
obiect posibil al istoriografiei este deja realizată prin alegerea 
factică, existenţială... a istoricului prin care istoria se arată" (M. 
Heidegger, Fiinţă şi timp, Bucureşti: Humanitas, 2003, p. 523 — 
trad. adaptată, N.t.). De o manieră similară, se spune şi în 
terapie că ceea ce pacientul alege să-şi amintească ţine de felul 
în care priveşte către viitor. 

* S. Kierkegaard, Frică şi cutremur, ed. cit., pp. 68-69. Ceea ce 
învăţăm de la generaţiile trecute sunt doar nişte fapte; le putem 
învăţa pe de rost, la fel cum învăţăm tabla înmulţirii, sau le 
putem reţine în funcţie de felul în care ne „cutremură". 
Kierkegaard nu neagă această stare de fapt. El este perfect con¬ 
ştient că progresul de la o generaţie la alta are loc la nivelul 

Acest adevăr este extrem de relevant pentru psiho¬ 
terapie, mai ales în condiţiile în care psihanaliza (dar 
şi alte orientări terapeutice) este considerată a ii noua 
autoritate care ne va lua de pe umeri povara învăţării 
iubirii. Este evident că tot ce poate face o psihoterapie 
este să înlăture acele bariere care-1 împiedică pe pacient 
să iubească. Terapia nu poate iubi în locul său şi i-ar 
face un rău imens dacă ar lua în custodia sa responsabi¬ 
litatea îndrăgostirii. 

O ultimă contribuţie a analizei existenţiale la 
abordarea timpului se referă la procesul de insight, cel 
al intuiţiei care cuprinde totul dintr-odată. Kierkegaard 
se referă la acest moment folosind (potrivit traducerii 
germane) cuvântul Augenblick, care literal se traduce 
prin „clipire" şi care, de fapt, înseamnă „clipă" sau 
„clipită". Este acel moment în care persoana sesizează 
sensul unui eveniment important din trecut, prezent 
sau viitor. Dar este mai mult decât o înţelegere pur 
intelectuală, căci sesizarea bruscă a unui nou sens ne 
face să luăm nişte decizii personale, să schimbăm ceva 
din Gestalt -ul nostru, să modificăm ceva din orientarea 
noastră către lume şi viitor. Această experienţă este 
trăită de cei mai mulţi ca un moment de maximă con¬ 
ştientizare; iar în literatura psihologică este denumit ca 
„experienţă de tip «Aha!»“. în plan filosofic, Paul Tillich 
descrie acest insight ca pe momentul în care „eternitatea 
se intersectează cu timpul". Pentru această experienţă, 
el dezvoltă conceptul de kairos — adică „timpul ajuns 
la împlinire". în religie şi literatură, acest moment în 
care eternitatea atinge prezentul este cunoscut drept 
„epifanie". 


tehnicii. Dar el vorbeşte despre cu totul altă regiune — despre 
„umanitatea autentică", mai precis despre dragoste. 

TRANSCENDEREA SITUAŢIE! 
IMEDIATE 


O ultimă caracteristică a existenţei umane ( Dasein ) 
pe care o vom lua în discuţie este capacitatea de a 
transcende situaţia imediată. Atunci când studiem fiinţa 
umană ca pe un compus de substanţe, nu mai observăm 
faptul uimitor că existenţa se află tot timpul într-un 
proces de autotranscendere. însă dacă vom privi per¬ 
soana în existenţa ei dinamică, clipă de clipă, n-avem 
cum să scăpăm din vedere această dimensiune. Această 
capacitate este implicată deja în sensul etimologic al 
„ek-sistenţei“, ca „ieşire-din-sine“. A exista presupune 
o continuă dezvoltare, o evoluţie prin care ne trans- 
cendem trecutul şi prezentul, tinzând către viitor. Acest 
proces al lui transcendere — cuvântul latinesc înseamnă, 
literal, „a sări peste ceva“ — descrie exact ceea ce se 
întâmplă cu orice fiinţă umană atâta vreme cât nu este 
bolnavă sau blocată temporar în depresie ori anxietate. 
Această evoluţie emergentă poate fi constatată pentru 
orice fel de proces viu. Nietzsche îl pune pe Zarathustra 
să proclame: „Această taină mi-a mărturisit-o însăşi 


185 



viaţa: «Iată», mi-a zis ea, «Eu sunt constrângerea de a 
mă depăşi pe mine însămi»."* Iar acest lucru este cu atât 
mai valabil referitor la existenţa umană, în cazul căreia 
capacitatea de autoreflectare creşte sfera de cuprindere 
a conştiinţei, deci lărgeşte evantaiul de posibilităţi de 
transcendere a situaţiei imediate. 

Acest termen de transcendenţă iscă adesea neîn¬ 
ţelegeri şi reacţii violente**. în SUA, termenul este 
expediat înspre zona acelor lucruri vagi şi eterice, care, 
vorba lui Francis Bacon, ţin mai degrabă de „poezie, 
unde entităţile transcendente sunt la ele acasă". La fel, 
conceptul mai este asociat adesea cu acele condiţii a 
priori („transcendentale") din filosofia kantiană, de 
transcendentalismul din New England sau de orice ţine 
de religios şi este rupt de mundan, adică are un caracter 
nonempiric şi n-are legătură cu experienţa concretă. Or, 
noi avem cu totul altceva în vedere. 

S-a sugerat adesea să renunţăm la acest concept 
perimat de „transcendenţă" şi să-i găsim un înlocuitor. 
N-ar li nicio problemă, însă nu există un termen la fel 
de sugestiv pentru această experienţă umană concretă, 
la care se referă Goldstein şi alţi teoreticieni existenţiali 
folosind conceptul cu pricina. Căci, pentru a avea o 

* F. Nietzsche, Aşa grăit-a Zarathustra (Bucureşti: Humanitas, 
1996), p. 179. (N.t.) 

** Acest gen de reacţii vituperante este ilustrat de unul dintre co¬ 
mentariile făcute de un recenzent în marginea unei lucrări pe 
care urma s-o prezint la o conferinţă. în acea comunicare, in¬ 
dusesem un paragraf din Goldstein, referitor la aspectele neu- 
robiologice ale organismului care-1 fac în stare să transceandă 
situaţia sa imediată. Nici nu mă gândisem că acel pasaj va fi atât 
de deranjant. însă, prin simpla introducere a cuvântului „trans¬ 
cendenţă", e ca şi cum aş fi ridicat un steag roşu în faţa recenzen¬ 
tului, care a scris cu roşu un mare „Nu!!“ în dreptul acestui 
termen, chiar înainte de a parcurge pasajele în care explicam la 
ce se referă acest cuvânt buclucaş. E clar că acest concept irită 
multă lume! 

descriere adecvată a fiinţei umane, trebuie să avem la 
îndemână date cât mai concrete legate de trăirile aces¬ 
teia. Suntem de acord cu rezervele faţă de conceptul de 
„transcendenţă" sau „transcendere" doar în măsura în 
care acest termen este folosit pentru a elibera un subiect 
de sfera experienţei şi a discuţiei, ridicându-1 în zone in¬ 
accesibile, proprii mai curând obscurantismului. Iar în 
aceste cazuri tema care a devenit „transcendentă" este 
scrisă cu majuscule — de exemplu, „Sine" sau „Tot" —, 
conferindu-i-se astfel ceva din natura divină. Trebuie 
să mărturisim că şi în filosofia existenţialistă există 
tendinţe de acest tip, în special atunci când „categoriile 
transcendentale" al lui Husserl sunt asumate fără să ni 
se explice care este modul lor de aplicare. Alte obiecţii, 
mai puţin justificate, la folosirea acestui termen vin din 
constatarea că, odată ce vorbim despre capacitatea de 
a transcende situaţia imediată, introducem o a patra 
dimensiune, cea temporală, ceea ce este o ameninţare 
serioasă la perspectiva tradiţională asupra fiinţei umane 
descrise în termenii substanţelor statice. Conceptul 
este respins şi de către cei care nu acceptă că ar exista o 
distincţie fundamentală între comportamentul animal şi 
cel uman sau de către cei care înţeleg psihologia umană 
strict în termenii modelelor mecanice. Capacitatea 
despre care vrem noi să vorbim este greu de asumat de 
aceste orientări tocmai pentru că ea este o trăsătură 
unică a fiinţelor umane. 

Fundamentul neurologic al acestei capacităţi de 
transcendere este descris de către Kurt Goldstein. El a 
descoperit că pacienţii săi care prezentau răni la nivelul 
creierului — este vorba mai ales de acei soldaţi care, 
în urma unor împuşcături, au rămas fără porţiuni din 
cortexul frontal — îşi pierdeau capacitatea de abstracti¬ 
zare, de a gândi în termeni de „posibilitate". Erau strâns 
legaţi de situaţia concretă imediată şi nu se puteau 

distanţa de ea. Când dulapurile lor erau în dezordine, ei 
cădeau într-o anxietate profundă, iar comportamentul 
lor devenea disfuncţional. Manifestau o compulsie la 
ordine, semn că se agăţau cu disperare şi cu rigiditate 
de situaţia prezentă. Când li se cerea să-şi scrie numele 
pe o hârtie, aceştia îl notau înghesuit într-un colţişor 
al paginii — orice aventurare mai departe de marginile 
colii devenea ameninţătoare. Era ca şi cum ar fi fost 
ameninţaţi cu dizolvarea sinelui dacă s-ar fi desprins 
chiar şi pentru o clipă de situaţia imediată. Ei puteau 
să aibă o identitate doar în măsura în care aceasta era 
definită de lucrurile concrete din spaţiu. Potrivit lui 
Goldstein, capacitatea specifică a fiinţei omeneşti constă 
tocmai în puterea sa de abstractizare, de utilizare a sim¬ 
bolurilor, de orientare dincolo de limitele imediate ale 
spaţiului şi timpului, de gândire în termeni de „posibil 11 . 
Pacienţii săi răniţi (sau „bolnavi") se caracterizau 
printr-o îngustare a câmpului de posibilităţi. Lumea lor 
era tot mai strâmtă, timpul, tot mai mărginit — spaţiul 
lor de libertate era deci, fatalmente, curmat. 

Capacitatea fiinţei umane normale de a transcende 
situaţia imediată este exemplificată de mai multe genuri 
de comportament. Unul dintre acestea constă în puterea 
de a transcende limitele prezentului şi de a aduce în 
experienţa vie trecutul îndepărtat sau viitorul pe termen 
lung — fapt indicat deja mai sus. De asemenea, actul 
transcenderii este evident şi în cazul capacităţii specific 
umane de a gândi şi a vorbi folosindu-ne de simboluri. 
Raţiunea şi uzitarea simbolurilor se bazează tocmai pe 
capacitatea de a lua distanţă faţă de un obiect sau un 
sunet din proximitatea noastră. Eu mă pot situa cumva 
în afara mesei pe care stă maşina mea de scris sau a 
celor două silabe din care se compune cuvântul „masă", 
ştiind că această vocabulă se aplică unei întregi clase de 
obiecte. 

Capacitatea de transcendere este manifestă şi în 
relaţiile sociale, în raportarea persoanei normale la 
comunitate. întreaga structură socială a încrederii şi 
responsabilităţii se bazează pe capacitatea individului 
de a „se vedea pe sine aşa cum îl văd ceilalţi", după 
cum remarcă Robert Bums într-o poezie dedicată unui 
şoarece de câmp, pe care-1 pune în contrast cu omul care 
este în stare să se vadă pe sine ca cel ce împlineşte sau 
înşală aşteptările semenilor şi dorinţa lor de mai bine. 
Dacă, în cazul pacienţilor lui Goldstein, incapacitarea 
posibilităţii de transcendere are ca efect perturbarea 
relaţiei cu acea Umwelt, după cum am văzut mai sus, în 
cazul celor cu tulburări sociopate, este distrusă legătura 
cu dimensiunea lui Mitwelt. în cazul acestor tulburări, 
dispare sau se diminuează considerabil capacitatea de a 
ne vedea pe noi înşine aşa cum ne privesc ceilalţi — în 
acest sens, se vorbeşte despre o pierdere a „conştiinţei 
morale". Nu e deloc lipsit de importanţă faptul că, în 
multe limbi, prin „conştiinţă" ne referim atât la cugetul 
moral, cât şi la con-ştiinţă, „ştiinţa cu“. Nietzsche 
remarca faptul că „Omul este un animal care ar putea 
face promisiuni"*. Prin această frază, el nu se referă la 
simplul fapt al unor presiuni sociale sau al unor inte¬ 
riorizări ale unor obligaţii sociale, chiar dacă acestea 
reprezintă adesea nişte căi simpliste de definire a cuge¬ 
tului moral, în contextul în care nu se face o deosebire 
între Mitwelt şi Eigenwelt, lumea împărtăşită şi lumea 
proprie. Nietzsche se referea mai curând la faptul că, 
atunci când promitem ceva, ne raportăm la noi înşine ca 
la nişte fiinţe dotate cu conştiinţă morală — or, această 
atitudine diferă întru totul de „comportamentul social" 
condiţionat, de acţiunea săvârşită ca urmare a presiunii 
puse de grup, hoardă sau roi. în acelaşi sens, Sartre 


* F. Nietzsche, Genealogia moralei, ed. cit., p. 67. (N.t.) 

scrie că lipsa de onestitate este o formă de comporta¬ 
ment specifică doar omului: „Minciuna este o conduită 
de transcendenţă"*. 

Ajunşi în acest punct, merită să remarcăm numărul 
mare de uzitări ale prefixului re-, ca în cazul respon¬ 
sabilităţii, re-amintirii, re-laţionării şi aşa mai departe. 
Este clar că toate acestea implică şi se bazează pe 
capacitatea noastră de a ne „re-plia“ asupra noastră, de 
a lua distanţă faţă de noi înşine imediat ce am făptuit 
ceva. Acest lucru este ilustrat foarte bine la nivelul 
capacităţii specific umane de a fi responsabil (o combi¬ 
naţie dintre re- şi spondere — „a promite"), adică de a fi 
cineva pe care se poate pune bază, care poate răspunde 
pentru ce face şi care nu rămâne dator. Erwin Straus 
descrie omul ca pe o „fiinţă întrebătoare", care nu doar 
că există, dar se şi chestionează asupra propriei fiinţe**, 
într-adevăr, întreaga abordare existenţială pleacă de la 
straniul fenomen că omul este o fiinţă care nu doar că 
poate, ci chiar trebuie să se întrebe asupra propriei sale 
fiinţe, asta dacă doreşte să-şi găsească împlinirea. Reiese 
acum destul de limpede cât de simplistă şi inadecvată 
este acea abordare în care dinamica ajustării sociale este 
discutată în termeni de „interiorizare" şi „identificare", 
fiind complet ignorată capacitatea persoanei de a fi 
conştientă în clipa în care trebuie să reacţioneaze la 
anumite expectaţii sociale şi de a putea alege (sau nu) 
să se ghideze după un anumit model. în aceasta constă 
deosebirea dintre conformismul social plat, pe de o 
parte, şi răspunsul social autentic, pe de altă parte. 
Ultimul reprezintă marca fiinţei umane ce acţionează în 
lumina „posibilului". 


J.-P. Sartre, Fiinţa şi neantul, ed. cit., p. 95. 

Erwin W. Straus, „Man, a Questioning Being“, UTTTijdshriftvoor 
Philosophie 17 (1955). 


190 


DESCOPERIREA 

FIINŢEI 



Conştiinţa de sine implică transcenderea de sine. 
Niciunul din cei doi termeni nu poate exista fără 
celălalt. Bănuiesc că este deja clar pentru majoritatea ci¬ 
titorilor că această capacitate de transcendere a situaţiei 
imediate presupune dimensiunea Eigenwelt — adică acel 
mod de comportament în care o persoană se vede pe 
sine în acelaşi timp ca obiect şi ca subiect. Capacitatea 
de a transcende imediatul este o parte inseparabilă a 
conştiinţei de sine: este evident că, odată ce eu sunt 
conştient de mine însumi ca fiinţă-în-lume, voi avea şi 
capacitatea de a face un pas în afară şi de a privi către 
mine şi către situaţia mea, evaluând ce e de făcut şi 
hotărând ce e de ales din infinitatea de posibilităţi. 
Analiza existenţială insistă asupra faptului că această 
capacitate a omului de a transcende situaţia imediată 
se regăseşte în însuşi miezul experienţei umane şi că 
aceasta nu poate fi ignorată sau marginalizată fără a 
distorsiona şi opaciza imaginea noastră despre per¬ 
soana umană. Acest lucru este şi mai vizibil în procesul 
concret al psihoterapiei. Toate fenomenele specific 
nevrotice — cum sunt clivajul dintre inconştient şi con¬ 
ştient, refularea, blocarea conştientizării, autoamăgirea 
prin inventarea la nesfârşit a tot soiul de simptome —, 
toate acestea reprezintă nişte forme „nevrotice“ de 
folosire abuzivă a capacităţii noastre fundamentale 
de a ne raporta la noi înşine şi la lumea noastră din 
dubla perspectivă subiect-obiect. După cum observă şi 
Lawrence Kubie: „Procesul nevrotic este întotdeauna 
un proces simbolic: iar clivajul dintre două structuri 
paralele şi totuşi aflate în interacţiune — conştientul şi 
inconştientul — îşi are punctul de pornire cam în acelaşi 
moment în care copilul începe să dezvolte rudimente 
de vorbire... De aceea, este potrivit să afirmăm că 
procesul nevrotic este preţul pe care îl plătim pentru 
cea mai preţioasă moştenire umană: capacitatea de a 

ne reprezenta experienţa şi de a ne comunica gândurile 
prin mijlocirea simbolurilor"*. Aşa cum am încercat 
să demonstrăm, utilizarea simbolurilor reprezintă în 
esenţă capacitatea noastră de a transcende situaţia 
concretă imediată. 

Ajunşi aici, vom înţelegem mult mai bine de ce 
Medard Boss şi alţi psihiatri şi psihologi de orientare 
existenţială consideră că această capacitate de a 
transcende situaţia imediată este unica şi fundamen¬ 
tala trăsătură a existenţei umane. „Transcendenţa şi 
faptul-de-a-fi-în-lume sunt, ambele, nume date aceleiaşi 
structuri a Dasein-uhii, pe baza căreia ia naştere orice 
fel de atitudine sau de comportament"**. Din acest 
punct de vedere, Boss adresează o critică împotriva lui 
Binswanger, care vorbeşte despre mai multe tipuri de 
„transcendenţe" — „transcendenţa iubirii" sau, la fel de 
bine, „transcendenţa grijii". Această diferenţiere repre¬ 
zintă o complicaţie inutilă, susţine Boss, de vreme ce nu 
are sens să vorbim despre „transcendenţe" la plural. Tot 
ce putem spune este, potrivit lui Boss, că omul posedă 
capacitatea de a transcende situaţia imediată, pentru 
că el are capacitatea de a manifesta „grijă" ( Sorge ); şi 
mai acurat: omul poate să-şi înţeleagă fiinţa şi să-şi 
asume responsabilitatea pentru aceasta. (Acest concept, 
Sorge, vine din terminologia filosofică a lui Heidegger 
şi stă la baza gândirii existenţiale; este folosit adesea 
în forma lui Fursorge, adică „grijă pentru...", „interes 
pentru stare de bine a...“.) Pentru Boss, Sorge este un 
concept cuprinzător care include iubirea, ura, speranţa 
şi chiar indiferenţa. Oricare dintre atitudinile noastre 
este o modalitate de comportament încărcată sau lipsită 


* Lawrence Kubie, Practicai and Theoretical Aspects of Psychoanalysis 
(New York: International Universities Press, 1950), p. 19. 

** Medard Boss, PsychoanafyseundDaseinsanalytik, ed. cit. 

de Sorge. Pentru Boss, capacitatea omului de a simţi 
o „grijă pentru..." şi de a transcende situaţia imediată 
sunt două feţe ale aceluiaşi proces. 

Trebuie să precizăm că această capacitate de a 
transcende situaţia imediată nu este o „facultate" 
care să poată ii trecută pe lista celorlalte facultăţi ale 
fiinţei umane. A abstractiza, a obiectiva sunt procese 
posibile în virtutea acestei capacităţi existenţiale. Dar, 
aşa cum precizează şi Heidegger, „transcenderea nu 
rezidă în actul de obiectivare, pe când obiectivarea 
presupune transcenderea". Altfel spus, faptul că fiinţa 
umană se poate raporta la sine îi conferă individului, 
printre altele, capacitatea de a obiectiva lumea, de a 
gândi şi a vorbi în simboluri etc. La acelaşi lucru se 
referă şi Kierkegaard atunci când ne avertizează că, 
dacă vrem să înţelegem mai bine ce este şinele nostru, 
atunci trebuie să înţelegem faptul că „fantezia nu 
este o facultate ca toate celelalte, ci este, dacă vreţi, 
facultatea instar omnium [pentru toate facultăţile]. Ce 
fel de sentiment, de cunoaştere ori de voinţă are un 
om depinde în cele din urmă de felul fanteziei sale, şi 
anume de modul cum se reflectă aceste trei facultăţi în 
fantezie... Fantezia este posibilitatea oricărei reflecţii; 
iar intensitatea acestui mediu este posibilitatea inten¬ 
sităţii sinelui"*. 

Ne rămâne acum să explicităm un pic mai clar ceea 
ce este deja spus, tacit, în rândurile de mai sus, anume 
că această capacitate de transcendere a imediatului con¬ 
stituie baza libertăţii umane. Trăsătura specifică a fiinţei 


S. Kierkegaard, Boala de moarte, ed. rit., p. 79. Citatul continuă 
astfel: „Fantezia reprezintă reflecţia care proiectează în infinit, 
motiv pentru care bătrânul Fichte însuşi considera, pe bună 
dreptate, că, chiar şi în cazul cunoaşterii, fantezia ar fi originea 
categoriilor. Ca şi şinele, fantezia înseamnă reflecţie, este repro¬ 
ducere a sinelui, care este posibilitatea sinelui 0 . 

umane constă în largul său evantai de posibilităţi ce i 
se ivesc în fiecare situaţie; această trăsătură depinde, la 
rândul ei, de capacitatea de conştientizare de sine, de 
a derula în imaginaţie diversele modalităţi de reacţie la 
o situaţie dată. Von Uexkiill foloseşte metafora pădurii, 
pentru a arăta în ce fel diferă diversele medii ale crea¬ 
turilor din acel loc, în funcţie de scopurile lor diferite. 
Insecta care trăieşte în copac are un cu totul alt „mediu" 
faţă de fata îndrăgostită care se plimbă visătoare prin 
pădure; pădurarul care vine să taie copacii pentru a-i 
pune pe foc are şi el alt „mediu"; artistul care vine acolo 
să picteze pădurea se plasează şi el într-un „mediu" 
diferit*. Binswanger apelează la această metaforă pentru 
a ilustra varietatea de moduri în care fiinţa umană îşi 
poate construi relaţia sine-lume. Toate aceste moduri 
depind de posibilităţile noastre de transcendere, 
posibilităţi susţinute de imaginaţie (sau „fantezie", 
cum îi spune Kierkegaard). Altfel spus, prin această 
capacitate de transcendere, noi ne stabilim finalităţile 
dincolo de scena care se petrece în faţa ochilor noştri. 
Fiinţa umană are capacitatea de a alege dintre mai multe 
genuri de relaţionare sine-lume. „Şinele" este capaci¬ 
tatea de a ne privi pe noi înşine din perspectiva acestor 
variate posibilităţi. 

Aşa cum subliniază şi Binswanger, această libertate 
în raport cu lumea reprezintă marca persoanei sănă¬ 
toase din punct de vedere psihologic. în schimb, a te 
limita la o „lume" determinată, aşa cum făcuse Ellen 
West, este semnul unei tulburări psihice. Ce contează 
deci este să dispunem de „libertatea de a ne construi 
lumea" sau de „a lăsa lumea să survină", după cum 
spune Binswanger. Şi tot el observă că „esenţa libertăţii 

* L. Binswanger, „The Existenţial Analysis School of Thought", 

ed. cit., p. 197. 

ca o necesitate a existenţei este atât de adânc înrădă¬ 
cinată în noi, încât această libertate ne permite chiar 
şi gestul extrem — cel de a ne dispensa de existenţa 
însăşi"*. 


Ibidem, p. 308. 

DESPRE TEHNICA TERAPEUTICĂ 


Majoritatea celor care citesc lucrări de analiză 
existenţială, căutând acolo tehnici şi proceduri specifice 
tratatelor de psihoterapie, vor fi în cele din urmă deza¬ 
măgiţi. Căci nu vor găsi descrieri amănunţite ale unor 
tehnici practice din terapia existenţială.* Principalul 
motiv pentru care adepţii orientării existenţiale nu sunt 
atât de preocupaţi să formuleze explicit tehnici terape¬ 
utice şi nici nu-şi fac griji pentru această „neglijenţă" 
este acela că analiza existenţială propune o cale de a 
înţelege existenţa umană şi nu un sistem de tehnici 
de tipul „cum să...“. Reprezentanţii acestei orientări 
terapeutice sunt de părere că una dintre cele mai 
importante bariere (dacă nu chiar cea mai importantă) 
din cultura vestică în calea înţelegerii fiinţelor umane 


* Principala excepţie este excelenta carte a lui Irvin Yalom — 
Psihoterapia existenţială (Bucureşti: Trei, 2010), care tratează 
tocmai despre aceste tehnici. în schimb, în cartea noastră, citi¬ 
torul nu va găsi instrucţiuni rigide despre cum să procedeze în 
cutare ori cutare caz, ci va putea urmări o discuţie asupra diver¬ 
selor lucruri pe care un terapeut le face (sau le poate face) în 
variate situaţii. 

constă tocmai în accentul exagerat pus pe tehnică, în 
supralicitarea ideii că omul ar fi doar un obiect care 
trebuie calculat, gestionat şi „analizat"*. în cultura 
noastră occidentală, am ajuns să credem că tehnica 
este condiţia obligatorie a oricărui proces de înţelegere. 
Astfel, se spune că, dacă alegem tehnica potrivită, vom 
reuşi să dezlegăm enigma pacientului din cabinetul 
nostru, adică vom reuşi să-l „ghicim", ca să folosim o 
exprimare mai populară. Abordarea existenţială susţine 
exact inversul: înţelegerea este cea care precede aplicarea 
tehnicii. în acest sens, principala sarcină a terapeutului 
va fi aceea de a înţelege pacientul ca pe o fiinţă umană, 
ca pe o fiinţă-în-lumea-sa. Toate problemele tehnice 
se subordonează primatului înţelegerii. Fără această 
comprehensiune, tot aparatul tehnic este în cel mai 
bun caz irelevant şi în cel mai rău caz o metodă de 
„cimentare" a nevrozei. Pornind de la faptul înţelegerii, 
terapeutul poate să-l ajute pe pacient să-şi recunoască şi 
să-şi trăiască propria-i existenţă — acesta este procesul 
central al unei terapii existenţiale. Ceea ce nu înseamnă 
că am dispreţui tehnica şi disciplina. Doar că acestea 
sunt repuse într-un context diferit. 


însusuşi termenul „analizat" reflectă această problemă, iar pa¬ 
cienţii o ştiu foarte bine atunci când afirmă (ca un semn al re¬ 
zistenţei) că, atunci când sunt „analizaţi", simt că sunt „mani¬ 
pulaţi". Conceptul a fost preluat în sintagma „analiză 
existenţială", în parte, pentru că era deja adoptat de psihoterapia 
abisală (odată cu ivirea psihanalizei) şi, în parte, pentru că însăşi 
gândirea existenţialistă (cea care-1 urmează pe Heidegger) se 
vrea o „analiză a realităţii". Acest termen este o reflectare a 
tendinţei întregii culturi occidentale aflate în plină „eră a ana¬ 
lizei", ca să preluăm o formulă folosită de istoricii filosofiei 
pentru a denumi gândirea secolului XX. în plus, am apelat la 
sintagma de „specialist în analiză existenţială", pentru a evita 
mult mai greoaia sintagmă „psihologi şi psihiatri specializaţi în 
fenomenologie şi terapie existenţială". 

Acum credem că este limpede faptul că terapia 
existenţială se distinge de celelalte abordări nu atât prin 
ceea ce face terapeutul pentru a trata anxietatea sau 
rezistenţa ori pentru a obţine istoricul de viaţă, ci prin 
contextul terapeutic. Felul în care un terapeut existenţial 
va interpreta un vis anume sau o izbucnire nervoasă a 
pacientului său poate să nu difere mai deloc de proce¬ 
durile psihanalistului clasic — asta, dacă îi privim pe 
cei doi ca pe nişte terapeuţi izolaţi de mediul lor. însă 
contextul terapiei existenţiale are un specific aparte. 
Reluând exemplul nostru, accentul va cădea asupra 
felului în care visul pune într-o anume lumină existenţa 
pacientului în lume, asupra a ceea ce visul ne spune 
despre unde se află pacientul în acest moment şi către 
ce anume se îndreaptă. în acest context, pacientul nu 
se reduce la un set de mecanisme sau dinamici psihice, 
ci el este o fiinţă umană care decide, se angajează şi 
se îndreaptă chiar în această clipă către o finalitate. 
Contextul este dinamic, real, imediat şi prezent. 

Voi încerca mai departe să schiţez câteva idei legate 
de tehnicile terapeutice, plecând atât de la lucrările altor 
terapeuţi existenţiali, dar şi de la ceea ce colegii mei au 
schimbat în practica mea de terapeut format iniţial în 
psihanaliza ortodoxă. Nu-mi propun să fie exhaustive 
(oricum n-aş reuşi aşa ceva), dar sper ca următoarele 
mele observaţii să clarifice câteva dintre implicaţiile 
importante ale terapiei existenţiale. Indiferent ce teme 
voi aborda, trebuie să fie limpede din start că cea mai 
importantă contribuţie a abordării existenţiale rezidă în 
aprofundarea înţelegerii existenţei umane şi că nu are 
rost să vorbim despre nişte tehnici terapeutice izolate, 
adică lipsite de elementele de fundal pe care am încercat 
să le surprindem în capitolele anterioare. 

Prima implicaţie a celor spuse despre specificul 
analizei existenţiale este aceea că vom avea o varietate 

de tehnici folosite de terapeuţii din această orientare. 
Boss, de exemplu, foloseşte divanul şi asocierile libere 
în buna tradiţie freudiană, lăsând locul cuvenit şi acelei 
treceri la act din transfer. Alţii urmează tehnici defi¬ 
nitorii pentru cu totul alte abordări psihoterapeutice. 
Trebuie însă subliniat cât se poate de clar că un terapeut 
existenţial va folosi o anumită tehnică, în relaţia cu un 
anumit pacient, dintr-o raţiune bine definită. Terapeuţii 
existenţiali au tot timpul o atitudine critică la adresa 
diverselor tehnici, multe dintre ele „ruginite", pe care 
nu le preiau doar de dragul tradiţiei sau al cutumei 
profesionale. De aceea, o terapie existenţială nu va avea 
defel acel aer vag şi ireal care defineşte mai cu seamă 
şedinţele adepţilor orientărilor eclectice. Aceştia n-au 
făcut decât să se elibereze de constrângerile şcolilor 
terapeutice clasice, selectând din diverse orientări, de 
parcă presupoziţiile teoretice din spatele diverselor 
metode terapeutice nici nu ar conta. Terapia existenţială 
se defineşte printr-un simţ al realităţii şi al concretului. 

Aş formula ceea ce tocmai am spus la modul pozitiv: 
tehnica existenţială trebuie să dovedească flexibilitate 
şi dibăcie, adaptându-se de la un pacient la altul şi de 
la o fază la alta a terapiei cu acelaşi pacient. La care 
anume din tehnici este bine să apelăm? Răspunsul va 
fi găsit de la caz la caz în funcţie de felul în care vor 
fi lămurite următoarele chestiuni: Ce poate ajuta mai 
bine în dezvăluirea existenţei acestui pacient, la acest 
moment dat din istoria sa personală? Ce anume va 
putea evidenţia caracterul său de fiinţă-în-lume? Fără 
să devină un simplu „eclectic", terapeutul existenţial 
trebuie să înţeleagă foarte bine asumpţiile teoretice ale 
oricărei tehnici alese. Să ne gândim, de exemplu, cum 
ar aborda problema unei refulări sexuale un adept al 
lui Kinsey, un freudian ortodox, respectiv un terapeut 
existenţial. Adeptul lui Kinsey va vorbi despre această 

problemă în termeni de „căutare a unui obiect sexual", 
caz în care va pierde din vedere sexualitatea proprie 
fiinţei umane. La rândul său, freudianul va recunoaşte 
consecinţele psihologice ale acelei refulări, dar va 
cerceta mai întâi de toate cauzele din trecut şi, poate, se 
va întreba în ce fel va putea fi învinsă această refulare 
sexuală, în calitatea ei de refulare. Terapeutul existenţial 
va vedea în refularea sexuală ceva ce blochează acea 
potentia a existenţei persoanei din faţa sa. Şi chiar dacă, 
în funcţie de circumstanţe, poate că se va ocupa direct 
de problema sexuală, aceasta nu va fi privită doar ca un 
mecanism de refulare, ci ca o limitare a persoanei ca 
fiinţă-în-lumea-ei. 

Cea de-a doua implicaţie este că dinamicile psihice 
capătă un sens doar pornind de la situaţia existenţială 
a pacientului, de la viaţa sa imediată. Sunt relevante în 
acest sens scrierile numeroase ale unor psihoterapeuţi 
existenţiali, precum van den Berg, Frankl, Boss şi 
mai ales R.J. Laing. Unii dintre ei susţin că practica 
de cabinet a lui Freud era corectă, însă teoriile care 
încercau să explice această practică erau de fapt greşite. 
Unii dintre ei sunt freudieni, doar că aşază conceptele şi 
teoriile psihanalitice pe o bază eminamente existenţială. 
Să luăm, de exemplu, conceptul de transfer, o desco¬ 
perire extrem de importantă. Ce se întâmplă de fapt 
în acest proces nu este faptul că pacientul „transferă" 
asupra terapeutului sau asupra nevestei sentimentele 
sale resimţite iniţial faţă de mamă ori tată. Din contră, 
adesea se întâmplă ca pacientul nevrotic să nu treacă 
dincolo de acel gen de trăiri specifice copilului mic, 
adică să fie limitat la acest tip de experienţe. Aşa se face 
că, mai târziu, el îşi va percepe soţia sau terapeutul prin 
aceleaşi „lentile" limitatoare prin care şi-a privit şi tatăl 
ori mama. Problema trebuie deci înţeleasă în termeni 
de percepţie a lumii şi raportare la aceasta. în acest 

sens, nu mai avem nevoie de conceptul de „transfer" în 
sensul de mutare sau detaşare a unor sentimente de la 
un obiect la altul. Noua fundamentare a acestui concept 
eliberează psihanaliza de tot felul de dificultăţi teoretice 
insolubile. 

Să luăm şi alte tipuri de comportamente, cum sunt 
refularea şi rezistenţa. Freud vedea refularea în strânsă 
legătură cu moralitatea burgheză: în măsura în care 
pacientul dorea să conserve o bună imagine despre 
sine, el trebuia să-şi cenzureze gândurile şi dorinţele de 
neacceptat pentru etica burgheză. Terapeuţii existenţiali 
privesc acelaşi conflict la un nivel mai profund, vorbind 
despre felul în care pacientul îşi acceptă sau îşi respinge 
potenţialităţile. Trebuie să avem tot timpul în minte 
următoarea întrebare: ce anume îl reţine pe pacient să-şi 
asume în mod liber potenţialităţile? S-ar putea să fie 
la mijloc şi acea moralitate burgheză, dar s-ar putea să 
fie mai mult de-atât: s-ar putea să fie vorba mai curând 
despre chestiunea existenţială a libertăţii persoanei, 
înainte ca refularea să poate fi posibilă sau concepută, 
persoana trebuie să aibă, într-o oarecare măsură, posi¬ 
bilitatea de a accepta şi de a respinge, adică trebuie să 
aibă o marjă de libertate. Dacă persoana este conştientă 
de această libertate şi şi-o poate folosi, aceasta este o 
cu totul altă întrebare; ea nu trebuie să fie neapărat 
conştientă de aceasta. în acest sens, a refula înseamnă 
a nu fi conştient de libertatea ta. Dinamica psihică n-ar 
exista fără această libertate. De aceea, a o refula (sau 
respinge), presupune că o avem deja în mod potenţial. 
Dorim să subliniem că determinismul psihic este doar 
un fenomen secundar şi funcţionează în arii restrânse, 
întrebarea primordială este deci în ce fel persoana se 
raportează la libertatea sa pentru a-şi exprima poten¬ 
ţialităţile, refularea fiind doar una dintre posibilele 
raportări la propria libertate. 

Cât priveşte rezistenţa, întrebarea ar trebui pusă de 
următoarea manieră: ce face cu putinţă un asemenea 
fenomen? Răspunsul nostru ar fi că avem de-a face cu 
efectul unei tendinţe a pacientului de a se lăsa absorbit 
de Mitwelt, de a recădea în anonimatul lui „se“ (se face, 
se spune; „se“-ul este traducerea lui das Man ) şi de a 
renunţa la potenţialitatea unică şi veritabilă pe care 
o reprezintă el însuşi. Astfel, „conformismul social" 
este o formă generală de „rezistenţă" în viaţă, şi chiar 
şi acceptarea din partea pacientului a teoriilor şi a 
interpretărilor terapeutului poate fi o expresie a acestei 
rezistenţe. 

Nu vrem să discutăm aici ce anume se află dede¬ 
subtul acestor fenomene. Vrem doar să arătăm în ce fel 
orientările terapeutice axate pe transfer, rezistenţă şi 
refulare au un aport semnificativ în abordarea existen¬ 
ţială. Aceste terapii tratează fiecare din aceste dinamici 
de pe o bază ontologică. Fiecare tip de comportament 
este înţeles prin prisma existenţei pacientului ca fiinţă 
umană. Lucru vizibil inclusiv în felul în care terapeutul 
concepe pulsiunile, libidoul şi altele asemenea în 
termeni de potenţialităţi ale existenţei. Boss, de pildă, 
îşi doreşte „să arunce peste bord obositoarele acro¬ 
baţii intelectuale prin care vechea teorie psihanalitică 
încerca să derive diversele fenomene pornind de la 
jocul dintre pulsiunile sau forţele din spatele lor". El 
nu neagă existenţa ca atare a unor asemenea forţe, ci 
susţine doar că acestea nu pot fi reduse la nişte „trans¬ 
formări energetice" sau la alte concepte din ştiinţele 
naturii, ci că trebuie privite strict ca potenţialităţi 
de existenţă specifice persoanei. „Această eliberare 
de unele constructe inutile facilitează înţelegerea 
dintre pacient şi terapeut. De asemenea, conduce la 
dispariţia pseudorezistenţelor, care erau mai degrabă 
nişte apărări justificate ale analizanţilor în faţa siluirii 

esenţei lor.“ Boss susţine că în acest mod el poate 
folosi chiar mai eficient decât un psihanalist „regula 
fundamentală" impusă de Freud, anume condiţia 
ca pacientul să spună cu maximă sinceritate tot ce-i 
trece prin minte. Eficienţa crescută provine din faptul 
că terapeutul existenţial ascultă cu respect spusele 
pacientului şi ia în serios şi fără rezerve conţinutul 
comunicat de acesta, fără să-l cearnă prin sita unor 
prejudecăţi şi fără să-l deformeze prin interpretări 
speciale. Boss susţine că întregul său demers vizează 
de fapt dezvăluirea sensului descoperirilor lui Freud 
şi plasarea lor pe o bază mai largă. Plecând de la ideea 
că noutăţile aduse de Freud merită relevate, dincolo 
de formulările lor inadecvate, Boss punctează faptul 
că Freud însuşi nu era deloc o simplă „oglindă" pentru 
pacienţii care veneau în psihanaliză (nu afişa deci acea 
neutralitate ce a făcut epocă în psihanaliza clasică), ci 
era mai degrabă „transparent", asigurând un mediu şi 
un vehicul prin care pacientul să se vadă pe sine. 

Cea de-a treia implicaţie a terapiei existenţiale este 
accentul pe prezenţă. Prin aceasta, vrem să spunem 
că relaţia dintre terapeut şi pacient este considerată 
ca ceva cât se poate de real, că terapeutul nu este 
doar o suprafaţă reflectantă, ci este un om în came şi 
oase care se întâmplă ca, în acea oră de terapie, să fie 
interesat nu de propriile-i probleme, ci de înţelegerea şi 
experimentarea, pe cât posibil, a fiinţei pacientului său. 
Tema prezenţei a fost cumva pregătită de discuţia pe 
care am desfăşurat-o anterior în jurul ideii existenţiale 
a adevărului manifestat prin intermediul relaţiei. Am 
precizat deja că adevărul existenţial presupune deja o 
relaţie a persoanei cu ceva sau cu cineva, şi că terape¬ 
utul este parte din „câmpul" relaţional al pacientului. 

De asemenea, am mai arătat că această cale de abordare 
a terapiei nu este doar cea mai bună pentru înţelegerea 

pacientului, dar fără ea, fără participarea la acel „câmp“, 
noi pur şi simplu nu putem percepe pacientul. 

Voi oferi câteva citate pentru a clarifica ce înţeleg eu 
prin prezenţă. Karl Jaspers observa: „Nici nu ne dăm 
seama cât de mult pierdem! Lăsăm să ne scape nişte 
oportunităţi de înţelegere pentru simplul fapt că, atunci 
când vine momentul oportun, noi nu reuşim să parti¬ 
cipăm la el cu toată cunoaşterea noastră şi cu întreaga 
noastră prezenţă umană!“* Aceeaşi idee o exprimă 
într-un mod mai detaliat şi Binswanger în articolul său 
despre psihoterapie, atunci când se referă la importanţa 
rolului terapeutului în cadrul relaţionării: 

Atunci când această terapie (psihanalitică) dă greş, 
analistul este tentat să presupună că pacientul său nu este 
în stare să depăşească rezistenţa în faţa medicului, văzut 
de pildă ca o „figură paternă". Totuşi, de multe ori suc¬ 
cesul sau eşecul unei terapii nu depind deloc de capacitatea 
pacientului de a gestiona această imagine paternă transfe¬ 
rată, ci de oportunitatea pe care acest terapeut concret i-o 
oferă pentru a depăşi această rezistenţă. Cu alte cuvinte, 
se prea poate ca imposibilitatea ieşirii din această „eternă" 
repetiţie a rezistenţei paterne să vină din respingerea 
terapeutului ca persoană, din imposibilitatea înnodării 
unei relaţii sincere de comunicare. Ţinută în loc de 
ideologia sa „mecanicistă" şi de ideea de repetiţie mecanică, 
teoria psihanalitică este, aşa cum ştim deja, oarbă faţă de 
categoria noului, faţă de ceea ce este cu adevărat creativ în 


Citat de Ulrich Sonnemann, în volumul său Existence and Therapy 
(New York: Grune & Stratton, 1954), p. 343. Să mai spunem că 
această carte semnată de Sonnemann este prima în limba 
engleză care se ocupă direct de teoria şi terapia existenţială şi 
că ea conţine un material interesant şi util. Este totuşi păcat că 
stilul cărţii nu este cel mai adecvat pentru popularizarea acestor 
idei. 

viaţa noastră psihică. în mod evident, nu e deloc în regulă 
ca nereuşita terapiei să fie pusă doar pe seama pacientului. 
Prima întrebare pe care trebuie să şi-o pună terapeutul 
este dacă nu cumva eşecul este cauzat chiar de el. Iar aici 
nu ne referim la cine ştie ce greşeală tehnică, ci la o eroare 
mult mai bazală, care constă în neputinţa de a trezi sau 
reaprinde acea „scânteie" divină din interiorul pacientului. 
Acest progres nu poate fi atins decât printr-o comunicare 
veritabilă de la existenţă la existenţă. Doar prin lumina şi 
căldura acestei comunicări, procesul terapeutic va fi întărit 
şi va găsi resursele de a elibera persoana din izolarea 
sa oarbă, din acel idios kosmos al lui Heraclit, de starea 
de vegetare a corpului, din reveriile sale, din dorinţele 
sau prejudecăţile sale, pregătind acea persoană pentru 
participarea la viaţa comunitară genuină — la koinonia"*. 

Prezenţa nu trebuie văzută ca o raportare emoţională 
la pacient, ci ea depinde în mod decisiv de felul în 
care terapeutul concepe fiinţele umane. Ceea ce leagă 
diverşii terapeuţi, indiferent de şcolile din care provin 
şi indiferent de credinţele lor, este felul în care percep 
fiinţa umană în genere: ca un obiect ce trebuie analizat 
sau ca o fiinţă ce trebuie înţeleasă. Orice terapeut, 
indiferent de orientarea sa, devine cumva „existenţial" 
atunci când, indiferent de formarea sa tehnică şi de 
cunoştinţele referitoare la transfer şi la dinamica 
psihică, el este în stare să se raporteze la pacientul său 
ca la „o existenţă ce comunică cu o altă existenţă", ca 
să preluăm o sintagmă a lui Binswanger. Din propria 
mea experienţă terapeutică de formare sub îndrumarea 
Friedei Fromm-Reichmann, ştiu că ea era în stare de 
aşa ceva în şedinţele sale psihanalitice. Ea obişnuia 
să zică: „Pacientul are nevoie de o experienţă, nu de o 


Citat în Sonnemann, op. cit., p. 255. 

explicaţie". Ca să luăm un alt exemplu, Erich Fromm nu 
doar că subliniază importanţa prezenţei de o manieră 
similară cu cea a lui Jaspers, ci face din prezenţă 
punctul central în abordarea psihanalizei. 

Chiar dacă, din câte ştiu, Cari Rogers nu a avut un 
contact direct cu terapeuţii existenţiali, el este unul 
dintre cei care ating tema prezenţei într-o apologie a 
profesiei sale: 

Mă lansez în relaţie având ipoteza sau credinţa că 
faptul că-1 agreez pe celălalt, îl înţeleg şi am încredere 
în lumea lui internă va duce la un semnificativ proces de 
devenire. Intru în relaţie nu ca om de ştiinţă, nu ca medic 
care poate să pună un diagnostic corect şi să vindece, ci 
ca o persoană care intră într-o relaţie personală. Dacă îl 
văd doar ca pe un obiect, clientul va tinde să rămână un 
simplu obiect. 

Mă expun unui risc, căci dacă, pe măsură ce relaţia 
devine mai profundă, ea duce la eşec, la regresie, la 
repudierea mea şi a relaţiei de către client, simt că mă voi 
pierde pe mine însumi sau o parte din mine. Uneori, acest 
risc este foarte real şi resimţit foarte acut. 

Mă abandonez în imediatul relaţiei, unde organismul 
meu total, şi nu doar conştiinţa mea, preia controlul şi este 
sensibil la relaţie. Nu reacţionez conştient, într-un mod pla¬ 
nificat sau analitic, ci reacţionez pur şi simplu la celălalt, 
fără a reflecta, reacţia mea bazându-se (dar nu conştient) 
pe sensibilitatea mea totală, la nivel de organism, faţă de 
această altă persoană. Pe această bază trăiesc relaţia*. 

Există diferenţe considerabile între Rogers şi 
terapeuţii existenţiali, una dintre acestea fiind aceea 


* Cari Rogers, A deveni o persoană (Bucureşti: Trei, 2008), pp. 
284-285. 

că Rogers preferă terapiile scurte, în vreme ce adepţii 
analizei existenţiale lucrează cu pacienţii lor pe 
durate mai lungi. Uneori, perspectiva lui Rogers este 
optimistă la modul naiv, pe când orientarea existenţială 
se centrează mai mult pe crizele tragice ale vieţii. Iar 
înşiruirea de deosebiri poate continua. Ceea ce totuşi 
contează, din perspectiva noastră, sunt ideile lui Rogers 
legate de terapie ca „proces de devenire", de libertate şi 
de creştere interioară a individului. De asemenea, ni se 
pare extrem de importantă asumpţia tacită, din întreaga 
operă a lui Rogers, legată de demnitatea fiinţei umane. 
Aceste concepte sunt foarte apropiate de abordarea 
existenţială a fiinţei umane. 

înainte de a părăsi tema prezenţei, mai vrem să 
aducem trei adăugiri. Mai întâi, vrem să precizăm că 
accentul pus pe relaţie nu este în niciun caz o sim¬ 
plificare sau o scurtătură teoretică; nu se vrea a fi un 
înlocuitor pentru disciplina şi coerenţa unei formări în 
psihoterapie. Ce vrem este doar să punem toate aceste 
lucruri într-o nouă lumină, să vedem în ce fel formarea 
terapeutică ar trebui să vizeze înţelegerea fiinţei umane 
în umanul ei. Se presupune că psihoterapeutul este un 
expert, un specialist. Dar dacă el nu se va purta mai 
întâi de toate ca o fiinţă umană, expertiza sa va fi irele- 
vantă sau chiar dăunătoare. Specificul abordării existen¬ 
ţiale constă în aceea că înţelegerea fiinţei umane nu mai 
ţine doar de „harul" terapeutului, nu mai depinde doar 
o intuiţie sau de puţin noroc. Această înţelegere repre¬ 
zintă „studiul cel mai complet al omului", ca să-l cităm 
pe Alexander Pope, fiind în centrul unor preocupări 
profunde şi „ştiinţifice", în sensul larg al termenului. 
Practicienii analizei existenţiale se raportează la 
structura existenţei umane în aceeaşi manieră în care 
şi Freud s-a raportat la structura inconştientului — mai 
exact, ei separă structura umană de zona intuiţiilor 



arbitrare, „pe nimerite", şi o transformă într-un 
domeniu al explorării şi al înţelegerii, transformând-o 
într-o temă de studiu şi de învăţare. 

Un alt adagiu la cele spuse mai sus ar fi precizarea 
că accentul asupra realităţii prezenţei nu anulează 
adevărurile cu adevărat importante din opera lui Freud, 
cum sunt cele referitoare la transfer, înţeles într-un mod 
adecvat. Este destul de evident că în fiecare zi pacienţii 
şi oricare dintre noi ne comportăm cu terapeutul sau cu 
nevasta ori soţul ca şi cum ei ar reprezenta un tată, o 
mamă sau altă figură similară, iar perlaborarea acestui 
fapt este de o importanţă crucială. însă, în cadrul 
terapiei existenţiale, „transferul" ocupă un nou loc în 
contextul unui eveniment ce se petrece în cadrul unei relaţii 
efective dintre doi oameni. Aproape tot ce face pacientul 
în raport cu terapeutul în cadrul şedinţei are o colora¬ 
tură transferenţială. Dar nimic din ce face el nu poate 
fi considerat ca un „pur transfer", ca ceva ce poate fi 
explicat pacientului la fel cum i-am descifra o problemă 
de aritmetică. Conceptul de „transfer" a fost adesea 
folosit ca un convenabil ecran de protecţie, în spatele 
căruia se pot ascunde atât terapeutul, cât şi pacientul, 
încercând să evite confruntarea directă sau situaţiile 
ce provoacă o anxietate sporită. Dacă atunci când, de 
pildă, sunt obosit şi încep să-mi spun că pacienta mea 
a devenit mai solicitantă, pentru că vrea să dovedească 
faptul că poate să-l facă pe tatăl ei s-o iubească, această 
interpretare va constitui o uşurare pentru mine şi poate 
că interpretarea este chiar adevărată. însă nu trebuie 
uitat că felul în care ea se poartă cu mine la acest 
moment dat şi motivaţiile care se nasc în această clipă, 
la intersecţia existenţei sale cu a mea, nu pot fi reduse 
în niciun caz la relaţia pacientei cu tatăl ei. Dincolo de 
consideraţiile legate de cauzalitatea inconştientului 
(acest determinism fiind valabil doar pentru regiuni 

restrânse al psihicului), pacienta a decis la un moment 
dat să săvârşească acest lucru în această clipă. Mai 
departe, singurul lucru care îi va fi de folos pacientei 
(şi care, pe termen lung, o va ajuta să se schimbe) este 
asumarea cu toată fiinţa a faptului că ea acţionează 
în acest fel asupra unei persoane reale (asupra mea, 
ca terapeut), într-un moment cât se poate de real*. 
Parte din simţul momentului prielnic (sense oftiming ) al 
terapeutului, care este tratat în mod special de adepţii 
orientării existenţiale, constă în a-i permite pacientului 
să trăiască pe deplin acţiunea pe care o întreprinde, 
până când ajunge să fie una cu acea experienţă**. Doar 


Această idee este ferm susţinută de fenomenologi, care spun 
că a şti pe de-a-ntregul ce anume facem, a simţi, a trăi şi a ex¬ 
perimenta totul la nivelul fiinţei noastre este mult mai impor¬ 
tant decât a şti de ce acţionăm astfel. Ei susţin că, dacă vom 
avea o cunoaştere totală a ce-ului, de ce-ul se va dezvălui de la 
sine. Lucru demonstrat adesea în psihoterapie. Pacientul se 
poate să aibă doar o idee vagă şi teoretică despre „cauza" 
cutărui tipar de comportament, dar pe măsură ce experimen¬ 
tează şi explorează diversele aspecte ale acestui tipar, cauza 
s-ar putea să devină pentru el extrem de „reală" şi să nu mai 
fie doar o abstracţiune. Cauza ar putea deveni un aspect integral 
din înţelegerea globală de sine. Această abordare are şi o sem¬ 
nificaţie culturală. Oare acest „de ce?" invocat atât de des în 
civilizaţia noastră cu intenţia de a ne detaşa de noi înşine nu 
este un mod de a-1 evita pe „ce?“, care ar trezi mult mai multe 
anxietăţi? Altfel spus, preocuparea excesivă a Occidentului 
pentru cauzalitate şi funcţionare serveşte probabil, mai mult 
decât ne dăm noi seama, nevoii noastre de a fugi de realitatea 
experienţei noastre concrete. întrebarea „de ce?" ne serveşte în 
încercarea de înstăpânire asupra fenomenelor, în logica lui 
Bacon: „cunoaşterea înseamnă putere" (concret, cunoaşterea 
naturii înseamnă a o avea la îndemână). Pe de altă parte, între¬ 
barea „ce?" reprezintă o cale de a participa la fenomen. 

Am putea vorbi în acest context şi despre un „timp existenţial" — 
timpul de care este nevoie pentru ca ceva să devină real. Acest timp 
poate lua forma unei clipe fulgurante sau a unei ore de vorbire 
alternată cu intervale de tăcere. Oricum, „simţul momentului 

după aceea, explicaţia bazată pe „de ce?“ va fi de ajutor. 
Revenind la exemplul de mai sus al pacientei, s-ar putea 
să fie surprinsă atunci când realizează că de fapt ea 
cere această dragoste necondiţionată din partea acestei 
persoane reale în această şedinţă concretă; mai apoi 
(poate după câteva oare), ea va putea să-şi dea seama 
de antecedentele din copilăria sa timpurie. Iar după 
aceea, va putea să retrăiască acele clipe în care fierbea 
de furie că nu reuşea să-i atragă atenţia tatălui ei. Dacă, 
în schimb, ne-am fi mulţumit să-i spunem pacientei că 
s-a petrecut un fenomen de transfer, ar fi aflat un fapt 
teoretic interesant, dar care n-ar fi atins-o cu nimic în 
plan existenţial. 

Să mai observăm că prezenţa din cadrul unei şedinţe 
de psihoterapie nu presupune în niciun fel faptul că te¬ 
rapeutul şi-ar impune ideile sau sentimentele în relaţia 
cu pacientul. Ideea e susţinută în mod interesant şi de 
argumentele lui Rogers, care a insistat tot timpul asupra 
faptului că terapeutul nu trebuie să se proiecteze pe sine 
în relaţia terapeutică, ci trebuie să urmeze îndeaproape 
sentimentele şi tendinţele pacientului. însă a fi „viu“ în 
relaţia psihoterapeutică nu înseamnă a te mulţumi cu a 
pălăvrăgi despre unele şi altele cu pacientul. Terapeutul 
va trebui totuşi să fie conştient de faptul că pacienţii 
au la îndemână nesfârşite căi de a evita implicarea în 

prielnic" ce-i permite terapeutului să ştie când anume trebuie 
să intervină cu o interpretare nu trebuie să se bazeze pe un cri¬ 
teriu negativ, pe o întrebare de genul „Cât poate duce pacientul 
meu?“. Acest simţ presupune, din contră, un criteriu pozitiv — 
„Acest lucru a căpătat oare realitate în ochii pacientului?" 
Reluând exemplul pacientei, întrebarea ce se pune este: „Oare 
ea va fi căpătat o imagine suficient de clară şi de vie asupra 
felului în care acţionează asupra terapeutului? Oare această 
înţelegere o va ajuta în explorarea dinamică şi concretă a trecu¬ 
tului, aşa încât să reuşească o schimbare a propriei 
persoane?" 

relaţia cu terapeutul, în încercarea de a evita să-şi asume 
problemele. De asemenea, terapeutul va trebui să ştie 
şi când să tacă, dându-şi seama că unul dintre aspectele 
relaţiei cu pacientul este şi de a servi drept ecran pentru 
proiecţiile acestuia. Terapeutul va trebui să joace acel 
rol de „moaşă", despre care vorbeşte Socrate — el va 
trebui să fie prezent „aici“ trup şi suflet, dar având în 
minte ţelul precis de a ajuta cealaltă persoană să aducă 
pe lume ceva din interioritatea ei. 

Cea de-a patra implicaţie privind tehnica analizei 
existenţiale decurge în mod firesc din discuţia asupra 
prezenţei: unul dintre obiectivele terapiei va fi de a evi¬ 
denţia prin intermediul analizei care sunt acele genuri 
de comportamente prin care se încearcă distrugerea 
prezenţei. în ceea ce-1 priveşte, terapeutul va trebui 
să fie conştient de orice îl împiedică să fie complet 
prezent. Nu ştiu exact în ce context va fi afirmat Freud 
că preferă ca pacienţii săi să stea întinşi pe divan, 
pentru că nu suportă să fie privit nouă ore pe zi. Dar 
este evident că fiecare terapeut — a căruia sarcină 
este destul de solicitantă şi de dificilă — va fi tentat cu 
diverse ocazii să evite prin diverse tertipuri anxietatea şi 
disconfortul produse de confruntarea cu pacienţii. Am 
arătat mai devreme în ce fel o confruntare efectivă între 
doi oameni poate naşte o anxietate intensă. De aceea, 
nu e de mirare că ne vine mult mai uşor să ne gândim 
la celălalt doar ca la un „pacient" sau să ne concentrăm 
doar asupra unor mecanisme comportamentale. 

Probabil că cel mai la îndemână mijloc de reducere a 
anxietăţii confruntării constă în perceperea tehnică a 
celuilalt. Procedeu care pare chiar justificat, de vreme ce 
terapeutul se presupune că joacă aici rolul „expertului", 
însă tehnica nu trebuie să fie folosită pentru a bloca 
prezenţa. De fiecare dată când terapeutul se surprinde 
că tocmai a reacţionat de o manieră rigidă sau într-un 

mod stereotip, ar face bine să se întrebe dacă nu cumva 
încearcă astfel să evite o anxietate, sacrificând ceva din 
realitatea dimensiunii existenţiale a relaţiei. Situaţia 
psihoterapeutului este aidoma cu cea a artistului plastic 
care petrece ani întregi pentru a învăţa şi a-şi stăpâni 
tehnica. însă artistul ştie că dacă, atunci când este în 
plin proces de pictare a unui tablou, se lasă năpădit de 
gânduri legate de soluţiile tehnice, întreaga sa viziune 
se va duce pe apa Sâmbetei. în acea clipă, procesul 
creator, care ar trebui să-l absoarbă cu totul, transcen- 
dând diferenţa subiect-obiect, va fi temporar suspendat; 
în acel moment de întrerupere, se va regăsi în faţa unor 
obiecte ca simplu manipulator al acestora. 

Cea de-a cincea implicaţie se referă la finalitatea 
demersului terapeutic. Scopul terapiei este ca pacientul 
să-şi experimenteze propria-i existenţă ca reală. E 
de dorit ca el să devină conştient cât mai mult cu 
putinţă de existenţa sa, adică să-şi dea seama care-i 
sunt potenţialităţile şi să fie în stare să acţioneze 
pe baza acestora. Specificul nevroticului este că 
existenţa sa a devenit „întunecată", după cum se 
spune în analiza existenţială, adică este neclară, uşor 
înnorată şi ameninţată, fără puterea de a-i valida în 
vreun fel acţiunile. Sarcina terapiei va fi să pună în 
lumină existenţa. Nevroticul este preocupat în mod 
excesiv de Umwelt, fiind nepăsător faţă de Eigenwelt. 

Pe măsură ce dimensiunea lui Eigenwelt capătă mai 
multă realitate în terapie, pacientul tinde să trăiască 
acea Eigenwelt a terapeutului cu aceeaşi intensitate 
cu care îşi percepe şi propria-i lume. Binswanger 
observă că trebuie evitată tendinţa pacientului de a 
se lăsa copleşit de „lumea proprie" a terapeutului, 
căci terapia nu trebuie să fie o confruntare între două 
Eigenwelten. Funcţia terapeutului este de a fi aici (cu 
toate acele conotaţii ale Dasein-ului), de a fi prezent în 

cadrul relaţiei, însoţindu-1 pe pacient în descoperirea 
modului în care îşi poate manifesta propria Eigenwelt. 

O experienţă proprie poate ilustra în ce fel se 
raportează un terapeut existenţial la pacientul său. 
Adesea, imediat ce pacientul intră în cabinet şi se aşază, 
îmi vine să-l întreb nu „Cum te mai simţi?“, ci „Unde 
te afli acum?“ Contrastul dintre cele două întrebări (în 
principiu, nu aş pune-o pe niciuna cu voce tare) clarifică 
ce anume voiam să spun. Având un contact viu cu 
pacientul meu în această şedinţă, ce vreau eu să aflu nu 
este cum se simte, ci unde se află. Acest „unde“ implică 
şi sentimentele sale, dar mult mai mult de atât, căci se 
referă şi la următoarele aspecte — la cât de prezent sau 
de detaşat este, la interesul său, ce poate fi îndreptat 
către mine şi către problemele sale ori către cu totul 
altceva, la felul în care fuge de anxietate, la modul în 
care politeţea sa ori aparenta disponibilitate de a-mi 
mărturisi tot soiul de lucruri este de fapt o cale de a 
ascunde o dezimplicare mai profundă, la locul pe care-1 
ocupă în relaţia cu prietena sa despre care mi-a vorbit 
ieri şi aşa mai departe. Am devenit conştient de toate 
acestea întrebându-mi pacienţii „unde“ se află chiar 
înainte de a lucra în paradigma existenţială. Ceea ce 
ilustrează o atitudine existenţială spontană. 

Prin urmare, atunci când vom interpreta nişte 
mecanisme sau dinamici psihice (dintr-o perspectivă 
existenţială sau din alta), vom reuşi acest demers doar 
în contextul în care persoana va deveni conştientă 
de existenţa sa. Acesta este singurul mod în care 
proces ualitatea terapeutică va putea căpăta realitate 
în ochii pacientului, îl va putea schimba. Altfel, va 
putea la fel de bine să citească din cărţi despre aceste 
mecanisme psihice, lucru care se şi întâmplă cu mulţi 
dintre pacienţii de azi. Această observaţie este extrem 
de importantă, pentru că problema multor pacienţi este 

tocmai aceea că ei gândesc şi vorbesc despre ei înşişi 
în termeni de mecanisme psihice. Este felul în care ei, 
ca cetăţeni cultivaţi ai Occidentului secolului XX, evită 
să se confrunte cu propria existenţă, este calea prin 
care îşi refulează conştientizarea ontologică. Şi toate 
acestea se întâmplă sub pretextul unei atitudini „obiec¬ 
tive" faţă de sine. Dar această „obiectivitate" nu repre¬ 
zintă oare o modalitate sistematică şi asumată cultural 
de a raţionaliza detaşarea de sine? Chiar şi motivaţia 
venirii la terapie poate ii marcată de această raţiona¬ 
lizare — mergem la terapeut ca să găsim un sistem 
acceptabil prin care să putem gândi mai departe despre 
noi înşine în termeni de mecanisme, să ne guvernăm la 
fel cum conducem o maşină, doar că acum o vom putea 
face mai eficient. Dacă acceptăm — şi avem destule 
motive s-o facem — că nevroza fundamentală a zilelor 
noastră rezidă în refularea sentimentului ontologic (în 
pierderea sentimentului fiinţei, dimpreună cu împie¬ 
dicarea conştientizării potenţialităţilor ca manifestări 
ale acestei fiinţe), atunci vom face exact jocul preferat 
al nevroticului atunci când îl vom învăţa în terapie noi 
modalităţi de a se gândi pe sine în termeni de meca¬ 
nism. Iată un exemplu pentru felul în care psihoterapia 
reflectă fragmentarea culturii noastre, consolidând 
nevroza, în loc s-o vindece. încercând să ajutăm un 
pacient cu o problemă sexuală explicându-i-o ca pe un 
pur mecanism psihic e ca şi cum l-am învăţa tehnica 
irigaţiei pe un fermier, oprindu-i în acelaşi timp 
accesul la sursele de apă. 

Aceasta ridică o serie de întrebări profunde privind 
natura „curei" psihoterapeutice. Din cele spuse de noi, 
reiese că rolul terapeutului nu este acela de a „vindeca" 
simptomele nevrotice ale pacienţilor, deşi acesta este 
motivul pentru care cei mai mulţi oameni vin la cabinet. 
Iar faptul că vin din această raţiune reflectă destul de 

bine şi problema lor. Terapia are de-a face cu ceva mult 
mai bazai, ea încearcă să determine persoana să-şi 
trăiască pe deplin propria existenţă. Mai departe, orice 
fel de cură a simptomelor ce vor supravieţui va trebui 
să fie doar un efect secundar al terapiei în sensul ei 
fundamental. Considerând „cura“ drept un proces de 
ajustare satisfăcătoare a individului, noi de fapt negăm 
Dasein-ul, negăm fiinţa acestui pacient unic. Genul de 
cură bazată pe ajustarea individului, pe a-1 face cât mai 
bine adaptat la cultura sa, funcţionează atunci când 
accentuăm partea tehnică a terapiei. într-adevăr, scopul 
principal ai civilizaţiei noastre este să ne facă să trăim 
într-un mod calculat, controlat şi bine gestionat din 
punct de vedere tehnic. Ulterior, pacientul va accepta 
fără conflicte o lume limitatoare, una ce va fi aceeaşi 
cu civilizaţia sa. Şi cum anxietatea nu vine decât odată 
cu libertatea, el va scăpa şi de această problemă. El va 
fi eliberat de simptomele sale, pentru că va renunţa la 
posibilităţile care-i cauzează anxietatea. Acesta este 
modul în care suntem „vindecaţi", renunţând să mai 
fiinţăm, renunţând la existenţă, securizându-ne şi 
limitându-ne existenţa. în acest sens, psihoterapeuţii 
devin agenţii civilizaţiei contemporane, al cărei scop 
este tocmai acela de a ajusta oamenii la cerinţele ei. 
Psihoterapia devine o expresie a fragmentării din 
vremurile noastre, şi mai puţin un demers de depăşire a 
acesteia. Aşa cum am arătat deja, există dovezi istorice 
că această tendinţă domină diverse şcoli terapeutice şi 
este foarte probabil ca, în timp, această direcţie să se 
consolideze. întrebarea inevitabilă ce se pune este până 
unde se poate merge cu această eliberare de conflictul 
nevrotic, bazată pe renunţarea la propria fiinţă. Oare, 
până la urmă, indivizii şi grupurile nu vor ajunge, prin 
acest proces, la un sentiment submergent de disperare, 
la un resentiment care va exploda în manifestări 

autodistructive, de vreme ce istoria ne arată că omul nu 
va accepta niciodată să renunţe la libertatea sa? Ceea ce 
complică şi mai mult lucrurile în cazul nostru este că 
civilizaţia contemporană este construită în jurul acestui 
ideal al ajustării tehnice şi a creat atât de multe instru¬ 
mente pentru sedarea disperării venite din folosirea 
noastră pe post de maşini, încât efectele sale nefaste vor 
rămâne multă vreme neobservate. 

Pe de altă parte, termenul de „cură“ sau „vindecare" 
poate căpăta un sens mai profund şi mai aproape de 
adevăr, vizând orientarea către împlinirea propriei 
existenţe. Acest sens ar putea include, secundar, şi 
vindecarea simptomelor (ca un produs derivat), ceea de 
altfel este chiar de dorit, chiar dacă noi susţinem ferm 
că nu acesta trebuie să fie scopul de bază al terapiei. 

Ce contează este ca persoana să-şi descopere fiinţa, 
Dasein-ul său. 

Cea de-a şasea implicaţie prin care putem defini 
specificul analizei existenţiale se referă la importanţa 
angajamentului. Această idee a fost deja pregătită în 
paginile anterioare, mai ales în discuţia asupra ideii 
lui Kierkegaard că „adevărul nu există decât în măsura 
în care individul însuşi îl realizează prin acţiunea sa“. 
Angajamentul despre care noi vorbim nu se referă doar 
la un fapt aparent bun sau recomandabil din punct de 
vedere etic. El este o precondiţie pentru ca noi să putem 
percepe adevărul. Astfel ajungem la un punct care, 
după ştiinţa mea, n-a fost niciodată luat cu adevărat 
în serios în literatura psihoterapeutică: decizia precede 
cunoaşterea. în mod normal, un terapeut pleacă de la 
premisa că, pe măsură ce pacientul află tot mai multe 
despre sine şi are tot mai multe insight-UTi, el va fi în 
stare să ia deciziile corecte. Dar aceasta este doar o 
jumătate a adevărului. Cea de-a doua jumătate este de 
obicei trecută cu vederea: pacientul nu-şi poate permite 

să capete noi cunoştinţe şi insight-uri câtă vreme el nu este 
încă pregătit să se decidă, până când nu o va fi apucat 
într-o direcţie decisivă pentru viaţa sa, luând deja hotărârile 
preliminare de-a lungul demersului său. 

Prin „decizie", noi nu ne referim aici la acele hotărâri 
majore ale vieţii, cum este o cerere în căsătorie sau 
înregimentarea în Legiunea Străină. Disponibilitatea 
pentru asemenea hotărâri „vitale" este o condiţie 
necesară pentru asemenea schimbări majore, însă 
o decizie „vitală" va avea un sens pentru noi doar 
dacă va fi bazată pe o serie de hotărâri mai mărunte, 
luate în diversele clipe ale vieţii. Altfel, aceste decizii 
cruciale vor fi produsul unui proces inconştient, al unei 
compulsii neconştientizate gata să erupă, ca în cazul 
unei bruşte „convertiri". Noi folosim cuvântul „decizie" 
în sensul de atitudine decisivă în raport cu existenţa — 
este vorba despre o atitudine de angajare. în acest sens, 
cunoaşterea şi insight-ul vin după decizie, şi nu invers. Cu 
toţii ştim cazuri cum sunt cele în care pacientul reali¬ 
zează în cadrul unui vis că şeful său se poartă abuziv, 
pentru ca ziua următoare să decidă să-şi dea demisia. 
Dar la fel de relevante, deşi de obicei nu sunt luate în 
calcul, căci contravin ideilor noastre despre cauzalitate, 
sunt şi acele cazuri în care pacientul nu poate avea acel 
vis până nu decide să-şi dea demisia. De exemplu, mai 
întâi, el renunţă hodoronc-tronc la actualul serviciu şi 
abia apoi îşi poate permite să vadă în vis cum şeful l-a 
exploatat tot timpul. 

într-un mod extrem de interesant, această idee se 
leagă de observarea faptului că pacientul nu poate să-şi 
amintească lucruri vitale şi semnificative din trecutul 
său până când nu este gata să ia o decizie cu privire la 
viitorul său. Memoria nu funcţionează doar pe baza a 
ceea ce este întipărit în ea; ea depinde şi de deciziile 
noastre referitoare la prezent şi la viitor. Să remarcăm 

că prezentul şi viitorul nostru — felul în care ne 
angajăm existenţa intr-un anumit moment — determină 
şi trecutul nostru. Mai exact, determină ce anume ne 
putem aminti din trecut, ce porţiuni ale trecutului 
selectăm (conştient sau nu) pentru a ne influenţa în 
prezent, deci care va fi Gestaltul specific care ne va 
organiza trecutul. 

Să mai spunem că acest angajament nu este un 
fenomen pur voluntar sau conştient. El este prezent şi 
la nivelurile aşa-zis „inconştiente". Când o persoană 
duce lipsă de angajare, visele ei, de exemplu, vor fi 
plate, sărăcăcioase şi cuminţi. Dar atunci când se an¬ 
gajează ferm în direcţia sinelui său şi vieţii sale, aceste 
vise vor fi creative şi îndreptate către viitor; sau, din 
perspectiva nevroticului, visele vor exprima încercări 
de evadare, de substituire şi de ascundere. Indiferent de 
forma acestor vise, ele dovedesc acelaşi lucru: asumarea 
angajamentului. 

în privinţa modului în care putem ajuta pacientul 
să-şi asume angajamentul, trebuie să subliniem că a face 
terapie existenţială nu e totuna cu activismul. Ce căutăm 
noi nu sunt acele decizii luate în pripă, doar pentru 
a acţiona mai repede şi a amuţi anxietatea care este 
mai probabil să fie întreţinută de un proces mai lent, 
intens şi îndelungat de autoexplorare. Noi susţinem mai 
curând o atitudine îndreptată spre Dasein, o conştienti¬ 
zare de sine în care ne luăm în serios propria existenţă. 
Punctele propice pentru angajament şi decizie sunt cele 
în care vom fi renunţat deja la dihotomia subiect-obiect 
şi vom fi unificat cei doi termeni într-o deschidere către 
acţiune. Atunci când un pacient teoretizează la infinit 
un anumit subiect, fără ca acesta să-l afecteze cu ceva 
sau să i se impună ca ceva extrem de real, terapeutul 
se va întreba ce anume urmăreşte la nivel existenţial 
pacientul prin intermediul acestei poliloghii. Discuţia 

interminabilă poate că ajută la ascunderea realităţii, 
vorbirea teoretică putând fi raţionalizată ca o cercetare 
obiectivă a datelor disponibile. De obicei se spune că pa¬ 
cientul va renunţa la această discuţie teoretizantă atunci 
când va avea parte de o anxietate copleşitoare, de o 
suferinţă lăuntrică sau de o ameninţare venită din afară. 
Acestea îl vor zgudui şi îl vor obliga să se angajeze în 
real şi să ceară ajutorul terapeutului. Aceste experienţe 
vor declanşa durerosul proces de demascare a iluziilor, 
de schimbare şi creştere interioară. E adevărat că uneori 
chiar aşa se şi întâmplă. Iar în aceste cazuri, misiunea 
terapeutului existenţial va fi aceea de a ajuta pacientul 
să absoarbă impactul real al acestor experienţe şi de 
a-1 învăţa când e potrivit să tacă (şi aceasta este tot 
comunicare), pentru a evita pălăvrăgeala care nu face 
decât să reducă impactul şocului evenimentelor şi al 
insigh t-urilor ivite cu această ocazie. 

în principiu însă nu cred că este o concluzie adecvată 
aceea că trebuie să aşteptăm până când este provocată 
anxietatea. Dacă asumăm că angajamentul pacientului 
depinde de impulsul dat de durerea internă sau externă, 
apar câteva dileme foarte dificile. Fie terapeutul „trage 
de timp“ până când anxietatea şi durerea îşi fac apariţia, 
fie chiar noi suntem cei care provocăm anxietatea (ceea 
ce este un procedeu discutabil). Iar sentimentul de 
siguranţă şi de reducere a anxietăţii pe care pacientul le 
primeşte în terapie pot submina angajarea sa în pro¬ 
cesul terapeutic şi pot duce la amânare şi tergiversare. 

Angajamentul trebuie să se bazeze pe aspecte în 
principal pozitive. întrebarea pe care ar trebui să ne-o 
punem este: de ce se întâmplă că pacientul nu a izbutit 
să găsească un aspect din existenţa sa faţă de care să 
reuşească să-şi ia angajamentul în mod necondiţionat? 
într-o discuţie anterioară despre nefiinţă şi moarte, s-a 
subliniat că toţi ne confruntăm cu ameninţarea trecerii 

în nefiinţă dacă ne lăsăm să recunoaştem acest lucru. 
Central aici este simbolul morţii, dar această ameninţare 
cu distrugerea este prezentă în numeroase alte ipostaze. 
Terapeutul îi face pacientului un deserviciu dacă nu-1 
lasă să conştientizeze că este perfect posibil ca el să-şi 
înstrăineze sau să-şi piardă existenţa şi că aceasta poate 
fi exact ceea ce se întâmplă în acest moment. Acest 
aspect este deosebit de important pentru că pacienţii 
tind să aibă o credinţă vagă (şi legată de credinţa din 
copilărie că părinţii lor sunt omnipotenţi) că, intr-un fel 
sau altul, terapeutul va avea grijă ca nimic rău să nu li 
se întâmple şi de aceea nu-şi iau propria existenţă foarte 
în serios. Această tendinţă prevalează în cea mai mare 
parte a terapiei şi atenuează anxietatea, disperarea şi 
aspectele tragice ale vieţii. Nu este în general adevărat 
că avem nevoie să producem anxietate numai în măsura 
în care am atenuat-o deja? Viaţa produce destule crize 
şi acestea sunt singurele reale; accentul existenţial din 
terapie are marele merit de a se confrunta în mod direct 
cu aceste realităţi tragice. Pacientul poate intr-adevăr să 
se distrugă, dacă aşa doreşte. Terapeutul nu poate să-i 
spună: aceasta este doar o reflecţie a ceea ce se întâmplă 
şi e important să nu ne lăsăm pradă ei. Simbolul sinuci¬ 
derii ca posibilitate este cu adevărat benefic. Nietzsche a 
afirmat odată că gândul sinuciderii a salvat multe vieţi. 
Mă îndoiesc că cineva de pe lumea aceasta îşi ia viaţa în 
serios până nu realizează că îi stă complet în putere să 
se sinucidă*. 


Nu vom discuta aici despre cum se poate proceda cu pacienţii 
care ameninţă cât se poate de serios că se vor sinucide. Această 
problemă necesită introducerea altor noi elemente teoretice. 
Starea de conştientizare despre care vorbim este diferită de 
depresia persistentă şi copleşitoare, caz în care conştiinţa nu 
mai poate interveni pentru a stopa impulsul autodistructiv care, 
pare-se, acţionează în actele efective de suicid. 

în oricare dintre faţetele sale, moartea este ceea ce 
face ca momentul prezent să aibă o valoare absolută. 

Un terapeut aflat în formare a spus: „Ştiu doar două 
lucruri — unul, că voi muri cândva, cel de-al doilea, că 
în momentul acesta nu sunt mort. Singura întrebare 
este ce voi face între aceste două momente". Nu putem 
să discutăm mai în detaliu, dar dorim să subliniem 
că esenţa abordării existenţialiste este aceea de-a lua 
existenţa în serios. 

Conchidem atrăgând atenţia asupra a două poten¬ 
ţiale pericole. Unul este pericolul intrinsec abordării 
existenţialiste, acela de generalitate. Ar fi într-adevăr 
păcat dacă toate conceptele existenţiale ar fi utilizate 
de terapeuţi fără a se lua în seamă sensul lor concret, 
real. Trebuie să admitem că este tentant să ne lăsăm 
furaţi de vorbe în aceste zone complexe de care se ocupă 
analiza existenţială. Desigur că se poate să devenim 
detaşaţi la modul filosofic, în aceeaşi măsură în care 
este posibil să fii detaşat la modul ştiinţific. Tentaţia 
de-a folosi conceptele existenţiale în slujba tendinţelor 
de intelectualizare este ceva de care trebuie să ne ferim 
în mod deosebit, pentru că aceste concepte se referă la 
lucruri care au de-a face cu miezul realităţii personale, 
ele putând să dea în mod cu atât mai ispititor iluzia 
că avem de-a face cu realitatea. Unii cititori pot avea 
impresia că nici eu nu am rezistat acestei tentaţii. Aş 
putea să invoc necesitatea de a fi trebuit să explic multe 
lucruri într-un cadru restrâns, dar nu are sens să-mi 
fabric circumstanţe atenuante. Important este că, în 
măsura în care mişcarea existenţială din psihoterapie 
devine semnificativă în Statele Unite — ceva ce credem 
că este cu adevărat de dorit —, cei care aderă la ea vor 
trebui să se ferească de folosirea conceptelor în slujba 
detaşării intelectuale. Tocmai din aceste motive, tera¬ 
peuţii existenţiali au mare grijă să-i comunice enunţuri 

221 



verbale clare pacientului, continuând să se asigure 
că relaţia necesară dintre vorbire şi acţiune nu este 
niciodată ignorată. „Logosul trebuie să se întrupeze. 11 
Important este să fim într-un mod existenţial. Celălalt 
potenţial pericol are de-a face cu atitudinea existenţială 
asupra inconştientului. în principiu, cea mai mare 
parte a terapeuţilor existenţiali neagă acest concept. 

Ei subliniază toate dificultăţile logice şi psihologice 
din doctrina inconştientului, fiind împotriva împărţirii 
fiinţei în două. Ei afirmă că ceea ce se numeşte incon¬ 
ştient este parte din persoana dată şi că fiinţa, adică 
orice entitate vie, este în esenţă indivizibilă. 

Trebuie să recunoaştem că teoria inconştientului 
a contribuit major la tendinţele contemporane de 
a raţionaliza comportamentul, de a evita realitatea 
propriei existenţe, de-a ne comporta ca şi cum nu 
noi suntem cei ce trăim. (Omul de pe stradă care şi-a 
însuşit acest jargon ne va spune că „Inconştientul este 
de vină 11 .) Terapeuţii existenţiali au, în opinia mea, 
dreptate să critice doctrina inconştientului care apare 
ca un cec în alb pe care putem completa orice expli¬ 
caţie dorim sau ca o mină din care putem extrage orice 
teorie deterministă. însă .această reprezentare a incon¬ 
ştientului ca o „pivniţă 11 şi obiecţiile pe care le avem 
legate de ea nu ar trebui să anuleze marea contribuţie 
istorică pe care acest concept l-a avut prin teoria lui 
Freud. Marea descoperire a lui Freud, şi contribuţia 
sa durabilă, a fost aceea de-a lărgi sfera personalităţii 
umane, dincolo de voluntarismul imediat şi de 
raţionalismul omului victorian, pentru a include ad 
infinitum în această sferă lărgită „adâncimile 11 , cu alte 
cuvinte, iraţionalul, aşa-zisele pulsiuni refulate, ostile, 
inacceptabile, aspectele uitate ale existenţei. Simbolul 
acestei cruciale lărgiri a domeniului personalităţii a 
fost „inconştientul 11 . 

Nu doresc să intru într-o discuţie detaliată a concep¬ 
tului de inconştient. Vreau doar să sugerez un punct 
de vedere. Este adevărat că reprezentarea de pivniţă 
delabrată, fără fund, a inconştientului trebuie respinsă. 
Cu toate acestea, importanta lărgire a personalităţii, 
care este sensul real al conceptului de inconştient, nu 
ar trebui nesocotită. Binswanger afirmă că, pentru un 
moment, terapeuţii nu se pot dispensa de conceptul 
de inconştient. Eu propun, mai degrabă, să spunem că 
fiinţa este indivizibilă, că inconştientul este parte din 
orice fiinţă dată, că teoria inconştientului-pivniţă este 
în mod logic greşită şi practic neconstructivă, dar că 
sensul acestei descoperiri — anume lărgirea radicală a 
sferei fiinţei umane — este una dintre marile contribuţii 
ale zilelor noastre şi trebuie păstrată. 


223 




PRINŢ 


multicolor 


Str. Bucium nr. 34 laşi 
tel.: 0232/211225 
fax: 0232/211252 
office@printmulticolor.ro 
www.printmulticolor.ro 



O carte clară, acurată şi 
interesantă. Este cea mai 
bună introducere în 
abordarea existenţială a 
psihologiei. 

Dallas Moming News 

Datorită viziunii sale 
referitoare la posibilităţile 
de devenire ale omului, 
Rollo May este un autor 
pentru ziua de mâine.,. 
Timp de mulţi ani, a fost 
unul dintre cei mai temerari 
pionieri ai psihologiei. 

Psychology Today 


DESCOPERIREA 

FIINŢEI 


Kierkegaard, Nietzs co ? n tributiUor tehnice şi 
clar şi sinteticasuP orient area existenţială în 
conceptuale adused* contextul chnic ş. al 

psihoterapie. Cartea P {erapeUt şi pacient 

î^Sissflaflr*- 

procesul de „analiză «“^e^utică, dar şi pe 
cazuri din propria exp j 3 or ientârii existenţiale. 

vlgnete preluate de la ^ 6oWstein 

Binswanger, Boss, :>t™u t 

RoUo May (19° 9 -W94),celebra P™™^ de 
psihoterapiei exlste "^A ’ Adler> E rich Fromm sauOtto 
psihologi, precum £ cârţ i se număra The 

Rank ' Creat 6 “şyAology and £Human Dilemma ş. 

1 s® 



l-N TOP 


A 


www.edituratrei. i 







